
ÎN AUDIENȚĂ: 
e KARL MARX * UN EXTRATERESTRU ° UN FABRICANT DE ISTORIE AUTENTICĂ * 
1.V.STALIN * UN MĂCELAR DE PERSONAJE * UN UMANIST 
e ŞEFUL „PARTIDULUI DUȘMANILOR POLITICII” «e UN INVESTITOR STRATEGIC • UN 
ICONOCLAST + ŞI MULŢI ALŢII... 


MOTTO: 

Voi să-mi ascultați 

Vorba cu-nțelesuri: 

Dacă branconaţi, 

Veţi avea succesuri! 

(din învăţăturile unui şef de clan către fiicele sale) 


AVERTISMENT 


Orice asemănare a personajelor acestei cărţi cu persoane reale din zilele 
noastre este întâmplătoare, întâmplarea fiind îndelung premeditată şi 
minuţios pregătită. 


PREFAŢĂ 

Paginile acestea s-au născut în tumultul evenimentelor din Decembrie 
'89, al alegerilor şi al episoadelor - unele halucinante - care le-au urmat. 
Le-am scris „dintr-o suflare”, cum se spune. În stradă, în pieţe, vacarmul 
asurzitor nu se mai termina. Se striga cu furie, cu înverşunare „Jos!” Jos 
ăla, jos ăia, jos toţi şi toate. Cei care îşi doreau „sus” începuseră să urce 
cu tam-tam, pe uşa din faţă, dar mai ales în linişte, pe uşa din dos. Îi 
ghiceam, îi vedeam şi pe unii şi pe alţii, mulţi îmi erau cunoscuţi, doar 
locuim într-o țară mică, aci trăiserăm cu toţii, „salamul cu soia” ne unise 
în suferinţă deşi, ce-i drept, unii se mai dedulciseră şi cu şuncă de Praga, 
ba chiar cu icre negre. Şi... să vezi comedie: tocmai ăştia unii, acum 
răcneau mai tare ”jos”! 

Am adunat foile manuscrisului, cu gândul să scot o carte, o cărțulie 
măcar, dar... cui îi mai ardea şi cine mai putea atunci să editeze cărţi, mai 
ales „de-astea”? 

La gurile de metrou izbucnise cu violenţă Sandra Brown, se pregăteau 
Petre Belu, „Aventurile submarinului Dox”, colecţia „Femei celebre” şi 
alte scrieri fundamentale, librăriile erau pustii, cinematografele afişaseră 
pe uşi inscripţia „închis până la vremuri mai bune”, editurile - câte mai 
erau - se reprofilau în negociatori de licenţe pentru traduceri, iar marii 
negustori de cărţi (de tip humanitarist) nu se încoţopeniseră încă, se luptau 
din greu pentru importante preluări patrimoniale (Şi, la urma urmei... de ce 
nu? în democraţie, oricine are dreptul să se înfrupte cu o halcă din stârvul 
vechilor structuri). lar cititorii, săracii... dar care cititori? Cine mai apuca 
să deschidă o carte, când televizorul ţintuia tot poporul în faţa micului şi 
mincinosului ecran (cel puţin aşa spunea „vox populi”), oferindu-i non— 
stop mitinguri, bastonade, îmbrânceli, discursuri, acuze, dezvăluiri, 
demascări, promisiuni, înjurături, răcnete şi lozinci? 

Am avut, totuşi, norocul să mă ducă cineva (căruia îi mulțumesc din 
nou!) la atelierul de multiplicat cursuri, aflat în subsolul unei mari 
universităţi bucureştene, unde un alt binevoitor mi-a luat paginile 
dactilografiate, le-a xeroxat şi capsat; încropeala arăta vag a carte, deşi ... 


Dar exista. În peste o sută de exemplare! Ele depuneau mărturie că am fost 
acolo, am văzut, am gândit, am scris. Pentru atunci nu era puţin lucru. 

La două decenii după „eveniment”, am recitit textul (carte - nu 
îndrăznesc să-i zic) şi... culmea: am constatat cu surprindere că „stă-n 
picioare”, cel puţin prin intuiţiile şi premoniţiile conţinute; aproape toate 
erau confirmate în timp. Ba, unele pagini sunau acum mai actual decât în 
actualitatea învolburată din urmă cu două decenii. Şi când realitatea 
validează un text de această factură semi-futurologică, după cum veţi 
vedea, înseamnă că el merită să trăiască, într-o carte-carte. Asta încerc să 
fac. 

Acum, la reeditarea revăzută şi adăugită, n-am tăiat aproape nimic, n-a 
fost nevoie; dar am completat/împlinit viziunea din anul de graţie 1992 cu 
câteva „plombe” şi cu trei capitole scrise acum, când două decenii îmi 
oferă distanţarea necesară pentru a desluşi mai limpede şi a diagnostica 
mai exact ceea ce atunci era numai senzaţie, intuiţie, presimţire - cam 
neagră, ce-i drept. Sunt convins că cititorul va recunoaşte cu uşurinţă şi 
„plombele”, şi capitolele noi, nu-i nevoie de ajutorul meu. 

Deci... urarea tradiţională, dar într-o variantă total atipică: lectură (nu 
plăcută, ci) neliniştitoare! 

S-ar putea să fie chiar aşa, după cum veţi vedea. 


AVIZE 

Ca în orice ţară democratică, tipărirea acestei cărţi s-a făcut după 
obţinerea unor avize din partea instituţiilor mai mult sau mai puţin 
competente. Spicuim câteva dintre ele. 

Curtea Neconstituţională: 

Deşi conţine aluzii (duşmănoase) la adresa ştim noi cui, în numele 
principiului libertăţii de expresie, stipulat din păcate în Constituţie, suntem 
nevoiţi să avizăm tipărirea cărţii, dar într-un tiraj de cel mult 5 exemplare, 
cu difuzare riguros dirijată. 

Inchiziția (laică): 

Este o erezie! O blasfemie! Manuscrisul să fie ars pe rug, iar autorul să 
plătească lemnele şi gazul! 

Consiliul Inferior al Magistraturii: 


Întrucât textul nu preia şi nu reproduce stenograme de la interceptări, nu 
există — din păcate - motive legale pentru interzicerea tipăririi. Sugerăm 
găsirea altor metode. 

Un b(B)arros-an european: 


Terminaţi cu prostioarele! La mine să apelaţi când aveţi de trântit un 
referendum, de anulat 7.400.000 de voturi şi alte treburi serioase. Dacă voi 
nu puteţi bloca singuri apariţia unei cărțulii, ce fel de politicieni ai unui stat 
de drept sunteţi voi? Mă dezamăgiţi! 

Consiliul Regional al Audiovizualului: 


Deoarece publicarea unui text nu intră în competenţa noastră, opinăm - 
cu titlu strict consultativ, pe baza bogatei experienţe dobândite - 
inscripţionarea cărţii cu bulină roşie, cu prag minim de vârstă (90 ani) şi 
lectură numai în intervalul orar de 24-4.30 dimineaţa; la lumânare. 

Organele: 

Sugerăm tipărirea. Apariţia cărţii va fi un indiciu util pentru noi. Ne vom 
ocupa atent de fiecare cititor în parte, sub prestare de jurământ şi cu mâna 
pe Biblie. 

Un partid politic: 

Întrucât lectura acestui manuscris poate afecta grav viaţa politică a ţării, 
propunem ca tipărirea sau (mai degrabă) netipărirea lui să facă obiectul unui 
referendum naţional, cu prag electoral de 50% + 10.000.000, iar voturile să 
fie numărate de d-na Roberta Anastase. 

Oficiul Pentru Protecţia Consumatorului: 

Carte recomandată în tratamentul naivităţii, credulităţii, miopiei 
(neoculare) şi optimismului incurabil. Lectură utilă cititorilor, indiferent de 
vârstă, sex sau dezorientare politică. Termen de valabilitate: secolul XXI. A 
se feri de întuneric (mintal). Consumaţi-o cu încredere! 

Reuniunea Scriitorilor Elitişti: 

Manuscrisul reprezintă un grav atentat la puritatea genurilor literare şi la 
neimplicarea scriitorului în jocurile de putere. Vinovatul trebuie pedepsit. Îl 
condamnăm să citească toate cărţile lui Cărtărescu, din scoarţă-n scoarță; 
dacă va recidiva, să le şi conspecteze! 

Asociaţia Cititorilor Nesofisticaţi: Tipăriţi-o repede! Aşteptăm Volumul 
II. 

Asociaţia Specialiştilor în Fenomene Paranormale (ASEP): 


Dacă vi se pare că discuţiile cu Karl Marx şi I.V.Stalin depăşesc chiar şi 
zona paranormalului, opinăm că ar trebui să vă îngrijoreze mai degrabă 
fenomenele a/para/normale care se petrec în realitate, prin justiţie, la 
ANAF, DNA, ANI, Curtea Constituţională, Parlament, Partide. Acelea - da, 
sunt îngrijorătoare şi ar trebui stopate. 


1. ÎNALTUL DEMNITAR 


Omul la care ajunsesem atât de greu sta cufundat într-un scaun cu spătar 
înalt, incomod, în spatele unui birou masiv. Părea sfârşit de oboseală. Faţa 
pământie, inertă, avea trăsăturile căzute: colţurile gurii - altfel frumos 
desenate - atâmau spre bărbie, ca după un imens efort sau ca după o 
cumplită dezamăgire. O clipă am avut impresia că nici măcar nu mi-a 
perceput prezenţa. Ochii i se deschiseseră însă, fixându-mă cu o privire 
pătrunzătoare, singurul element ce amintea de omul despre care mi se 
spuseseră atâtea şi atâtea. Când vorbi, vocea sună ca o şoaptă: 


— Sunteţi ziarist? Nu prea iubesc presa, deşi am avut multe legături cu 
ea. De fapt, ce doriţi? Începui să expun, nu fără emoție şi, poate, mai puţin 
coerent decât aş fi dorit, motivul audienței insistent cerute. Pe măsură ce 
asculta, simţeam cum un interes mai puternic decât sfârşeala sub care-l 
găsisem toropit însufleţeşte fiecare fibră a chipului ce se lupta încă să scape 
de epuizarea fizică. La tâmpla stângă, un firişor de venă începu să i se 
zbată. Sprânceana se ridică întrebător, exprimând chiar înaintea întrebării, 
uimirea la care, de altfel, mă aşteptam: 


— Există cineva cu o asemenea putere? 

— Există: se află în faţa dumneavoastră, i-am răspuns. Dar nu-i spuneţi 
„putere”; mai degrabă un dar al naturii, o însuşire ca oricare alta... 

— Şi de ce mi-o oferi mie, tocmai mie? 

— Sunteţi la răspântie. Căutaţi drumul. Ţineţi cârma şi, în ciuda foielii 
din jurul dumneavoastră, vă suspectez de singurătate şi de - să nu vă 
supăraţi! - o oarecare derută omenească. 

Un zâmbet trist îi lungi, din nou, trăsăturile. 

— O sută patruzeci şi şase de partide politice, cu tot atâtea platforme, mă 
ajută să găsesc drumul despre care vorbeşti dumneata, domnule. 1639 de 
ziare şi reviste îmi arată, cotidian sau săptămânal, ce trebuie să fac, 


înjurându-mă sau cerându-mi fie demisia, fie capul. 846 societăţi şi asociaţii 
neguvernamentale, toate apolitice, după ce solicită sedii, şi primesc, îmi 
arată ce este de făcut în ţară, indicându-mi şi ordinea urgenţelor. Circa 50 
comisii şi misiuni de observatori din străinătate mi se adresează cu sfaturi, 
după o cunoaştere aprofundată, prin contact direct cu realităţile noastre preţ 
de cel mult 48 ore, dar — de regulă — prin telefon. Peste 100 de mitinguri îmi 
prezintă zilnic moţiuni de protest şi mai bine de 70 de greve, totale sau 
parţiale, româneşti sau japoneze, mă avertizează - tot cotidian - că, dacă nu 
rezolv în cel mult 3 zile toate problemele cardinale ale societăţii noastre, 
urmează greva generală. Primesc, la fiecare 24 de ore, câteva mii de scrisori 
din ţară şi din străinătate; citesc, în acelaşi interval, câteva zeci de scrisori 
deschise. După cum vezi, de sfaturi şi de sfetnici nu duc lipsă. 


— Eu vă ofer altceva, excelenţă. Există oameni care „simt” în apropiere 
zăcăminte de minereuri, de petrol, depozite subterane de apă; alţii îşi impun 
voinţa asupra semenilor prin hipnoză sau tămăduiesc, prin simpla atingere 
cu mâna, un corp bolnav. Eu am harul de a aduce aici, în faţa 
dumneavoastră, oameni trecuţi de mult în neființă, din epoci de mult apuse. 
Şi mai am însuşirea de a aduna fiinţe vii pe cât de ciudate, pe atât de 
interesante. Folosiţi această şansă! Vorbiţi cu istoria, cu personalităţile ei. 
Căutaţi în înţelepciunea şi - de ce nu? - în cruzimea sau în dementa 
binefăcătorilor şi călăilor omenirii, răspunsurile de care aveţi nevoie; citesc 
pe faţa dumneavoastră că întrebările nu vă ocolesc... Deschideţi cabinetul şi 
pentru oamenii cu idei trăsnite, pentru vizionari, visători, magi, pentru 
tămăduitorii cancerului, pentru inventatorii lui perpetum-mobile! Sacrificaţi 
o săptămână din viaţă pentru a-i asculta pe cei de-aici şi pe cei întorşi 
pentru câteva clipe de-acolo de unde nimeni nu se mai întoarce. 

Să nu râdeţi dacă veţi auzi aberaţii. Să nu puneţi punct audienței dacă un 
bătrânel vă va prezenta soluţia cuadraturii cercului, formula deplinei 
armonii sociale sau reţeta concordiei universale. 


Ascultaţi-i cu răbdare şi meditaţi la spusele lor. Ştiu că vă asaltează sute 
de inşi, lideri de partide şi sindicate, împuterniciţi, experţi, cercetători, 
gazetari, scriitori, întreprinzători, militanţi, combatanți, oameni politici, 
apolitici şi „de bine”, expatriaţi şi repatriați, toţi înţelepţi şi perfect logici, 
dar mai ales profund dezinteresaţi, apostoli ai „binelui public”, unii - pe 
bani grei.Întotdeauna îi ascultati; uneori le urmaţi sfaturile. Ce rezultă din 
înţelepciunea lor? Priviţi în jur. Dacă aşa arată logica deştepţilor „pusă în 


operă”, părăsiţi-o măcar câteva zile! Jucaţi-vă o săptămână! Plecaţi-vă 
urechea la cei aparent lipsiţi de logică! Vă rog... 

Epuizându-mi nu atât suflul sau argumentele, cât mai ales curajul de a mă 
adresa pe un asemenea ton unui înalt demnitar, îmi încheiai expozeul, 
întrebându-mă dacă nu cumva am depăşit măsura, teamă alimentată de 
lunga tăcere care urmă. Într-un târziu, gazda se desprinse de spătarul înalt, 
incomod, pe care până în acea clipă stătuse parcă răstignit, se aplecă uşor 
peste marginea biroului imens şi întrebă absolut surprinzător: 


— Când începem? 
Zâmbetul larg şi mai ales luminiţa şăgalnică ce i se aprinse în priviri mă 
făcură să înţeleg că, de fapt, joaca începuse. 


2. ŞEFUL „PARTIDULUI DUŞMANILOR POLITICII” 


În cabinet intră un bărbat de cel mult 30 de ani. „Bărbat” - prea mult 
spus; mai degrabă un băiat. Faţă deschisă, energică, privire inteligentă, aer 
tranşant, de om sigur pe el dar fără impertinenţa inşilor foarte convinşi de 
propria valoare, ţinută modern-protocolară, toate conturând imaginea unuia 
din specialiştii ce foiesc pe culoarele marilor firme şi agenţii occidentale. 
Dacă audiența nu i-ar fi impus costumul sobru, pe care-l purta cu 
naturaletea cu care alţii poartă halatul sau salopeta la locul de muncă, 
probabil că s-ar fi prezentat în cămaşă de un alb imaculat, cu mâneci scurte 
şi cu cravată la gât, uniforma „gulerelor albe” din societatea informatizată 
post-industrială. Salută respectuos, fără să exagereze înclinarea corpului, 
strânse energic mâna întinsă de amfitrion, apoi, la gestul acestuia, ocupă la 
fel de firesc locul pe scaun. 


— În primul rând, vă mulţumesc pentru promptitudinea cu care mi-aţi 
acordat audiența, începu el, pe un ton ce reducea surprinzător distanţa, 
păstrându-se totuşi în perimetrul unui desăvârşit bun— simţ, dacă nu chiar 
al unei deferenţe nedisimulate. 

La înclinarea amabilă şi la zâmbetul de răspuns al gazdei, tânărul reluă, 
aruncând o privire rapidă spre cronometrul electronic de la încheietura 
mâinii stângi. 

— Ştiu cât sunteţi de ocupat, excelenţă. Încerc să vă răpesc cât mai 
puţine minute. Pe scurt, vă prezint un program de reformare radicală a 


societăţii. 
— In numele „Partidului Duşmanilor Politicii”? întrebă gazda cu aceeaşi 
umbră de zâmbet ce nu-şi trăda, deocamdată, nuanţa. 


— Partidul meu este, vă daţi seama, o glumă, veni grăbit răspunsul. Însă 
o glumă cât se poate de serioasă. Am gândit-o mult, dar, cum să vă spun... 
(aci, pentru prima dată de la începutul audienței, siguranţa deplină făcu loc 
unei căutări parcă nu numai a cuvintelor)... sunt aproape convins că, fără o 
acţiune „de sus în jos”, ideea nu are nici o şansă, în ciuda adevărului pe care 
îl conţine. 


Concret, analizând o imensă cantitate de fapte, am ajuns la concluzia că 
unul dintre cele mai cumplite rele din câte macină sănătatea morală şi 
echilibrul unei societăţi, este politica. Da, politica! Îndrăznesc să vă spun 
asta dumneavoastră, om politic, fiindcă funcţia vă plasează undeva, 
deasupra politicului - aşa cum îl văd eu. În fruntea statului nu reprezentaţi şi 
nu apăraţi convingeri sau interese politice de grup; dumneavoastră sunteţi 
arbitru şi mediator. Omului de stat însărcinat cu o asemenea înaltă misiune 
mă adresez! 


— Ascult, îl încurajă înaltul demnitar, încercând - şi reuşind perfect - să- 
şi reprime vaga nuanţă de amuzament provocată de ceea ce el bănuia a fi 
candoarea naivă a interlocutorului. 


— Se ştie de mult: esenţa politicului este puterea. Or, în istoria societăţii 
omeneşti nu există factor mai corupător, perturbator şi alienant decât setea 
de putere. Cineva spunea (şi câtă dreptate avea!) că puterea corupe, iar 
puterea absolută corupe absolut. Ea devorează oamenii. Până şi lăcomia, 
clasica dorinţă nesăbuită de bani, de aur, de avuţie, s-a transformat în 
pasiune mistuitoare pentru putere. Marile averi ale omenirii nu mai servesc 
azi la satisfacerea trebuinţelor celor ce le posedă, oricât de exagerat - 
extravagante ar fi ele, şi nici la tezaurizare. Prin ban se obţine putere. 
Bogăția îţi dă pe mână soarta unor oameni, ţinuturi, ţări, ramuri 
industriale... 

— Deci, să desfiinţăm bogăţia? Noi nici măcar n-o avem! Să purcedem la 
naţionalizări, exproprieri, îngrădiri sau alte măsuri asemenea, la care lumea 
liberă a renunţat de mult şi benefic - după cum s-a dovedit? răspunse, 
întrebând, demnitarul. 


— Nu, evident şi categoric nu, se grăbi să precizeze reformatorul. De 
fapt... e vina mea dacă m-ati înţeles greşit. Am început cu sfârşitul, iertaţi- 


mă... 


Ce-au însemnat politica şi instrumentele ei, partidele politice, de-a lungul 
timpului? Mussolini şi-a instaurat dictatura prin partidul fascist. În 
Germania, Hitler a luat puterea şi a cotropit Europa servindu-se de național- 
socialişti. Comunismul a devenit, din utopie, sistem social-politic datorită 
fanatismului unei mâini de oameni, constituiți în partid. Cât la sută 
reprezentau bolşevicii în Rusia anului 1917? Un procent infim. În România 
deceniilor trei şi patru, câţi membrii număra partidul comunist? O cifră 
ridicolă. Şi iată: nişte comando-uri politice au schimbat soarta unor ţări şi 
popoare, bulversând istoria lumii! Dacă Lenin a avut o intuiţie genială, apoi 
aceasta este: daţi-mi un partid, nu mare, dar hotărât la orice, şi cuceresc 
omenirea! Cumplită degradare a gândirii lui Arhimede care cerea un punct 
de sprijin pentru a mişca universul... 


Ce este partidul? Ce reprezintă mentalitatea de partid? Simplu - atât de 
simplu încât e uimitor că oamenii n-au înţeles până acum: o modalitate 
gregară de organizare şi de acţiune, creatoare de optică fatalmente îngustă, 
care deformează toate elementele vieţii. Logica de partid contravine 
flagrant şi inevitabil logicii întemeiate pe criterii axiologice normale. 
Valoarea supremă cu care operează mentalitatea de partid este fidelitatea, 
mai bună când devine devotament şi ideală când se numeşte fanatism. Nu 
contează dacă înregimentatul e prost ca noaptea! Unii lideri politici 
recunosc cu umor despre vreun ins: „o fi el bou, dar e boul meu”. Şi chiar 
dacă nu toţi conducătorii de partide împing cinismul până la asemenea 
recunoaşteri, când sunt puşi să aleagă între o competenţă aparţinând altei 
grupări politice şi un cretin din propriul partid, nu ezită niciodată să-şi 
„ungă” omul în funcţia vacantă... „Activist de partid”! Cum adică - activist 
de partid? Ce altă logică decât una aberantă putea inventa o profesie care nu 
presupune nici calificare, nici cunoştinţe concrete, ci numai „devotament 
faţă de linia partidului”? Mai există oare vreo ocupaţie care nu produce 
valoare materială sau spirituală şi nici nu adaugă valoare celor existente? 
Cine are nevoie de pândari sau hăitaşi pentru oameni - vă întreb? 


În faţa mentalităţii partizane, până şi categoriile etice etern-umane pălesc 
sau dispar. Tată şi fiu, frate şi soră, soţ şi soţie nimeriţi în partide politice 
duşmane, dacă li se cere - şi uneori li se cere! -, trag unul în celălalt fără să 
clipească. Privite prin prizma logicii partizane, capacitatea profesională, 
probitatea, talentul, prestigiul pot deveni păcate de neiertat; e suficient ca 
ele să caracterizeze un adversar politic. O nulitate nu contează ca duşman, 


dar o valoare adversă e un pericol, şi pericolele, ştiţi bine, se înlătură. Dacă 
n-ar fi aşa, de ce a fost suprimat Iorga şi nu un analfabet oarecare? Sau, din 
câţi comunişti a avut România, de ce tocmai Pătrăşcanu a trebuit să 
plătească cu viaţa calitatea de intelectual amestecat printre activişti de 
partid? 

Demnitarul, a cărui faţă trăda acum cel mai viu interes, folosi pauza de 
respiraţie a tânărului pentru a întreba: 


— Nu faci, cumva, o confuzie? Nu atribui - fără temei - caracteristicile 
partidelor extremiste, totalitare, oricărui tip de partid politic? 


— Mă aşteptam, răspunse zâmbind tânărul. Nu, excelenţă, nu e nici o 
confuzie. Comuniştii, fasciştii, naziştii, legionarii, castriştii şi câţi vor mai fi 
nu fac altceva decât să îngroaşe până la scandal caracteristicile intrinseci ale 
oricărei grupări politice. Orice forţă politică se naşte pentru a dobândi şi 
exercita puterea, iar puterea are legile ei, imuabile -din păcate. Şi prima lege 
este  autoperpetuarea, „reproducerea lărgită”... Sigur că experienţa 
„partidului unic” a fost cea mai aberantă, dar comite o gravă eroare cel ce 
nu înţelege nocivitatea puterii politice în general. 


Nu, nu numai despre extremism sau totalitarism este vorba. V-aţi gândit 
vreodată câte pagube aduce politica în ţări binecunoscute pentru 
antitotalitarismul lor? Am calculat - cu aproximaţie - costurile declarate ale 
campaniilor electorale din SUA de la război până azi; cifra este ameţitoare, 
iar suma reală, cuprinzând și fondurile nedeclarate, trebuie să fie fantastică! 
De ce se irosesc atâtea energii umane şi valori materiale? Pentru ca 
electoratul să decidă: republicanii sau democraţii... Am avut norocul unei 
burse de doi ani în SUA şi acolo, „la faţa locului”, am studiat principiile, 
mecanismele şi chiar dedesubturile campaniilor electorale americane. Bun; 
să zicem că între platforma republicană şi cea democrată ar exista diferenţa 
care să justifice nebunia de parale aruncate în „gaura neagră” a alegerilor. 
Eu cred că diferenţele nu sunt relevante, dar... să zicem că ar fi. Atunci 
întreb: la ce bun o altă campanie electorală, aproape la fel de costisitoare, în 
interiorul fiecărui partid, numai şi numai pentru desemnarea candidatului 
acelui partid? Dacă „lupta fratricidă”, în care „candidaţii la candidatură” se 
atacă dur, uneori murdar, ar fi gratis, atunci... treacă-meargă, dar când 
costurile sunt imense... pentru ce? Se ştie bine: oricine câştigă investitura, 
va merge la alegerile mari, pentru Casa Albă, cu aceleaşi idei şi priorităţi, 
cu acelaşi program, care nu este al lui, ci al partidului său! Nu e absurd? Nu 


e strigător la cer să prăpădeşti resurse imense pentru a satisface orgoliul nu 
ştiu cărui domn sau doamne de a se vedea ovaţionat(ă) la Convenţia 
Naţională a democraţilor sau republicanilor? 


— Interesantă abordare, spuse înaltul demnitar, aproape cucerit de 
elocinţa vizitatorului. La treaba asta chiar nu mă gândisem... 


— E singura abordare logică, excelenţă. Câtă vreme va exista politica, 
deci luptă politică, vor exista implicit adversari, tentaţi să se păcălească 
unul pe altul, pândindu-se, spionându-se, gata să speculeze, fiecare, 
greşeala celuilalt; aceasta e nenorocirea, de aici vine tot răul! Simpla 
polarizare a societăţii în grupări şi platforme politice adverse cu aparat 
propriu, cu suprastructură şi clientelă care costă, înseamnă o adevărată 
hemoragie de venit naţional. 


Dar să-i lăsăm pe americani, poate ei au bani de aruncat, deşi, văzând 
America la ea acasă, şi nu cu privire de turist, prin geamul şi din fuga 
maşinii, depun mărturie că enorme şi arzătoare probleme sociale şi-ar găsi 
rezolvarea prin curmarea investirii aberante în politică a banului public şi 
chiar privat. Eu vorbesc acum despre ţările sărace, ca România. Vedeţi... la 
cei foarte bogaţi, chiar şi lipsa de logică are logica ei, suportul material şi 
juridic, ca să zic aşa. 

Acolo există nu numai bani, ci şi reguli, stavile, mecanisme de control 
stabilite şi rodate în timp care, chiar dacă se mai încalcă, disciplinează 
totuşi sistemul. 


La noi, excelenţă, lucrurile stau altfel, ştiţi mai bine ca mine. Nu sunt 
Casandră, n-am venit să prezic nenorociri sau să vă sperii cu scenarii 
catastrofice, dar... dar... teamă-mi e că realitatea poate depăşi cele mai 
sumbre previziuni. 


— Chiar aşa? Pe ce te bazezi? - vorba lui Moromete, îl întrerupse 
demnitarul, uşor dezamăgit de direcţia discursului. „Alt prevestitor de 
nenorociri...” 


— Chiar aşa, excelenţă. Noi de-abia acum învăţăm democraţia. Pentru 
mulţi, pentru prea mulţi, libertatea înseamnă haos, democraţia - dreptul de a 
face orice, iar legea înseamnă dictatură, opreliştea de orice fel - un rău de 
care ... bine că am scăpat! Legi noi, potrivite zilei de azi, nici măcar nu 
avem, ele de-abia se fac, se nasc greu şi nu ştim cât de bune vor fi, iar de 
aplicat... va trece timp, mult timp, pentru că de-abia trebuie create, 


consolidate şi rodate instituţiile menite să le aplice. Democraţiile 
occidentale, după secole de funcţionare, încă le mai perfecţionează .. 


— Ştiu, domnule, ştiu bine tot ce spui dumneata, dar altfel nu se poate. 
Trebuie mers pas cu pas. 


— Aveţi dreptate, excelenţă, dar - cu tot respectul - vă rog să ne 
întoarcem la politic, la putere, şi să urmăriţi ce ravagii ar putea produce la 
noi, în condiţiile noastre, acest factor căruia eu i-am declarat război. 

Imaginaţi-vă că aici, în România, nu aiurea, pe teren socio-politic 
nestructurat şi neconsolidat, pe structuri fragile, unele încă nenăscute, cu o 
populaţie străină de mecanismele democraţiei funcţionale, ei bine... o mână 
de oameni, un comando, o gaşcă - scuzaţi-mi termenul argotic - vrea să 
profite de context (acum e momentul!); se constituie în partiduleţ, 
partiduleţul „joacă” demagogic, păcăleşte naivii, devine partid, împinge 
către vârf un personaj malefic, dispus la orice şi capabil de orice, acesta 
flatează şi cântă în strună celor mai joase moravuri, năravuri, gusturi şi 
trăsături de caracter, atrage pleava, amorţeşte conştiințele - atâtea câte sunt, 
şi ajunge la butoanele deciziilor. De acolo, instalează un regim clientelar, de 
tip mafiot, pus pe jecmăneală, sub deviza „numai noi, tot, şi acum!”. 


Aici începe drama: jaf, secătuirea resurselor ţării, vlăguirea economiei, 
sărăcirea oamenilor, degradarea moralității sociale şi a instituţiilor statului. 
Mai concret: se va declanşa un lung şir de licitaţii trucate, cu caiete de 
sarcini întocmite astfel încât numai protejaţii partidului-mafie să le câştige. 
Vor începe lucrări de investiţii cu utilitate discutabilă, care la aprobarea 
bugetului costă l milion, iar la decontul final - 7-8 milioane. Vor apărea nu 
firme de construcţii, ci firme de partid în construcţii, nu firme de producţie, 
de servicii sau de import-export, ci firme de partid în toate aceste domenii. 
Se va constitui şi instituţia „băieţilor deştepţi”, specializaţi în executarea 
jafului cu acte în regulă, blindaţi de legi şi ordonanţe de urgenţă ... 

— Unde toate astea, domnule? Unde? exclamă demnitarul, speriat de 
culorile tabloului zugrăvit cu o elocinţă pe care omul legii care era ar fi vrut 
să o condamne, dar omul - pur şi simplu, atent la ceea ce deja începuse să se 
vadă în viaţa de zi cu zi îl determina să asculte cu atenţie, până la capăt, 
rechizitoriul la adresa acestui posibil viitor. 

— Unde? Peste tot unde se vor putea căpuşa banii publici. Ce drum vor 
apuca banii căpuşaţi? O parte - spre buzunare private, largi şi încăpătoare. 
Altă parte - la partid. 


Din ei, partidul va plăti stipendiaţi, va cumpăra oameni, persoane, 
personalităţi, grupuri şi grupuscule şi, prin ei, instituţii; va finanța ziare 
puţin citite, televiziuni şi radiouri cu audienţă redusă... 

— Nu e logic ce spui. Dacă nu sunt nici citite, nici văzute, atunci nu-şi 
merită banii! La ce bun să le mai plătească? 

— Ba este logic, excelenţă, mă scuzaţi că vă contrazic. Fiecare fiţuică 
tipărită şi canal audio-vizual, luat în parte, va avea un impact minor, aşa 
cum spuneţi, dar toate la un loc vor forma un climat, o baie de minciună şi 
manipulare, o imagine falsă, paralelă cu lumea reală, care otrăveşte şi de 
care nu scapi de când te trezeşti, dimineaţa, până adormi, noaptea târziu. O 
mega-diversiune (românii îi spun abureală), menită să ascundă mega- 
escrocheria pe cât de mega, pe atât de ticăloasă. Vitrina asta face bine şi 
pentru exterior, că şi străinătatea trebuie manipulată. În plus, ea atrage 
ticăloşia de-afară, că ea există şi pe-acolo, destulă! Din confuzia generală se 
vor naşte saltimbanci mediatici, gata să sară de pe sticla televizorului direct 
în afaceri şi în politică, pentru că politica , adică puterea, este „butoiul cu 
miere” râvnit de toţi. 

— Chiar de toţi? 

— Retrag cuvântul, excelenţă, şi reformulez: de mulţi, periculos de 
mulţi! Spălarea creerelor, diversiunea, abaterea de la real e o tactică veche 
de când lumea. Împărații romani n-aveau la dispoziţie televiziunea, că nu se 
inventase încă, dar au găsit soluţia genială, valabilă şi azi: pâine şi circ! 
Deschideţi televizorul şi... circ pe săturate; cu pâinea e mai greu. 

— Ce-ar trebui să fac? Să dictez eu programele, ca înainte? Să cenzurez 
ziarele? Să le suspend? 

— Nu, excelenţă; nici n-aţi putea. Dar iertaţi-mă, am divagat din nou. 
Revin la „banii pentru partid”, că de la ei plecasem. Din ei, partidul va 
cumpăra şi influenţă externă... 

— Asta chiar nu se poate! Europa nu e civilizaţie fanariotă, să se vândă 
aşa, la tarabă. Cum să cred eu că organismele europene sunt de vânzare? 


— Nici eu nu cred, excelenţă. Dacă aş crede, m-aş spânzura! Dar şi cel 
mai puternic lanţ are una, două, trei verigi mai slabe; e suficient să le 
găseşti. Dacă ai mirosit 2-3 funcţionari bine plasați acolo, dispuşi să accepte 
compromisul, ai câştigat partida. În fond, ca să deraiezi un tren e suficient 
să umbli la 2-3 şuruburi esenţiale; ca să omori un şofer nu trebuie să-i 
plasezi o bombă în maşină, e suficient să-i tai cablul de frână. 


Revenind la ţărişoara noastră, se va fura cu lăcomie şi sfruntat... 


— Dar oamenii, românii... ei crezi că vor înghiţi toate grozăviile astea? 
După ce au dărâmat o dictatură adevărată, vor tolera scenariul dumitale? 


— Din păcate, nu e al meu, excelenţă; sper să nu fie deloc, dar ... tocmai 
asta doream să spun mai departe. Dacă lumea va înţelege şi va ieşi în stradă 
sau la urne, votând cu majoritate covârşitoare plecarea „vârfului” şi a 
întregii piramide nemernice de sub el, „demişii” vor muta furtul şi minciuna 
peste hotare, măsluind voturi acolo, cumpărând imagine şi credibilitate, 
păcălind pe cei necumpăraţi, inventând legi inexistente, modificând peste 
noapte legi existente dar neconvenabile, cocoţând în înalte foruri naţionale 
de decizie lichele, şantajabili, nulităţi, slugi plătite cu lefuri grase din banii 
luaţi de la gura amărâţilor. 

— Deci, după dumneata ... totul şi toţi - de vânzare? 

— Nu toţi, am mai spus; doar aţâţi câţi trebuie pentru a desfăşura şi a 
acoperi jaful. Cât priveşte cumpăratul oamenilor, un filozof cinic spunea că 
orice om are un preţ, preţul său. Alt gânditor, mai cinic, împingea răul mai 
departe, afirmând că marii oameni de aceea sunt mari: pentru că au un preţ 
enorm. Eu nu cred că-i chiar aşa, deşi au existat în varii domenii mari 
oameni care nu s-au dovedit şi mari conştiinţe, dar asta e altă poveste; să 
lăsăm valorile să doarmă în pace acolo, în lumea umbrelor... 

— Aşadar, în România va fi sfârşitul lumii?!? 

— Urăsc din străfundul sufletului ipostaza de profet al prăpădului, 
excelenţă. Vreau binele, cred în bine, dar... dacă va fi rău? Pentru că 
premisele răului există, sunt reale, e bine să ştiţi, să vă gândiţi la soluţii... 

— Dumneata le întrevezi? 


— Aici am vrut să ajung! Vedeţi, eu am solicitat audiența pentru că am 
un proiect care ar putea oferi „soluţia soluţiilor”, tăierea din rădăcină a 
sursei răului; dar pe termen lung. Până să-l prezint, vă mai ofer câteva 
argumente în favoarea lui. 


— Mi-ai oferit destule, spuse amar demnitarul. 

— Dacă vreţi, mă opresc, replică vizitatorul precipitat; începuse să se 
îndoiască dacă avea dreptul, dacă se cădea să spună în acest birou şi pe 
acest ton tot ce spusese până atunci. 


— Nu, nu... Spune, te ascult. 


— Politologii occidentali afirmă: „într-o campanie electorală nu e 
suficient să ai dreptate, trebuie să şi convingi electoratul de dreptatea ta”. 
Perfect adevărat, dar tocmai de aceea - absurd. De ce să fie necesară 
demonstrarea unui adevăr, dacă el este evident? De ce să se consacre acestui 
scop mii de oameni care consumă inutil resursele secătuite ale planetei, în 
timp ce programe vitale pentru progresul omenirii zac, părăsite, din lipsă de 
fonduri? Politologia, ea însăşi, studiază... ce? lertaţi-mi incoerenţa, sar de la 
una la alta, dar toate vin de se leagă... Se găsesc, deci mijloace pentru 
cohorte de inşi specializaţi în cercetarea preferințelor electoratului, în ştiinţa 
şi arta persuasiunii politice, în demagogia cât mai seducătoare a 
promisiunilor electorale, dar nu există mijloace pentru învingerea bolilor 
deocamdată incurabile, pentru stârpirea subdezvoltării şi a foametei, pentru 
eradicarea ghetourilor existente până şi în marile metropole ale lumii! Şi, la 
urma urmei, ce om - ce tip de om - se cocoaţă în scaun prin alegeri? Da, în 
antichitate nu exista altă modalitate să-ţi alegi conducătorii. Campionii 
elocinţei în senat, în forum, în piaţa publică, erau urmaţi de popor, deveneau 
aleşii mulţimii. Numai că... a trecut de mult vremea oratorilor! Azi, a 
conduce, a lua decizii şi a le aplica, nu înseamnă a vorbi despre problemele 
supuse actului de decizie, ci a le depista şi rezolva. Viaţa socială e compusă 
din compartimente bine delimitate ce pot fi dirijate eficient de către 
specialişti, oameni dotați, desigur, şi cu alte calităţi decât aceea de buni 
tehnocraţi. De ce tocmai pe ei îi ocoleşte actualul sistem de propulsare 
politică, excelenţă? Sistemul e fals, pentru că politica însăşi, existenţa 
partidelor, a luptei politice reprezintă o realitate depăşită, păgubitoare. 


Răul este adânc şi vechi. Nu-mi permit să vă ţin lecţii de istorie, dar nu se 
poate să nu ştiţi câte daune a adus politica, oricând şi oriunde s-a amestecat. 
Biserica a început să piardă influenţa atunci când ambițiile politice au 
împins-o către statutul de putere. Şi dacă tot am deschis cartea de istorie, va 
putea cineva, vreodată, să separe lupta politică de otrăviri, asasinate, orori 
de tot felul, comise numai şi numai de dragul puterii? Nu va putea, 
excelenţă, l-ar contrazice şi istoria, şi întreaga dramaturgie shakespeariană, 
cronică magnifică dar cutremurătoare a luptelor pentru coroană. Sau 
povestea familiei Borgia... 


Mari creatori de artă s-au secătuit, încheind lamentabil cariere 
extraordinare, în clipa în care au fost „cumpăraţi” de politică. Venind mai 
aproape de realităţi pe care le cunoaşteţi nemijlocit, şi vă dor, credeţi că 
într-o ţară cu 23 de milioane de suflete - cu copii cu tot - „încap” 146 de 


platforme politice diferite? Chiar să existe 146 de căi absolut distincte spre 
liman, sau avem de-a face cu 146 de grupări care vor sedii şi bani de la 
buget, ca un aconto la sumele ce - speră ele - vor curge mai târziu, după 
alegeri? 

— Am să-ţi răspund, oftă demnitarul, printr-o afirmaţie a lui Churchill: 
democraţia occidentală, spunea el, este plină de imperfecţiuni şi păcate, însă 
un sistem mai bun omenirea nu a inventat încă. Aşa este! Comunismul a 
promis că rezolvă inechităţile şi cusururile democraţiei de tip occidental. 
Noi l-am trăit şi ştim: n-a rezolvat nimic. Dimpotrivă! Democraţia autentică 
nu se poate construi decât pe pluripartitism - dar aceasta presupune cu 
necesitate existenţa partidelor, altfel nu se poate... 


— Ba se poate! afirmă, convins, tânărul. Revin, scuzaţi-mi obsesia: ce 
este, sau mai exact ce pretinde că este un partid politic? Un grup de oameni 
adunaţi în jurul unui program vizând economia, cultura, ştiinţa, 
învăţământul, sănătatea, apărarea, comunicațiile unui stat. Dar programul ce 
reprezintă? Un set de opţiuni. Un plan tactic şi strategic. Istoriceşte, a fost 
nevoie de nişte oameni - oameni luminaţi! - care să gândească şi să 
formuleze opțiunile prin experiență, intuiţie, previziune, analiză, 
extrapolare. În jurul unor asemenea oameni, ctitori de platforme politice, s- 
au format partidele, cele serioase, importante. 


Azi, în era informaticii, procedeul mi se pare depăşit, anacronic. În ce 
domeniu important şi în ce acţiune de minimă complexitate se mai lucrează 
cu creionul, hârtia şi abacul? Ar îndrăzni cineva să lanseze o rachetă, să 
plaseze pe orbită un satelit şi chiar să opereze un bilanţ în bancă, fără 
computer? Calculatorul dă răspunsuri incomparabil mai exacte, oferă 
conexiuni infinit mai complete decât orice minte omenească. Îi precizezi 
obiectivul, resursele, clauzele obligatorii şi computerul oferă, în timp 
record, soluţia optimă, chiar cu variante. Tot el indică etapizarea, costurile, 
căile de urmat, riscurile în fiecare variantă, consecinţele secundare 
negative... într-un cuvânt: tot. Sigur, complet, rapid. De ce să folosim 
calculatorul la estimarea şanselor unui candidat, la alegerea culorii optime a 
cravatei respectivului în competiţia televizată din preziua alegerilor, când 
computerul poate face infinit mai bine treaba cadidatului însuşi şi chiar a 
întregului său partid? 

— Să zicem că programul este o optimizare a relaţiei scopuri-resurse- 
modalităţi-costuri-termene-priorităţi. Să admitem, răspunse înaltul 


demnitar, din ce în ce mai captivat de pledoaria reformatorului. Dar 
guvernarea? Conducerea propriu-zisă? Cine oferă conducătorii, dacă nu 
partidele? 


— De ce, neapărat, partidele? E suficient ca aceşti oameni să fie cei mai 
buni, cei mai capabili, cei mai pregătiţi, cei mai corecţi, cei mai echilibraţi 
dintre toţi cetăţenii ţării, fiecare - pentru un anumit domeniu de activitate. 

— Nu e suficient: e ideal! Dar cine-i găseşte, cine-i propune, cine-i 
prezintă electoratului? 

— Computerul, bineînţeles! De fapt, acesta este „miezul” reformei mele. 
M-am luat cu istoria şi cu problemele colaterale, omiţând esenţialul. Iată 
sistemul, excelenţă. 


La vârsta majoratului, fiecare cetăţean al ţării îşi va găsi datele personale 
pe o fişă aparţinând băncii naţionale de date - evident computerizată. Copiii 
pe care şcoala îi consideră inteligenţe strălucite, acele tipuri de precocitate 
cu reală portanță socială pot intra în circuitul evidenţei de la 14 sau 16 ani. 


— Stai, stai puţin. Dumneata propui întocmirea unui dosar? In România, 
acum, termenul acesta a devenit odios! 


— Nu un dosar, excelenţă: o fişe personală, asemănătoare - dacă vreţi - 
cu fişa medicală a fiecărui cetăţean -pacient, sau cu fişa întocmită la 
încadrare, CV-ul cerut de orice angajator când te prezinţi la interviu. Ea n- 
are nimic de-a face cu statul poliţienesc-securistic, de care oamenii vor pe 
bună dreptate să uite. Să ne temem de fişe? Dar codul numeric personal îl 
primeşte orice om la primul său act de identitate, şi-l poartă până moare; 
cazierul personal, sau cel fiscal, ţi se eliberează pe loc, la orice birou de 
evidenţă a populaţiei, dovadă că existenţa fiecărui ins este marcată undeva, 
în evidenţa unui organ statal, şi asta nu deranjează pe nimeni, pentru că nu 
reprezintă o îngrădire a libertăţii omului, ci dimpotrivă, un element de 
ordine socială, care-ţi conferă, de exemplu, calitatea de alegător. Nu vă 
speriaţi, aşadar, de existenţa unei fişe, cu datele într-adevăr relevante despre 
o persoană, întocmită profesional. 


Semestrial, printr-un sistem riguros de evidenţă (infim ca dotare umană şi 
materială), fişa se completează cu elemente noi; volumul cunoştinţelor, 
capacitatea de a le aplica, creativitatea, implicarea, performanţele 
profesionale, pe scurt - tot ce măsoară obiectiv şi indubitabil valoarea, 
competenţa, aptitudinile, experienţa, corectitudinea, echilibrul personalităţii 
respective. 


— Ca de exemplu? întrebă demnitarul, parcă privind cu alţi ochi spre 
tânărul reformator. Fă-mă să înţeleg, mai concret... 


— lată: acolo, în fişe, un învăţător dintr-un sat va scrie că prichindelul X 
sau prichindeaua Y a străbătut cu piciorul, zilnic, 7 km dus şi alţi 7 km 
întors, pe ploaie, frig, ninsoare sau arşiţă pentru a ajunge la şcoală, şi n-a 
lipsit decât odată în trei ani, când, din cauza gerului, i-au degerat picioarele 
în bocănceii rupţi de vechi ce erau; iar la fiecare sfârşit de an, copilul a 
„adunat” numai 9 şi 10. Nu credeţi că un asemenea comportament promite 
ceva pentru viaţa de adult? Nu anunţă el un posibil şi chiar foarte probabil 
luptător, un om dornic şi hotărât să înveţe, să ştie, să cunoască? Şi dacă 
acelaşi copil, urmărit pe traseul său şcolar de către viitorii profesori - 
diriginţi sau de psihologul şcolii (ce mare nevoie de el este şi acum!) va 
avea înscrise în fişa personală diplome la olimpiadele naţionale şi 
internaţionale, distincţii la competiţii profesionale sau sportive, fapte 
deosebite, burse de merit în ţară şi străinătate, stagii de perfecţionare oferite 
gratuit de mari univeristăţi ale lumii, autorat sau coautorat la invenţii, 
participare - ca elev, student sau tânăr stagiar la proiecte internaţionale de 
anvergură, etc. etc... Ei bine, aceste date, consemnate obiectiv şi rezumate 
într-o frază, de cineva competent şi pătruns de misiunea sa socială, n-ar 
putea atrage atenţia celor ce caută oameni capabili, care să merite onoarea şi 
răspunderea de a fi reprezentanţi ai poporului? Sau: o fetiţă de 12-13 ani, 
orfană de mamă, cu un tată bolnav şi sărac, care se luptă să-şi crească - din 
te miri ce şi numai ea ştie cum - doi fraţi mai mici, pe care-i scoate la liman, 
ea însăşi terminând liceul şi facultatea cu note foarte bune ... n-ar fi 
propunerea ideală pentru corpul celor chemaţi să se ocupe şi să răspundă de 
ocrotirea copilului, de instituţii şi de programe guvernamentale în domeniu? 


Nu sunt cazuri şi situaţii inventate de mine, excelenţă; ele există, 
asemenea oameni trăiesc printre noi, numai că n-au loc la vârf de lichele şi 
impostori. Nu sunt mai îndreptăţiţi astfel de oameni să alimenteze elitele 
decizionale ale societăţii? Am scăpa astfel de oratorii găunoşi, de inşii care 
- şi câştigă popularitatea la un şpriţ sau la o halbă, care aruncă sticla de 
şampanie în mulţimea adunată la miting, care defilează cu rudele, sponsorii 
şi relaţiile. 

Ştiu că acolo, sus, nu e nevoie doar de cariere profesionale solide. Mult - 
poate chiar mai mult - contează caracterul, conştiinţa. De aceea fişa mea 
propune o rubrică de observaţii, în care, tot aşa, sunt consemnate extrem de 
succint fapte relevante pentru spiritul de echipă, altruismul, capacitatea de 


implicare la efort, responsabilitatea, simţul dreptăţii, capacitatea de a 
comunica etc. etc. 


Asta înţeleg eu, excelenţă, prin fişa personală; o foaie de parcurs, care să 
recomande un număr de candidaţi pentru funcţiile publice, din care să se 
aleagă cei mai buni. 

Nu stărui acum asupra modalităţilor concrete de a asigura deplina 
obiectivitate a acestor fişe; proiectul meu le schiţează. După vărsta de 25 de 
ani, fişele devin operante; titularii lor devin candidaţi. 


Nu sunt nici profesor, nici psiholog, nu am cunoştinţele necesare în 
aceste domenii. Aş fi bucuros să colaborez cu specialişti pentru ca formatul 
unei asemenea fişe să conducă la un rezultat cât mai exact relevant şi mai 
cuprinzător, fără balastul datelor nesemnificative, cu elemente perfect 
cuantificabile, foarte concrete, dar şi cu o rubrică de aprecieri - cum 
spuneam - ţinând de caracter, formulate pe baza unor fapte reale, 
verificabile. 


De fapt, prin sistemul meu, toţi membrii societăţii candidează continuu, 
prin tot ceea ce fac, prin fiecare act socio-profesional, la un post de 
conducere sau coordonare, de mai mică sau de maximă importanţă socială. 
Se elimină, desigur, infractorii, delincvenţii, persoanele cu maladii psihice, 
pe baza documentelor emise de instanţe judecătoreşti sau medicale, 
documente contra-expertizate, spre înlăturarea oricărei posibilităţi de eroare 
sau fraudă, 


Din patru în patru ani, sau din trei în trei ani, fiecare post de conducere 
sau coordonare, în plan central şi teritorial, se „scoate la concurs”. 
Conducerea şi coordonarea devin, astfel, administraţie, nu act politic, nu 
dominație ce capătă, automat, tendinţa de a se perpetua sau de a reveni la 
putere. Care putere? În sistemul propus de mine, aparatul politic devine fără 
obiect, deci piere; actul de conducere se depolitizează, devenind ceea ce 
trebuie să fie: o rotaţie a celor mai buni şi probi gospodari în fruntea 
treburilor obştei, unde îndeplinesc un mandat conturat nu de ambiţii şi 
dorinţe subiective, ci fundamentat şi optimizat ştiinţific, prin tehnica 
modernă de care dispune azi omenirea. 

Toate funcţiile publice, mici sau mari, au o „fişă a postului”, 
înmănunchind calităţile, cunoştinţele şi abilităţile necesare exercitării 
optime a respectivei responsabilităţi. Se constituie, astfel, un „portret— 
robot” ideal al omului chemat să ocupe acea funcţie. Ce face computerul? 


Nimic altceva decât confruntă imaginea ideală cu milioanele de fişe din 
banca naţională de date, indicându-le pe cele mai bine plasate. Vedeţi ce 
simplu este? 

Se vor cere, poate, măsuri suplimentare de verificare, de eliminare a 
oricărei erori. Admit o mulţime de amendamente, unele poate chiar 
necesare. Mă gândesc, de pildă, la o validare finală - cel puţin pentru cele 
câteva zeci de funcţii de maximă răspundere statală -, operaţie ce s-ar putea 
încredința unui „consiliu al înţelepţilor”, ales şi el prin metode 
computerizate. Alţii vor propune, probabil, alte perfecţionări, cum ar fi 
păstrarea celor care, în timpul mandatul, s-au distins prin calităţi deosebite, 
pe post de consilieri ai noilor aleşi, pentru asigurarea continuității în actul 
de administrare. Mai mult: să presupunem că, din 100 de persoane 
evidenţiate de computer înainte de validarea finală, cei mai mulţi vor fi 
invalidati, din varii motive: unii nu au evoluat aşa cum promiteau premisele 
faptice din fişe, altora li s-a schimbat drumul în viaţă din motiv de sănătate. 
Câte nu se pot întâmpla, când e vorba de evoluţia unui om! Dar rămân 
ceilalţi, un fond uman infinit mai valoros decât nevolnicii care-şi cumpără 
voturile sau pe care părinţi sus-puşi sau bogaţi îi împing spre scaune 
nemeritate. De ce să ne pomenim, Doamne fereşte, că ţara lui Eminescu şi 
Caragiale este reprezentată în foruri europene de semianalfabeţi care nu ştiu 
nici măcar să facă pluralul de la „succes”? 


Oricâte adăugiri s-ar aduce, sistemul va rămâne, în ansamblu, uimitor de 
simplu, ieftin şi eficient. Am calculat totul, investiţia e ridicolă în raport cu 
jaful operat actualmente în toată lumea, în numele democraţiei; beneficiul, 
chiar pe termen scurt, devine fabulos! Vă înmânez proiectul şi anexele, 
inclusiv calculul economic estimativ, încheie tânărul, depunând pe birou un 
dosar nu foarte voluminos. Apoi, după o clipă a ezitare: 

— Acum înţelegeţi, sper, de ce n-am îndrăznit să prezint proiectul 
nimănui altcuiva decât dumneavoastră. Vreau să fac un bine ţării, poate... 
omenirii. Vreau să extirp cancerul politicianismului, să pun la muncă liota 
celor care trăiesc -şi cât de bine trăiesc! - pe seama muncii altora. Ajutaţi- 
mă! 

Înaltul demnitar se ridică de la birou, ocolindu-l şi -ceea ce nu făcea prea 
des - strânse mâna vizitatorului cu o căldură care spunea totul despre 
impresia lăsată de tânăr. 


— Mi-a făcut plăcere discuţia cu dumneata, deşi -mărturisesc - la început 
m-a speriat viziunea sumbră în care ai schiţat viitorul. Dar acum, în loc de 
concluzie, îţi fac o propunere: n-ai vrea să intri în grupul consilierilor mei? 
O minte ca a dumitale ar fi binevenită, chiar necesară aici. 

Tânărul îşi privi gazda, topit de emoție şi surpriză. Găsi cu mare greutate 
cuvintele de răspuns. 

— Mă copleşiţi, excelenţă... Ce să caut eu, un biet inginer informatician, 
de-abia ieşit din stagiatură, printre atâtea capete luminate, experimentate? 
Ar fi...ar fi... 

— Ar fi bine, îţi spun eu. 

— Poate doar aşa... să lucrez la acest proiect, să-l definitivez cu ajutorul 
sfetnicilor dumneavoastră, să-i punem la punct modul de lansare şi 
implementare, etapele, să calculăm mai exact necesarul de resurse, şcolirea 
celor implicaţi... 

— Păi... nu ţi se pare destul? Aici e muncă de 2-3 ani, pe puţin. Ce zici? 
Vezi... eu te-am ascultat pe dumneata; ascultă-mă şi dumneata pe mine. 
Vino. Lasă, te rog, secretarei mele datele de contact; te voi căuta curând, 
pentru detalii. La revedere. 


...După ce reformatorul părăsi încăperea, înaltul demnitar îmi făcu semn 
să ies din micul cabinet alăturat, de unde urmărisem „în transmisiune 
directă” audiența, pe un monitor de înaltă fidelitate. 


— Ce zici? mă întrebă, încă marcat de impresia ce i-o lăsase şeful 
imaginarului “Partid al Duşmanilor Politicii”. 


— V-am prevenit că veţi auzi lucruri deosebit de interesante... 
— Într-adevăr, murmură el. Ce idee! Ce viziune! 


În acea clipă, un strigăt disperat, apoi un zgomot sinistru, ca o bufnitură, 
amestecat cu scrâşnet de roţi muşcând asfaltul, invadară biroul prin 
fereastra larg deschisă ce dădea spre bulevardul din vecinătatea clădirii 
oficiale. Înaltul demnitar se precipită, odată cu mine, către geam. Ceea ce 
văzurăm, ne îngheţă pe amândoi: tânărul reformator, pornit să scape ţara şi 
omenirea de plaga politicii şi politicienilor, zăcea inert în mijlocul 
carosabilului, într-o foiala de inşi ce se precipitau inutil în jurul lui. În 
depărtare, mai mult se ghicea o dâră de fum albăstrui, aruncat de 
eşapamentul unei maşini dispărute pe strada ce intersecta bulevardul la nici 
o sută de metri de acel loc. 


Am închis fereastra tocmai când Salvarea venită în pripă se depărta, 
purtând trupul celui accidentat. 


Sau, poate, cadavrul. 


Şirul audienţelor începuse catastrofal. Oare să existe vreo lege nescrisă, 
vreun blestem care omoară din faşe ideile cu adevărat importante, odată cu 
autorii lor? Cumplită lege! Cumplit blestem! 


2. KARL MARX 


Fiinţa apărută ca prin minune în scaunul cabinetului era parcă desprinsă 
din portretul arborat, până nu de mult, în toate instituţiile publice din ţară. O 
claie de păr, o faţă vânjoasă, doi ochi aprigi, o gură trădând orice în afară de 
asceză ori cumpătare, totul - terminat cu o barbă mai stufoasă decât părul. 
Convorbirea dura de câteva minute şi - de la punctul meu de observaţie - nu 
mă săturam să savurez uimirea demnitarului la constatarea că jucăria merge, 
funcţionează! 

— Vă mulţumesc din inimă că aţi acceptat invitaţia, domnule Marx; 
promit să vă rețin doar câteva minute. 

— Am tot timpul, fii liniştit. De când trăiesc în veşnicie, nu mă mai uit la 
ceas. Care-i problema? 

— Înainte de curiozitatea, să-i zic doctrinară, majoră, există o curiozitate 
omenească, strict omenească, mai ales când mă aflu în faţa unei 
personalităţi copleşitoare, cum sunteţi dumneavoastră. Mi-aţi permite, la 
începutul convorbirii, câteva întrebări din această zonă? 

— De ce nu? Dacă mi-ai citit scrierile, ai reţinut, poate, şi deviza mea 
preferată: „Nimic din ce este omenesc nu mi-e străin”. Deci... întreabă. 
Răspund la orice. 


— Vă mulţumesc din nou. De ce v-aţi lăsat o asemenea barbă imensă, 
domnule Marx? Şi barbă, şi păr...? 

Filozoful zâmbi, amuzat. 

— Ştii că-mi placi? Ei bine, mi-am lăsat-o ca să atrag atenţia urmaşilor 
mei întru conducerea revoluţiei, că omul trebuie judecat nu după barbă, păr 
sau mustăţi, ci după ce are sub ele, în cap. Contează nu cum arăţi, ci doar ce 
eşti, ce ştii, ce faci - pentru tine şi pentru societate. Încă de pe vremea mea, 
„bărboşii” erau priviţi cu circumspecţie. Interpretează-mi deci barba ca pe 


un protest la adresa prejudecăţilor şi conformismului. Dar dacă am luat-o pe 
panta asta, te întreb şi eu: e adevărat că în România, prin anii ‘60, miliția 
poporului oprea pe stradă tinerii pletoşi şi-i tundea, ca să fie toată lumea 
aliniată normelor „moralei proletare” - în viziunea celor ce şi-ar fi dorit să 
vadă toate capetele rase, ca la recruți? 


Demnitarul-gazdă zâmbi, stânjenit. 
— Da, cam aşa s-a întâmplat... 
— În locul tinerilor, eu nu m-aş fi lăsat tuns. Aş fi strigat, sus şi tare: 


dacă aşa cere viziunea marxistă, atunci să i se radă şi barba lui Karl Marx, 
cel din tabloul de pe toţi pereţii. Corect? Aştept altă întrebare. 


— Dumneavoastră, teoreticianul revoluţiei proletare, n-aţi fost tocmai 
proletar, ci - din câte ştiu eu - burghez, iar prietenul dumneavoastră, Engels, 
venea chiar din marea burghezie... 


— Adevărat; şi... ce-i cu asta? Doar am spus-o clar, şi nu o dată: originea 
socială o fi ea un criteriu de apreciere a insului, dar numai minţile stupide, 
periculos de stupide, absolutizează criteriul, considerându-l singurul valabil. 
Dar... de ce mă întrebi? Cumva, în legătură cu Leonte? 


Văzând figura nedumerită a gazdei, filozoful se explică imediat. 


— Am auzit că, tot pe la voi, prin anii ‘50, unul pe nume Leonte 
Tismăneanu, care preda la universitate ştiinţa creată de mine, îşi examina 
studenţii având, lângă catalog, fişa de cadre a fiecăruia. Dacă studentul era 
burghez, mare sau mic, oricât de bine ar fi răspuns, nu putea primi nota 
maximă; vezi dumneata, marxismul şi originea burgheză s-ar fi aflat în 
conflict de interese. E adevărat? 


Din nou - zâmbet stânjenit şi recunoaştere aproape spăşită. 
— Da, şi asta e adevărat. 


— Visul tismănenilor era, probabil, ca fiii de burghezi să nici nu pătrundă 
în universităţi. Un pui de chiabur care ştie marxism, nu e de-a dreptul 
periculos? Oare ce urmăreşte el? Dacă voi, românii, i-aţi primit în şcoli 
înalte, bravo vouă! Ştii? Prin lumea umbrelor, pe unde mă învârt eu acum, 
se spune că Volodea Tismăneanu, fiul marxistului radical, imediat după 
turbulentele din România şi-ar fi demascat şi înfierat tatăl cu mânie 
antiproletară, condamnând comunismul în aplauzele foştilor confraţi întru 
marxism profitabil din cartierul primăvăratic al protipendadei revoluţionare. 
Te pomeneşti că şi asta e adevărat!?! 


— Din păcate - da, aşa este ... 

— Şi voi... ce-aţi zis? Ce-aţi făcut? Dacă nici marxism-leninism n-a 
mâncat, nici a revoluţie proletară nu-i mirosea gura, trebuia să i-o închideţi! 

— E democraţie, domnule Marx. în democraţie, nimeni nu închide gura 
nimănui. 

— Bine, atunci lăsaţi tismănenii să vorbească, dar măcar nu-i încurajați, 
nu le plătiţi demagogia! Aşa că, dragă domnule - sau tovarăşe, cum vrei, eu 
n-am prejudecăţi nici mic - sau mari burgheze, nici proletare, de niciun fel - 
te rog să explici conaţionalilor dumitale că nu Karl Marx e vinovat dacă, în 
România, aproximativul român Tismăneanu, sau cum s-o fi numit la origini, 
îşi teroriza studenţii neproletari la examenul de marxism. Dacă ar exista un 
tribunal al istoriei, eu - ca autor de proiect - i-aş chema în judecată pe 
Lenin, Stalin, Brejnev, pe toţi ceauşeştii, jivkovii, tismănenii mari sau mici, 
câţi vor mai fi fost, şi i-aş acuza că mi-au stâlcit proiectul şi mi-au 
compromis imaginea. Să plătească daune! Morale, că materiale, pe-aci, pe 
la noi, n-ai ce face nici cu dolarii, nici cu lirele, nici cu rublele... 


Apropo de bani; îmi permiţi o întrebare? 
— Desigur! 


— Am auzit că la voi, tranziţia a scos la suprafaţă, peste noapte, o 
mulţime de mari bogătaşi semianalfabeţi sau analfabeți de-a binelea. Aşa-i? 


Demnitarul încercă să zâmbească, dar nu prea reuşi. 
— Văd că sunteţi bine informat... 


— ...Şi că ei se laudă în gura mare cu „şcoala vieţii”. E bună şi asta, nu 
contest, dar... dacă vrei să faci un bine românilor dumitale, explică-le, 
domnule, că doar maimuţele învaţă numai şi numai din păţanii, prin metoda 
empirică a încercărilor şi erorilor succesive, pe care se bazează şi dresajul. 
Oamenii învaţă din cărţi, domnule; din cărţi multe şi diverse, citite cu 
răbdare, cu migală, cu metodă! 

Poate că singurele cuvinte integral şi profund adevărate, scrise sau rostite 
de Lenin în toată viaţa lui, au fost „învăţaţi, învăţaţi, învăţaţi!” Altfel, se 
întâmplă în societate exact ce se petrece la voi, acum: mult hulita „luptă de 
clasă” se transformă în lupta celor cu clase mai puţine contra celor cu clase 
mai multe. leşiţi din capcana asta, nu mi-o lua în nume de rău... 


— Vă mulţumesc pentru sfat. Cu voia dumneavoastră vă propun să 
trecem la problemele cu adevărat serioase... 


— Eu nici până acum n-am glumit. 

— Vă cred, domnule Marx, dar,... v-aş întreba ce aveţi de transmis 
românilor, după ce au trecut prin câte-au trecut? 

Fără să stea pe gânduri, părintele comunismului ştiinţific răspunse clar şi 
răspicat: 

— În primul rând, românii să nu mă considere pe mine principalul 
vinovat pentru drama de 45 de ani a ţării lor... 

— Dar pe cine? Mulţi spun că vi se datorează drama omenirii, nu numai 
a României! 

Ca şi cum n-ar fi auzit întreruperea, patriarhul îşi continuă gândul, lăsând 
să se întrezărească una din trăsăturile sale fundamentale: dialogul 
reprezenta, pentru el, un monolog întrerupt la răstimpuri. 


— ...Ţară trecută, în zbuciumata ei istorie, prin focul şi sabia atâtor 
hoarde şi seminţii! Nu cumva tot eu sunt vinovat de năvăliri, de biruri şi 
haraciuri, de trădări, de epoca fanariotă, de dictatele care v-au hăcuit 
teritoriul? 


— Nu, asta n-a pretins-o nimeni, dar e greu de combătut afirmaţia că 
ultimele patru decenii au reprezentat, pentru România, una dintre cele mai 
nefaste experienţe. Iar proiectul socialismului ştiinţific vă aparţine, e un fapt 
notoriu. 


— Mda, aşa se întâmplă întotdeauna când se prăbuşeşte un edificiu, 
mormăi musafirul; primul hulit este arhitectul. Dar la constructor, la 
constructori v-aţi gândit? Aţi studiat varianta originală a proiectului? Aţi 
încercat să decelaţi desenul iniţial de liniile strâmbe şi şchioape, trase 
anapoda de coautori cârpaci? 


— D-le Marx, după evenimentele de la sfîrşitul lui ‘89, multe voci au 
încercat să acrediteze chiar aici, la noi, ideea pe care o exprimati. Le-a fost 
imposibil. Şi nu numai pentru că se adresau unui popor încărcat de umilinţă 
şi ură, înverşunat de un teribil sentiment de frustrare, ci pentru că tot ce se 
întâmpla în lume, în jurul nostru le contrazicea spusele. Românii... să 
presupunem că v-au înţeles greşit. Să admitem că ei au acceptat deformări 
grave ale proiectului şi l-au construit prost. Dar sistemul imaginat de 
dumneavoastră a început să pârâie din încheieturi şi să se prăbuşească peste 
tot! Ce n-a avut vecinul nostru de la răsărit, ca să-l aplice cu succes? Nu i- 
au lipsit nici credinţa în socialism, nici devotamentul împins până la 
sacrificiu (probă - războiul al II-lea mondial!), nici resursele naturale 


imense, unice în lume, nici întinderea şi populaţia,o piaţă de desfacere cât a 
şasea parte din uscatul globului pământesc! A avut la dispoziţie 75 de ani 
pentru a demonstra viabilitatea sistemului. Ce i-ar mai fi trebuit? 


Ochii doctrinarului se îngustară, aruncând fulgere prin fâşia rămasă, nu 
mai lată decât o dungă. 


— Ceva în plus şi ceva în minus. I-a prisosit un om; mai exact - doi: 
Lenin şi Stalin. 

— Oare? Fără Lenin, credeţi că bolşevicii ar fi dărâmat ţarismul, ar fi 
preluat puterea şi, mai ales, ar fi menţinut-o? 

— Dacă n-o făceau, înseamnă că nu erau coapte condiţiile, şi dacă nu 
erau coapte condiţiile, mai bine nu reuşeau. Graba a stricat totul: Lenin a 
compromis un proiect genial. In opera mea descriu exact imaginea tipului 
de ţară în care va triumfa socialismul; citiţi şi spuneţi-mi dacă viziunea de 
— acolo seamănă cu Rusia ţaristă a deceniului II! 


— Iar fără Stalin, fără dictatura sângeroasă declanşată de Stalin, mulţi 
istorici afirmă că tânăra Republică a Sovietelor n-ar fi supravieţuit nici până 
la invazia lui Hitler... 

— Nu ştiu şi nu mă interesează. Eu n-am teoretizat teroarea. 


— Dar aţi ridicat lupta de clasă la rang de lege obiectivă. Aţi întemeiat 
conceptul de dictatură a proletariatului... 


— Conceptul, nu teroarea! Cine şi-ar fi imaginat că partidul muncitorilor 
şi ţăranilor, de-abia instalat la putere, îşi va măcelări fără milă componenţii 
primelor comitete centrale alese la primele congrese, în numele „purității 
ideologice”? Cum puteam crede că militanţii care apăraseră cu eroism 
revoluţia de trupele intervenţioniste din afară, vor fi exterminați de tovarăşi 
de-ai lor cu idei juste şi ferme, doar pentru că împuşcaţii aveau şi unele idei 
discutabile? Nu dubiose, domnule, nu duşmănoase, ci discutabile, adică 
altfel decât ale călăilor! Mă vezi pe mine mânuind KGB-ul ca să apăr „linia 
partidului” de cei care nu spun întotdeauna „da, să trăiţi”? Da, într-un război 
civil mor oameni. Mor şi pe fronturi, cu arma-n mână, cum au pierit zeci de 
mii, dar... de ce în faţa plutoanelor de execuţie? Fii sigur că, de-aş fi 
întrezărit măcar posibilitatea unei asemenea orori, aş fi retras „Manifestul 
comunist” de la tipar, aş fi şters celebra chemare „Proletari din toate ţările, 
uniţi-vă!” şi aş fi scris în loc, cu litere de-o şchioapă, „Proletari din toate 
ţările, iertaţi-mă!”. 


Îţi vorbeam şi de ceva care i-a lipsit Rusiei: ca să mă exprim cu o glumă 
reuşită a compatriotului vostru, Arghezi, ruşii n-au avut... nemti! Un popor 
înapoiat, cu un stadiu rudimentar al forţelor de producţie, cu un nivel 
intelectual şi de conştiinţă precar, caracteristic ţărilor subdezvoltate, cu 
tradiţie de despotism, teroare şi potemkinade.....ce putea să iasă de-aci 
altceva decât ce-a ieşit? 


— Bine, să zicem că acolo „n-au fost nemți”; dar în Germania, domnule 
Marx? În RDG s-a pompat zdravăn, fiind considerată vitrina „lagărului 
socialist” - cum i se spunea nu fără o anume intuiţie conclavului ţărilor 
estice - şi avea la nemți... slavă Domnului. De ce, atunci, cealaltă Germanie 
a devenit o forţă economică mondială, renăscând din ruine, în timp ce 
„jumătatea” ei socialistă a ajuns, prin comparaţie, simbolul stagnării? De ce 
unii fabricau Mercedes-ul, iar ceilalţi - tot nemti! - reuşeau, cu chiu, cu vai, 
să producă 'Trabantul? De ce Republica Cehoslovacă, înainte de război pe 
locul 5-6 în Europa ca dezvoltare economică şi nivel de trai, s-a aliniat, cu 
timpul, subdezvoltatei Bulgarii şi frământatei Românii? Cum vă explicaţi că 
sistemul preconizat de dumneavoastră s-a prăbuşit singur chiar în ţara de 
origine? 

— Eu, stimate domn, nu răspund decât pentru faptele mele, iar faptele 
mele sunt opera mea... 


— ... Al cărei sens este clar: instaurarea comunismului, transformarea 
unui proiect teoretic într-o orânduire social-politică absolut concretă. În teza 
a 7-a asupra lui Feuerbach scrieţi negru pe alb: „De-a lungul veacurilor, 
filozofii n-au făcut altceva decât să explice lumea; problema este, acum, de 
a o schimba”. E adevărat? Aţi teoretizat dictatura proletariatului, aţi 
fundamentat lupta de clasă ca motor al dezvoltării societăţii; aţi preconizat 
“exproprierea  expropriatorilor”, adică naţionalizarea mijloacelor de 
producţie şi instaurarea proprietăţii comune. Pentru reuşita revoluţiei, aţi 
formulat teza unirii muncitorilor de pretutindeni, lansând -aşa cum spuneaţi 
- celebrul apel „Proletari din toate ţările, uniţi-vă”! Ştiţi că, în virtutea 
acestei lozinci, comuniştii români au adoptat, în primii ani de după 
constituirea partidului lor, teze antinaţionale pentru care autoritatea statală i- 
a scos în afara legii? Nu puteţi afirma, domnule Marx, că sunteţi un filozof 
neînțeles, trădat sau deformat de discipoli. Dumneavoastră aţi gândit un 
sistem, dar dincolo de proiect, aţi intrat în istorie ca primul activist al 
comunismului ştiinţific. Doar aţi înfiinţat Internaționala comunistă, 


organism ce trebuia să devină pârghia punerii în operă a proiectului 
dumneavoastră. Mă înşel oare? 


— Deloc, domnule, dar ai avea dreptul să mă judeci, ca realizator al 
propriului meu proiect, numai dacă apucam să înalţ edificiul cu mâinile 
mele, sub supravegherea mea, cu alte cuvinte dacă el mă exprima integral! 
De unde ştii ce am înţeles eu prin „luptă de clasă”, „naţionalizare” sau 
„dictatura proletariatului”? Ce anume îţi dă dreptul să crezi că în orânduirea 
întemeiată şi desăvârşită de mine ar fi existat masacre, deportări, lagăre de 
concentrare? Cum să preconizez eu muncă forţată, strângerea recoltelor cu 
şcolarii şi cu armata, când am scris textual: „Munca prost plătită este muncă 
de mântuială”? Munca la voi nu mai era nici măcar prost-plătită, ci forţată! 
Dacă vrei pagina şi alineatul, ţi le ofer... 


Dar să lăsăm deformările pe seama celor ce se fac vinovaţi de ele. Eu 
sunt filozof, domnule, şi poate că sistemul meu filozofic, ideile mele 
filozofice de-abia acum au şansa să fie înţelese, aprofundate... Nimeni n-a 
sărit la gâtul lui Saint-Simon, Furier, Owen, Tomas Morus... Toţi s-au 
năpustit pe mine! Cât timp a existat un sistem socialist constituit, orice 
gânditor, specialist sau neofit, îmi privea opera marcat de realitatea eşecului 
- pentru că eşec a fost! -din ţările ce se revendicau “marxiste”. Nimic mai 
simplu, mai tentant, dar şi mai fals decât să-l judeci pe Marx după modelul 
oferit de orânduirea marxistă constituită, existentă! 


Te întreb: există vreo analiză mai exactă a fenomenelor capitalismului 
decât cea realizată de mine? A explicat cineva mai bine acumularea 
primitivă a capitalului? Sau mecanismul de formare a capitalului, adică 
plus-valoarea? Poate contesta cineva adevărul că existenţa determină 
conştiinţa? De altfel, nu eu am introdus materialismul în gândirea 
omenească, şi nici măcar în privinţa organizării societăţii pe principii 
socialiste nu am meritul întîetăţii... Îmi reproşezi teza luptei de clasă. De 
ce? Teoretic, este transpunerea în plan social a luptei contrariilor, din 
dialectica hegeliană, iar practic... chiar nu există ciocniri de interese între 
patronat şi muncitori? Dacă e aşa, cum explici mişcarea sindicală de azi, 
lupta pentru apărarea drepturilor celor ce muncesc? 


Nu, domnule, nu ai înţeles; nu a înţeles nimeni măreţia, rotunjimea 
perfectă a proiectului meu! Omul eliberat de exploatare, stăpân absolut pe 
destinul său, concepând libertatea ca pe o necesitate înţeleasă şi asumată, 
căreia i se înregimentează conştient şi pe care o slujeşte cu toate forţele... 


Omul scăpat definitiv de chingile dezumanizante ale individualismului, ale 
interesului, ale instinctului de proprietate... 


— Apropo de om, domnule Marx... Cum explicaţi rolul infim pe care-l 
ocupă omul, nu ca parte a procesului de producţie, ci ca fiinţă gânditoare, în 
opera dumneavoastră? Aproape toţi exegeţii marxismului au remarcat 
această ciudăţenie - ca să nu-i spun anomalie: filozoful care a afirmat: 
„omul este cel mai preţios capital” (deşi, discutând deschis, nici formularea 
aceasta cam meschinizantă nu sună prea elegant...) a acordat antropologiei 
filozofice o atenţie dezarmant de redusă. De ce? 


Ciudat: ca şi cum în clipa aceea i s-ar fi pus prima întrebare cu adevărat 
dificilă sau rău-voitoare, întemeietorul comunismului se ridică nervos de pe 
scaun, măsurând cu paşi mari, apăsaţi, porţiunea din faţa biroului de după 
care demnitarul îl privea fără să priceapă motivul iritării. Într-un târziu, 
Marx se opri, îşi privi fix interlocutorul şi răspunse: 

— Pentru că nu era nevoie. Omul, în stadiul de dezvoltare în care l-a 
găsit proiectul meu, nu mă interesa. Fiinţa îndobitocită, înfometată, 
înfricoşată, înrăită sau coruptă de-a lungul unor milenii de exploatare n- 
avea ce căuta în societatea imaginată de mine! Nu acest om se putea ridica 
deasupra instinctului de proprietate, nu el putea deveni făuritorul conştient 
şi cetăţeanul elevat al celei mai avansate, celei mai drepte orânduiri sociale. 
De ce crezi că mi-am luat drept colaborator pe Engels? Pentru cunoştinţele 
lui în domeniul ştiinţelor naturii. Engels anticipase ingineria genetică. El 
mi-a promis elaborarea, în timp util, a tehnicilor prin care genele 
individualismului şi simțului de proprietate pot fi extirpate cu uşurinţa cu 
care se aplică azi, în masă, cel mai banal vaccin. Ei bine... nu s-a ţinut de 
cuvânt. Evenimentele ne-au depăşit pe amândoi! El mi-a supravieţuit, dar 
legământul lăsat de mine cu limbă de moarte, nu l-a putut realiza. Cu un om 
eliberat de spaime, izbăvit de crucea propriei sale istorii şi preistorii, cu un 
om nou pentru vremuri noi... alta ar fi fost situaţia. Atunci, sistemul şi-ar fi 
demonstrat nu viabilitatea, ci măreţia! lar dumneata îmi reproşezi că 
socialismul nu s-a impus planetei „pus în operă” de mujicii genialului conte 
Tolstoi, de nebunii chinuitului Dostoievski, de conaţionalii întru crimă şi 
sadism ai lui Rasputin, Stalin şi Beria sau de resemnat-nostalgicii lui 
Cehov? Cum să fi realizat cu ăştia libertatea ca necesitate înţeleasă şi 
asumată? Cum? 


Demnitarul se ridică, uluit. Înţelegea, dar tocmai adevărul la care, în 
sfârşit, parvenise, îl lăsa fără grai. Ar fi vrut să întrebe, să ceară explicaţii, 
însă nu reuşea să articuleze niciun cuvânt. 

De la postul de observaţie, pricepui că era momentul să intervin. Semnul 
care-l adusese în cabinet pe Karl Marx se repetă în sens invers, lăsându-l pe 
demnitarul român singur în cabinet, într-o stare de surescitare imposibil de 
descris. Greu de spus ce l-a tulburat mai tare: dispariţia bruscă a oaspetelui 
sau şocul mărturisirii? 

Când mi-am făcut apariţia din micul cabinet alăturat, unde funcţiona 
studioul improvizat, de înregistrare audio-video, mi-a şoptit cu vocea la fel 
de scăzută ca în momentele primei noastre întâlniri: 


— Pentru azi...destul. 
L-am înţeles. 


3. LABORATORUL DE GEOPOLITICĂ 


— Azi, excelenţă, vă propun o vizită, i-am spus demnitarului, la prima 
oră a dimineţii. Unul dintre solicitanţi doreşte să vi se adreseze nu în 
ambianța cabinetului dumneavoastră, unde i-ar lipsi machetele, mulajele, 
hărţile şi tot materialul ajutător, ci în laboratorul său. Cred că merită 
osteneala. Dacă nu aveţi nimic împotrivă, să mergem... 


Peste câteva minute, păşeam împreună pragul Laboratorului de geo- 
politică al „Înaltei Academii pentru Spaţiu şi Timp”, instituţie privată, 
apolitică, având profil de cercetare şi învăţământ. Rectorul, vizibil marcat 
de onoarea ce i se făcea, ne însoțea, pregătit pentru explicaţii. 


— Vă aflaţi în salonul consacrat României, începu el prezentarea pe un 
ton ce se dorea cât mai solemn. lată un prim lot de machete... şi bagheta 
ciceronelui nostru se îndreptă spre câteva lădiţe în care, din pământ, nisip şi 
culoare, se reproducea - la scară şi în relief - teritoriul ţării, dar în variante 
şocant de neasemănătoare cu imaginea atât de familiară oricărui elev de 
clasa a IV-a primară.S-ar fi cuvenit, poate, un expozeu introductiv asupra 
preocupărilor, obiectivelor şi specificului activităţii noastre, sublinie cu 
oarecare grăbire domnul rector, îndemnat, probabil, de reacţia citită pe 
feţele noastre, dar - continuă el - am preferat să vorbească faptele, să se 
degaje din chiar truda noastră de zi cu zi aprecierea pe care, nu mă îndoiesc, 


o veţi da la sfârşit acestui mic, dar inimos şi ingenios colectiv de cercetători. 
Pentru că, în fond, ce urmărim noi? Ce este, de fapt, geopolitica în viziunea 
specialiştilor noştri? 

Nimic altceva decât o modalitate de a rezolva prin mijloace ştiinţifice - 
veţi fi de acord cu mine că geografia este o ştiinţă, ca şi politica - 
problemele delicate, spinoase şi complexe, create de politică de-a lungul 
timpului. Ei bine, iată primul proiect; şi ghidul se opri în faţa uneia din 
machete, înconjurând cu un gest larg al baghetei conturul ţării în interiorul 
căruia dispunerea formelor de relief— mai exact: bine cunoscutul arc 
carpatic - se înfăţişa privirilor ca într-un tablou suprarealist. Nu trebuie să 
vă mire poziţia munţilor în teritoriu, domnilor. Aceasta este însăşi tema de 
cercetare şi, dacă-mi permiteţi, originalitatea proiectului. De la ce premise 
am pornit? 

Prima: lanţul de munţi reprezintă, întotdeauna, cea mai sigură şi uşor de 
apărat frontieră. A doua: România dispune, har-Domnului, de lanţuri 
muntoase, dar ele apar plasate, din nenorocire, în interior. A treia, şi cea mai 
importantă: trăim într-o epocă atât de agitată, atât de instabilă politic, încât - 
mai ales în această parte a lumii -putem fi confruntaţi oricând cu orice 
surpriză. Concluzia se impune de la sine: munţii trebuie să devină frontiere. 
lată şi soluţiile concrete propuse de autorii studiului: Carpaţii Meridionali, 
ca fiind cei mai înalţi, vor fi întinşi de-a lungul celei mai expuse frontiere, 
cea din vest, zonă în care, ştiţi bine, Tratatul de la Versailles a lăsat atâtea 
nostalgii şi nu numai... Carpaţii orientali se vor înşira pe frontiera estica a 
ţării, în două variante: varianta optimistă - de a lungul Nistrului; varianta... 
nu i-aş zice pesimistă, ci realistă - de-a lungul Prutului. 

Prima variantă va necesita, probabil, întăriri suplimentare, antrenate din 
alte bazine muntoase ale ţării, poate Măcinul; a doua se mulţumeşte cu 
oferta munţilor Moldovei, probabil suficientă ca aliniament de apărare. 
Carpaţii Apuseni, după cum vedeţi, - şi rectorul îşi însoţi cuvintele cu un 
gest de urmărire pe machetă - vor dubla Dunărea, constituind un lanţ 
aproape continuu. Căutăm încă soluţii pentru rezolvarea unor probleme de 
ultimă oră...De pildă, tronsonul iugoslav al frontierei sudice se cuvine, 
probabil, susţinut mai puternic decât în viziunea noastră iniţială. Din 
nenorocire, să recunoaştem, ne confruntăm şi noi, ca şi dumneavoastră, 
oamenii politici, cu nisipurile mişcătoare ale politicii regionale şi mondiale, 
oftă rectorul. Când începi studiul, situaţia se prezintă într-un fel; când îl 
termini, constaţi că s-a schimbat chiar tema de proiect! 


Aici, în sud, mergem, deasemeni, pe două variante, explică rectorul, 
plimbându-şi beţişorul de la extremitatea estică la cea vestică a frontierei. 
Prima: Dunărea - frontieră propriu-zisă, iar munţii - zid de apărare, pornind 
chiar din malul apei. A doua: lanţul de munţi devenit frontieră, iar Dunărea, 
deviată, curge către mare exclusiv pe pământ românesc. Ştiu, mă veţi 
întreba despre reacţia vecinilor bulgari şi sârbi.... Vă răspund: în cazul 
Iugoslaviei, cred că se poate merge pe principiul faptului împlinit; o deviem 
- şi gata! Precedentul este binecunoscut sârbilor, aşa că...ne vor accepta, 
până la urmă, ce să facă ?! Cu bulgarii, afacerea e negociabilă; în fond, 
avem la ei un “avans” de două judeţe, nedecontat încă: Durostorul şi 
Caliacra. Să rămână ale lor, în schimbul Dunării. Eventual, mai putem da 
ceva bani... poate plătim în natură, cu produsele rezultate din irigaţii...sau 
cum ne vom înţelege. 

— Bine, dar munţii...cum îi mutaţi? 

Omul de ştiinţă zâmbi superior, apoi răspunse: 

— Treaba asta, excelenţă, nu mai e de mult o problemă! Vechii creştini 
obişnuiau să spună: credinţa mută munţii din loc, iar mahomedanii...ce 
ziceau mahomedanii? Vă amintiţi? „Dacă nu vine muntele la Mahomed...”. 
Ca să nu mai zic de înțelepciunea populară: “se întâlneşte munte cu munte, 
dar om cu om”...Deci munţii se mişcă, puteţi fi siguri, şi nu de azi, de ieri... 
Reflectarea în filosofie şi în folclor a unor fenomene, presupune cu 
necesitate existenţa acelor fenomene, doar ne aflăm pe terenul ştiinţei. Totul 
este să le descifrăm şi să le „punem la treabă” în folosul nostru. Desigur, nu 
acesta este singurul nostru argument. Americanii, aţi văzut, şi-au sculptat 
munţii, i-au fasonat după chipul a trei preşedinţi - adevărată sculptură 
geologică, nu? Aşadar, demonstraţia e făcută. Din punct de vedere 
ştiinţifico-tehnic, proiectul nostru e perfect realizabil. 


Avem variante. Prima: mutare, pur şi simplu, prin translare, aşa cum se 
mută blocurile de 10-14 etaje. A doua: tăiere (eventual măcinare), 
transportare şi transplantare - refacere a rocii, în structuri conform 
dispunerii iniţiale, pe noul amplasament, ca să nu amintesc decât două din 
soluţiile preconizate. Să nu vă sperie costurile! Ele sunt minime, raportate la 
imensele avantaje ulterioare în planul securităţii naţionale şi chiar al 
economiei. Vă daţi seama că proiectul nostru reprezintă, nici mai mult nici 
mai puţin, decât o cercetare exhaustivă a subsolului!? Cine a mai „luat la 
mână” măruntaiele tuturor munţilor ţării? Cine a mai inventariat, prin 


cercetare directă, invazivă, întreg tezaurul de minereuri ascunse, cu 
siguranţă, în străfundurile steiurilor de pe întreg teritoriul? 


În plus, la orizont se profilează o prioritate mondială: experienţa, odată 
validată, ne consacră drept primii experţi din lume în operaţiuni geo- 
geologico-politice de anvergură! Vom primi comenzi de pe toate 
continentele. În această lume nebună, în care totul pârâie şi se desagregă, iar 
angajamentele, convențiile şi tratatele devin simple petice de hârtie, ţările 
vor alerga cu limba scoasă după modalităţi proprii de securitate şi apărare. 
O ţară specializată în amenajări macro-teritoriale, nu simple operaţiuni 
telurico-cosmetice (irigări, canale, desecări şi alte fleacuri), va realiza 
câştiguri fabuloase! 


Dar să vă prezint al doilea proiect, grăi rectorul, invitându-ne lângă o altă 
lădiţă, de fapt două: una prezentându-se ca un cărucior cu 12 roate, cealaltă 
sub forma unei platforme amplasate pe un soi de pernă cu aer. In 
fundamentarea acestui proiect, spuse el, am pornit - dacă vreţi - de la o 
glumă. Da,de la o glumă ! - nu numai reuşită, ci şi foarte „miezoasă”, ca să 
mă exprim astfel. 

Vă amintiţi? În ultimii ani ai dictaturii “odiosului”, când România era din 
ce în ce mai strânsă în chingile intereselor geo-politice ale marilor vecini, se 
spune că ţara noastră a dat un anunţ la „mica publicitate”: „Ofer politică 
externă echilibrată şi înţeleaptă contra poziţie geografică mai puţin 
expusă”... Bună, nu? râse singur rectorul. De fapt, problema e veche. 
Suntem o insulă de latinitate într-o mare slavă. Dumnezeu ne-a plasat aici, 
la graniţa dintre Orient şi Occident, şi - de ce n-am recunoaşte-o? - la 
răscrucea tuturor marilor furtuni. Stăm ca un ghimpe în ochii atâtor puteri şi 
mărimi... Suntem invidiaţi pentru câmpiile noastre mănoase, pentru munţii 
noştri (potenţial economic, turistic, forestier etc), pentru Dunăre şi Deltă, 
pentru mare şi litoral, pentru apele interioare,.. pentru tot ! Cât timp vom fi 
aici, vom fi priviţi cu invidie şi teribil de expuşi. Ce rămâne de făcut? E 
simplu, uimitor de simplu: să ne mutăm. 

Auzind propoziţiunea rostită atât de senin, demnitarul găsi puterea să 
exclame: 


— Cuuum?! 


— Exact cum auziţi: să ne mutăm. lată, macheta amplasată pe căruciorul 
cu rotile vă prezintă prima varintă: translarea totalităţii teritoriului nostru 
într-o altă zonă, poate chiar pe un alt continent... 


— Şi aici, unde vieţuim noi acum...?? întrebă oaspetele, trecând din şoc 
în şoc. 

— Nu-i nici o problemă, vă asigur că spaţiul nu rămâne neocupat; sunt 
amatori cu duiumul! 'Tranzacţia s-ar putea să fie chiar avantajoasă; cu ce 
obţinem, acoperim achiziţionarea noului teritoriu, cheltuielile de deplasare 
şi ne ramâne un profit frumuşel. Ştiţi vorba românească: schimbi locul, 
schimbi norocul... Desigur, din punct de vedere tehnic, translarea pune 
probleme mai dificile decât mutarea munţilor; dar dificile, nu 
insurmontabile, subliniez. Totul e calculat. Autorii proiectului (doi 
cercetători tineri şi foarte talentaţi, Laszlo Buda şi Igor Vişnevski) au şi 
făcut primele prospecţii de ofertă: există şanse frumoase în Asia (zona 
centrală), Australia şi Africa. Zona polară am exclus-o, deşi ar oferi unele 
avantaje. Desigur, noua amplasare va complica puţin intrarea noastră în 
Europa, dar avantajele nu sunt de neglijat. 


Varianta a Il-a este mult mai originală, mai ingenioasă, şi, aş spune, mai 
îndrăzneață. Priviţi această machetă, amplasată pe o imensă pernă de aer. Ei 
bine, conform viziunii autorilor - aceeaşi ca în varianta I -, România va 
deveni o insulă. 


Uluitor! Înaltul demnitar asculta expozeul, privea când macheta, când 
chipul însufleţit şi mulţumit de sine al rectorului, nevenindu-i să creadă că i 
se vorbeşte serios, că nu e victima unei farse groteşti, de prost-gust. 


— Da, pur şi simplu o insulă, ce reproduce la scara 1/ teritoriul şi relieful 
României, transplantat undeva, în oceanul planetar şi amplasat astfel încât 
să nu încalce apele teritoriale ale vreunui stat. 


Imaginaţi-vă ce avantaje imense am obţine dacă, să zicem, ne-am alege 
locul în Atlantic! Solicităm imediat intrarea în NATO (este pactul 
Atlanticului de Nord, nu?) şi nu văd motivele pentru care ni s-ar respinge 
cererea. Vom deveni, astfel, mai euro-atlantici decât europenii! În plus, ne 
aşteaptă o viaţă nouă. Creăm imense şantiere navale, dezvoltăm flotă 
comercială, dacă flota noastră veche, dar în perfectă stare de funcţionare, s- 
a pierdut fără urmă; devenim cei mai importanţi pescari ai oceanului 
planetar, amplificăm producţia de platforme marine - pe care le gândim 
multifuncțional, nu numai pentru foraj, ca în prezent. Pe scurt - reprofilăm 
industria, agricultura, economia, totul. Nu faceţi nici o legătură între 
miracolul japonez şi faptul că niponii trăiesc, de fapt, pe nişte insule? Vom 
fi al doilea miracol economic al lumii, iar poziţia noastră geografică nu va 


mai tenta şi nu va mai deranja pe nimeni; loc în ocean... slavă Domnului! In 
fond, Anglia este o imensă insulă. N-o duce bine? Suferă cumva că nu se 
leagă cu continentul? 


Gazda se opri o clipă, să-şi tragă sufletul; expozeul îl solicitase la 
maximum, dar reluă prezentarea cu un suflu nou, de parcă de-abia acum 
urma să dezvăluie partea cea mai interesantă. 

— Ştiu, excelenţă; la primul contact cu preocupările noastre ştiinţifice 
lucrurile pot să pară şocante, vă înţeleg. Există multe rezerve, temeri, 
suspiciuni - chiar. Unii vor spune, poate: cum, România - mutată în largul 
Oceanului planetar, unde bântuie furtuni şi uragane? Le răspund: da, acolo 
există asemenea fenomene meteorologice, dar nu spunem noi, tot timpul, 
despre România că a fost plasată aici, la răscrucea tuturor furtunilor? lată, 
le-am biruit! De ce ne-ar speria furtunile propriuzise? 


Şi-apoi, nu uitaţi: varianta aceasta ar avea un impact major, totalmente 
benefic, asupra vieţii politice din România. Cum? Foarte simplu. Țara, 
odată plasată pe ape, va deveni, într-un fel, o imensă navă care - fatalmente 
- va trebui condusă întocmai ca o navă! Organismele diriguitoare 
numeroase, aşazis democratice, suprapopulate cu şefi şi şefuleţi, 
costisitoare, greoaie, contrazicându-se în acţiuni şi decizii, călcându-se pe 
picioare şi dublându-se inutil, vor fi înlocuite, toate, cu sistemul de 
conducere vechi de când lumea, singurul cunoscut şi adoptat pe toate navele 
de pe toate mările şi oceanele lumii: comandantul. Căpitanul. Pe mare n-ai 
timp de parlamentări, deci... scăpăm de parlament şi de multe alte forme 
care mai mult încurcă decât rezolvă. România, aşadar, în viitorul ei statut, 
n-are decât să găsească un „lup de mare” rodat la comandă, să-i 
încredințeze cârma şi să execute ordinele. Simplu! Vă daţi seama cât de 
mult se simplifică viaţa românului? 

Aici, omul politic nu putea să nu reacționeze. 

— Chiar aşa? Ca pe un vas militar? Ca pe crucişător, ... „ascultă comanda 
la mine?” Asta nu mai e nici ţară, nici navă, ci... galeră! 

— Îmi permit să vă contrazic, excelenţă... Cu tot respectul, pe galeră 
există sclavi - lopătari, legaţi cu lanţuri de vâsle, cărora un vătaf le bate 
ritmul cu barosul... 

— Barroso??? 

— Nu Barroso, excelenţă; barosul, ciocanul acela imens cu care se 
dictează cadenţa vâslirii... Cât despre căpitan, nu se poate să nu găsească 


românii unul energic, hotărât, cu un ochi privind la prova şi cu altul la pupa, 
numai bun de pus la cârmă! Nu-i aşa că proiectul nostru deschide României 
perspective nebănuite? 


Chipul înaltului demnitar începu să acuze intensitatea şocului la care era 
supus de aproape o oră. Culoarea vânăt-pământie şi, mai ales, vasul de 
sânge care începuse să i se zbată la tâmpla stângă erau semne sigure pentru 
mine - care începusem să-l cunosc pe importantul musafir al „Academiei 
pentru spaţiu şi timp” - că vizita şi discuţia trebuiau scurtate, dacă nu chiar 
întrerupte. Un oarecare sentiment de vinovăţie mă determină să mă apropii 
şi să-i arăt (cu o indiscreţie programată) ceasul, reamintindu-i prin semne 
(la fel de manifest vizibile) o presupusă obligaţie pentru o oră anume. 
Rectorul sări, ca muşcat de şarpe: 


— A, nu, nu ne părăsiţi înainte de a vedea salonul proiectelor 
internaţionale, vă rog! Şi, speriat de perspectiva unei scurtări neaşteptate a 
vizitei, forţă deplasarea către una din sălile alăturate, unde alte lăzi, lădiţe, 
hărţi, grafice, diagrame, planşe, secţiuni topometrice, fotografii mărite la 
dimensiuni uriaşe umpleau până la refuz podeaua, pereţii, stativele şi chiar 
tavanul încăperii - transformat într-un fel de „pod al scenei” din care 
coborau tot felul de planşe agăţate de fire şi sfori. 


— lată, dezvălui rectorul, cu un gest larg al mâinii drepte, locul de 
naştere al unor proiecte care de care mai îndrăzneţe. Aci se studiază o 
mulţime de probleme, vă asigur - vitale pentru viitorul politic al omenirii. 
Doreşte secesiunea o republică cuprinsă în componenţa vreunei federaţii? 
Perfect; să se despartă, dacă-i dă mâna! De ce să trimiţi armată, aviaţie şi 
tancuri, când poţi s-o laşi fără ape curgătoare şi chiar fără pânză freatică? 
Deturnezi cursurile, seci rezervoarele subterane, reorientezi relieful, 
modifici cursul curenților de aer sau umiditatea medie a atmosferei, provoci 
dezechilibre ecologice sau cutremur şi, după câţiva ani, secesioniştii te 
roagă în genunchi să-i reprimeşti în federaţie! 

Aci, în colţul acesta (şi savantul arătă cu bagheta spre nişte planşe 
grupate în jurul unei machete montate într-o ladă) se definitivează un studiu 
pentru deşertificarea zonelor verzi.. 


Demnitarul îndrăzni o corectură: 
— Poate este vorba despre combaterea deşertificării... 


— Nu; acela este alt proiect, am să vi-l arăt... Aci, dimpotrivă, studiem 
posibilitatea extinderii accelerate a nisipurilor. Sunt situaţii, conjuncturi 


politice, mă înţelegeţi, când vecinii trebuie convinşi să urmeze o anumită 
linie de conduită, altfel... Deşertificarea este un argument extraordinar! 
Puneţi— vă în situaţia unui conducător de ţară care-şi vede teritoriul cândva 
fertil, înghiţit metru cu metru de nisipurile ucigaşe; omul rezistă un an, doi, 
trei, dar până la urmă... cedează spre a-şi salva poporul de la pieire! 
Dincoace, explică rectorul, experimentăm devierea unor curenţi oceanici 
vitali pentru viaţa unor ţări şi popoare. Imaginati-vă zona Atlanticului fără 
binefacerile  Golfstream-ului;  imaginaţi-vă Egiptul fără  revărsarea 
providenţială a Nilului; încercaţi să vă reprezentaţi India fără ploile 
musonice... pentru a nu cita decât o infimă parte din proiectele aflate în 
studiu. Comanditari sunt fie beneficiarii direcţi, fie cei ce vor să folosească 
rezultatele muncii noastre pentru a forţa.... înţelegeţi ce vreau să spun... 
Dacă statul român are de formulat vreo comandă specială, cu destinaţie 
internă sau externă, noi suntem gata să-i acordăm prioritate absolută, iar 
tarifele, vă asigur, vor fi substanţial reduse, din raţiuni patriotice uşor de 
înţeles. Secretul - absolut garantat! 


La ieşire, demnitarul inhală cu nesaţ o gură de aer curat, se scutură ca 
după un vis urât şi făcu semn şoferului care aştepta la volanul maşinii 
oficiale să o ia încet, înainte. 

— Hai să facem câţiva paşi pe jos. Simt nevoia să respir, să văd oameni 
normali. Însoţeşte-mă, te rog... 

Tot timpul plimbării - nu prea lungi, de altfel - am păstrat tăcere, dar, nu 
ştiu de ce, mi s-a părut că buzele importantului meu însoțitor se mişcă din 
când în când, murmurând două nume. Şi, dacă nu mă înşeală capacitatea 
mea de a desluşi cuvintele doar mimate sau imperceptibil şoptite, cred că 
aceste nume erau... Laszlo Buda şi Igor Vişnevski. 


4. INVENTATORUL OCHELARILOR MIRACULOŞI 


Bătrânul îşi făcu apariţia în cabinet aducând cu el farmecul unei epoci 
ştiute numai din filme. Avea înfăţişare de mag sau de poet din vechea 
boemă a cafenelelor bucureştene: înalt, surprinzător de vânjos pentru vârsta 
lui, cu părul lung şi complet alb, revărsat peste umerii largi. O lavalieră 
bogată îi umplea tot pieptul, în porţiunea dintre reverele costumului negru, 
vechi şi lustruit. 


Salută cu o plecăciune adâncă, uşor teatrală, apoi rămase într-o 
respectuoasă aşteptare, neobservând gestul gazdei sale, care-l invita să ia 
loc. Când, în sfârşit - la rugămintea repetată prin viu grai - se aşeză, începu 
să vorbească stăpânit, parcă, de o ciudată nelinişte. 

— Îmi e teamă că nu voi fi în stare să explic prea limpede ce am de spus. 
Este şi greu... Sunt chimist şi optician. Toată viaţa am combinat substanţe în 
modestul meu laborator improvizat, căutând modalităţi noi de preparare şi 
prelucrare a lentilelor pentru vedere. Mi-au trecut prin eprubete şi retorte 
zeci de mii de combinaţii... Am teoriile mele despre compoziţia sticlei şi 
mai ales despre posibilităţile de a o trata chimic, spre a servi drept lentilă, 
dar nu despre asta e vorba. Acum câtva timp, o reacţie mi-a scăpat, pur şi 
simplu, de sub control. Recipientul plin de substanţe a explodat, dar 
lentilele îmbibate de amestecul obţinut prin fierbere... iată-le, s-au salvat ca 
prin minune: sunt montate pe aceste rame. 


Bătrânul scoase din buzunarul de la piept al costumului său străvechi un 
toc de ochelari, îl deschise şi, înainte de a depune conţinutul pe birou, avu 
un moment de ezitare, reţinându-şi gestul, apoi spuse grăbit: 

— Nu, oricât mi-ar fi de greu, trebuie să vă explic, altfel... Ochelarii 
aceştia sunt miraculoşi. Nu ştiu ce s-a întâmplat, cum de-a fost posibil, dar... 
sunt miraculoşi, acesta e cuvântul. Ei pot... 


Din nou, bătrânul se opri, ca şi cum ar fi ezitat să împărtăşească un secret 
ce poate provoca necazuri celui care-l deţine. Brusc, se hotărî: 


— lertaţi-mă... Poate sună ciudat, sau lipsit de politeţe, dar..., există prin 
preajmă vreun om în care aveţi încredere? Încredere absolută, ca în 
dumneavoastră înşivă? Să nu mi-o luaţi în nume de rău şi nici să nu mă 
bănuiţi de... şi vizitatorul făcu un semn expresiv, sugerând „deranjament la 
mansardă”. Mă veţi înţelege imediat. Dacă există o asemenea fiinţă, 
chemaţi-o! 

Înaltul demnitar învățase lecţia, ştia că trebuie să se aştepte la orice, că 
regula jocului îl obligă să asculte răbdător tot ceea ce pare năzdrăvănie. 
Ştiindu-se urmărit pe ecranul monitorului, îmi făcu semn să ies din micuța 
încăpere unde mă aflam şi să dau curs rugăminţii bătrânului vizitator. Peste 
o clipă, eram în cabinet. 

— Faţă de dânsul - preciză demnitarul, schiţând un gest spre mine - poţi 
spune absolut orice. 

— Nu ne mai aude nimeni? întrebă la fel de prudent opticianul. 


— Nu. Sigur - nu, îl linişti gazda. 

— Dacă-i aşa... poftiţi ochelarii, se hotărî, în fine, bătrînul. Vă rog să-i 
puneţi la ochi; nu prezintă niciun pericol. Priviţi-l pe domnul (gest către 
mine) prin lentile, apoi rugaţi-l să vă descrie neadevărat - subliniez: 
neadevărat, mincinos! - o scenă, o întâmplare, absolut oricare, trăită 
împreună, pe care o cunoaşteţi amândoi. Faceţi experienţa aceasta şi nu veţi 
regreta, vă jur!... 

Demnitarul se conformă. Îşi potrivi ochelarii, absolut banali dacă n-ar fi 
avut o particularitate: lentilele erau, pe partea exterioară - fumurii, iar în 
interior culoarea reprezenta un amestec ciudat de cenuşiu-închis şi argintiu 
metalizat. După aceea, îmi ceru să-i relatez vizita făcută împreună azi- 
dimineaţă la laboratorul de geo-politică. 


— Dar minţiţi, vă rog, mă îndemnă din nou bătrânul; altfel... 


Începui să înşir o variantă anapoda a „aventurii” petrecute acolo. 
Apucasem să rostesc doar câteva cuvinte, când demnitarul se ridică de pe 
scaun, privindu-mă - credeam că pe mine - într-o stare de agitaţie 
extraordinară. M-am oprit. 


— Povesteşte, povesteşte... mă zori el, pe un ton în deplină consonanţă cu 
expresia feţei. Minte-mă, te rog! 

După câteva minute, intrat în „pană de inspiraţie”, pe româneşte spus - 
nemaiştiind ce şi cum să mint, m-am oprit. Înaltul demnitar luă ochelarii, 
mi-i puse la ochi şi, precipitat, începu să-şi expună propria sa variantă, la fel 
de mincinoasă, asupra întâmplării de azi, cu o vervă şi o imaginaţie ce 
dovedeau că ar fi putut ajunge lesne un temut gazetar în presa de scandal. În 
acea clipă, privindu-l, am înţeles motivul stării sale atât de speciale. Cât 
timp a rostit prima frază, l-am văzut nici mai rău, nici mai bine decât mi-ar 
fi permis orice lentile de ochelari care nici nu măresc, nici nu micşorează. 
De la al şaptelea sau al optulea cuvânt, când relatarea începu să se abată de 
la adevăr, imaginea omului din faţa mea pieri, şi-ntocmai ca într-o proiecţie 
realizată de către un invizibil aparat ce folosea partea interioară a lentilelor 
ca pe un ecran - începu să mi se deruleze, moment cu moment... vizita de 
azi— dimineaţă, dar aşa cum a fost. 


Bătrânul, care ne urmărea avid reacţiile, exclamă: - Înţelegeţi? Lentilele 
acestea, domnilor, sunt cel mai fantastic detector de minciuni din câte a 
creat nu ştiinţa şi tehnica, ci fantezia omului! Dar ce zic eu „detector de 
minciuni”? E prea puţin! Asta ar fi o bagatelă, pe lângă darul miraculos de a 


reconstitui adevărul, de a oferi nu numai dovada minciunii, ci şi versiunea 
reală, adevărată a desfăşurării faptelor! Realizaţi ce fantastică putere 
conferă această aparent banală pereche de ochelari? Înţelegeţi că 
descoperirea mea - pentru care nu-mi arog niciun merit; a fost o pură 
întâmplare! - deschide o eră nouă în justiţie, în politică, în viaţa publică, în 
relaţiile dintre oameni? Primiţi-i din partea mea! Nu cunosc un om care să 
aibă mai multă nevoie, azi, de un asemenea instrument. În mâinile 
dumneavoastră, lentilele mele pot servi, într-adevăr, acestei ţărişoare atât de 
greu încercate!... 


Cel ce primise darul îşi puse din nou ochelarii,-parcă nevenindu-i să 
creadă nici în faptul că o asemenea minune există, nici că ea îi aparţine. 


— Mai faceţi o probă, l-am îndemnat. 


— Oricâte doriţi, se grăbi să accepte ideea generosul inventator. Eu am 
experimentat de zeci de ori, până când, mărturisesc, mi s-a făcut frică. 
Rezultatul a fost, de fiecare dată, senzaţional! 


Înaltul demnitar apăsă butonul unei sonerii ascunse sub marginea 
biroului. Imediat îşi făcu apariţia secretara, o femeie înaltă, cu înfăţişare 
severă. 

— Fii bună şi trimite-mi-o pe Rodica; vreau să dictez un text, îi ceru 
demnitarul. După nici două minute, persoana solicitată intră în cabinet, cu 
bloc-notes-ul şi creioanele pregătite pentru stenogramă. Înainte de a o pofti 
să se instaleze, demnitarul o întrebă, cu aerul de familiaritate pe care unii i-l 
reproşau, în timp ce alţii, lăudându-l, îl considerau una din explicaţiile 
sentimentelor deosebite, nutrite de colaboratorii săi, oricât de modeste ar fi 
fost funcţiile acestora: 


— Ei, Rodico, ce ţi-au spus doctorii la consult? Ieri ţi-ai luat o zi liberă 
pentru spital... 


Femeia - între două vârste, dar „cu bătaie” spre tinereţe, cochetă şi nu 
lipsită de farmec, începu să povestească fără ezitare peripeţiile unui examen 
medical de care se temuse teribil, dar inutil, din fericire; doctorii spun că nu 
e niciun motiv de alarmă. 


Mulţumindu-i şi scuzându-se că a chemat-o degeaba, demnitarul o 
expedie în biroul ei; o va chema ceva mai târziu, acum are o treabă 
presantă, de care uitase. Stenodactilografa se retrase, obişnuită, probabil, cu 
„cotiturile” bruşte ale programului la cabinet, unde întotdeauna se iveşte 
ceva pe nepusă-masă, „arde” ceva... 


— Păcat că n-aţi putut vedea ce-am văzut eu, ni se adresă demnitarul cu o 
undă de ironie amară, scoţându-şi ochelarii. „Doctorii” erau... unul singur şi 
semăna leit cu şeful documentării de-aci, dar... de, mai ştiu şi eu? Poate că 
bărbaţii goi-puşcă par a fi toţi la fel!... Se confirmă, domnule dragă, reveni 
el în făgaşul discuţiei, adresându-se bătrânului care se declarase chimist şi 
optician. Aţi realizat, într-adevăr, o minune! Cât despre gestul de a mi-i 
dărui, continuă el, aranjându-i cu infinită grijă pe suprafaţa lucioasă a 
biroului, vă exprim cea mai vie recunoştinţă. Sper să am puterea şi 
înţelepciunea de a-i folosi pe măsura generozităţii dumneavoastră. 


Bătrânul părăsi cabinetul cu expresia aceea inconfundabilă de bucurie 
întipărită pe faţa oamenilor buni ori de câte ori pot face un bine. Înaltul 
demnitar rămase cu privirile aţintite spre obiectul de pe birou, meditând, 
probabil, la fantastica putere ce i-o conferea simpla posesie a miraculoasei 
invenţii. Înţelegeam perfect ce trebuie să simtă un om conştient că, din 
această clipă, poate afla totul, absolut totul despre faptele oamenilor din jur; 
e suficient să-i întrebe şi să-i privească prin aceşti ochelari pentru a şti dacă 
mint sau spun adevărul. 


În acea clipă, intră - neanunţat, cum aveam să aflu că face de regulă - 
unul dintre cei mai apropiaţi colaboratori ai înaltului demnitar. Când mă 
văzu, avu o clipă de ezitare, dar gazda îi făcu semn să intre şi să spună ce 
are de spus. Urmă unul din acele rapoarte verbale asupra uneia din 
însărcinările primite, cum, probabil, înaltul demnitar asculta zilnic. Primele 
cuvinte le urmări în linişte şi cu interes moderat. Deodată, faţa lui exprimă o 
străfulgerare de gând; după o clipă de ezitare, tentaţia de a da curs gândului 
fu mai puternică decât reținerea. Cu un gest nu foarte hotărât, parcă minat 
de o teamă ascunsă, mâinile ridicară ochelarii de pe luciul biroului, 
potrivindu-i în locul ochelarilor de vedere cu care demnitarul îşi obişnuise 
de mult colaboratorii apropiaţi. Urmăream scena, fascinat de spectacol. Pe 
măsură ce asculta privind, faţa demnitarului îşi schimba culoarea. 
Maxilarele se contractau, într-un efort - cu motivaţie doar de mine ştiută - 
de a-şi stăpâni reacţia. La sfârşitul relatării, găsi puterea să rostească numai 
atât: 

— Mulţumesc. Am să meditez la treaba asta... Simţind că este ceva în 
neregulă - dar bănuind o stare sau o veste proastă adusă de persoana găsită 
în cabinet, colaboratorul apropiat scurtă întrevederea, salută şi se retrase, 
lăsând în urmă o tăcere adâncă, prelungită. Într-un târziu, stăpânul darului 
fermecat scoase ochelarii miraculoşi, îi privi cu ură, apoi şopti cu voce 


deabia auzită, al cărei ecou interior trebuie să fi avut, însă, intensitate de 
tunet: 


— Doamne! Acum...ce fac? Şi ...până unde? 


Înţelegând că formulase o întrebare la care nu putea răspunde nimeni 
altcineva decât el însuşi, omul aflat în dilemă descuie unul din sertarele 
biroului, puse acolo ochelarii care-i tulburaseră existenţa, apoi, oftând 
adânc, încuie sertarul, depunând cheia în cel mai ascuns buzunar al 
costumului. 


5. UN UMANISI DIN ALIE VREMI 


— Aveţi timp şi răbdare să încep cu o scurtă istorioară de familie? 


Obişnuit să nu se mai mire de nimic, înaltul demnitar încuviinţă, 
invitându-şi cu un gest interlocutorul să vorbească. Ceea ce bătrânelul şi 
făcu. 


— S-a întâmplat de mult, prin anii *20. Nu trebuie să vă aşteptaţi la cine 
ştie ce... Este povestea corijenţei la limba română a tatălui meu, elev în acea 
vreme, în ultima clasă de liceu. Profesorul său, intelectual cu dublă licenţă - 
în litere şi teologie - formulase astfel subiectul tezei: „Culege ce ai 
semănat”. Recunoaşteţi, poate, textul biblic... Ce aştepta omul de la catedră 
să găsească în paginile ce se umpleau de zor, sub ochii lui? Evident, 
învăţătura binecunoscută: cine a muncit cu râvnă şi modestie, cine a arat şi 
semănat ogorul, cine a trudit întru fertilitatea brazdei, cine a plivit cu migală 
buruiana, trudind cu sudoarea frunţii pentru sănătatea şi bogăţia spicului, 
acum să culeagă; să se bucure, adică, de rodul muncii sale, pentru că ... 
„după faptă şi răsplată”, aşa spune morala creştină. 

Numai că, tatăl meu, într-un moment de erezie juvenilă (credea el şi am 
crezut eu însumi multă vreme), a scris altceva, scandalizându-şi profesorul. 


Câţi dintre oamenii care au semănat adânc şi sămânță de soi, au cules rod 
în timpul existenţei lor? Țăranul ştie bine: leguma din grădină îţi 
îndestulează cămara după 3-4 luni de la însămânţare. Bobul de grâu sau 
porumb cere timp mai mult; copacul roditor - şi mai mult şi, cu cât el dă 
roade mai preţioase, cu atât sunt mai puţine şansele celui ce l-a sădit să se 
bucure iute de fructul muncii sale. Cei grăbiţi plantează pruni şi caişi; dar 
există, iată, şi oameni care sădesc nuci. Ei n-o fac cu gândul la cules; mai 


exact, ştiu că bucuria culesului va fi hărăzită urmașilor, că maturitatea 
deplină a copacului falnic, umbros şi roditor va îmbelşuga altă generaţie... 


De fapt, spiritele generoase, trecute prin viaţă nu pentru a culege, ci 
pentru a semăna, sunt privite cu suspiciune, uneori - hulite, batjocorite. De 
regulă, oamenii condamnă ceea ce nu înţeleg; şi cum să înţelegi tu, spirit 
comun şi practic, trăind pentru îndestulare şi belşug imediat, zbuciumul şi 
zbaterea cuiva pentru viitorime? 

Şi uite-aşa, mergând din idee în idee, teza elevului dintr-a VIll-a a ajuns 
la... jertfa lui Iisus Hristos. Dacă Mântuitorul, Divinitatea, au acceptat ideea 
potrivit căreia clipa culesului, a roadei spirituale, vine după generaţii şi 
chiar după zeci de generaţii, înseamnă că preceptul biblic „culege ce ai 
semănat” se cuvine înțeles nu în accepțiunea sa imediat - îngust - 
gospodărescă, ci în tot dramatismul, uneori în tragismul condiţiei umane, 
pentru care, probabil, sacrificiul, uitarea de sine reprezintă cea mai superbă 
şi mirabil roditoare sămânță, minunea care a schimbat şi schimbă continuu 
faţa lumii... 


— Interesant, conchise realmente captat demnitarul, când vizitatorul 
încheie povestea. Inţelegându-i starea şi bucurându-se sincer, bătrânelul 
continuă: 


— Teza a fost interpretată ca o mică erezie. S-a declarat corijenţa, şi 
numai acţiunea unui sobor de profesori, plus sprijinul decisiv al unei feţe 
bisericeşti luminate, a permis tatălui meu să intre în bacalaureat şi să-l 
susţină strălucit. 

Am aflat de istorioara asta când eram copil. Meditez de atunci la morala 
ei. Azi, când am atins senectutea, pretind că i-am decodificat, în fine, 
sensul. Ei bine, sensul acesta l-am „turnat” într-un proiect. Scopul audienței 
este de a vi-l prezenta, cu voia dumneavoastră. 


— Vă ascult cu deosebit interes, domnule, răspunse demnitarul, 
presimţind că minutele următoare îl vor odihni şi reconforta după şocurile 
stresante din audienţele anterioare. 


— De la început, o precizare: proiectul mei este, poate, prematur pentru o 
ţară sărăcită şi bulversată - cum e România. Dar lumea, în ansamblul ei, nu 
e săracă. Omenirea poate găsi resursele materiale spre a ... dar să nu 
anticipez. Ceea ce vreau să subliniez este ideea că ţara noastră, prin 
dumneavoastră, ar putea lansa şi susţine proiectul în conclavul naţiunilor 
lumii, spre binele omenirii. 


Din ce în ce mai încântat de calmul, echilibrul şi farmecul vorbitorului, la 
care nu deranja nici măcar dialogul de la egal la egal cu umanitatea, înaltul 
demnitar îl încurajă din nou: 


— Dacă merită, cu multă bucurie ... Dregându-şi glasul, ca pentru un 
„drum lung”, vizitatorul începu: 


— Cum vă spuneam, am meditat o viaţă la devenirea, la transformarea 
vieţii din generaţie în generaţie. Ziua de azi nu se compară cu epoca 
tinereţii mele şi cu atât mai puţin cu anii adolescenţei tatălui meu. Sună a 
filozofie de doi bani, ştiu; nu era nevoie să vă pierdeţi timpul cu mine, ca să 
aflaţi că, pe vremea întemeierii principatelor, nu zburau avioane cu reacţie 
... Totuşi, luaţi vă rog fiecare domeniu de viaţă în parte, mai ales fiecare 
domeniu de cunoaştere, şi analizaţi-i evoluţia. Ea se explică, desigur, prin 
dezvoltarea generală a ştiinţei, tehnicii şi tehnologiei, prin truda a milioane 
de „furnicuţe harmnice”, muncitori, salahori, tehnicieni, laboranţi, cercetători 
etc, etc. ... Dar, dacă veţi privi mai atent, dacă veţi face un mic efort de a da 
fiecăruia ce i se cuvine, în spatele fiecărui moment esenţial de evoluţie, şi 
mai ales de revoluţie în acea ramură, veţi găsi un om, un nume sau un infim 
grup de oameni: doi, trei, cel mult. Ei sunt cei care au semănat pentru 
viitorime. Cum şi cât a rodit investiţia lor? Fantastic! Năucitor! Ce este azi 
aeronautica, dacă nu un nou strat de viaţă şi activitate umană adăugat 
Terrei? Un sistem mondial cu o cifră de afaceri, sunt convins, mai mare 
decât toate finanţele omenirii secolelor 15-16-17. Ei bine, bogăţia asta 
imensă, sistemul acesta închegat la scară planetară şi acum cosmică, din 
care se hrănesc - şi încă bine! - milioane de oameni, sistem ce rezolvă 
probleme altfel insolubile ... de unde a pornit? De la un gânditor: autorul 
legendei lui Icar. Apoi, de la schiţele cu aparatele de zbor ale lui Leonardo 
da Vinci. De la alţi câţiva oameni - şi, spre mândria noastră, trei dintre ei au 
fost români - care au gândit şi au realizat maşini de zbor, apoi au descoperit 
zborul nu cu elice, ci cu reacţie. Mă gândeam, concret, la Vuia, Vlaicu, 
Coandă. 


Tot aşa, apariţia energiei electrice se datorează unor oameni, câtorva; ca 
şi tipul superior de energie, cea atomică. Istoria luptei omului cu bolile 
înseamnă, la fel, pe lângă un infinit şir de existenţe şi eforturi anonime, 
modeste dar indispensabile progresului, un număr de oameni-bornă: 
deschizători de drumuri şi orizonturi, descoperitorii de principii, legi, 
microbi şi viruşi. Ei au configurat medicina modernă. Procedând similar, 
veţi vedea (sunt, de altfel convins: concluzia nu va reprezenta nici o noutate 


pentru dumneavoastră!) că marile descoperiri geografice au la bază nişte 
descoperitori, fiinte îndrăzneţe şi  iscoditoare, cu perseverență 
inimaginabilă, cu tăria de a nu clipi în faţa contestării, insultei, prigoanei, 
sabotajului, riscurilor, trădării - venită uneori din partea celor mai apropiate 
fiinţe. În toate domeniile cunoaşterii umane s-a întâmplat la fel: întâi a fost 
un om care a gândit, apoi a încercat; când el n-a avut tăria sau răgazul să 
reuşească, a mers mai departe un discipol, până la izbândă, deşi roadele n- 
au fost aproape niciodată nici măcar ale urmaşului, ci ale generaţiilor de 
după el. Pe reţeaua aceasta de adevăruri impuse în mecanică, energetică, 
biologie, construcţii, transporturi, electronică etc, etc. s-au înălţat industria 
modernă, cercetarea, sistemul de apărare a sănătăţii, dobândirea hranei etc, 
etc. Toate - complexe industrial-financiare uriaşe, cu cifre de afaceri 
ameţitoare, indiferent că sunt statale sau private. 


Ei bine, excelenţă ... aici am vrut să ajung. Imperiul mondial al 
civilizaţiei moderne s-a edificat pe „patentul” („patentele”) unor oameni: 
descoperitori, inventatori, gânditori, vizionari. Majoritatea - sacrificați. 

În cursul vieţii, cei mai mulţi n-au avut parte de bogăţie, unii - nici măcar 
de recunoaşterea meritelor. Au trăit ca vai de capul lor, cu sufletul la gură 
între două încercări sau experienţe, lipsiţi de mijloace, priviţi de cei din jur 
ca nişte făpturi ciudate... Nu vă dau exemple; singur puteţi cita o mulţime, 
sunt convins! Vă întreb: cum îşi plăteşte civilizaţia modernă imensa datorie 
faţă de aceşti oameni? Cum se revanşează industriile? Agricultura? 
Transporturile? Sănătatea? Statele? 'Trusturile? Concernele? Marea finanța 
internaţională? Toate există şi se  îmbogăţesc pe  „patentele” 
înaintemergătorilor! 

Atunci, nimeni nu le-a plătit mai nimic. Miopia, sărăcia, zgârcenia, 
neînţelegerea, dar mai ales prostia şi răutatea omenească au lipsit geniile, în 
cele mai multe cazuri, de mijloacele materiale care - sunt convins - nu s-ar 
fi irosit pe huzur, lux ori extravaganţe, ci ar fi fost investite în dezvoltarea 
cunoaşterii. Dacă Leonardo da Vinci ar fi avut bani, credeţi că i-ar fi dat pe 
haine, palate şi servitori? Nici gând! El ar fi încercat - şi ar fi reuşit, poate - 
să apropie clipa înfăptuirii primului aparat de zbor. Nu-i permitea tehnica 
vremii? Dar cu aceeşi tehnică rudimentară, atunci când faraoni sau împărați 
au poruncit şi au investit aur, s-au ridicat piramidele în deşert, s-au construit 
grădini suspendate, s-au înălţat oraşe măreţe de piatră în mlaştini şi 
smârcuri... Cine garantează azi, şi pe ce temei, că geniul lui Leonardo n-ar 
fi scurtcircuitat cu câteva secole tehnologia? Dar... morţii cu morţii, 


odihnească-se în pace. Întrebarea este: ce facem cu viii? Nu mă gândesc la 
urmaşii direcţi, ci la categoria celor ce seamănă astăzi pentru viitor; la 
„nebunii” care trăiesc doar pentru creaţie. Credeţi că nu mai există astfel de 
nebuni? Există, vă asigur! Cine îi ajută? Cine transferă o parte, o infimă 
parte a profitului obţinut din rodul gândirii geniilor creatoare, către munca 
celor ce pot făuri azi, cu geniul lor, civilizaţia viitorului? 

— Este... cum să spun... uimitor să auzi lucruri cunoscute care, de-odată, 
se încheagă într-o direcţie, într-o concluzie nouă, surprinzătoare... 
Impresionantă viziune, într-adevăr, dar... mă gândesc că azi există 
reglementări, legi ale invențiilor, ale drepturilor de autor, de folosinţă, care 
apără creaţia şi pe creatori... 

— Credeţi? - se înverşuna bătrânul. Dar pentru că aţi rostit cuvântul 
creaţie... spuneţi-mi: aţi calculat cam la cât se ridică totalul tirajelor din 
„Iliada” şi „Odiseea”, de-a lungul istoriei? Acel grec genial, despre care 
Bogza al nostru spunea cutremurător de adânc: „Ehe! Dacă Homer ar fi 
avut şansa să scrie într-o limbă de largă circulaţie intemaţională...!”, acel 
strămoş al geniilor creatoare... spuneţi— mi, cât ar trebui să pretindă, el şi 
urmaşii lui - nu neapărat de sânge, ci de genialitate - editorilor lumii, din 
toate timpurile? N-a făcut nimeni socoteala totalului încasărilor de pe urma 
lui Balzac, Tolstoi, Hugo, Dante, Cervantes, Goethe, Puşkin şi întreaga 
constelație de genii. Adăugaţi, vă rog, vânzărilor de tiraje, sumele obţinute 
din ecranizări, serializări, dramatizări... pentru a nu mai vorbi de operele 
dramatice în sine. Eschil, Sofocle, Euripide, Moliere, Shakespeare, Ibsen, 
Schiller, Cehov... cam câte milioane de spectatori vor fi adus în săli, de-a 
lungul timpului? Cam câte milioane de bilete s-or fi vândut la piesele lor? 
Sau, restrângând aria la literatura noastră, credeţi că onorariul încasat de 
numitul Caragiale Ion Luca pentru fluierata sa, pe atunci, „Scrisoare 
pierdută”, a compensat nu numai gloria unei literaturi dramatice naţionale, 
aplaudată prin sus-zisa capodoperă pe toate scenele lumii, ci chiar 
rentabilitatea piesei, în planul strict al încasărilor, de la premieră până azi? 
Sau Eminescu, geniul tutelar al românilor, a fost, credeţi, recompensat 
material prin ce va fi primit în scurta şi chinuita lui viaţă? Oare ediţiile 
succesive, cele de până acum şi cele ce se vor tipări cât va exista suflare 
românească, nu reprezintă o întreprindere economică ce n-a returnat spre 
autorul operei nici unul la un milion din datorie? 


Enescu se cântă şi se va cânta etern, în România şi în lume; concertele şi 
discurile cu muzica lui nu vor înceta să aducă bani. Compozitori răpuşi de 


tuberculoză, morţi de tineri în sărăcie, vor continua să îmbogăţească 
instituţii de spectacol, impresari, case de discuri, studiouri de filme. 


Pictori geniali, chiar mai mizeri decât compozitorii, au ajuns să umple de 
aur colecționari particulari şi chiar state care, cândva, le-au achiziţionat 
operele pe nimic! Cu cât se licitează azi un Rembrandt? Un Cezanne? Un 
Rubens? Un Van Gogh? Un Picasso? Un Van Dyck? Un Rafael? La cât 
trebuia să se fi ridicat, cândva, suma de achiziţie pentru a acoperi măcar o 
neînsemnată parte din costurile fabuloase de azi şi mai ales de mâine ale 
tuturor operelor nemuritoare? Cât trebuia să fi cerut Michelangelo pentru 
Capela Sixtină? Pentru „Pieta”? Pentru „David”? 


Schimbând domeniul, ştiţi bine că astăzi, medicii vestiți primesc onorarii 
consistente pentru prestaţia lor; e corect, e drept să fie aşa, pentru că ei dau 
viaţă. Dar - vă întreb: ce onorariu ar fi trebuit să primească Pasteur, Babeş, 
Paulescu, Fleming, Marie Curie, Cristian Barnard - şi câte genii vor mai fi 
fost pe frontul eternei lupte a omului cu moartea, pentru milioanele, zecile 
de milioane smulşi din ghearele morţii? Înţelege omenirea ce imensă 
datorie a contractat faţă de constelația geniilor medicinei? 


Despre talent, excelenţă, se spune - pe bună dreptate - că e o floare rară. 
Dar atunci... geniul? Ce este geniul, şi cât preţuieşte, nu pentru cel care a 
fost hărăzit cu el (şi pentru care, uneori, e o povară grea!), ci pentru noi 
toţi? Pentru omenire? 


Mergând mai departe, zeci de mii de persoane publice şi milioane de 
anonimi îşi presară discursul, zilnic, cu citate pentru a-şi ilustra fie simţul 
umorului, fie înţelepciunea, fie sarcasmul sau erudiţia. De câte ori n-aţi 
auzit „ai puţintică răbdare!”, „curat-murdar!”, „fii bărbată, Zoe!”, „a fi sau a 
nu fi”, „dintre sute de catarge...”, „clipă, stai!”, „un regat pentru un cal!”, 
„şi tu, fiul meu Brutus!”, „până când să n-avem şi noi faliţii noştri?”, „să se 
revizuiască, primesc, dar să nu se schimbe nimic!”... cuvinte rostite acum 
de milioane de guri, cu cele mai felurite intenţii şi în cele mai diverse 
situaţii... Ei bine, asemenea cuvinte - devenite aproape folclor - au fost 
gândite şi scrise de nişte creatori. Ei ni le-au oferit cu generozitatea marilor 
spirite, noi le folosim - fiecare după pricepere, cu ghilimelele citatului sau 
fără - pentru a ne împodobi gândul şi exprimarea. Zicerea „te lupţi cu 
morile de vânt” n-a fost inventată de morari (cu tot respectul datorat acestei 
profesii întrutotul onorabile şi utile), ci este inspirată de un spaniol la fel de 
nemuritor precum personajul creat de el. 


Datorită comorilor de înţelepciune şi frumos, sporite mereu de creatorii 
lumii, şi noi, „utilizatorii”, devenim mai bogaţi sufleteşte, mai expresivi, 
mai convingători, ne apropiem - măcar pentru câteva clipe - de înălţimea 
spirituală a celor care au scris, au compus, au creat, au inventat pentru noi. 

Aş merge şi mai departe. Când un îndrăgostit şopteşte iubitei „ai un 
zâmbet de Mona Lisa”, tânărul trebuie să mulţumească în gând geniului 
care a dat lumii celebrul portret, făcând posibilă comparaţia. Când Europa a 
transformat o compoziţie beethoveniană în imnul oficial al Uniunii 
Europene, intonat în zeci de mii de ocazii solemne, ea a contractat o imensă 
datorie faţă de titanicul autor al acestei muzici înălţătoare. Şi apoi... există 
oare vreo căsătorie fără acordurile Marşului nupţial? Se consumă oare vreo 
ceremonie oficială fără intonarea imnului ţării - şi el compus de cineva, pe 
versuri scrise de cineva? Şi când imnul României răsună în marile 
competiţii mondiale sau olimpice, celebrând o victorie românească şi 
umezind ochii privitorilor cu lacrimile bucuriei şi mândriei, nu cumva acel 
moment conţine şi o părticică din harul celor ce ne-au lăsat muzica şi textul 
imnului? 

lată, excelenţă, de ce cred că noi toţi ar trebui să fim recunoscători 
CREATORULUI din toate timpurile şi în toate ipostazele sale. Şi să ne 
plătim, cumva, datoria; măcar o infimă parte din ea. 


Pe scurt, vreau să spun că de-a lungul veacurilor, „trăzniţii”, boemii, 
originalii, ciudaţii, neînţeleşii - cei cu geniu, desigur! - au creat cu 
inspiraţia, ideile şi descoperirile lor, avuţii fabuloase. A venit vremea ca 
beneficiarul -întreaga omenire - să rupă un infim procent din această avuţie 
şi să instituie un „FOND AL CREATORULUI”, dincolo de remunerarea 
directă, „de achiziţie” - ca să spun aşa - a operei, invenţiei sau ideii 
respective. 

Există şi în prezent iniţiative de acest gen; Fundaţia Nobel, de exemplu. 
E un fapt îmbucurător. Eu propun însă altceva: nu premierea unor opere 
existente, ci susţinerea materială a unor oameni deosebiți în vederea 
realizării unor opere. Crearea unui fond, la scară mondială; dacă vreţi, un 
impozit pentru genialitatea care duce la dezvoltare, susţinut de toate ţările şi 
chiar de toţi producătorii lumii. Din acest fond, administrat de un personal 
minim, funcţionând pe lângă ONU, UNESCO sau cum se va hotărî, ar 
trebui finanţate toate ideile interesante, mai exact - toţi autorii lor. În 
câmpul de atenţie al administratorilor Fondului ar trebui să intre tinerii 


creatori cu perspective deosebite; „diagnosticul” talentului va fi pus, 
desigur, de jurii competente. Unde şi cum pot fi găsiţi aceşti oameni? 
Simplu: la toate saloanele de inovaţii şi inventică, la competiţiile unde 
colective de cercetători - foarte mulţi tineri - uimesc cu fantezia, imaginaţia 
şi clarviziunea lor, în colegii, universităţi, institute de cercetări... Totul este 
să-i căutăm, să-i cunoaştem... 

Îmi veţi răspunde, poate: mulţi, foarte mulţi din tinerii promiţători vor 
infirma aşteptările, se vor dovedi talente modeste sau se vor stinge, pur şi 
simplu, la contactul cu prima sumă oferită drept „bursă de creaţie”. Perfect 
posibil. Dar... ce-i cu asta? Dacă din 100 de inşi susținuți azi (nu la infinit şi 
nu împotriva evidenţei unei posibile erori de selecţie), va răzbi unul singur, 
în opera căruia ştiinţa, arta, industria, agricultura, într-un cuvânt civilizaţia 
materială şi spirituală a lumii îşi va găsi un avanpost, e suficient! Vă 
garantez: trei generaţii de azi înainte, n-ar consuma nici a mia parte din 
datoria omenirii faţă de creatori, acumulată de-a lungul vremurilor. 


Nu îndrăznesc să vă sugerez aplicarea ideii mele aici, în ţara noastră 
săracă, dezbinată, înverşunată de ură, în care propunerea dumneavoastră va 
alerta instituţii, sindicate, agenţi economici, consilii de administraţie, 
întreprinzători şi organizaţii, una mai liberă şi mai democrată ca cealaltă... 
Cine nu-ţi dă în cap, când vii să soliciţi fonduri? Omenirea a adunat, însă, 
suficientă bogăţie încât să-şi poată finanța inteligent şi eficace prosperitatea 
viitoare. Pentru că, revenind la istorioara corijenţei tatălui meu, oamenii 
despre care vorbesc şi pentru care pledez sunt cei ce seamănă şi trudesc pe 
ogorul de unde alţii, nu ei, vor culege rodul. Înaintemergătorii sunt cei 
dăruiţi şi cu har, şi cu fanatismul muncii, al credinţei în steaua lor, şi cu 
generozitate. Ajutaţi ca un Bach al zilelor noastre să compună, nu să dea 
lecţii de muzică pentru a trăi. Faceţi ca un viitor Eminescu să gândească şi 
să scrie, nu să bată satele ca revizor şcolar, sau să „scrie de porunceală” pe 
telegrame ale unor agenţii Havas moderne. Oferiţi unui posibil Brâncuşi 
şansa de a sculpta, unui viitor Coandă, Einstein sau Pasteur să emită şi să 
experimenteze idei, unui nou Enescu să compună - fără grija traiului zilnic. 
Ei nu vă ce huzur, ci un minimum necesar pentru a munci şi crea! 

Ştiu, sintagma “impozit pentru genialitate” sună şocant, dar... gândiţi-vă: 
dacă planeta are 7 miliarde de locuitori, scăzând 2-3 miliarde - care sunt 
copii, apoi alte 3 miliarde -care trăiesc sub pragul sărăciei, un dolar donat 
de fiecare pământean într-un an ar duce la un „fond al genialităţii” de un 
miliard! Cu el, viaţa oamenilor poate fi mai bogată în comori artistice şi 


tehnico-ştiinţifice. Evident, marile companii, firmele puternice, donatorii 
generoşi ar putea spori această zestre fantastică, investită în viitorul 
omenirii şi ferită cu grije de festivități găunoase, mondenităţi costisitoare 
sau chiar de lăcomia unor administratori incorecţi. 

Propuneţi acest proiect conclavului naţiunilor lumii. Detaliile tehnice, 
datele concrete, mecanismul, criteriile de selecţie, condiţiile de 
supraveghere sunt aici - desigur, amendabile, perfectibile; nu pretind că am 
gândit perfect... şi vorbitorul înmâna înaltului demnitar un dosar modest, cu 
colţurile uşor îndoite, adăugând la fel de modest: 


— Să mă iertaţi; textul nu e dactilografiat. L-am scris cu o caligrafie 
perfect lizibilă, vă asigur, dar... n-am avut bani pentru dactilografie. Pensia 
nu-mi permite. Puteţi considera precaritatea resurselor mele financiare ca pe 
un simptom al stării oamenilor cu idei non-profit din ţara noastră. Vă 
mulţumesc pentru răbdarea de a mă fi urmărit. Cu stimă, excelenţă. 


În timp ce bătrânelul se îndrepta spre uşă, demnitarul a rămas pironit în 
scaun, urmărindu-l cum calcă atent, cu paşi mărunți şi moi, protejând, 
parcă, mocheta şi liniştea cabinetului. Nu ştiam ce l-a impresionat mai mult: 
inteligenţa, profunzimea, generozitatea gândului? Modestia, decenta 
tonului? Mânecile roase ale costumului lustruit de atâtea curăţări succesive? 
Sărăcia unui om care naşte o idee valorând multe zeci de miliarde de dolari, 
dar el, autorul, n-are câţiva zeci de lei să şi-o dactilografieze? 

Când, în sfârşit, se hotărî să rupă singurătatea şi tăcerea, demnitarul mă 
invită în cabinet. Era hotărât să-l caute pe bătrân, să-i ofere o recompensă 
substanţială pentru fantasticul său gând, să-l „pună la treabă” - dacă el va 
accepta; un asemenea cap, cu siguranţă, va mai „naşte” şi alte idei... 

Căutând numele şi adresa autorului pe dosar şi la sfârşitul ultimei pagini 
a proiectului - perfect gândit în toate articulațiile şi chiar în anexele sale - n- 
am găsit niciun punct de reper. În loc de nume şi adresă, autorul scrisese cu 
litere mari, într-adevăr perfect caligrafiate: Un umanist, patriot şi cetăţean al 
lumii”. 

Altceva nimic. 


6. UN INVESTITOR STRATEGIC 


— Înţeleg, excelenţă, că acum primiţi în audienţă oficială, „pe bune”, un 
personaj important, recomandat de o ambasadă importantă. Aşa că... mă 
retrag, n-am ce căuta la o întrevedere oficială. 


Înaltul demnitar încuviinţă, cu un gest, apoi spuse: 

— Nu ştiu de ce, dar... aş prefera un „ciudat” de-al dumitale. Nu mă simt 
în apele mele, parcă mi-e teamă de ceva. 

— Un geniu al României şi al omenirii spune „Nu spera şi nu ai 
teamă/Ce e val, ca valul trece”... 

— Adevărat, dar odată cu valul trecem şi noi, şi nu ştiu cum: pe val sau 
sub val... lată-mă şi filozof! 


Promit să nu recidivez. 

— Ne vedem mâine, excelenţă, vă las în grija şefului de cabinet şi a 
secretarei dumneavoastră. Să ştiţi că am deconectat instalaţia din studioul 
nostru improvizat. 


— La revedere, dragul meu ... 


„„„Bărbatul intrat în cabinet era corpolent, cu figură pronunţat semită: nas 
mare şi coroiat, păr negru, des şi creţ, în ciuda celor 55-60 de ani pe care, 
probabil, îi avea; buze groase, ten închis, aproape tuciuriu, şi ochii, mai ales 
ochii... De de-asupra unor cearcăne adânci, te priveau doi ochi mici, de un 
verde spălăcit, stins, ascunşi sub nişte pleoape ce lăsau doar o fâşie îngustă 
pentru comunicare cu interlocutorul. Ciudat, însă: când auzea ceva 
interesant sau când insul se pregătea să spună ceva important, fâşia de 
verde-pal se mărea și se lumina subit, de parcă în spate, undeva, se aprindea 
un beculeţ magic. Privirile căpătau atunci viaţă, deveneau fosforescente, 
semn că şi tu, cel din faţa lui, trebuie să fii atent, deosebit de atent. 


Bărbatul se aşeză pe scaunul aflat în faţa biroului cu o dezinvoltură ce 
trăda obişnuinţa prezenţei în cele mai simandicoase cabinete şi în compania 
mai marilor lumii. Părea atât de familiarizat cu asemenea situaţii încât, până 
să spună vreun cuvânt, îşi luă răgazul de a examina pe îndelete gazda cu 
acea privire scormonitoare cu care geambaşii de cai „preţăluiesc” un 
exemplar cabalin înainte de a-l căuta la dinţi. 


— Ce vă aduce la mine, domnuleee...?, rupse tăcerea înaltul demnitar. 


— Wasserman, Isac Wasserman, excelenţă. Aşa cum vi s-a spus, 
probabil, de la ambasada ţării mele, reprezint interesele uneia din cele mai 


puternice corporaţii transnaţionale din lume, cu sediul la Chicago şi cu 
ramificații pe toate continentele. Numele ei este... 

— Ştiu, îl întrerupse înaltul demnitar, oprindu-i, cu un gest al mâinii, 
căutarea în port-vizit a unei cărţi de vizită sau acreditări care să-i confirme 
identitatea şi calitatea de reprezentant al unuia dintre coloşii industriei 
mondiale, cu o cifră de afaceri mai mare decât PIB-ul multor state 
europene, asiatice şi mai ales africane, luate la un loc. Am fost informat 
oficial cine sunteţi şi pe cine reprezentaţi, aşa că... să trecem la subiect. 


Uşor deconcertat în prima clipă, domnul Wasserman îşi regăsi repede 
siguranţa de sine. 


— Desigur. Înainte de asta, cu voia dumneavoastră, o precizare, 
excelenţă. Nici firea, nici meseria nu-mi permit să fiu sentimental, dar iată, 
vă mărturisesc sincer: aflat în România după atâţia ani, încerc un sentiment 
special... cu atât mai mult cu cât ne-am putea afla în faţa unui eveniment 
capabil să marcheze, dacă nu chiar să schimbe soarta ţării dumneavoastră. 


— Aţi spus „ne-am putea afla”... Noi, amândoi? 
— Exact! 


— Şi aţi mai spus: „soarta ţării dumneavoastră”. E numai a mea, sau şi a 
dumneavoastră, domnule Wasserman? Întreb pentru că, după cât de bine 
vorbiţi româneşte, bănuiesc... Dar s-o spun mai direct: de când aţi plecat din 
România? 

— Oooo, eram copil, exclamă vizitatorul cu un val de căldură în voce de 
care nu l-ai fi bănuit capabil - după propria lui declaraţie. Apoi continuă, 
revenind la tonul rece, calculat al omului de afaceri care era. Tatăl meu 
avea, cândva, o mică firmă în Bucureşti... 


— Ciudat, îl întrerupse demnitarul. Numele dumneavoastră îmi aminteşte 
un episod pe care n-am să-l uit niciodată, pentru că acolo, la capătul 
Lipscanilor, de-abia îmbrăcat cu primul costum din viaţa mea, cumpărat 
atunci, tata m-a oprit lângă o dugheană, să-mi cumpere şi o curea. Deasupra 
uşii era o firmă mică, parc-o văd: „La Wasserman şi fiul”... 

Obrazul tuciuriu al străinului căpătă o nuanţă de roşu întunecat. O clipă, 
omul ezită: să spună sau nu? Apoi cedă unui impuls de moment care-l miră 
şi pe el. 

— Era magazinul tatei, excelenţă, iar „fiul” de pe firmă... eram eu. 
„Magazin” e poate prea mult spus, dar am trăit din el. 


— Parcă-l văd, reluă însufleţit demnitarul. Bretele, curele, jartiere, ace, 
şireturi, nasturi, copci, degetare... La uşă - nu-i aşa? - era o tricicletă, dar nu 
pentru copii, legată cu un lanţ, iar pe portbagajul din spatele şelei, o mică 
tarabă cu de toate... 

— Erau vremuri grele, excelenţă, trecusem şi la comerţul ambulant... 

— Aţi plecat de mult? 

— Prin'47. Am prins „ultimul tren”... 

— Foarte bine; văd că v-a priit. Destinația... Israel? 

— La început da, însă... ţară mică, populaţie puţină şi săracă,... ne-am dus 
şi noi unde se pot face afaceri cu adevărat. 

— Şi acum... iată-vă la noi. 

— Exact. Pentru o mega-afacere. 

— S-o auzim. Ascult cu interes. 


Străinului nu-i convenea nici cursul, nici tonul discuţiei. Era obişnuit cu 
atmosfera şi limbajul negocierilor clare şi chiar dure — dacă trebuia, 
ascunse, disimulate sau pe ocolite - când îţi dicta interesul, dar 
neamestecate cu amintiri din copilărie, mai ales dacă ele devoalează faptul 
că un fost vânzător de bretele şi curele pe Lipscani vine să cumpere 
industria unei ţări. Făcu o pauză lungă, căutând parcă drumul cel mai sigur 
către făgaşul cunoscut şi convenabil, apoi începu. 

— Ştiţi foarte bine, excelenţă, că lumea întreagă a urmărit cu deosebit 
interes evenimentele recente din România, iar lumea afacerilor - cu interes 
maxim. Bănuiţi de ce... 

— Nu bănuiesc; ştiu, punctă înaltul demnitar cu un zâmbet de-abia 
schiţat. 

— Cu atât mai bine. Vă aflaţi în momentul opţiunilor strategice, când 
alegeţi drumul... . 

— L-am ales, domnule Wasserman: democraţie, pluripartitism, stat de 
drept, economie de piaţă. 

Alegere, considerăm noi, corectă. 

— Vă felicit pentru ea, excelenţă, dar... nu la acest gen de opţiuni mă 
refeream, ci la nişte... cum să le spun: nuanţe, doar aparent nuanţe, pentru 
că ele sunt, de fapt, esenţiale. Vă rog să mă credeţi: e important să porneşti 


la drum, e important să alegi drumul bun, dar la un moment dat veţi vedea 
cât de mult contează cu cine pleci la drum. 


Vedeţi dumneavoastră, economie de piaţă au şi ţări foarte bogate, dar şi 
ţări de o sărăcie extremă. Nu comunismul le-a aruncat în sărăcie, ştiţi foarte 
bine. Eu mă gândeam la acele căi care v-ar ajuta să valorificaţi cel mai bine 
şi cel mai rapid virtuțile democraţiei şi economiei de piaţă, să scurtaţi 
durerile unei tranziţii prelungite şi păgubitoare. 

— Şi care ar fi acestea? 


— Sunt multe, excelenţă, prea multe ca să le putem discuta acum şi aici, 
dar am venit să vă supun atenţiei pe cea esenţială, cheia tuturor celorlalte. 

— Şi care ar fi aceea? 

Vizitatorul făcut o pauză lungă. Ochii înguşti i se luminară, căpătând 
nuanţa ciudată de verde fosforescent; îşi apropie capul, cu o uşoară 
aplecare, de biroul înaltului demnitar, apoi spuse şoptit, ca şi cum nimeni n- 
ar trebui să audă secretul: 

— Privatizarea. 


— Dar am început-o, domnule! exclamă demnitarul. Ştiu, am simţit pe 
pielea noastră că statul este un prost administrator. Deja privatizăm, 
procesul a demarat! 


— Ştiu, excelenţă, dar - scuzaţi-mi îndrăzneala - a demarat prost. Mai 
exact - greşit. 

— Credeţi? 

— Sunt absolut convins. Şi iată de ce. Prin toate întreprinderile bântuie 
„metoda MEBO”; se creează asociaţii de salariaţi-proprietari... Chiar vreţi 
să faceţi din România o ţară cu 22 de milioane de patroni? Credeţi că se 
poate, că e viabil aşa ceva? N-aţi învăţat în 45 de ani de comunism că un 
bun al tuturor este, de fapt, al nimănui şi fiecare se înfruptă din el cum şi cât 
poate? Numai pe vremea lui Marx, la începuturile utopiei comuniste, 
„Internaţionala” îşi chema „dezmoşteniţii soartei la lupta cea mare, rob cu 
rob să ne unim”! Azi, excelenţă, în multe ţări dezvoltate, robii” de atunci 
trăiesc omeneşte, în case confortabile, au autoturisme proprii şi cont în 
bancă. Când mai pun de câte-o grevă, n-o fac pentru a schimba natura 
proprietăţii, ci pentru ceva drepturi salariale în plus, pentru prime mai mari 
de Crăciun şi de Paşte, pentru ziua de lucru mai scurtă; atât. Ei n-au nici 
capital, nici management de înaltă performanţă, ori fără ele... Nu v-a fost 


suficientă aventura comunismului prin care aţi trecut? De ce încercaţi să 
întoarceţi roata istoriei? Economie privată adevărată nu există, excelenţă, 
decât cu patroni adevăraţi, potenţi financiar, cu capital şi cu manageri 
pricepuţi. Îi aveţi? 

Înaltul demnitar rămase o clipă pe gânduri; clipa se prelungi. Străinul cu 
vechi stagii de vânzător ambulant pe Lipscani îi punea nişte întrebări care-i 
răpiseră somnul nopţi de-a rândul, fără să le fi găsit încă răspunsuri 
multumitoare. Într-un târziu vorbi cu destulă amărăciune, deşi încerca din 
răsputeri să nu-şi trădeze starea de spirit, mai ales în faţa acestui ins ciudat 
pe care nu ştia cum să-l catalogheze. 

— Din păcate, nu-i avem. Încă nu, dar... peste un timp... 

— Cât timp, excelenţă? interveni prompt străinul, simțind că a atins 
punctul sensibil pe care-l căuta. Acum, pentru dumneavoastră, timpul este 
elementul hotărâtor! Aici, în Est, totul se schimbă rapid, se remodelează, se 
reconfigurează, nimic din ce-a fost nu va rămâne în picioare. Acum se fac 
jocurile, excelenţă. Cine pierde startul, iese din pluton, pierde partida, 
pierde tot! Puteţi risca un asemenea dezastru? 

Discursul străinului începu să-l irite pe înaltul demnitar. La câte avea pe 
cap, asta-i mai lipsea: lecţii de strategie economică, şi de la cine!... 

Era, totuşi gazdă, şi apoi... începuse să se întrebe unde vrea să ajungă 
vizitatorul. 

— Deci... investitori cu capital şi manageri pricepuţi. De unde să-i iau 
aşa, peste noapte, domnule Wasserman? 

— Mă aflu aici ca să vi-i ofer, excelenţă. 

— Pentru toată industria? 

— Pentru toată. Şi, în etapa a 2-a, pentru toată economia. 

O clipă, demnitarul avu impresia că omul din faţa lui este ori nebun, ori 
şarlatan. Încercând să se menţină în limitele cadrului şi funcţiei, întrebă cu 
voce marcată, totuşi, de ceea ce simţea. 

— Dumneata îţi dai seama ce spui? 

— Îmi dau seama foarte bine şi vă înţeleg la fel de bine surpriza. 

Era prea mult. Mâna dreaptă se şi îndreptase către soneria care ar fi 
chemat pe şeful de cabinet şi ar fi pus punct convorbirii ce devenea 
halucinantă. În ultima clipă, o curiozitate mai puternică decât mânia opri 
gestul, iar vocea demnitarului articulă ca un ecou: 


— Industria românească... toată... 


Străinul îşi dezlipi privirile de pe mâna care tocmai se oprise din cursa 
către sonerie, respiră uşurat, apoi reluă: 

— Nu chiar toată, am exagerat. N-am luat în calcul industria alimentară, 
petrolieră şi petrochimică; aveţi petrol, aveţi gaze, veţi avea agricultură - 
dacă ne veţi lăsa să vă ajutăm calificat, deci e normal să vă păstraţi în 
proprietate capacitatea de a prelucra produsele agricole, poate numai cu 
management privat. Ar mai fi de discutat şi ceva din industria chimică, 
poate cimentul... 


„Ciudat; tocmai industriile poluante, de care fuge toată Europa”, se gândi 
înaltul demnitar, dar n-a scos niciun cuvânt, ascultând expozeul care 
continuă din ce în ce mai aprins. 


— ...dar pentru ele mai e timp de discutat. Celelalte, care vă trag în jos, 
trebuie privatizate rapid. Dintr-un foc! Ei bine, excelenţă, noi suntem 
dispuşi şi pregătiţi să le cumpărăm acum, cu banii jos. 

Omul părea în toate minţile. Vorbea coerent, logic, serios - atât de serios 
cât poate fi un ins care-ţi propune să-i vinzi industria ţării. 

— Şi... cum o evaluaţi? Aşa, la grămadă, în vrac? După ochi? O 
cântărim? Că nu înţeleg... 

— E foarte simplu, excelenţă. Aveţi un guvern, un parlament, preşedinte, 
toate - perfect legitime, doar s-au desfăşurat de curând alegeri libere, nu? 
Premierul dumneavoastră şi-a prezentat în faţa Parlamentului programul de 
guvernare, document oficial, în care afirmă textual că „industria 
românească e un morman de fiare vechi”. Noi l-am luat în serios pentru că 
nimeni nu l-a contrazis oficial, acolo sau ulterior. Nici dumneavoastră. 


Ce putea răspunde? Doar auzise fraza rostită în plenul Parlamentului. Şi 
tăcuse. 


Străinul interpretă tăcerea jenată a demnitarului drept confirmare, 
acceptare, ceea ce - într-un fel - şi era. Continuă deci cu aceeaşi logică 
strânsă: 

— Şi cum fierul vechi se vinde la kilogram, sau mai operaţional cu tona, 
n-am făcut altceva decât să cântărim... 

— Ce? îl întrerupse demnitarul, uluit de ceea ce începea să înţeleagă. 


— Industria, excelenţă; obiectul tranzacţiei de vânzare - cumpărare. 


Observând roşeaţa din obrajii înaltului demnitar şi bănuind apropierea 
unui punct critic major, ochii străinului se luminară din nou de strălucirea 
aceea ciudată şi vorbele se precipitară pentru a preîntâmpina o concediere 
brutală. 

— Nu vă grăbiţi să ne judecaţi greşit. Ştim că treceţi printr-un moment 
greu. De aceea am calculat un preţ de patru ori mai mare decât preţul pieţii; 
de patru ori! Mai mult: am scăzut din totalul masei feroase, procentul 
metalelor preţioase încorporate în utilaje - aur, platină, metale rare, chiar şi 
oţelurile înalt-aliate, pentru care plătim separat; dublu decât preţul pieţii. Şi 
mai mult: am depistat agregatele din capacităţile de producţie 
retehnologizate în ultimii cinci ani pe importuri din occident, cum ar fi 
strungul carusel de la IMGB, laminoarele de tablă de la Galaţi, ceva utilaje 
de la CUG Iaşi, Policolor Bucureşti şi încă vreo câteva, pentru care plătim 
preţul de achiziţie, minus uzura de 3, 4, 5 ani, după caz. O ofertă mai mult 
decât generoasă, trebuie să recunoaşteţi. 


Buimăceala produsă de măciuca generoasei oferte începuse să se 
risipească. Înaltul demnitar îşi recăpăta luciditatea şi, odată cu ea, 
curiozitatea de a afla detaliile planului ce-i era prezentat cu atâta elocinţă. 
Aruncă o întrebare pe un ton voit - chiar dacă nu şi prea reuşit - cât mai 
neutru: 


— Şi cu „fierul ăsta vechi”... ce aveţi de gând să faceţi? 


— De obicei, fierul vechi se topeşte, dar noi nu vom proceda aşa în mod 
mecanic. Odată deveniți proprietari, vom analiza, întreprindere cu 
întreprindere, ce trebuie făcut. Unde este cazul, vom închide şi vom topi; 
unde se profilează şanse prin modernizare şi retehnologizare, o vom face, 
dacă produsele acelei unităţi promit să fie competitive şi cu piaţă de 
desfacere. 

— Şi... terenul de sub ele? Incintele? Curtile? Spațiile de depozitare? 
Magaziile? Anexele gospodăreşti? 

— Vor fi proprietatea noastră timp de 99 de ani, după care vor redeveni 
proprietatea statului român. Dacă pe aceste suprafeţe vor fi apărut noi spaţii 
de producţie, ne veţi plăti despăgubiri calculate la preţul pieţei de atunci. 

Pentru înaltul demnitar, lucrurile erau clare. După ce trecuse prin toate 
stările cu putinţă - mirare, uluire, indignare, furie - acum se liniştise. 
Rămăsese doar curiozitatea; o curiozitate cum nu-l mai stăpânise vreodată. 
Dorea să afle resorturile, mecanismele, meandrele unui sistem cu care va 


trebui să se confrunte de-acum încolo, şi s-o facă elegant, cu prestanţă, cu 
zâmbetul pe buze, cu reverenţe mai adânci sau mai ţapene, după caz, lăsând 
senzaţia că mulţumeşte chiar şi atunci când ar trebui să înjure birjereşte şi să 
strige „destul!”. Ştia că din această clipă n-avea voie nici să mai roşească, 
nici să mai pălească sub tirul verbal al străinului. Ca să afle ce vroia, trebuia 
să fie - sau să pară - detaşat, neimplicat, ca şi cum s-ar discuta despre soarta 
laponilor (ba nu, că şi laponii sunt oameni!), sau despre situaţia balenelor 
din Oceanul îngheţat de Nord. Da, aşa va face. Trase aer în piept, apoi 
spuse: 

— Am înţeles, domnule Wasserman, dar ca să-mi fie totul mai clar, 
trebuie să pun câteva întrebări. Sunteţi autorizat să răspundeţi? 


— Desigur, excelenţă. Sunt - ca să mă exprim în termeni diplomatici - 
ambasador extraordinar şi plenipotenţiar. Vă ascult. 


— Atunci... să începem. Cum aţi făcut evaluarea în tone? Pe ce bază? 
Mai exact: cum aţi depistat utilajele şi cum le-aţi cântărit? Concret, practic, 
fizic...? că nu pricep în ruptul capului! 

Străinul zâmbi, ochii i se luminară din nou, aşa cum se mai întâmplase pe 
parcursul discuţiei, apoi răspunse, alegându-şi cuvintele pentru a-şi formula 
cât mai diplomatic gândul. 


— Se cunoaşte, excelenţă, că sunteţi om politic şi nu om de afaceri, 
pentru că... prima întrebare la care mă aşteptam - scuzaţi-mi sinceritatea - 
era... cât? Cât primeşte Statul din acest contract? 


— Va veni şi ea, nici o grijă. lar despre sinceritate... n-am ce să scuz; 
dimpotrivă, mi-a plăcut întotdeauna. 


— Atunci, excelenţă, să vă răspund. Nu am la mine, dar există în dosarul 
afacerii inventarul corect şi complet al tuturor utilajelor, agregatelor şi 
maşinilor care fac obiectul tranzacţiei; anexat, există de asemenea, schiţa şi 
fotografia fiecăruia. Aici, în „diplomatul” meu, am doar centralizatoarele pe 
localităţi, cu cantităţile şi sumele aferente, inclusiv scăzămintele, bonusurile 
şi utilajele exceptate - de asemenea cu costurile fiecăruia. Veţi mai găsi 
centralizatoare pe judeţe, pe ramuri industriale şi, bineînţeles, totalul; vi le 
înmânez imediat. 


— Dar schiţele, fotografiile... Cum aţi ajuns la ele? 


— Simplu. Foarte simplu. De fapt, le avem de prin '86-'87. N-a fost uşor, 
dar nici atât de greu cum ne-am fi aşteptat. 


— A costat scump, dacă-mi permiteţi...? 


— Nu, de loc; a fost mai mult migălos decât scump... De două luni mă 
aflu în România, pentru a verifica şi actualiza dosarul fiecărei unităţi; au 
trecut ani, afacerile corecte nu se fac pe amintiri şi situaţii depăşite, ci pe 
realităţi. 

— Acum? exclamă demnitarul cu un ultim acces de uluială pe care îşi 
promisese să nu-l mai repete, orice i-ar mai fi dat să audă. 


— Da, excelenţă. A fost mult mai simplu decât acum 4 ani, şi aproape 
gratis, dar... explicabil. Pe deplin explicabil. Nu trebuie să vă mire; gustul 
libertăţii îmbată, şi un om beat... Să nu fiţi foarte supărat nici pe paznici, 
nici pe directori, nici pe miniştri, sunt la început, unii dintre ei încă se joacă 
de-a ministerul şi directoratul, din care au descoperit, deocamdată, doar 
indemnizaţia, dimensiunile cabinetului, secretara, maşina cu şofer, 
coktailurile protocolare şi salutul „să trăiţi!”, repetat de câteva ori pe zi; 
asta... în cazul celor cinstiţi. Înţelegeţi-i, excelenţă. Americii i-a trebuit mai 
mult de-un secol pentru a înţelege diferenţa dintre libertate şi haos, şi la 
nivelul vulgului, şi la nivelul elitelor. Într-un secol, nu mai puţin, s-au 
născut legi drepte, simple, clare şi severe. În alte 3-4 decenii s-au construit 
instituţii capabile să aplice legile fără părtinire şi fără cruţare. 

— Şi... aţi reuşit? aruncă demnitarul un test de sinceritate, de la care nu 
aştepta prea mult. 

— Nu, recunosc; încă nu pe deplin. Din fericire, dumneavoastră veţi 
înainta mult mai repede. Aveţi modele. Vor fi şi presiuni externe,... dar, 
excelenţă, n-au trecut decât doi ani! Nu-i judecaţi prea aspru, au timp să 
înveţe... 


Lecţia de democraţie aplicată devenea tot mai greu de suportat, dar... 
trebuia mers mai departe. Trebuia să afle. 


— Altă întrebare, domnule Wasserman. Ca proprietari, veţi închide 
fabrici şi uzine, veţi suprima industrii - dacă ele nu rentează, veţi... 


Străinul interveni, tăindu-i fraza. 


— Nu vă faceţi griji, excelenţă! Pe toate suprafeţele disponibilizate se va 
construi, vor apărea case de locuit confortabile, moderne, centre comerciale, 
mall-uri, complexe de sănătate, de distracţie... 


— Cu ce bani? 


— Evident, cu banii noştri şi ai investitorilor care vor veni odată cu noi. 
Se va investi masiv! 


— Nu m-aţi înţeles; cu ce bani vor intra românii în locuinţe, mall-uri şi 
centre de distracţie? Că toate astea costă... 


— Dar vor munci, excelenţă! Vor primi salarii, vor avea bani! Noi 
desfiinţăm ce nu e rentabil, dar vom crea alte întreprinderi, alte industrii, 
vom oferi alte oportunităţi de afaceri. Cum spuneam, ne vor însoţi 
investitori serioşi, în toate domeniile; vor apărea şosele moderne, ca să ne 
transportăm produsele, va exista un aeroport lângă fiecare oraş, turismul va 
remodela litoralul, munţii vor fi căptuşiţi cu pârtii moderne de schi, spaţiile 
de cazare se vor alinia standardelor europene şi, vă asigur, le vor întrece. 
Acum, pe litoralul românesc, sezonul acoperă cel mult 4 luni; noi îl vom 
extinde la cel puţin 8. Dacă pe un vapor transatlantic încap două bazine de 
înot, de ce n-ar apărea la Mamaia, la Neptun, la Eforie, hoteluri cu imense 
spaţii închise, cu apă de mare în cel puţin 2-3 bazine spatioase, în care mii 
de oameni să se poată îmbăia, la subsol să-i aştepte căzile cu nămolul 
tămăduitor din Ghiol, cabinetele cu terapeuţi şi kinoterapeuţi. 


Veţi întreba: de unde atâta energie, ca să încălzeşti în noiembrie sau 
martie construcţiile astea uriaşe? Din energie eoliană, excelenţă! Vânturile 
Dobrogei vor mişca paletele producătoare de energie mai multă şi mai 
ecologică decât cea nucleară. Câteva autostrăzi magistrale vor uni estul cu 
vestul, nordul cu sudul; sfera serviciilor se va extinde şi diversifica aşa cum 
nici nu bănuiţi! Există deja proiecte concrete pentru turismul de nişe: 
balnear, de sănătate (că, har Domnului, puţine ţări au fost binecuvântate cu 
atâtea izvoare şi substanţe tămăduitoare ca România!), turismul cultural (nu 
foarte rentabil, ce-i drept, dar aducător de onorabilitate...), şi, de ce nu, 
turismul erotic... 


— Cum, cum... ? sări demnitarul, trezit brusc de sub laptele şi mierea ce 
se revărsau din tabloul idilic al vânzătorului de belşug şi de iluzii, 
copleşindu-l. Lămuriţi-mă: cam ce-ar însemna turismul acesta erotic? 


— Nimic altceva decât ce spune denumirea, excelenţă. Oameni - bărbaţi 
şi femei - veniţi în vacanțe, concedii şi week-enduri să-şi împlinească viaţa 
sexuală care acasă... mă-nţelegeţi, scârţâie, lasă de dorit. Nu e nimic 
condamnabil sau reprobabil în treaba asta. Cunosc bine problema, vă rog să 
mă credeţi. Industria sexului este printre cele mai rentabile şi mai dinamice 
din lume, învârte sume fabuloase. Vecinii dumneavoastră unguri produc 


anual sute de filme porno, deşi Ungaria este o ţară catolică, mult mai 
apropiată cancelariilor din Viena şi Berlin decât România şi infinit mai 
săracă în peisaje montane sau marine care ar putea găzdui incitant idile 
amoroase. Nu vă spune nimic faptul că Ciociolina, celebra stea de film 
porno, a intrat în parlamentul unei ţări europene foarte importante? Şi 
atunci... de ce româncele şi românii ar fi mai prejos? Aveţi femei superbe, 
iar amanţii latini sunt vestiți în lume! Valorificaţi-i! la imaginaţi-vă 
complexul cinematografic de la Buftea, transformat în cel mai important 
centru european de producţie a filmului porno... Vedetele ar putea oferi 
„audienţe intime”, între filmări, în bungalow-uri rustice, pe malul lacului 
sau în păduricea învecinată. 


Străinul înţelese, după cutele apărute şi mereu adâncite pe fruntea gazdei 
sale, că a deschis un subiect pe care ar fi trebuit să-l ocolească. O viră 
brusc. 


— Dar, revenind la aspectele majore ale proiectului nostru, vă vorbeam 
de autostrăzi. Ei bine, noi ne numărăm printre acţionarii principali ai firmei 
Bechtel, celebră în toată lumea, în al cărui consiliu de administraţie avem 
un cuvânt important de spus. Bechtel atât aşteaptă: să-i chemăm. 

— O întrebare, domnule Wasserman: cu ce bani va construi Bechtel 
autostrăzi? Că s-ar putea să înceapă treaba şi când se termină modestele 
noastre fonduri - adică foarte repede - să plece acasă. 

— Staţi liniştit, excelenţă! Bani vom da şi noi, şi statul român, şi mai 
ales... automobiliştii, beneficiarii autostrăzii. Se va plăti taxă, vor fi încasări 
frumoase, veţi vedea! De altfel, tot ce vom construi în România va aduce 
bani; în buzunarul cetăţeanului şi în bugetul statului, de-o potrivă. Suntem 
negustori cinstiţi, plătim cinstit taxe, impozite, dări; totul-corect, 
transparent, la timp. 

— V-aţi gândit cam ce anume industrii şi ramuri vreţi să dezvoltați? 

— E prematur şi hazardat un răspuns. Nu suntem aventurieri, nu lucrăm 
după ureche; calculăm, studiem piaţa, apoi hotărâm. 

— Dar... legat de ceea ce vreţi să închideţi? 

— Acelaşi răspuns, excelenţă: vom vedea. 

— Întreb pentru că, până la tabloul idilic pe care mi l-aţi prezentat de-a 
dreptul seducător... 


— Deloc idilic, excelenţă; realist. Cât se poate de realist. 


— Mă rog; să zicem. Oricum, până la el e drum lung. Şi pe drumul 
acesta, fiecare atelier închis înseamnă zeci de şomeri, fiecare întreprindere - 
sute şi mii, iar fiecare oraş cu o singură mare uzină sau fabrică, dacă aceasta 
se va închide, ei bine, acel oraş moare. Moare pur şi simplu. Pe 
dumneavoastră vă interesează treaba asta mai puţin sau deloc, dar pe mine... 


— Înţeleg că principalele dumneavoastră temeri se leagă de concedieri. 
Dar, excelenţă, în România există un imens rezervor de bunăstare şi de 
absorbţie a forţei de muncă disponibilizate: agricultura. Ţara dumneavoastră 
ar putea hrăni uşor un sfert din populaţia Europei, dând de lucru tuturor 
şomerilor. 

— Producţie agricolă pentru piaţă, pe gospodării de 2-3 hectare? 

— Vom schimba structura proprietăţii agricole. Capitalul va face minuni 
şi în acest domeniu vital pentru România. Nu trebuie să existe milioane de 
proprietari, ci milioane de muncitori agricoli, angajaţi ai patronilor de 
exploataţii întinse, viabile, dotate modern... 

— Dumneata ai citit „Fructele mâniei”, domnule Wasserman? A scris-o 
un american, unul - Steinbek, John Steinbek. 


— Nu, recunosc că nu. Nu prea am timp de citit, din păcate... 


— E vorba acolo de drame umane. Dramele transmutărilor, dislocărilor, 
depopulărilor şi pribegiilor declanşate odată cu pătrunderea marelui capital 
în agricultura Americii. 


— Alte vremuri, excelenţă... Vremurile de început, ale capitalismului 
sălbatic. 


— Păi vezi? Asta e problema noastră: trăim începuturile capitalismului, 
care - nu ştim cum naiba se face - trebuie să fie musai sălbatic! Drame... 
prea multe drame pe capul românului într-un timp atât de scurt!... Dar de 
Valev, ai auzit? 

— Valev? Tot american? 


— Nu, acesta e rus, ba chiar... rus sovietic. A fost consilierul lui 
Hrusciov, îi plăcea să deseneze hărți. Într-o zi a desenat una care i-a mers la 
inimă lui Nikita Sergheevici: acolo, România figura numai şi numai ca 
bazin şi fumizor agricol pentru lagărul socialist. Numai şi numai 
agricultură, nimic altceva. Românul - de dimineaţa până seara pe ogor, că 
aşa e în agricultură, se munceşte zi - lumină, ca să-şi hrănească „fraţii de 
lagăr”. Superbă imagine, nu-i aşa? Dacă vrea unelte, haine, maşini, 


medicamente, tot ce nu se produce cu sapa şi cu coasa, n-are decât să 
cumpere de la ruşi, cehi, polonezi, nemţii democrați, unguri... Ce zici de 
socoteala asta? 


— Mi se pare oneroasă, excelenţă. 


— Aşa zic şi eu. Problema este: cum facem să n-o luăm de la capăt? Că... 
de vreme ce n-am înghiţit găluşca lui Hrusciov, de ce-am înghiţi-o pe-a 
altora? Dar să revenim. Spuneaţi ceva de Bechtel... Credeţi că acolo, pe 
şantierele colosului american, s-ar găsi un loc şi pentru firmele româneşti de 
construcţii? 

— De ce nu? Dacă au competenţa necesară, dacă au capacitatea, nivelul 
tehnic, dotarea şi calificarea cerute de americani... 


Aici, înaltul demnitar îşi opri interlocutorul cu un gest mai energic decât 
şi-ar fi dorit, dar n-a putut altfel. Ca om politic, putea asculta multe prostii 
şi bazaconii ce-i erau debitate cu aplomb, ba chiar, uneori, trebuia să dea 
din cap, semn că „înţelege”, dar ca inginer - şi încă unul bun - nu putea 
accepta orice, fără să replice. Se ridică de pe scaun, căută în biblioteca din 
spatele biroului, scoase un volum gros cât un album de artă, răsfoi câteva 
pagini, apoi se adresă străinului: 

— Apropo de competențele românilor, domnule Wasserman... Asta este o 
monografie a metroului bucureştean. Sunt inginer de profesie şi ştiu cât 
preţuieşte fiecare cifră, procent şi afirmaţie de-aici. Ascultaţi, vă rog. 
Metroul Capitalei: lungime totală - 67 km; număr de staţii - 49; proiectare - 
exclusiv românească. Atenţie, domnule: fără niciun fel de ajutor, fără 
intervenţia nimănui din afară, fără consilieri - nici sovietici, nici europeni! 
Execuţia -exclusiv românească. Au lucrat 5 firme de top, toate româneşti, 
cu utilaje exclusiv româneşti, cu tehnologie exclusiv românească, executând 
tunelul, şinele, partea electrică, cea electronică, securitatea traficului, 
ventilaţia... tot; chiar şi vagoanele trenurilor. Acum intenţionăm un import 
de rame, pentru că nu suntem în stare să retehnologizăm fabrica 
producătoare, iar cele vechi au îmbătrânit... 

Străinul schiţă un gest: ştie, înţelege, apreciază, asta ar fi vrut să spună 
gestul, dar inginerul demnitar, dezlănţuit, nu-i lăsă niciun răgaz: 

— N-am terminat. Urmează performanţele competitive. Locul 7 în lume, 
după gradul de dificultate al solului -mâlos, aluvionar, cu subtraversări de 
râuri, cu apă subterană masivă la nici 2 metri de la suprafaţă. Locul 2 în 
lume ca viteză de înaintare a construcţiei, după Ciudad de Mexico - 4,5 km 


pe an, obiectiv dat „la cheie”. Şi mai ales - că aici am vrut s-ajung, al 7-lea 
metrou din lume, după Londra, Chicago, Paris, Berlin, Moscova, Beijing, la 
care proiectanţii şi constructorii n-au cooperat cu nimeni din afara ţării, 
firmă, instituţie, stat sau persoană fizică. 

V-am plictisit cu toate datele astea ca să le transmiteţi colegilor 
dumneavoastră de la Bechtel. E bine să le ştie când vor sosi la noi. Altfel 
mi-e teamă că românii vor privi „parteneriatul” nostru ca pe cooperarea 
strânsă, cât se poate de strânsă, dintre cal şi călăreț; unul, dedesubt, aleargă, 
trage, iar celălalt înfige pintenii şi mai arde câte-o cravaşe când mârţoaga se 
mişcă prea încet. Ce-i drept, când e mulţumit, călăreţul îşi gratulează calul 
cu 3-4 bucățele de zahăr şi-l mângâie pe coamă, că... de, oameni suntem... 

Pentru prima dată de la începutul discuţiei, străinul simţi că nu stă de 
vorbă cu un simplu ocupant de scaun. Crâmpeiul de discurs de-abia încheiat 
degaja o forţă care nu-i plăcu deloc. Nu-i conveneau asemenea parteneri de 
tranzacţii. Spuse totuşi: 

— Nu cred că este o comparaţie prea fericită, excelenţă... Răspunsul veni 
prompt, şi-l făcu pe străin să fie şi mai îngrijorat: 

— Corect! E total nefericită, domnule Wasserman, numai că nefericirea e 
a noastră, a românilor. 


— Vă asigur că oferta noastră vă va aduce numai bine. Mult bine. 


— Şi foarte mulţi şomeri. Şi foarte multe falimente. Şi foarte multe 
drame umane. Până să curgă laptele şi mierea promise, vor curge foarte 
multe lacrimi. Şi poate - Doamne fereşte - sânge... Vă daţi seama câţi 
săraci, dar săraci lipiţi! - vor fi în România? 

— Săraci sunt peste tot, excelenţă. Nici cele mai bogate ţări n-au putut 
eradica sărăcia; nici măcar pe cea extremă. Doar utopiile imaginează o lume 
fără bogaţi şi săraci, dar sunt utopii, adică... 

— Atunci... hai să revenim la realitate. Eu ar trebui, deci, să explic 
poporului şi chiar clasei politice că, pentru a ne fi mai bine, trebuie să ne fie 
mai rău. Dar cum să garantez eu românilor că, faţă de răul actual va urma 
nu mai rău, ci mai bine? 

Aparent fără nici o legătură, înaltul demnitar mai aruncă o întrebare care- 
| lăsă pe străin cu gura căscată: 


— Dumneata ştii principalul cap de acuzare pentru care-a fost condamnat 
la moarte Nicolae Ceauşescu? 


După o pauză lungă, în care străinul îşi căuta cuvintele şi nu le găsea, 
demnitarul reluă: 

— Să-ţi spun eu: subminarea economiei naţionale. Dacă vin eu, la 2 ani 
după proces şi execuţie, şi nu subminez economia naţională, ci vând pur şi 
simplu economia naţională toată, în vrac, şi trimit poporul disponibilizat pe 
ogoare, să dea cu sapa şi să scoată cartofi şi fasole pentru subzistență... ei 
bine, ce crezi că-mi vor face mie românii? Că precedentul există, s-a creat 
recent! 


O tăcere grea, apăsătoare se lăsă în cabinet. Înaltul demnitar înţelese că 
acum era momentul să apese acceleraţia până la fund, dacă dorea să afle 
cine este de fapt străinul, ce mandat are şi mai ales cine sau ce se află în 
spatele lui. 


— Revin şi întreb din nou: ce crezi dumneata că se poate întâmpla cu cel 
care-şi pune semnătura, sau cere premierului unui guvern girat de el, să 
semneze un contract ca acela propus de dumneata? 

Din nou, străinul îşi apropie capul de birou iar ochii săi căpătară iarăşi 
lumina ciudată care anunţa clipele de mare concentrare. Începu ezitant, aşa 
cum n-o făcuse până atunci: 

— Excelenţă... pot să vorbesc deschis, absolut deschis? 

— Asta am cerut. Asta aştept. 

— Ei bine, sunt împuternicit să vă garantez susţinerea totală a... a... 

— A cui, domnule Wasserman? Eu cunosc bine puterea marilor companii 
transnationale, dar la fel de bine ştiu că ele nu pot instala sau demite 
guverne şi conduceri de state... cel puţin la vedere. 

— Pentru liniştea dumneavoastră..., ei bine, a Departamentului de Stat al 
SUA, excelenţă. Recunosc: am intrat în cabinetul dumneavoastră cu dubla 
calitate de negociator al unui contract economic şi de împuternicit al 
Departamentului. Vă pot oferi chiar în clipa asta contactul telefonic pentru 
confirmarea rapidă a spuselor mele. 

— Mulţumesc, nu e nevoie, cel puţin în etapa asta. Deci... negustoreşte: 
ce-mi oferiţi? 

— Vă garantăm două mandate în înalta funcţie pe care o deţineţi. 

— Asta... indiferent de ce se va întâmpla în ţară? De ce va spune lumea 
la alegeri, prin vot, sau în stradă, în pieţe? Strămoşii noştri latini aveau o 
vorbă: „Vox populi, vox dei” - vocea poporului e vocea zeilor... 


— Nimeni nu contestă înţelepciunea latinilor, excelenţă, dar, vedeţi 
dumneavoastră... poporul american este mult mai mare decât poporul 
român, de aceea vocea poporului american este mult mai puternică decât 
cea a poporului român... iar Departamentul de Stat al SUA nu este altceva 
decât purtătorul de cuvânt şi executorul voinţei poporului american, ca în 
orice democraţie consolidată. Aşa că... fiţi liniştit şi credeţi, vă rog, ce vă 
spun. Ţara mea a rezolvat strălucit probleme infinit mai dificile, iar situaţia 
extremă despre care vorbim este o simplă ipoteză nu improbabilă, ci 
aproape imposibilă. 

— Şi dacă, totuşi...? 

— Ei bine, atunci... dumneavoastră şi familia, eventual şi premierul, dacă 
va dori, veţi primi azil politic în America, bucurându-vă toată viaţa de toate 
drepturile unui înalt demnitar, prieten fidel al poporului american. Veţi trăi 
în linişte şi confort, vă veţi putea scrie memoriile, beneficiind de 
colaborarea celui mai calificat redactor-asistent de lucrări memorialistice; 
infinit mai valoros, vă asigur, decât Volodea Tismăneanu, despre care am 
auzit că tot dă târcoale cabinetului dumneavoastră... 


Deşi oferta neechivocă, tocmai formulată, a negociatorului stâmise o 
adevărată furtună în capul demnitarului, el nu-şi putu ascunde un zâmbet, 
de care avea mare nevoie, altfel simţea c-o s-o ia razna. Primi această 
diversiune ca pe un colac de salvare, picat la timp. 


— Dar multe mai ştiţi dumneavoastră, domnule Wasserman! 


— Aveţi dreptate, excelenţă. Ştim foarte multe, dar nu reținem şi mai ales 
nu utilizăm decât ceea ce ne priveşte direct. Ca să glumim un pic, unii spun 
că instituţiile noastre, cu care cooperăm strâns, ştiu şi ce nu este. 


— Te pomeneşti că Tismăneanu a bătut şi pe la uşa dumneavoastră... 


— Volodea bate la toate uşile unde crede că poate mânca o pâine; una 
albă. Cu noi nu i-a mers; nu pariem pe cai morţi. 

— Chiar aşa? 

— Aşa... şi chiar mai rău; el nu e mort, e toxic. Dar să revenim. Oferta 
noastră rămâne fermă şi aplicabilă oricând, deşi, repet, contractul comercial 
va fi unul de mare succes şi va spulbera orice asemenea soluţii de avarie; 
pur şi simplu nu va fi cazul. Iar despre contract - că el este cheia - vă rog să 
luaţi în considerare esenţialul, excelenţă. Subliniez: esenţialul. Şi el sună 
aşa: mai devreme sau mai târziu, tot la soluţia vânzărilor masive veţi 
ajunge. Problema este cui veţi vinde. Vor veni şi europenii, categoric, şi s-ar 


putea să vă ofere mai mult, dar ei nu vor cumpăra unităţile ca să producă, 
închizând doar ceea ce nu rentează, ci ca să elimine tot ce-i poate concura 
pe piaţa europeană şi mondială. 

— Dar dacă vor fi patroni, produsele vor fi ale lor, vor lua bani pe ele... 


— În vremuri normale - poate, dar la criza care se profilează nu peste 
mult timp, este esenţial să produci în ţara ta, să-ţi ocupi forţa de muncă, să 
plăteşti impozite ţării tale, nu României! Nimeni de pe aici nu vă vrea 
puternici, excelenţă. Cu noi se schimbă treaba. America nu e deranjată dacă 
undeva, în Carpaţi, o ţară cu 22 de milioane de locuitori se dezvoltă rapid şi 
devine „o mică Japonie” sau un ”tigru sud-est asiatic” al estului european, 
pentru că America se înfruntă cu competitori de talia ei: China, UE în 
ansamblu, Rusia— dacă ursul răsăritean se va trezi din somnolenţă şi va 
înceta să trăiască doar din vânzări de petrol şi gaze, ca Emiratele golfului... 
O Românie dinamică nu stă în calea intereselor americane în zonă, ci 
dimpotrivă! De vecinii europeni să vă temeţi, excelenţă; ei vor să vă 
condamne la condiţia de cumpărători ai producţiei lor. Şi... o ultimă idee, cu 
care chiar termin, v-am reţinut destul. Ştiu că vreţi să intraţi în NATO, că 
doriţi un parteneriat de durată şi privilegiat cu SUA. Foarte bine; opţiuni 
lăudabile, dar... vă rog să credeţi: adevărata umbrelă de securitate o 
reprezintă interesele economice americane între graniţele ţării 
dumneavoastră. Dacă semnăm şi derulăm contractul, puteți să vă desfiinţaţi 
armata; nu veți mai avea ce face cu ea, pentru că veţi fi apăraţi mai bine 
decât o puteţi face singuri. Şi ca să împing sinceritatea până la capăt, ei 
bine... România va funcţiona - din multe puncte de vedere, toate benefice 
pentru dumneavoastră - ca al 51-lea stat american, chiar dacă se află peste 
mări şi ţări. 

— Interesant, murmură înaltul demnitar; interesant! Şi va funcţiona cu 
preşedinte şi parlament propriu, sau cu guvernator? 


Pentru prima dată de la începutul discuţiei, străinul regretă că a mers atât 
de departe. Era însă prea târziu să dea înapoi. Demnitarul sesiză impasul şi-i 
întinse o mână de ajutor, poate-poate va mai afla ceva: 

— Am glumit, domnule Wasserman. 

— Asta să n-o mai spuneţi nici în glumă, excelenţă. Niciodată, dar 
absolut niciodată, nimeni de la noi nu va atenta la suveranitatea României. 

— Înţeleg... şi vă mulţumesc pentru asigurări. E-n ordine; e OK, cum 
spun americanii... 


— Şi... cam în cât timp credeţi că pot obţine un răspuns de la 
dumneavoastră? întrebă străinul, în timp ce se ridica, pregătindu-se de 
plecare. 


— Mi-e greu să vă spun. Nu e simplu de dat un răspuns la o asemenea 
ofertă, cred că înţelegeţi... 


— Înţeleg, evident. Singurul motiv de grabă, pentru noi, este un fenomen 
care ne-ar putea obliga la reevaluări. Vi-l semnalez, deşi cred că-l 
cunoaşteţi, şi mai cred - scuzaţi-mi mărturisirea - că nu-l puteţi opri: furtul. 
Patrimoniul întreprinderilor româneşti, părăsite sau încă funcţionale, se 
împuţinează rapid. De fapt, nu e furt, ci jaf. N-am vrea să reluăm 
măsurătorile, bob cu bob... 


— Vom încerca să ne grăbim... 


Înainte de a strânge mâna ce i se întindea peste birou, negociatorul îşi 
examina gazda lung, lung, cu o privire în care se amestecau - ciudat - 
nedumerirea, amuzamentul, compătimirea şi un soi de simpatie miloasă, nu 
lipsită de o anume căldură, dar deloc onorantă pentru cel ce-o inspira; apoi 
vorbi: 


— Şi totuşi... totuşi, excelenţă, chiar nu sunteţi curios să ştiţi suma oferită 
pentru industria dumneavoastră? 


Mâna înaltului demnitar se opri la jumătatea cursei, apoi se retrase cu o 
încetineală stânjenitoare. 


Luat de valul bombelor care-i explodaseră în cabinet, uitase „amănuntul”. 
Se reaşeză în scaun, invitându-şi vizitatorul să facă la fel, şi aşteptă. 


Negociatorul deschise „diplomatul” prevăzut cu încuietori potrivite mai 
degrabă pentru un seif de bancă şi scoase 3 seturi de hârtii capsate, pe care 
le întinse gazdei, unul câte unul. 


— Aveţi aici centralizatorul pe ramuri industriale: cantităţi, costuri, 
adaosuri, bonusuri, tot. Aici sunt cuprinse aceleaşi date, pe judeţe, iar aici - 
centralizatorul total, cu specificarea criteriilor de calcul, a metodologiei - ca 
să fie totul clar. O ultimă precizare, excelenţă. Cifra finală este negociabilă; 
am prevăzut o marje de până la 3-4 al sută - în sus, bineînţeles - care nu 
figurează în hârtii, dar e bine s-o ştiţi dumneavoastră, s-ar putea să vă fie 
utilă. Studiaţi-le, gândiţi-vă, consultaţi pe cine credeţi că trebuie dar, dacă- 
mi permiteţi un sfat, cu cât mai puţini, cu atât mai bine; ideal ar fi pe 
nimeni, dar e opţiunea dumneavoastră. Şi ... un ultim sfat, unul strict 
personal: căutaţi un prim-ministru, sau măcar un ministru de finanţe mai 


preocupat de bani decât dumneavoastră, nu vă fie cu supărare! Găsiţi, 
excelenţă, un ovreiaş descendent din cămătari sau perceptori, care ştie cum 
se fac şi cum se strâng banii, pentru că - vă rog să mă credeţi - politica este 
doar coaja; miezul sunt banii. Am onoarea să vă salut. Aştept cu nerăbdare 
un semn de la dumneavoastră. 


Când vizitatorul ajunsese aproape de uşa cabinetului spaţios, îl opri o 
intervenţie-surpriză a gazdei sale. 

— O secundă, domnule Wasserman. Nu m-am uitat prin hârtii, poate 
acolo există ceva, dar ... nu mi-ai spus nimic despre flotă. Avem şi flotă, 
domnule; vase mari şi moderne, de pescuit oceanic, cu mii de tone de metal 
băgate-n ele. Nu vă interesează? 


Negociatorul se întoarse. Ajuns la jumătatea distanţei dintre uşă şi birou 
se opri şi, după o pauză lungă de şovăire, alese calea sincerităţii. 

— Ba da, excelenţă, ne interesează, dar ... vedeţi ... flota românească face 
parte dintr-un alt proiect, gestionat pe alt canal. Nu intră în mandatul meu. 
Sper din suflet să păstraţi confidenţialitatea totală a acestei mărturisiri pe 
care, vă rog să credeţi, n-aş fi făcut-o nimănui altcuiva, în locul 
dumneavoastră. Pot conta? 

— Fii fără grijă, domnule Wasserman. Du-te liniştit. 


Când uşa se închise în spatele străinului, înaltul demnitar încercă să se 
scuture de buimăceala noutăţilor aflate cu preţul unei stăpâniri de sine care-l 
costa enorm. Hârtiile! Da, hârtiile... Începu să le parcurgă, iniţial fără grabă, 
apoi... din ce în ce mai montat. Cifre, coloane de cifre aşezate ordonat; 
totaluri parţiale, şi iată, totalul total, de la sfârşitul centralizatorului. 
Cuuum? Nu se poate. Ba da, se poate, scrie clar. 


Reluă lectura cu stiloul în mână, bifând fiecare poziţie din coloane. 
Uluitor! Deci... atâta face toată industria românească? „Dar de ce mă mir? 
Parcă n-aş avea idee cam cât costă kilogramul de fier vechi pe piaţa liberă, 
unde hoţii vând capacele de canal, şinele de cale ferată şi tot ce se mai poate 
fura în această ţară a lui Papură Vodă!?!” 


Lucrase mulţi ani în administraţia centrală, avusese funcţii importante; 
cunoştea bine cifrele programelor de investiţii şi costurile marilor obiective 
industriale din ţară, bilanţurile anuale pe ramuri şi unităţi teritoriale, cifrele 
de afaceri ale firmelor cu care se „defila” la export. Acum, afla din oferta 
lui Isac Wasserman, salvatorul României, că toată industria naţională costă 
cam cât valoarea „pe bune” a platformei „23 August” - „IMGB” 


„Republica”. Atât. Şi restul? Siderurgia şi metalurgia Galaţiului, Reşiţei şi 
Hunedoarei, oţelurile înalt aliate de la Târgovişte, platforma chimică a 
Dudeştiului bucureştean, industria textilă şi vagoanele Aradului, platforma 
electronică Pipera, Oltchimul Vâlcii, Electroputere Craiova, combinatul 
încă neterminat de la Călăraşi, CUG-ul laşului, fabricile de mobilă presărate 
peste tot, Gubanul Timişoarei, îngrăşămintele, industriile Braşovului, firele 
şi fibrele de la Săvineşti, atâtea şi atâtea altele ... toate - gratis? Nici măcar 
„privatizate pe un dolar”, cum începuse să facă ravagii sloganul ticălos şi 
criminal care ascundea, de fapt, şpăgi de milioane, sute de milioane! Ce-i 
adâncea furia disperată era cunoaşterea. Ştia bine că majoritatea acestor 
unităţi care, acum, i se buluceau în minte erau vii, produceau, îşi vindeau 
marfa şi pe pieţele Europei bogate, derulau contracte avantajoase. Da, unele 
aveau nevoie de investiţii pentru a-şi aduce tehnologiile „la zi”, dar efortul 
merita cu prisosinţă făcut! Odată investit, culegeai roadele ani de zile, poate 
decenii, pentru că - factor esenţial! - toate aveau specialişti cu o calificare 
extraordinară, ingineri care, primind licenţe din Occident pentru execuţie, le 
reproiectau şi le îmbunătăţeau într-atât încât firma-mamă ajungea să... 
răscumpere licenţa ca pe una nouă, plătind-o gras! Cu ăştia ce facem? Îi 
lăsăm să-i îmbogăţească pe bogaţi, muncind pentru ei? Îi îmbrâncim spre 
ţări care au cu ce să-şi plătească specialiştii aşa cum merită, cum se cuvine, 
iar amărâta asta de ţară care a investit în ei, care i-a format, să se aleagă cu 
praful de pe tobă? 


Hârtiile din mâna sa erau, deocamdată, proiect. Dar băieţii se grăbeau, de 
la proiect la realitate nu era decât un pas, dacă nu cumva, cineva de pe-aici, 
din preajmă, chiar începuse să-l facă. Privi hârtiile cu disperare 
neputincioasă, cu ură şi furie. Din hârtii se desluşeau parcă— scrise cu 
„cerneală simpatică”, vizibilă numai ochiului avizat - consecinţele 
nenorocite şi nu foarte îndepărtate care nu puteau să nu vină: vile 
somptuoase, apartamente şi maşini de lux, averi sfidătoare, copii de bani 
gata, beizadele, cumetrii politico-financiare, reţele mafiote, posturi publice 
câştigate nu la concurs, ci la licitaţie, caracatite monstruoase de afaceri 
ilicite care sugrumă tot ce e viu, adevărat şi de viitor în economia ţării, 
penetrează instituţii fundamentale, degradează şcoala, cumpără justiţia, 
omoară speranţa de mai bine a omului cinstit... 

Auzi! La Buftea, în loc de „Moara cu noroc”, „Pădurea spânzuraţilor”, 
„Reconstituirea” sau „Mihai Viteazul”, filme porno. În loc de Beligan, 
Piersic, Marinuş Moraru, Draga Olteanu, Tamara Buciuceanu şi străluciţii 


lor colegi, - vedete pomo, închiriate cu ora, între două filmări, în 
bungalowuri cu lumină roşie! 


Neruşinare? Cinism? Ticăloşie? Nu, acum se spune altfel: pragmatism. 
Oare aşa să fie? Doamne, câte vorbe frumoase pentru o semnătură! Câte 
fraze cu sclipici mai seducător decât luminile Las Vegasului noaptea, făcute 
anume să fure ochii şi minţile! Câte principii, câtă elocinţă! Ce tehnică 
formidabilă - să foloseşti atâtea adevăruri incontestabile ca să acreditezi o 
imensă minciună ticăloasă! Cu asemenea avocaţi pledanţi, probabil că 
acuzaţii în procesul de la Nurenberg ar fi fost nu numai achitaţi, ci 
reabilitaţi complet, li s-ar fi cerut scuze pentru deranj, li s-ar fi căutat 
posturi corespunzătoare calificării şi competenţei lor pe deplin dovedite ... 


Bine. Şi dacă nu aşa... cum? Dacă nu într-acolo, atunci... încotro? Asta 
era problema. Asta era drama: încotro? Dar pentru asta mai e timp; nu mult, 
dar mai este. Acum... ce e urgent. Ce se află pe birou, că arde. 


Ce să facă? Să cheme garda, să ceară legitimarea oficială a străinului, să-i 
lanseze coordonatele de identificare pe toate canalele, riscând protestul unei 
ambasade foarte importante? Nu deţinea nici o probă, nu înregistrase nimic; 
ura procedeul, deşi, iată... Dar la ce bun? Măcar pe acesta, acum îl cunoştea. 
Era convins că, odată vânzătorul de curele şi bretele scos din joc, altul sau 
alţii în locul lui, mai pricepuţi şi mai răi, vor porni spre România, dacă nu 
vor fi şi ajuns, poposiţi prin cine ştie ce cabinete, negociind cine ştie ce 
vânzări - cumpărări pe bani puţini şi comision imens... În fond, negustoraşul 
ambulant de pe Lipscanii copilăriei sale jucase corect: venise la un posibil 
client, îi prezentase oferta, răspunsese deschis la toate întrebările, îi 
„Vvânduse” câteva „ponturi”, ba chiar făcuse confidente, în ambele sale 
calităţi, pe care unul mai „negru în cerul gurii” nu le-ar fi mărturisit nici sub 
tortură; flota nu era, totuşi, un fleac. Şi atunci? 

Se ridică de la birou. Făcu câţiva paşi, pipăindu-şi -nu ştia de ce - cureaua 
de la pantaloni. Când degetele se plimbară pe pielea moale, fină şi neagră a 
curelei, îşi aduse aminte, brusc, de un cunoscut care-şi pusese capăt zilelor 
la câteva luni după Revoluţie. Îl ştia bine. Dincolo de funcţiile acestuia în 
„aparat” (pe vremuri, aparatul era „de partid şi de stat”), omul se număra 
printre foarte bunii economişti ai ţării. Ce-i drept, avea o înclinaţie ciudată 
către scenariile şi variantele pesimiste; teza lui era că trebuie să ne pregătim 
pentru ce e mai rău, ca şi cum răul bătea la uşă deja. Într-o seară a chemat la 
el câţiva prieteni şi, în toiul unei discuţii aprinse despre viitor, a luat un măr 


- exemplar superb, roşu, „deliciosul de Voineşti” - şi l-a ridicat, arătându-l 
amicilor. „Priviţi atent şi ţineţi minte ce vă spun: în 25-30 de ani, românii 
vor ajunge să cumpere mere uite-aşa: cu bucata. Şi nu „deliciosul de 
Voineşti”, ci goldenul de California, care vine crud, verde şi se coace în 
depozite, ca să ajungă pe tarabă gălbui, fără niciun gust”. După ce musafirii 
au plecat, târziu, după miezul-nopţii, familia - îngrijorată de absenţa 
prelungită a stăpânului casei - l-a găsit în pod, spânzurat de-o grindă. 
Corpul inert îi atârna în laţul curelei, devenită ştreang. Sub picioarele lui, un 
scaun răsturnat îndepărta orice dubiu cu privire la cauza decesului. 


Încercând să-şi alunge, pentru moment, amintirea cumplită care 
estompase inexplicabil până şi imaginea obsedantă a vânzătorului de curele 
şi bretele, demnitarul măsură în lung şi-n lat cabinetul spaţios cu paşi 
apăsaţi, nervoşi, până când, dintr-o nişe a bibliotecii superbe, îi atrase 
atenţia un glob pământesc. Se opri, îl învârti o dată, de două ori, de trei ori, 
până când buricul degetului arătător de la mâna dreaptă, apăsat pe suprafaţa 
sferică, acoperi aproape în întregime contururile României... O ţară cam cât 
un vârf de deget, printre... iată, coloşi întinşi pe hălci imense, lăţite şi 
lungite către toate punctele cardinale. Ca în faţa unei revelații, murmură 
tulburat: 


— Doamne, ce mici suntem! 


Se desprinse cu greu de lângă glob. Înainte de a-şi recupera scaunul, îşi 
pipăi din nou cureaua, scuturând din cap. Şopti aproape cu spaimă (oare de 
când n-a mai vorbit singur?): 

— Nu. Asta nu e o soluţie. Trebuie să existe o cale. Nu se poate să nu 
existe. Trebuie s-o găsim. Of, Doamne... Mare pacoste să fii ţară mică în 
ziua de azi! 

Copleşit de emoţiile zilei, aţipi. Un somn scurt, agitat, zgâlţâit (şi el) de 
un coşmar mai negru decât realitatea prin care trecea. Se făcea că nu mai 
avea aer.; ceva îl sugruma, pur şi simplu. O curea îi înconjurase gâtul, una 
care semăna perfect cu fâşia de piele neagră, cumpărată de tatăl său cândva, 
pe Lipscani. Cureaua se lungea, mişcându-se singură, ca în desenele 
animate, căpăta formă de şarpe ce se-ncolăcea în jurul unui gât, crescut - 
aşa cum numai în vis se poate întâmpla - dintr-o hartă: harta României. Se 
trezi brusc, speriat, respirând greu. 

Aşa l-a găsit, într-un târziu, şeful de cabinet, intrigat că demnitarul nu dă 
niciun semn de viaţă, în ciuda orei târzii: aplecat peste birou, cu capul în 


palme şi bărbia în piept, aşa cum nu-l mai văzuse niciodată. 

— S-a făcut noapte, excelenţă... 

Nici o mişcare. Apoi, deodată, parcă trezit din somn, îşi îndreptă spatele 
şi-şi consultă cronometrul, fără să spună nimic. 

— Vă e rău? 

Un semn din mână încercă să-l liniştească, dar fără prea mult succes. 

— Să vă aduc ceva? Azi n-aţi mâncat nimic. 

Din nou, semn cu mâna; nu, nu e nevoie. Apoi - câteva cuvinte, rostite cu 
greutate: 


— Mulţumesc, dragă. Sau... ştii ce? Roagă secretara să ceară de la bufet 
un măr. Aş vrea unul mare, roşu, de Voineşti, dacă are. Dacă mai există 
încă... 


8. IOSIF VISSARIONOVICI STALIN 


O examinare sumară a încăperii, o clipă de meditaţie, ca şi cum ar fi 
cumpănit dacă merită să-şi exprime concluzia, apoi: 

— Nu-mi place cabinetul dumitale. E meschin. Ca şi palatul. Palat? Un 
conac. Nu într-un asemenea cadru se face politica mare. Când vine la 
Putere, muritorul de rând trebuie să se simtă vierme, gânganie, nimic! Ai 
văzut Kremlinul? Fantastică intuiţie au avut țarii, dar nu vreţi să învăţaţi din 
inteligenţa lor, deşi el - ştii cine, sper - începuse să priceapă, altfel n-ar fi 
construit Casa Poporului. Îţi dai seama ce trebuie să fi simţit un chirchiz, un 
uzbec, un nomad din fundul Asiei, trăit în iurtă, când se pomenea în faţa 
turnurilor Kremlinului? Când pătrundea în curte? În interioare? Imensitatea 
cabinetelor, aurăria scărilor, luciul marmorei, sclipirile candelabrelor cred 
că-l striveau! 

Ghicind intenţia de răspuns, Iosif Vissarionovici o preveni hotărât, aşa 
cum îi erau toate gesturile şi actele: 

— Să nu-mi spui că dumneata vrei altceva decât țarii, decât el sau decât 
mine. Eşti putere şi puterea, oricând şi oriunde, vrea un singur lucru, 
acelaşi. Recunoaşte, mai degrabă, că sunteţi săraci. Deşi... chiar aşa fiind... 
povara sărăciei nu trebuie s-o poarte puterea, ci mulţimea. E învățată. 


Parcă mirat el însuşi de lungimea discursului, ilustrul personaj se aşeză, 
îşi mângâie mustaţa, îşi plimbă dintr-un colţ al gurii în celălalt pipa 
neaprinsă, apoi îşi fixă privirile pătrunzătoare ale ochilor săi mongoloizi pe 
faţa vizibil marcată de emoție a demnitarului român, în al cărui cabinet se 
afla. După o scurtă aşteptare, vorbi din nou. 

— Nu ţi-e teamă că te compromit? Pentru voi, eu sunt.... Ştii dumneata 
ce. 

— Ieri, în fotoliul acela s-a aflat Karl Marx, mentorul dumitale, şi iată, n- 
am păţit nimic. 

— Hmm... mârâi generalissimul: în politică, greşelile nu se plătesc peste 
noapte. De fapt, greşeşti din nou: Marx n-a fost mentorul meu. 

— Dacă nici Stalin n-a fost marxist, atunci... cine? 

Vizitatorul venit din altă lume se încruntă, schiţând un gest de enervare 
din seria acelor gesturi ce trebuie să fi provocat, pe vremuri, multe spaime 
subalternilor din preajmă. 

— Eu sunt Stalin. Iosif Vissarionovici Stalin. N-am avut mentori. 
„Marxiştii” sunt pigmeii de după Marx. „Leniniştii” sunt inşii care n-au 
putut ajunge ei înşişi Lenin. Stalin este unul, iar stăpânirea mea absolută s-a 
numit stalinism; nu amesteca lucrurile! De fapt, ce vrei de la mine? 

Românul zâmbi. Sinceritatea brutală a celebrului personaj îl ajutase să-şi 
depăşească emoția şi scrupulele de gazdă amabilă. 

— Ooo... am atâtea de întrebat! De ce ne-ai luat Basarabia, 
generalissime? 

— Pentru că îmi trebuia. Ca şi ţările baltice, ca şi celelalte ţinuturi. 

— N-aveaţi destul? 

Capul încărunţit se clătină a dezaprobare condescendentă, dacă termenul 
nu este, cumva, eufemistic. 

— Mi-e teamă că n-o să ne înţelegem. Dumneata judeci mărunt; se 
cunoaşte că aparţii unei ţări mici. O mare putere nu are niciodată destul. 

— Se pare că există o limită chiar şi pentru marile puteri. Urmaşii 
dumitale nu s-au prea descurcat cu moştenirea. 

— E treaba lor. Eu le-am lăsat cel mai întins imperiu din lume: a şasea 
parte a uscatului de pe Terra. L-am construit cu migală şi l-am cimentat cu 
singurul liant care poate păstra laolaltă atâtea seminţii: credinţa. 


— Din câte ştiu, a fost exact invers: dumneata ai ucis credinţa, 
generalissime. 


— Cea în Dumnezeu. Pe locul gol s-a născut credinţa în mine. 
— Oare? 


— Te îndoieşti? Cu numele meu pe buze, milioane de oameni au luptat şi 
au murit în războiul civil, în blocadă, în marele război, în reconstrucţie... Ce 
ştii dumneata? Ce ştiţi voi? Fiinţe condamnate la moarte de mine piereau 
sub gloanţe invocându-mi numele ca pe o speranţă, convinşi că Stalin nu 
ştie, că „de-ar şti Stalin”... Nici Hitler n-a înţeles fenomenul şi asta l-a 
pierdut. Crezi că numai imensitatea, gerul, zăpezile şi noroaiele Rusiei l-au 
dat peste cap? Nu! Fanatismul eroic al unei armate de ostaşi şi partizani, 
iată ce l-a răpus! Valurile zecilor de milioane de bărbaţi şi femei care 
porneau la atac, strigându-mi numele ca pe al unei zeități! Termenul de 
„cult al personalităţii” se potriveşte perfect: popoare de toate rasele şi 
culorile s-au închinat la Stalin, înţelegi? Vei spune că erau înapoiaţi, 
inculţi... Poate, dar întreb: după război, Europa - şi nu numai ea - era, toată, 
un continent de troglodiţi? De ce, atunci, sute de mii de intelectuali au văzut 
în mine un simbol, iar în ţara mea - o speranţă? Toată stânga politică, toate 
curentele progresiste de gândire, floarea intelectualităţii franceze, italiene, 
spaniole şi de pretutindeni, au fost de partea Uniunii Sovietice - ţara lui 
Stalin, dictatorul! De ce? 


Aici, în ţara voastră, în care mi-am instalat armata şi consilierii, poeţii 
dizidenţi de mai târziu au scris versurile „Lui Stalin, Stalin slavă-nălţăm / 
Pe drumul lui mai dârz ne-avântăm”, iar compozitori - azi dodecafonici - le- 
au creat muzica unei sublime cantate... Nici ei n-au crezut în Stalin? Scuză- 
mă, dar cine scrie şi compune de foame, îşi agoniseşte pâinea cu cântecele 
pentru copii, nu cu melodii înălţătoare! 


Aţi crezut, acesta este adevărul. Aţi crezut, aşa cum au crezut sute de 
milioane de oameni. Asta am lăsat moştenitorilor mei: un imperiu construit 
pe o credinţă. Ei n-au priceput că o icoană nu se dă jos din perete până nu 
pui alta. N-au pus nimic. Acum plătesc. 

— Poate că s-au schimbat vremurile... Trăim un timp istoric cu alte... 


— Cunosc! „Nu sunt vremile sub om, ci omul sub vremi”... Filozofie de 
turmă. Justificare pentru nevolnici. Omul face vremurile! Mi-am dobândit, 
cred, dreptul la această afirmaţie. 


— Credinţa ar fi, deci, secretul puterii lui Stalin... Nu te înşeli? Nu 
cumva, mai degrabă... frica? 


— Poporul dumitale a înţeles mai bine decât dumneata legătura dintre 
frică şi credinţă. Cum defineşte românul pe credincios? „Om cu frica lui 
Dumnezeu”. Auzi cât de înţelept: frica lui Dumnezeu! Acum înţelegi? Poţi 
să desparti credinţa de pedeapsă? De frica de pedeapsă? Păi atunci nu s-ar 
mai spune „bătu-l-ar Dumnezeu să-l bată!” Pedeapsa dumnezeiască este 
spaima credinciosului. 


— Impresionantă stăpânire a tainelor dumnezeirii, la cel mai mare 
duşman al religiei... 


— Al religiei, nu al credinţei. Nu uita că am făcut seminarul. Asta m-a 
ajutat să înţeleg importanţa închinării la ceva, la cineva. De-atunci m-am 
hotărât să devin eu icoana care-l detronează pe Dumnezeu. Şi am devenit. 


— Ai reuşit, într-adevăr, dar asta a costat cam multe vieţi. [i se atribuie 
moartea a circa 20 de milioane de oameni. Istoricii războiului mai susţin că 
URSS a plătit greşelile de conducere militară, din prima fază, cu alte sute de 
mii de vieţi. Povara asta nu te apasă? 

— Prostii! Minciuni! Au pierit duşmanii. Culaci, intervenţionişti, alb- 
gardişti, spioni, trădători, speculanţi, declasaţi, needucabili... fiinţe de care 
ţara mea nu avea nevoie. Nu i-am condamnat eu, ci istoria. Da, am trimis la 
moarte şi nevinovaţi. Am făcut-o deliberat şi fără ezitare; climatul trebuia 
întreţinut cu orice preţ. Costa infinit mai puţin o viaţă sacrificată decât 
milioanele de vieţi care mergeau înainte. Dumneata crezi că, în istorie, s-a 
construit vreodată altfel ceva important şi durabil? Marile imperii s-a clădit, 
cumva, cu metoda convingerii sau cu duhul blândeţii? Vrei să spui că Prusia 
a unificat statele germane cu sfeştanii? Că Bismark a disciplinat poporul 
german rugându-l frumos să-i dea ascultare? Că biserica, biserica însăşi, 
simbolul toleranţei şi milei creştine, a impus credinţa în Dumnezeul ei şi a 
reprimat ereziile prin rugăciuni? De ce nu a numărat nimeni victimele 
Inchiziției? Ale războaielor religioase? Ale Cruciadelor? De ce nu se 
inventariază vieţile jertfite pe atâtea altare, ieri şi azi? “Democraţii” care mă 
acuză... s-au uitat în curţile lor, să vadă câţi oameni pier fără nici o vină sub 
gloanţe de banditi, sub foame, sub drog? 

— Înţeleg, înţeleg... rosti demnitarul, când oaspetele său îşi încheie 


tirada. În altă ordine de idei... Ştii că astăzi eşti comparat foarte des cu 
Hitler? Se discută aprins care a fost mai... 


— Mai cum? interveni brutal generalissimul. Cine poate fi atât de îngust 
la minte încât să mă compare pe mine, Iosif Vissarionovici Stalin, cu un 
dement? 


— Dement - dement, dar câţiva ani a făcut să tremure întreaga omenire. 
Armata dementului a ajuns până lângă Moscova dumitale .. 


— Şi ce-i cu asta? Important este cum s-a sfârşit. Adu-le aminte 
deştepţilor care mă compară cu Hitler că el a pierdut lamentabil războiul; eu 
l-am câştigat. El a murit ca un şobolan, ascuns sub pământ, eu mi-am trimis 
ostaşii să înfigă drapelul roşu pe clădirea Reichstagului; nu drapelul 
american, nici cel englez, ci steagul roşu, purtat spre victorie de Armata 
Roşie. 

Asta în plan militar. Politic, construcţia lui Hitler n-a durat decât 12 ani şi 
s-a năruit în blestemele întregii omeniri. A mea a trăit trei decenii sub mine 
şi încă patru după mine, şi ar mai fi dăinuit încă mulţi ani dacă nu încăpea 
pe mâna unor nevolnici. Ce-a lăsat Hitler? Nimic. Doar amintiri de coşmar, 
cuptoarele morţii, o ţară distrusă. Regretă cineva „ciuma brună”? Eu am 
lăsat un imperiu atât de puternic, încât nici pigmeii de după mine n-au reuşit 
să-l distrugă de tot. Crezi că Rusia de azi, de care mai marii lumii sunt încă 
obligaţi să ţină seama, nu-mi datorează nimic? Hitler a cucerit, a ocupat, dar 
când castelul lui din cărţi de joc s-a năruit, ce-a rămas? Eu am luat 
Basarabia, ţările baltice şi cele din sud, dar geniul politic m-a învăţat să le 
rusific, să amestec seminţiile, naţiile, limbile, să înfig acolo limba rusa atât 
de adânc încât nici astăzi, după un secol, itele urzelii mele nu mai pot fi 
descurcate. Când se va naşte un nou Stalin, tot ce-am sădit eu va reînflori și 
îi va permite să refacă imperiul. 

Parcă obosit de efortul discursului, rostit dintr-o suflare, generalissimul 
făcu o pauză lungă, apoi reluă. 

— Hitler şi Stalin. ... Ce prostie! Dumneata ai auzit să existe în 
Germania, măcar în cei 12 ani, cât a fost nebunul la putere, vreun oraş care 
să se numească Hitlerburg? Eu n-am auzit. Dar cine n-a auzit de Stalingrad? 
Da, în Rusia Sovietică a existat Stalingradul, oraşul-erou, scena celei mai 
crâncene bătălii din istorie, dar şi a celei mai răsunătoare victorii din câte 
cunoaşte istoria războaielor. Mie îmi dădeau onorul batalioanele care 
defilau în Piaţa Roşie şi plecau de-acolo direct pe front, ca să-l bată pe 
Hitler, să-l alunge, să-l hăituiască prin toată Europa şi să-l împingă în 


bunker. Mii de kilometri... mii de atacuri... mii de victorii... şi toate - cu 
strigătul „pentru patrie! Pentru Stalin!” 


După un asemenea „raport de activitate” era greu să formulezi întrebarea 
pe care demnitarul şi-o pregătise. El riscă, totuşi. 


— Vă recunoaşteţi şi vreo greşeală, generalissime? 

— Da, şi încă una gravă: nu mi-am asigurat posteritatea construcţiei. Nu 
mi-am crescut un urmaş. 

— Într-adevăr, conducerea colectivă care a urmat n-a reuşit să... 


Din nou, o întrerupere brutală aminti demnitarului român că stă de vorbă 
cu cel mai desăvârşit dictator al timpurilor moderne. 


— Conducere colectivă? Altă enormitate! Înţelegeţi odată pentru 
totdeauna: conducerea înseamnă putere, iar puterea, puterea adevărată, nu 
poate fi decât a cuiva, a unui om. Acolo, la vârf, nu e loc pentru mai mulţi; 
nici pentru doi. În România, la voi, înainte de 90, se vorbea despre 
„cabinetul 1”, „cabinetul 2”, „să fie de acord şi tovarăşa...” O tâmpenie! 
Asta l-a pierdut pe Ceauşescu al vostru. 


— Nu numai asta, generalissime. 

— Posibil, dumneata oi fi ştiind mai bine, dar despre putere nu ştii cât 
ştiu eu, poţi să mă crezi. 

Trebuia să cresc un urmaş. N-am facut-o. 

— De ce? 

— Să-ţi răspund? Ai fi singurul om din lume care află. 

— M-aş simţi onorat... 

— Bine, ascultă: mi-a fost frică. Merită, într-adevăr, să trăieşti o viaţă 
numai ca să auzi o asemenea mărturisire ieşită din gura lui Stalin. 

— Frică - de cine, generalissime? 

— De el. Dacă l-aş fi ales bine, dacă l-aş fi crescut bine, dacă ar fi învăţat 
tot ce cred eu că trebuie să ştie şi să facă un conducător adevărat, sunt sigur 
că discipolul şi-ar fi început treaba cu mine. Logic, eu urma să fiu prima 
victimă. Şi n-am vrut. 

— Acum regreţi? 

— Nu ştiu. Şi da, şi nu... 

— Dar alte regrete nu ai? M-am întrebat de multe ori de ce ai decimat 
componenţii comitetelor centrale alese la primele congrese ale PCUS. Cu 


duşmanii de clasă, să zicem că înţeleg; dar tovarăşii de luptă şi de ideal? ... 
De ce i-ai executat? 

— Pentru că erau vinovaţi. 

— Cine le-a stabilit vinovăția? 

— Eu. N-ajunge? 

— Fă-mă să înţeleg, totuşi... 

— Există un proverb: „fereşte-mă, Doamne, de prieteni, că de duşmani 
mă feresc singur.” Ei bine, eu am hotărât să nu amestec în treaba asta 
dumnezeirea şi m-am ferit singur; şi de prieteni, şi de duşmani. 

— Fără remuşcări? Zeci, sute, mii, milioane de vieţi, fără nici o tresărire, 
măcar? ... 

— Judeci mărunt. V-a orbit pe toţi democraţia. Noroc că istoria judecă 
altfel. Chiar poporul dumitale ar trebui să te pună pe gânduri, cu legenda 
meşterului Manole. Într-o construcţie, ca să se înalte şi să dureze, trebuie să 


înzideşti o viaţă de om. Lucrarea mea n-a fost o biserică, ci un imperiu. Cel 
mai mare din toate timpurile. El merita nu o viaţă, ci sute, mii... 


— Au fost milioane, generalissime. 


— Nu contează, istoria nu numără cadavrele. Azi mai ştie cineva câte 
vieţi au costat Piramidele şi Sfinxul sau megaconstrucţiile astece? Sub țari, 
cum crezi că s-a ridicat Leningradul, în mlaştinile Nordului; cu muncă de 
lămurire sau cu duhul blândeţii? A votat poporul cu jumătate plus unu să 
moară oameni pentru a se înălța acolo bijuteria care face şi astăzi faima 
Rusiei? Sau crezi că Zidul Chinezesc a apărut din senin, construit în week- 
enduri de locuitorii care se plictiseau să stea degeaba? De ce Napoleon e 
mare (zic istoricii), iar Stalin este un călău? Lui Napoleon i-a numărat 
cineva morţii? I-a reproşat cineva că a fugit din Rusia într-o sanie, ca 
ultimul amărât, lăsând resturile armatei sale decimate sub zăpezile iernii? 

— E un mod de abordare. Poţi să-mi spui care a fost cel mai periculos 
duşman al operei dumitale, generalissime? Ştiu că ai avut o mulţime ... 


Fără să ezite o clipă, Stalin rosti un nume, slobozindu-l odată cu un oftat 
din străfundul rărunchilor: 

— Gorbaciov. Nu-l condamn numai pentru că a cedat, ci pentru că a dat 
totul gratis. N-a negociat, cum se spune acum. Putea obţine uşor liniştea şi 
bunăstarea Rusiei pentru zeci de ani. 


— De ce n-a făcut-o? 


— De prost. 


— Gorbi - prost? Faţă de Malenkov, Hruşciov, Brejnev, Gorbaciov - un 
prost? 

— „Să te ferească sfântul de prostia deşteptului” ... Deştept o fi în 
accepțiunea dumitale, a voastră, democraţii... Eu înţeleg altceva prin 
deşteptăciune. Gândim diferit. Fundamental diferit. 


— Încă o întrebare, generalissime: de-a lungul vieţii dumitale atât de 
zbuciumate, n-ai simţit nevoia unei tovarăşe de viaţă? 

— O soţie? Ce să fac cu ea; să-mi gătească? Există bucătari. Să mă 
îngrijească? Există slugi. Să-mi fie, cum spui, tovarăşă de viaţă? Păi viaţa 
mea a fost puterea; să-mi fie tovarăşă de putere? Asta nu se împarte. Cu 
nimeni. 

— Ai fost vreodată fericit, generalissime? Ochii celebrului personaj se 
îngustară. 


— Nespus de fericit! Şi nu numai odată. N-ai să poţi pricepe vreodată ce 
bucurie imensă oferă puterea. Puterea absolută,  neîngrădită, 
necondiționată... Conştiinţa că, în orice clipă, poţi face absolut orice vrei... 
Că o viaţă, o sută, o mie de vieţi atâmă de un gest al tău. Voi, oamenii 
politici de azi, nu ştiţi ce este puterea. De fapt, sunteţi nişte mandatari; 
exercitati “cu delegaţie” o misiune de la... până la ... şi după fiecare gest sau 
act, daţi socoteală. 


— Nu m-ai înţeles. Există, poate, şi o astfel de bucurie, chiar şi printre 
copii... unii se joacă desenând sau construind castele de nisip, alţii chinuie 
animale sau smulg aripi de fluturi şi albine. Când te-am întrebat, eu mă 
gândeam la bucuria simplă şi adevărată... de prieten, de tată, de fiu, de soţ, 
de iubit, de frate, de OM, într-un cuvânt. Ai trăit-o vreodată? 


Chipul bătrânului dictator se crispează. Din reacţia sa înţelegeai lesne că 
întrebarea asta, cândva, te-ar fi costat viaţa. 


— Om ... ce prostie! 


— Nu e prostie, generalissime. Un mare scriitor, compatriot de-al 
dumitale, a oferit omenirii o piesă nemuritoare, în care un personaj rostea o 
replică nemuritoare: „OMUL! Ce mândru sună acest cuvânt!” În lumea 
construită de dumneata, a fost loc pentru OM? De ce nici măcar fata 
dumitale nu şi-a găsit locul în ţara în care omul - spunea teoria - este cel 


mai preţios capital? De ce a fost nevoită fiica dumitale să fugă din patria ei, 
de tatăl ei? 

Ghicind o replică violentă, uşor de citit pe faţa generalissimului, şi cu ea - 
poate - începutul unei înfruntări cu urmări imprevizibile, m-am hotărât pe 
loc. Prin acelaşi gest cu care-l adusesem din neant, Iosif Vissarionovici se 
întoarse în eternitate, acolo unde omenirea - spre liniştea ei - îl ştia plecat. 
Fără întoarcere. 


9. PORTRETUL POLITICIANULUI LA TINEREŢE: 
UN MILITANT PENTRU PROPĂŞIREA SATULUI 


— Cu voia dumneavoastră, excelenţă, azi vă voi prezenta un tânăr care 
bate la porţile vieţii politice. 

Tânăr... un fel de-a spune, are până-n 35 de ani, cred. 

— Ce te face să-l recomanzi? 

— Nu-l recomand; vi-l prezint. De ce el? N-o să vă vină să credeţi: l-am 
„tras” dintr-un borcan, ca la loz în plic. 

— Cum, cum? făcu înaltul demnitar. 

— Exagerez de fapt, dar treaba cu borcanul e reală. Odată cu proiectul 
„AUDIENŢE”, am lansat zvonul că un demnitar al statului primeşte în 
audienţă tineri care „au ceva de spus”: idei importante şl generoase, 
proiecte pentru dezvoltarea economiei, pentru perfecţionarea educaţiei, a 
asistenţei medicale, a organizării vieţii sociale în general. Contribuţii 
semnificative la binele public, cum s-ar spune. 

— Şi? 

— Şi am adunat într-un borcan peste 200 de cărţi de vizită. 

— Formidabil! 


— Vor mai veni, vă asigur; asta e numai recolta pe 4 zile. Când am văzut 
avalanşa, mi-am zis că trebuie musai o sită sau măcar un ciur, să scăpăm de 
nechemaţi. Am extras la întâmplare 30 de solicitări, le-am investigat sumar, 
dar n-a fost nevoie să sap prea adânc. Peste trei sferturi erau penali, 
puşcăriabili, retardaţi, nebuni de-a binelea, cu acte, idioţi notorii... Dezastru, 
ce mai! Le-am aruncat şi, într-un acces de furie, era să arunc şi restul, cu 


borcan cu tot, dar un gând m-a oprit: dacă, totuşi, acolo, în fundul 
borcanului s-o afla vreun nume de ins care chiar merită ascultat? 

— Şi? întrebă demnitarul tot mai interesat. 

— Şi am răscolit printre cărţile de vizită până am dat peste un dreptunghi 
de carton mai mare şi mai scorţos, pe care cineva scrisese cu majuscule un 
nume, o adresă şi un număr de telefon. Am „mers pe fir” şi... iată ce-am 
aflat: insul e sărac, n-a avut bani nici să-şi tipărească nişte cărţi de vizită, 
dar pare ambițios, tenace, nu lipsit de o anume inteligenţă practică, puţin 
arivist, dar harnic. Pe scurt, omul se apropie de portretul-robot al tânărului 
politician în devenire. Nu ştiu dacă va şi ajunge vreodată, dar - e aproape 
sigur - din asemenea plămadă se va constitui clasa politică de mâine. De 
aceea mi-am zis că n-ar strica să-l cunoaşteţi. Ştiţi cum se spune: dintr-o 
picătură a oceanului, atent analizată, poţi cunoaşte oceanul. 


— Bună idee. Păi... să-l cunoaştem. 


— Cu o menţiune, că sfaturi nu-mi permit să vă dau: orice va spune, 
orice aberaţii, enormităţi sau bazaconii vă debita, lăsaţi-l să vorbească. 
Ascultaţi cu răbdare. Este esenţial să ştiţi ce pregăteşte ţării ăştia destinul 
sau oamenii. Şi apoi... la câte auziţi dumneavoastră zilnic, şi nu de la 
„ciudaţii” mei, unul în plus ce mai contează? 


— Mulţumesc pentru instructaj. 
— Vă rog să mă scuzaţi dacă mi-am depăşit cumva mandatul... 


— Stai liniştit. Dar dacă tot veni vorba, ce crezi că-i atrage pe solicitanţii 
din borcan? 


— Dumneavoastră reprezentaţi puterea şi mai ales distribuiţi putere. 
— Adică aş fi un fel de „birou de plasare” pentru doritorii de putere? 


— N-am spus asta, excelenţă. Prin forţa lucrurilor, în „fişa postului” 
dumneavoastră intră numiri în funcţii, promovări, decorări, formarea de 
echipe manageriale în instituţii importante; nu e suficient? Drama este că, 
printre ei, mulţi aleargă după putere, cât de mică la început, pentru că nu pot 
urca altfel. N-au calităţi pentru a se lansa în afaceri de succes, n-au răbdare 
şi perseverenţă să înveţe, să se şcolească pentru profesii tentante, unde 
trebuie nu numai „doxă”, dar şi muncă multă ca să urci scara ierarhică 
treaptă cu treaptă. Şi atunci... vor să ia liftul. Cu el ajungi în câteva secunde 
la ce etaj vrei. 


— Deci puterea ar fi un fel de lift? 


— Dintr-un punct de vedere, da. Dar mai degrabă aş asemui-o cu un tren: 
multe vagoane şi în fiecare vagon - un imens butoi cu miere. Pe peron - 
sute, mii de candidaţi care dau din coate, înghiontesc, lovesc, pun piedică, 
dau brânci, calcă în picioare, dacă trebuie, ca să-şi facă loc în vagon, iar 
acolo reiau lupta pentru un loc cât mai apropiat de butoi. Unii, cei mai 
mulţi, nici n-apucă să intre... 

— Şi atunci? 

— Cei mai curajoşi se agaţă de scări, încalecă tampoanele, escaladează 
acoperişul, aşteptând; poate-poate moare vreunul din vagon sau îl aruncă 
ceilalţi pe fereastră aşa, de viu, şi atunci reîncepe lupta până se ocupă locul 
vacant. 

— Sumbră viziune! Şi cinică... 

— Dar realistă. De altfel, după părerea mea, realismul total se 
învecinează cu cinismul, şi asta nu din cauza celui ce percepe realitatea, ci a 
realităţii înseşi. Cam ăsta e omul politic. 


— O spui aşa, pe şleau, unui om politic? Bravo! 
— Dumneavoastră, excelenţă, nu sunteţi nici politician (oribil cuvînt!), 
nici om politic. Dumneavoastră sunteţi om de stat. E altceva. De aceea 


sunteţi şi veţi fi judecat de viitorime după alte criterii şi cu altă unitate de 
măsură. Inaltul demnitar zâmbi. 


— Ai întors-o magistral, amice. Când vine omul dumitale? 


— Nu e omul meu, excelenţă. Dacă n-aveţi timp sau chef de el, îl 
reprogramez, insul e gata să aştepte şi-o săptămână, nedezlipit de poarta 
instituţiei. 

— Cheamă-l acum. Mor de curiozitate. 

Prin uşa întredeschisă se strecură un bărbat înăltuţ, surprinzător de 
spilcuit - după cât de sărac fusese prezumat - care se apropie de birou cu 
paşi mici, aproape tiptil. Cam la jumătatea drumului execută o plecăciune 
adâncă, de cavaler medieval sau de credincios în faţa altarului. Continuă să 
înainteze la fel de furişat, până când gazda îl invită cu un gest să ocupe unul 
din cele două scaune aflate în faţa biroului. Insul se aşeză într-o dungă, 
atingând numai cu un cap de femur muchia scaunului mare şi confortabil. 

Înaltul demnitar îl examina cu o curiozitate nedisimulată. Avea şi de ce. 
Aspirantul la putere avea o figură plăcută la prima vedere, privit de departe, 
dar mai de-aproape... Chiar de sub ochi, pielea feţei era de un roz puternic, 


bătând spre roşu. Culoarea de rac fiert se prelungea pe gât, până după 
urechi. Părea că omul a ieşit dintr-o cabină de machiaj, unde „stăpânul 
vopselelor” fie a greşit doza de roşu, fie şi-a bătut joc de client, făcându-l să 
semene cu clovnii mânjiţi, spre hazul şi bucuria copiilor. Întreaga faţă, 
privirea dulceagă, expresia mieroasă, totul te ducea cu gândul spre tipul de 
gigolo de pe vremuri, bărbatul-băiat care provoca insomnii cucoanelor în 
vârstă, nostalgice după vremuri şi voluptăţi de mult apuse. 

„Oamenii nu trebuie judecaţi după aparente, doar nu-l angajez 
prezentator TV. Să vedem ce are-n cap, cum gândeşte”, îşi spuse înaltul 
demnitar. 


— Aşadar, domnuleee...? 


— Videscu, excelenţă; Andrei Videscu, răspunse mai mult în şoaptă noul 
venit. 


— Ai vrut să-mi vorbeşti; te ascult. Vizibil emoționat, căutându-şi 
cuvintele, vizitatorul începu. 


— Eu sunt de la ţară, excelență, şi... 


Urmă o pauză lungă. Aproape înduioşat de timiditatea tânărului, înaltul 
demnitar îi aruncă un colac de salvare. 

— Toți venim de la ţară, domnule dragă. Printre părinţii, bunicii sau 
străbunicii fiecăruia dintre noi nu se poate să nu fie cineva dintr-un sat sau 
cătun, de unde ne tragem. Acolo e „talpa tării”. 


— Aşa este, excelenţă! Eu sunt, ca să zic aşa, prima generaţie de orăşeni 
şi mă copleşeşte sentimentul acesta, de solidaritate cu lumea din care am 
plecat. Merg des pe-acasă şi, vă mărturisesc, mă doare sufletul de ceea ce 
văd. 

— Ei, ce vezi? Ce grozăvii vezi? încercă din nou demnitarul să 
încălzească atmosfera, să-şi detensioneze musafirul. 


— Nu-s grozăvii, excelenţă, dar... Cum să vă spun... nici bine nu este. 
Mult timp am crezut - ca tot românul, neştiutor - că asta e viaţa la ţară, că 
ăsta e satul, că aşa trebuie să fie, dar de curând, cineva m-a luat într-o 
deplasare în Austria. 


— Eşti om de afaceri? 


— Încă nu, sau... în devenire, ca să spun aşa, dar cel care m-a luat cu el 
chiar este. Datorită lui, am văzut cum arată, cum poate să arate un sat în 
Austria. Minune, pur şi simplu! Un mic orăşel, cu tot ce-i trebuie, mai-mai 


să nu-ţi vină să crezi că eşti la ţară! Nu noroi, nu praf, nu vite pe uliţă, nu 
şleauri şi balegi, nu case părăginite... Îţi era mai mare dragul. 

— Da, am fost şi eu, am văzut şi eu, mi-a plăcut, îţi dau dreptate. La ei e 
altfel. 

— Eu vreau să fie şi la noi. Visez să fie. 


— Toţi visăm la mai bine, toţi vrem să fie. Vorba e: cum? Ai vreun 
proiect? Vreo idee? Ce crezi că trebuie făcut şi, mai concret, ce-ai putea 
face dumneata pentru asta? Că de consilieri nu duc lipsă. 


— M-am frământat mult, am vorbit cu câţiva prieteni apropiaţi de vârsta 
mea, toţi - băieţi de la ţară, care gândesc şi simt ca mine. Împreună am 
ajuns la concluzia că satului nostru, ca să fie ca-n vest, îi sunt necesare 
patru elemente fundamentale, de la care pleacă toate celelalte. Primul: 
infrastructura de bază, adică drumuri care să nu fie ulite desfundate, ci 
străzi cu asfalt şi trotuar. Doi: lumină electrică. Din fericire, asta ne-a 
rezolvat-o „împuşcatul”, ne-a lăsat satele electrificate. Trei: utilităţi minime 
de tip urban. Patru: nuclee de industrie prelucrătoare a produselor agricole, 
care să creeze locuri de muncă. Există şi un al cincilea, dar el va veni cu 
timpul, de la sine: o comportare urbană a locuitorilor, care să facă 
anacronică interpelarea batjocoritoare „băi, ţărane!” 


Ei bine, le-am luat pe fiecare, le-am întors pe toate feţele, le-am analizat 
minuţios, şi... 

— Şi? îi stimulă discursul înaltul demnitar, discurs ce se înfiripa mai viu, 
mai convins decât în primele clipe, când tânărul nici nu îndrăznise să se 
aşeze ca lumea pe scaun. „Nu gândeşte rău băiatul; să vedem mai 
departe”... 


— „Şi am ajuns la concluzia, realistă - îndrăznesc să spun - că trebuie 
început cu ce se poate face acum, imediat. 


„lată un cap organizat, lucid, pragmatic. Interesant”, gândi demnitarul, 
aşteptând continuarea. 


— Un punct e câştigat, din fericire: curent electric există aproape peste 
tot. Ce ar rămâne? Industria rurală şi —implicit - revoluţionarea nivelului 
tehnic al cultivării pământului, dar... avem cu ce, acum? Din păcate nu, şi va 
mai trece timp până s-avem. Şi atunci, ne-am zis că trebuie început cu 
strada şi trotuarul, pentru că tractorul, furgoneta, camioneta şi microbuzul 
de producţie, ca să circule, au nevoie de asfalt. 


— Asfalt la ţară, înainte de maşini agricole moderne? 

— Da, excelenţă, şi iată de ce. În primul rând, pentru că maşinile 
moderne costă mult. Cu ce bani să le cumpere ţăranul? Pe când strada 
asfaltată e mai la-ndemâna bugetului nostru sărac, mai ales dacă eşalonăm 
procesul asfaltării în două etape. Prima: trotuarele; a doua: strada propriu- 
zisă. Astfel investiţia se face în tranşe mai uşor de suportat financiar. Ca să 
fie şi mai bine, noi am împins etapizarea mai departe: începutul începutului 
ar urma să fie undeva, între carosabil şi trotuar. 


— Între carosabil şi trotuar? Cum adică? 

— Păi... ce se află între carosabil şi trotuar? Bordura, excelenţă. 
— Dacă înţeleg bine, te-ai gândit să începi cu bordurile? 

— Exact. Cu ele trebuie atacate lucrările. 


Tinerelul căpătase aplomb, vorbea însufleţit, scuturase timiditatea; păcat 
că tocmai acum discursul său căpătase o turnură ciudată, divorţând parcă de 
logica ce-i plăcuse înaltului demnitar. Dar... trebuia aflată continuarea. 


— Ştii cam cât costă bordurile? 


— Noi am făcut nişte calcule, dar încă n-am stabilit cu precizie suma, pe 
capitole, aşa cum va apărea în memoriul - proiect pe care vi-l vom prezenta 
foarte curând. Important este că am găsit sursa şi mecanismele de finanţare, 
vi le expun imediat, dar ca să vă faceţi o idee despre anvergura proiectului 
şi impactul social, vă spun că, potrivit estimărilor noastre, în cele 6.946 
localităţi rurale din România, ar fi de acoperit zeci de mii de km de bordură, 
o cifră uriaşă, care va duce la multe mii de noi locuri de muncă pe o 
perioadă de 10-14 ani, într-o primă etapă. 

— Formidabil! exclamă aproape teatral demnitarul, stârnit nu atât de 
imensitatea cifrelor, cât de turnura uluitoare pe care o căpătase expozeul. 
Da, chiar trebuia urmărit până la capăt cu răbdare, că era o... 

— Aşa am zis şi noi, excelenţă; sunt fericit că gândiţi la fel. Cât despre 
sursele de finanţare, iată soluţia, de fapt soluţiile, că sunt două: privatizarea 
şi parteneriatul public-privat. 

— Nu înţeleg... 

— Veţi înţelege imediat. Să le luăm pe rând, dar în ordine inversă. 
Parteneriatul... e clar: punem şi noi ceva, pune şi statul ce mai e de pus şi... 
facem treaba. Grupul nostru a strâns câţiva bănuţi, puţini, adunaţi cu 
eforturi imense, dar o bază de pornire există, ea ne-ar permite să plătim 


forţa de muncă pe primele 3-4 săptămâni, în două-trei sate. Ştiţi, eu mă trag 
dintr-un sat de munte, bunicul era pietrar. Zona e împânzită de meşteri ca el 
care, pentru câţiva lei, ar munci zi şi noapte la fasonat borduri, că acum mor 
de foame, cine mai construieşte ceva? 


Apoi, privatizarea. Ea ne-ar asigura materia primă, piatra. 
— Tot nu înţeleg... 


— Dar e simplu! S-a declanşat privatizarea, nu-i aşa? Ei bine, în cadrul 
acestui proces cu adevărat istoric şi revoluţionar, cerem şi noi ceva. 


— Ce anume? 


— Un munte. Sau doi, sau trei, câţi s-o putea. Stupefiat, demnitarul 
întrebă: 


— Şi ce să faceţi cu ei? 


— Borduri, excelenţă. Munţii au piatră din belşug, roci dure de tot felul, 
chiar şi marmură, care va fi şi ea necesară, pentru că mai târziu, în ultima 
fază a proiectului, satele îmbogăţite prin iniţiativa noastră vor dori să 
comande monumente, statui, socluri, săli festive, la care marmura este strict 
necesară, dar să trăim pân-atunci... Piatra stă acolo de zeci de mii de ani, 
aşteaptă să vină cineva, s-o pună în valoare; iată, am venit noi, gata să ne- 
apucăm de treabă. Noroc că alţii ne-au creat şi ne creează zilnic „front de 
lucru”: de vreo doi ani, pădurile se taie într-o veselie, drujbele pun la 
pământ sute de hectare de pădure săptămânal, zeci de versanţi nu mai au 
nici măcar o frunzuliţă, au chelit de tot, se vede piatra şi din avion, parcă te 
cheamă s-o decupezi. 


— Şi crezi că e bine aşa? Din câte ţin eu minte, „codru-i frate cu 
românul”... 


— O fi fost, excelenţă, poate o mai fi şi azi, dar... frate vitreg. Şi chiar 
frate bun de-ar fi, tot vorba românească spune „frate-frate, dar brânza-i pe 
bani”. S-au schimbat vremurile, nu se mai trăieşte cu metafore şi ziceri 
frumoase; azi, „brânza” noastră este piatra. Cu ea vom scoate satul din 
stagnarea seculară. 


Deci asta era treaba! Limpede ca lumina zilei. 

— Înţeleg. Acum înţeleg. Ingenios proiect... 

— Nu-i aşa? Mă faceţi fericit, excelenţă. 

— Te-aş ruga, totuşi, să facem o paranteză mai lungă, pentru că, 
mărturisesc, mă interesează în cel mai înalt grad cum gândesc minţile 
întreprinzătoare şi energice, de vârsta dumitale. De acord? 


— Cu cea mai mare bucurie, excelenţă. Sincer să fiu, nici n-am îndrăznit 
să sper că voi găsi atâta deschidere, atâta înţelegere la dumneavoastră. Ca să 
împing sinceritatea până la capăt, prietenii mei mă sfătuiseră să nu suflu un 
cuvinţel despre noi ca grup, despre planurile noastre, ci să vorbesc strict 
despre datele tehnice ale proiectului şi numai în numele meu: eu, Andrei 
Videscu, vă solicit... vă propun etc.etc. Ajuns aici, în faţa dumneavoastră, 
felul în care m-aţi primit şi mă ascultați mi-a schimbat tot planul. Întrebaţi- 
mă orice. 


— Mulţumesc pentru încredere. Spune-mi, dragul meu: ce înţelegi, de 
fapt, prin privatizare? 


Pentru prima dată de la începutul audienței, solicitantul desluşi o nuanţă 
în tonul întrebării, care-l făcu să regrete că nu şi-a ascultat prietenii. Dar şi 
ocupantul fotoliului de la birou simţi că interlocutorul intuise pericolul; 
reluă, îndulcind tonul şi stimulând astfel mărturisirea neumbrită de vreo 
suspiciune. 

— Ştii, conceptul ăsta e unul complex şi controversat, până şi consilierii 
mei încing, dispute aprinse, doctrinare sau „la concret”, când e vorba să-l 
punem în practică. Ce şi cum gândesc ei, acum ştiu bine; dacă tot eşti aici, 
ajută-mă să aflu cum îl vede un tânăr întreprinzător şi, poate, viitor om 
politic. Demnitarul făcu o foarte scurtă pauză, timp în care îşi fixă 
vizitatorul cu atâta bunăvoință prefăcută de câtă era în stare, apoi punctă: 


— Nu-i aşa că „te-am ghicit”? 

Tânărul aprobă, cu un gest mut, cucerit pe de-a întregul. 

— Aşa că... spune, nu te sfii. 

Odată stins beculeţul de alarmă, vizitatorul vorbi cu o însufleţire ce nu 


mai amintea de timiditatea primelor clipe. Până şi fundul i se aşeză mai 
zdravăn în scaun, ocupându-l ca lumea. 


— Eu cred, excelenţă, că privatizarea este ceva mult mai simplu şi mai 
concret decât îşi închipuie teoreticienii. Or fi învăţat ei carte multă, dar 
habar n-au ce este viaţa reală. În esenţă, schema e următoarea: un bun al 
statului, deci al tuturor, deci al nimănui (şi am văzut pe pielea noastră ce se 
alege dintr-un bun al nimănui!), intră în proprietatea cuiva anume, care ştie 
să scoată ceva din acel bun, cum s-ar spune - să-l „pună la treabă”. Asta-i 
toată filozofia. Până şi cei mai înfocaţi adepţi ai etatismului au recunoscut 
că statul este cel mai prost administrator. Simplu! 


— Până aici e clar. Mai departe: prin privatizare, bunul ăsta ţi se dă, sau 
îl iei, pur şi simplu? 

— De la caz la caz. Important este să nu mai fie „al tuturor”, că de acolo 
vine răul. 


— Dacă-l iei, înţeleg că e ca la alba-neagra, contează iuţeala de mână şi 
nebăgarea de seamă. Dar dacă ţi se dă, după ce reguli crezi că trebuie să ţi 
se dea? 


— După cât mai puţine, excelenţă, şi tot de la caz la caz. Nimeni nu 


poate măsura cu precizie, când are în faţă mai mulţi solicitanţi, care este un 
adevărat întreprinzător, cu adevărat priceput, cu adevărat înzestrat pentru 


afaceri. Nu există regulă sau normă care să măsoare aşa ceva. Deci... cum 
să legiferezi cine să primească şi cât? Păi dacă împărţim solicitanţii după 
criterii imposibil de cuantificat şi dăm „bunurile nimănui” pe mâna unor 
nepricepuţi, n-am făcut nimic. Ba e chiar mai rău, că falimentul ne 
mănâncă! Vedeţi? De-asta a ajuns America în vârful piramidei mondiale: 
când s-a dat drumul la cucerirea vestului, toţi amatorii de îmbogăţire au fost 
aliniaţi într-o dimineaţă, pe un câmp nesfârşit, cum se dă acum startul la 
maratoanele cu mii de participanţi. La un semn, a pornit iureşul. Reţineţi că 
semnalul s-a dat cu pistolul, obiect esenţial şi emblematic pentru croiala 
civilizaţiei americane. Scuzaţi-mi divagaţia, dar mie mi-au plăcut de mic 
westernurile. Un singur lucru nu-mi plăcea la ele: toate se terminau bine, ori 
în viaţă nu-i de loc aşa. 

Revenind la iureşul american, la pocnetul pistolului au pornit toţi, dar 
fiecare a înfipt ţăruşii unde şi pe cât pământ l-au ţinut puterile să ajungă. 
Mai departe, viaţa cerne ca sita, unii îşi măresc moşia, alţii ajung argaţi sau 
sezonieri, pe moşia altora. Care a fost secretul succesului acţiunii, perfect 
validate de istorie? Simplu: nici o regulă! Fiecare -cât poate! 

Tânărul vorbea acum cu înflăcărarea fanatică a unui misionar care, ajuns 
la vreun trib din Amazonia, se străduieşte să-l convertească la cele sfinte. 


— Înţeleg, înţeleg... Dar azi, nu în secolul 19, şi la noi, aici, nu pe un 
continent ce trebuia cucerit, avem de transformat, pe alte baze, o economie 
debusolată, năucită de schimbarea bruscă. Ce crezi că ar fi de făcut, aici şi 
acum? Concret. 


— Repet: lucrurile sunt mult mai simple decât par. Nu există români 
suficient de bogaţi care să vină şi să cumpere cu banii jos hălci din 
industrie, agricultură etc. Nici căpitanii de vapor care făceau bişniţă cu 
blugi, ţigări, wisky şi alte delicatese, nici măcar milionarul Ştefănescu, 
falsificatorul de vinuri, împuşcat de „împuşcatul”, nu ar avea atâţia bani. 
Sigur, în ţările bogate sunt mulţi magnați care ar cumpăra şi la noi, că au cu 
ce, slavă Domnului, dar dacă vin, ăştia ne-nghit! Ce se alege de românaşii 
noştri? Adică... noi nu putem? Ba putem, excelenţă. Eu şi grupul meu asta 
vrem să facem: să dovedim că putem, dacă vom fi ajutaţi acum, la pornire. 


— Cum? Că asta e problema: cum? 


— Ei... aici intervine politicul. El trebuie să sprijine, ca peste tot în lume, 
capitalul autohton, atât cât este. De aceea ne-am hotărât să ne constituim cât 


de curând în partid politic, să ajungem acolo unde se fac legile, să devenim 
motorul şi umbrela politică a capitalului românesc. 


— Vreţi să legiferaţi? Interesant... Cum, şi - mai exact - în favoarea cui? 


— In favoarea interesului ţării, excelenţă, a întreprinzătorului, că doar el 
poate scoate ţara din impas. 


— A tuturor întreprinzătorilor români? 


Răspunsul veni cu întârziere. Solicitantul de munţi cu piatră dură simţise 
din nou în tonul întrebării o nuanţă care-l determină să cumpănească bine ce 
scoate pe gură. 

— A celor mai activi, mai pricepuţi şi hotărâți să reuşească, să se mişte 
repede, să scoată banul şi din piatră seacă. 

— Mă gândeam că piatra dumneavoastră, cea pentru borduri, nu e seacă 
deloc, devreme ce va produce atâţia bani, întinse coarda intenţionat 
demnitarul, aşteptând reacţia. 


— Nu e nimic rău în asta, excelenţă. O ţară cu firme amărâte şi cu patroni 
ca vai de capul lor este o ţară săracă. Asta vrem? Noi nu. Vom fi puternici, 
vă asigur, şi forţa noastră financiară se va resimţi benefic în bugetul ţării. 
Vom plăti corect şi la timp taxele şi impozitele, până la ultimul franc. Noi 
urâm evaziunea fiscală; ea nu e altceva decât viagra pentru impotenţă 
financiară - şi cu noi nu va fi cazul. 

— Dar ştiţi că pe arena politică, şi chiar în Parlament, veţi avea şi 
adversari? Că alţii vor gândi exact ca voi, dar pentru ei, nu pentru toată 
lumea? Sau poate vor gândi altfel, cu totul altfel... 


Inflăcărarea răspunsului îl sperie de-a binelea pe demnitar. Cu băieţii nu 
era de joacă! 


— Ceilalţi? Nu-i văd bine, excelenţă. Acum om fi noi mici, aproape 
nimeni, dar mâine... vor simţi pe pielea lor cine suntem. 

— Şi lumea? Opinia publică? 

— Toată lumea va înţelege că noi reprezentăm viitorul, şansa ţării. Vom 
câştiga şi la urne. 

— Întreb din nou: şi ceilalţi? Să se sufoce? Să dispară? 

— De ce să dispară? N-au decât să vină la noi. Îi primim. 

Suficient. Aflase destule despre programul economico-socio-politic al 
băiatului rozaliu, sfios la început, atât de sfios încât nu îndrăznise să ocupe 


tot scaunul, dar care, acum, vorbea ca un tribun, numai cu pumnul în masă 
n-apucase încă să bată. L-ar mai fi interesat, desigur, pe înaltul demnitar şi 
alte date despre „grupul de prieteni”. N-ar fi stricat să înţeleagă şi mai bine 
ce-i rezervă României viitoarea clasă politică sau, mă rog, o parte a ei, dacă 
insul din cabinet era, într-adevăr, picătura din ocean care exprimă oceanul. 
Dar... ajunge pentru azi; a înghiţit destul. 


— Am înteles, mulţumesc pentru această paranteză extrem de 
edificatoare. Să ne întoarcem la proiectul dumitale, domnule... 


— Videscu, excelenţă, completă repede solicitantul, vizibil îngrijorat la 
gândul că, din nou, a mers prea departe cu dezvăluirile „programatice”. 
Clar: din clipa asta, atenţie! 


— Rămăsesem la borduri, vreo 45.000 kilometri -parcă spuneai... 


— Mai mult, excelenţă, aproape dublu, că ele trebuie puse pe ambele 
părţi ale actualelor uliţe şi viitoare şosele. 


— Începeţi cu ele pentru că, deocamdată, nu aveţi bani pentru altceva. 
Am înţeles bine? 


— Perfect, excelenţă. 
— Şi ce urmează? 


— Trotuarele, că sunt mai înguste, mănâncă mai puţin material şi forţă de 
muncă. De fapt, pentru o maximă eficienţă a investiţiei, le gândim mai 
înguste decât trotuarele de la oraş. În fond, sătenii sunt obişnuiţi cu poteca, 
se vor descurca. Cu timpul, peste 20-30 de ani, când vom dobândi forţă 
economică, poate le vom lărgi, că oricum, spaţiu rămâne suficient. 


— Şi carosabilul? 
— În etapa a III-a, excelenţă. Aici... chiar trebuie resurse, nu glumă! 


— Te rog să-mi satisfaci o curiozitate: cum v-a venit ideea cu asfaltul? 
Aveţi în grup vreun specialist în infrastructură rutieră? 


— Nu, excelenţă, nici pomeneală! Trei amici de-ai mei au fost 
magazioneri la cantine de întreprindere; ştiţi că acolo, toamna, se făcea 
bulion, se puneau conserve, unele - în sticle din acelea cu gât gros, să 
încapă zarzavatul. Ca să nu se strice conţinutul, băieţii descoperiseră o 
metodă-beton: topeau smoală şi înveleau celofanul de la gura sticlei cu 
lichidul vâscos ce etanşeiza recipientul. De la smoala topită ne-a venit 
ideea; iei smoală multă, o topeşti, o amesteci cu ceva pietriş, că şoseaua nu 
e sticlă de bulion, trebuie şi puţină consistenţă, apoi torni conţinutul peste 


pământul uliţei şi, când se întăreşte, săteanul a scăpat de praf şi noroi. E 
simplu. 

— Extraordinar de ingenios! Deci... aşa se nasc „asfaltangii viitorului”! 
Bravo. Dar finanţarea? Spuneai că aţi găsit un sistem de finanţare eficient şi 
sigur. 

— Aşa este, vi-l prezint imediat, dar mai întâi, permiteţi-mi, vă rog, o 
paranteză. Se spune că marii bogătaşi americani, când sunt întrebaţi cum şi- 
au dobândit averea uriaşă, răspund invariabil: „pot justifica fiecare dolar, 
dar nu pot spune cum am făcut primul milion”. Ei bine, noi nu vrem să 
roşim când ni se va pune această întrebare. 


Sesizând privirea parcă şi mai sfredelitoare a demnitarului aţintită pe 
chipul său purpuriu, tânărul îşi pipăi pielea obrazului, apoi, înțelegând, 
schiţă un zâmbet şi încercă o autoironie. 

— Eu sunt roşu de la natură, dar n-aş vrea să roşesc şi mai tare, la o 
adică. Vreau să spun că ne dorim un început de afacere corect şi transparent. 
Pentru primul pas, vom solicita un ajutor din partea statului, cât se va putea. 


— Rambursabil? 


— Dacă trebuie neapărat, rambursabil și fără dobândă; în 25-30 de ani. 
Apoi se declanşează mecanismul unui parteneriat public-privat care 
autofinanţează proiectul. Ce realizăm noi, de fapt? Pur şi simplu, schimbăm 
statutul ţăranului român: din sătean îl transformăm în orăşean. Ştiu, drumul 
e lung, dar şi cel mai lung drum începe cu primul pas. Asta facem noi. Dar 
orăşeanul plăteşte taxe locale, impozite suplimentare: salubritate, 
întreţinerea străzilor, servicii de tot felul... 


— Plăteşte pentru că le are! 


— Şi la noi le va avea. Odată bordura implementată, a patra sau a cincea 
parte din acest viitor devine realitate. Deci, să plătească un sfert din ce 
plăteşte acum orăşeanul, nu e logic? De altfel, se şi spune: viitorul începe 
azi! Proiectul nostru prevede introducerea acestei taxe la scară naţională, 
percepută din ziua aprobării proiectului. Pe măsură ce apar celelalte 
elemente - adică smoală pe trotuar, apoi pe carosabil - taxa se va mări, 
direct proporţional cu gradul suplimentar de confort câştigat de cetăţeni; de 
când lumea şi peste tot în lume, confortul nu este gratis. Toţi banii adunaţi 
astfel se strâng într-un fond care va asigura autofinanţarea proiectului. Ar 
mai fi şi alte surse de venit, la care ne gândim. De exemplu apa. E drept, 
ţăranul n-o primeşte la robinet, în bucătărie sau în baie, ca la oraş, dar chiar 


aşa, scoasă cu găleata din fântână, apa rămâne una din bogăţiile importante 
ale subsolului naţional. Şi atunci, de ce să nu plătească nimic cel care o 
consumă? în Sahara, apa e scumpă ca aurul; sigur, România nu e Sahara, 
dar nici s-o bei gratis nu e normal. 


Nu vreau să abuzez de timpul dumneavoastră atât de drămuit, deja cred 
că v-am răpit prea mult, dar vă asigur că proiectul nostru este mult mai vast; 
el cuprinde un întreg şir de măsuri care vor schimba fundamental viaţa 
satului. Un exemplu: ţăranul de la câmpie, din Bărăgan sau din Banat, nu 
are pământ mai fertil, mai roditor? Şansa lui de recoltă îmbelşugată nu este 
sensibil mai mare decât la deal sau la munte? Evident - da. Păi atunci, nu e 
corect să plătească un impozit suplimentar pe fertilitatea solului? Categoric 
- da. În schimb, țăranul de la deal şi de la munte, cu cât urci în altitudine, nu 
dispune de un aer mai curat, mai ozonificat, mai căutat de orăşenii 
intoxicaţi cu gazele şi noxele marilor aglomerări urbane, deci dornici să-şi 
primenească plămânii prin turism rural măcar la sfârşit de săptămână? Sigur 
- da. Şi iată că apare necesitatea altei taxe: aceea de altitudine. Din 30 în 30 
de metri, măsuraţi de la nivelul mării, vom legifera o asemenea taxă 
progresivă: impozitul pe oportunitatea de câştig din turism, care va atinge 
cota maximă la munte... 


— Stai puţin, domnule, încercă demnitarul să-şi tempereze interlocutorul 
dezlănţuit. Dumneata propui impozitarea unor activităţi posibile sau 
probabile, dar neefectuate? Păi vor putea toţi ţăranii să-şi transforme casele 
în pensiuni de turism rural? 


— Să poată! - decise scurt şi rezolut politicianul în devenire, care, luat de 
val, uitase unde se află, cu cine vorbeşte şi ce caută acolo. 


„Cam aşa trebuie să fi arătat junii din anturajul lui Zelea Codreanu”, 
gândi demnitarul, fascinat de transformarea subită a sfiosului musafir în 
tribun vehement. 


— ...„ Să se asocieze mai mulţi, să se împrumute la bănci, să dea din 
coate, să se zbată şi să poată, că prea multe secole a moţăit ţăranul nostru pe 
cuptor, aşteptând vremuri mai bune. Sistemul nostru de taxe şi impozite îl 
va trezi din somn, va stimula iniţiativa, va naşte idei de afaceri, îl va obliga 
să se urnească,; altfel... cu ce să plătească? Ne mai gândim şi la taxa de 
proximitate istorică... 


— Asta ce mai e? 


— Simplu: în apropierea localităţilor sau obiectivelor cu rezonanţă 
istorică, precum locul unor bătălii celebre, al unor evenimente deosebite, al 
unor edificii vestite, pe o rază de 20-30 km se va percepe o taxă de 
proximitate istorică, pentru că acolo există premisele unei atracţii sporite 
pentru turismul şcolar şi universitar, cultural, educaţional, patriotic, deci 
şanse superioare de câştig pentru localnici. La Mărăşeşti, Mărăşti, Oituz, 
Călugăreni, Podul înalt, Războieni, Adamclisi, Alba Iulia - Cetatea Unirii, 
Curtea de Argeş - gazda celebrei mănăstiri, Țebea, Islaz, Suceava - cetatea 
de scaun a lui Ştefan etc. etc... va fi un neîntrerupt pelerinaj de tineri veniţi 
să vadă cu ochii lor locurile unde s-a făurit istoria. Vor fi create firme 
specializate, ale căror autocare, pline cu elevi şi studenţi, vor mişuna de- 
alungul şi de-a latul ţării, poposind nopţile în pensiuni apărute, şi ele, ca să 
întregească proiectul. Fiecare elev şi student, plătitor de taxe ca să 
promoveze anul, va avea nevoie de cel puţin 12 asemenea excursii, 
consemnate în cametul special creat, cu data şi semnătura profesorului 
însoțitor şi a întreprinzătorului care i-a găzduit. Înţelegeţi, excelenţă? Neam 
de neamul lui n-a bănuit românul că patriotismul poate fi un sentiment atât 
de rentabil! Impozitul pe banii obţinuţi va merge 20% la bugetul central, şi 
80% la bugetul autorităţilor locale, acolo unde viitorul nostru partid îşi 
propune— şi va reuşi! - să obţină peste 70% din mandate încă din prima 
legislatură. 

Sper că am reuşit să vă sugerez ceva din anvergura şi complexitatea 
proiectului nostru cu privire la viitorul satului românesc, pentru că, 
excelenţă, veşnicia s-o fi născut la sat, cum spunea un filozof al cărui nume 
îmi scapă... 

— Herodot, aruncă momeala înaltul demnitar într-o tentativă de umor 
negru, momeală pe care aspirantul la gloria politică o înghiţi fără să 
clipească. 

— Exact, Herodot, dori să-şi reia el discursul, oprit însă, din nou, de 
gazda pusă pe şotii, în ciuda sentimentelor pe care le trăia în acele clipe. 

— Sau... Blaga, cumva...? 

— Nu, Blaga în niciun caz, hotărî interlocutorul; aşa îl cheamă pe un 
amic din grupul nostru, noi îi spunem buldogul, că seamănă cu potaia 
falcoasă din desenele animate ca două picături de apă. Deci, cum 
spuneam.... veşnicia s-o fi născut la sat, dar ajunge! A venit timpul să se 


nască acolo iniţiativa, spiritului lucrativ, scosul banului din te miri ce şi te 
miri cum, că altfel... 


— Interesant... Foarte interesant, murmură înaltul demnitar. Nu ştiu însă 
de unde va scoate ţăranul român atâţia bani încât să vă susţină viziunea atât 
de... atât de... 


— ÎI priveşte, excelenţă! Să muncească. Să găsească surse de venit. Aşa 
cum noi am reuşit să imaginăm soluţii la nivel macro, fiecare ţăran în parte 
să pună osul la treabă şi mintea la contribuţie! Nu poate aici, la noi? În 
câteva luni vom intra în UE; n-are decât să se ducă la cules de portocale, 
mandarine şi căpşuni, prin ţările calde. 

— Da; ar fi o soluţie... admise demnitarul, din vârful buzelor, acum de- 
adreptul speriat. Şi firmele alea de turism juvenil... şi colectarea impozitelor 
suplimentare... cine le va face? 

— Întreprinzătorii, excelenţă, nu noi; întreprinzătorii. Noi, ca partid, 
asigurăm cadrul instituţional, legiferăm, impozităm şi, la sfârşit, strângem 
banii. Firmele vor face toată treaba. 

— Firmele cui? 


— Ale cui se va mişca mai repede. Vor fi şi ale noastre printre ele, 
desigur... 


Demnitarul îşi privea interlocutorul cu o uimire nedisimulată. După clipe 
lungi de tăcere, întrebă: 


— Dragul meu, dumneata ai auzit de Ostap Bender? 
— Nu, excelenţă, n-am avut onoarea să-l cunosc. 


— Nici n-aveai cum; e personaj de roman, nu om în carne şi oase.Am 
întrebat pentru că ingeniozitatea dumitale mi-a adus aminte de Bender. I se 
spunea „marele maestru al combinațiilor”. 

— Mă flataţi, excelenţă... 

— Oare?... Dar să revenim la ale noastre. În estimările proiectului, cam 
cât timp va trece între fazele bordură-trotuar-carosabil şi restul? 

— E greu de dat un răspuns, dar... nici o grijă: noi garantăm bordurile 
pentru minimum 6 luni. Dacă se strică... altele, dar n-au cum să se strice, că 
nu le-atinge nimeni, cel mult s-ar putea să le fure. 


— Şi atunci... alţi bani? 


— Păi... alt material, altă manoperă, alt transport... sigur că şi alţi bani. S- 
ar putea negocia un discount, dar rămâne de văzut. Ideea este că distanţa 
dintre etape depinde de mulţi factori: urgenţa cu care obţinem munţii în 
proprietate, viteza cu care Parlamentul votează legea parteneriatului public 
— privat, rapiditatea cu care ministerele de resort aprobă şi implementează 
toate prevederile contractului, iuţeala cu care organele locale colectează 
taxele aferente, că noi, bani acum, de unde? Cu cât mai repede, cu atât mai 
bine. Am putea începe chiar de mâine. 


— Las-o pe săptămâna viitoare. Treburile serioase încep de lunea, glumi 
demnitarul, surprinzător de relaxat, spre nedumerirea îngrijorată a 
vizitatorului; o fi glumă, sau... ce este? 

Înaltul demnitar îi spulberă neliniştea cu un zâmbet larg, încurajator. 

— Te-am ascultat cu multă atenţie, te-am înţeles mai bine decât crezi; 
urmează să-mi consult sfetnicii. Lasă adresa secretarei mele şi... ţinem 
legătura. Pe curând! 

Solicitantul audienței se ridică, salută respectuos şi părăsi cabinetul cu 
mai mult aplomb decât venise, convins că a făcut o treabă excelentă. Se 
gândea de pe-acum cu cât să ceară amicilor săi majorarea procentului cotă- 
parte din afacere, dacă afacerea se încheie, că doar el este cel ce-a pornit-o. 

La puţin timp, chemat din studioul improvizat, de unde urmărise 
audiența, „şeful proiectului ciudaţi” îşi privea interlocutorul, nerăbdător să-i 
afle impresia. 

— A meritat? 

— Ohooo! Şi încă cum! Ai o mânăăă! De unde-i scoţi, domnule? 

— Niciun merit, excelenţă. Inşii mişună peste tot, sunt mulţi şi se 
înmulţesc ca şoarecii, ca bacteriile. Mi-e teamă să nu ne sufoce. 

— Oare aşa să arate viitoarea clasă politică a României? 

— O parte a ei, nu ştiu cât de mare, mi-e teamă că... aşa. Va fi greu de 
luptat cu lupii tineri şi flămânzi. 

— Şi... nimic de făcut? 

— Asta ar suna a fatalism, excelenţă. Poate cu răbdare, cu perseverenţă, 
cu tact, cu înţelegerea exactă a consecinţelor unui posibil eşec - Doamne 
fereşte - s-ar putea să... Depinde mult şi de dumneavoastră. 

— De mine? Îmi supraapreciezi puterile, amice. 


— De loc, excelenţă. Ce nu puteţi face singur s-ar putea realiza 
coagulând o „coaliţie a binelui”, poate chiar o „conspirație a binelui”, dacă 
nu vă deranjează formularea. Un filtru, un „cordon sanitar” împotriva 
lăcomiei extreme şi agresive, care vrea bani mulţi şi putere politică pentru a 
face şi mai mulţi bani şi pentru a-i securiza. 


— Dar opinia publică? Electoratul? Cei mulţi, care vor fi păgubiţi, 
jecmăniţi - pentru că de la ei se vor fura banii? Alegerile, referendumurile şi 
câte instrumente a mai inventat democraţia, ele ce fac? La ce sunt bune 
dacă - zici dumneata - un om trebuie să creeze o „brigadă de criză”, un 
„comando anti furt şi anti ticăloşie”, o stavilă ONG împotriva răului? 


— Democraţia, excelenţă, cu toate imperfecţiunile ei, este - deocamdată - 
cel mai bun instrument de guvernare inventat de societate. Nici eu, nici 
dumneavoastră nu ne îndoim de virtuțile ei, dar... să facem puţină istorie. 
Hitler a venit la putere, în ‘33, prin alegeri libere, şi ani la rând, poporul de 
votanti l-a aclamat când înarma ţara, când declara război, când cucerea toată 
Europa. Să zicem că nu-i de mirare, nemţii credeau că sunt marii 
câştigători, deşi aveau să plătească scump naivitatea; dar celelalte popoare, 
întreaga clasă politică a lumii a avut nevoie de câţiva ani ca să se 
dezmeticească, să acţioneze... când? Păi când muriseră milioane de oameni 
pe fronturi sau în cuptoarele lagărelor de exterminare. 


Să zicem că a fost o excepţie, că au fost alte vremuri ... Dar nu vi se pare 
ciudat că, în plină democraţie şi în ţara celei mai depline libertăţi - SUA, 
urcă la cârma celui mai bogat şi mai întins stat al Uniunii un fost culturist, 
ajuns actor de succes nu pentru talent, inteligenţă sau cultură, ci pentru 
muşchii bombaţi carismatic? Sau: parlamentul unei importante tări 
europene primeşte, tot prin alegeri libere, o cucoană star-porno, probabil nu 
lipsită de calităţi, dar nu în zona capului, ci... mă-nţelegeţi. Exemplele s-ar 
putea să vi se pară minore, nerelevante, poate şi sunt, dar ştiu partiduţe 
xenofobe sau extremiste care intră la guvernare tot prin vot popular, deşi ele 
fac mult rău popoarelor care le votează, otrăvind viaţa politică de-acasă şi 
din Europa. Mai ştiu o ţară mare, dezvoltată, democratică, ba chiar şi 
profund catolică, unde la cârmă a stat, mulţi ani, un maniac sexual, un fel de 
bufon al politicii mondiale. Să mai spunem că un partid etnic (ciudăţenie 
pentru arena politică, unde partidele se constituie după alte criterii), timp de 
4 cicluri electorale, cu cele 5-6 procente ale sale, arbitrează accederea la 
putere, el nelipsind din nici o guvernare. Şi dacă mai doriţi exemple, vă mai 
dau, că sunt destule. 'Toate - perfect legale, perfect constituţionale, perfect 


democratice. Toate - „vox populi, vox dei”. Şi atunci, de ce ne-am mira 
dacă peste câţiva ani, electoratul român va cocoţa sus, sus de tot, vreun ins 
fără mamă-fără tată când e vorba de interesul lui, nu al ţării, un ins malefic, 
ticălos, mincinos, hoţ, lacom, mitocan şi incult? 

Mai mult, excelenţă: rozaliul musafir de adineauri vorbea despre un grup 
de prieteni pus pe afaceri şi gata-gata să se constituie în partid - umbrelă 
pentru potlogării. Ce-aţi zice dacă acolo, printre ei, există deja un asemenea 
ins? 

— Văd că dumneata îmi zdruncini încrederea în regula lui “Jumătate plus 


» 


unu ... 


— Nu, excelenţă. Vreau numai să vă atrag atenţia asupra capcanelor 
democraţiei, pentru că ele există. Mai ţineţi minte ce propunea tânărul cu 
care aţi început seria audienţelor? 

— Ei, cum să uit? Desființarea politicii. Înlocuirea ei cu calculatorul, 
imparţialul, riguros exactul şi atotştiutorul calculator... Un vis frumos. Crezi 
că va putea, vreodată, un om politic să desființeze politica? 

— Un om politic - nu, dar un om de stat ar merita să încerce, odată şi- 
odată; poate, cine ştie... 

— Utopii, dragul meu. Cu băiatul acela... ce s-a întâmplat? A murit, nu-i 
aşa? 

— Da, excelenţă. Visătorii mor, dar visurile lor, dacă au norocul să 
întâlnească un luptător, poate... 

— Crezi? Dar, revenind la realitate, e posibil ca insul căruia i-ai schiţat 
adineauri portretul hâd, să existe? Chiar există? Să ne ferească sfântul! 

— Să ne ferească sfântul, dar sfântul trebuie ajutat, excelenţă. E mare 
nevoie. 

Rămas singur, înaltul demnitar nu-şi găsi liniştea multă vreme. Din când 
în când, cu tot echilibrul interior pe care mulţi i-l admirau, se pomenea 
şoptind, aproape obsesiv: 

— Da, ar trebui. Trebuie. Dar cum? Chiar; cum? Of, Doamne! Dacă aş 
stil... 


10. FARMACISTUL 


Spre deosebire de solicitanţii anteriori, insul pătruns în cabinet părea de o 
agresivitate - la început numai verbală - care, sincer să fiu, m-a îngrijorat. 
Fără să salute, fără cea mai sumară formulă protocolară, atacă de la primele 
cuvinte: 


— Cum permiteţi, domnule? 

Demnitarul făcu ochii mari. Cui să permită, şi ce? Noul venit adăugă cu 
grăbire: 

— Ce caută toţi ăştia, din toate colţurile mapamondului, să ne tragă de 
urechi şi să ne impună soluţii aici, la noi acasă? Ei vorbesc? Ei, care... 


Furia îi înecă vorbele. Inghiţi, respiră adânc de câteva ori, apoi încercă să 
se repeadă din nou. Înaltul demnitar îl opri cu un gest. 


— Domnule, las la o parte faptul că n-ai dat “bună ziua”, că nu ştiu cine 
eşti şi ce profesie ai. Să admitem că datele acestea nu sunt esenţiale şi m-aş 
putea lipsi de ele. Dar în interesul demersului dumitale, te rog să te linişteşti 
şi să-mi spui, calm şi aşezat, ce te aduce la mine. 

Omul îşi acordă singur câteva secunde şi, după un benefic efort de auto- 
control, reluă: 

— Vă rog să-mi scuzati vehementa, n-am intenţionat să vă jignesc. Sunt 
farmacist. Farmacist din tată-n fiu, de trei generaţii. Bunicul meu a 
întemeiat, spre începutul secolului, o modestă spiţerie în Bucureşti; tatăl 
meu a transformat-o într-o reţea de farmacii moderne, evident naţionalizate 
de comunişti, iar eu...eu, ce să vă mai spun? Strecurat în Facultatea de 
farmacie cu dosar fals, că pe vremea aia... apoi, chipurile - farmacist, de 
fapt... funcţionar la un ghişeu, răspundeam de dimineaţă până seara 
bolnavilor : “N-avem aia, n-avem ailaltă”, că nu se găseau nici 
antinevralgice, ştiţi bine! Vă spun toate astea ca să nu mă judecaţi greşit. Nu 
sunt comunist. N-am fost nici eu, nici neam din neamul meu. Dimpotrivă; 
tot ce-am avut, mi-au luat comuniştii. De aceea îi urăsc. Dar, domnule, asta 
e una, şi neobrăzarea cu care vin toţi samsarii şi toţi jegoşii din toate 
colţurile planetei să ne scalde în înţelepciunea şi mărinimia lor, mă scoate 
din... 

Şi din nou, indignarea îi astupă gura, la propriu. După alte câteva clipe, 
farmacistul se scuză iarăşi, apoi, recăpătându-şi suflul, încercă o expunere 
mai coerentă. 


— Nefiind de specialitate, am pus mâna pe carte şi am studiat, cât m-am 
priceput, istoria relaţiilor noastre cu occidentul. Ei bine, m-am îngrozit. Nu 


spun că, din când în când, nu s-a ivit câte un om generos ori luminat, care să 
ne întindă o mână sinceră, dar, trăgând linie şi adunând, bilanţul e jalnic. Ce 
brumă avem, am obţinut prin truda şi sacrificiile noastre; în schimb, bogaţii 
Europei şi ai lumii, când au poposit pe meleagurile noastre, au plecat mai 
bogaţi. N-am să dezgrop, acum, morţii, în faţa unui om mult mai priceput 
decât mine la de-alde-astea. Mă voi mărgini să rezum experienţa generaţiei 
mele. Cine ne-a vândut la Ialta şi la Potsdam? Cine ne-a lăsat pe mâna unei 
ideologii şi unor intrerese ce n-aveau nimic comun cu noi? Aceiaşi care au 
dat cale liberă lui Hitler, din miopie şi laşitate, la Munchen, în 1939! 


Apropo de Hitler... Noi, românii, am plătit daune de război cu vârf şi 
îndesat, dar statul german ne-a despăgubit, cumva, pentru distugerea 
economiei româneşti în ultimul război mondial? A plătit cineva catastrofa 
naţională în care am fost împinşi? Că se ştie; n-am intrat de bunăvoie! 
Hitler... s-a dus, dar statul german există: acum are chiar frontierele acelei 
ţări care ne-a impus Dictatul de la Viena şi care, apoi, ne-a aruncat în foc! 
Aşa cum, în istorie, Occidentul european a putut trăi şi clădi în linişte 
pentru că pofta de cuceriri a marilor valuri migratoare pomite din 
străfundurile Asiei se domolea pe spinarea unora de-alde noi, tot aşa, nişte 
zeci de ani, lumea liberă ne-a compătimit din vârful buzelor: vai, vai, vai, 
bieţii români! Am aşteptat cu sufletul la gură eu, familia, prietenii şi sute de 
mii de naivi ca noi “să vină americanii”... N-au venit pentru că scenariul era 
de mult stabilit şi nu prevedea venirea... 


Ba mai mult: când un semianalfabet s-a cocoţat la putere, a fost suficient 
să cocheteze cu băţoşenia faţă de marele vecin de la răsărit pentru a primi 
încurajări, recunoaşteri, titluri, distincţii, onoruri, chiar şi mult râvnita 
„clauză”. Cui i-a păsat de pătimirea poporului român”? Azi, privesc uimit la 
liota de bişniţari, profitori şi vântură-lume care ne invadează; în schimb, 
încrederea, ajutorul real, parteneriatul de afaceri, profitabil, desigur, dar în 
limita corectitudinii... unde e? Că nu-l văd! E odios, domnule, cum poate fi 
perpelit la foc mic un popor! Citesc prin ziare declaraţii scandaloase, 
privesc la televizor inşi care ne pun condiţii ca la piaţă: dacă faceţi aşa, vă 
dăm atât, dacă nu.... Aud despre milioane de dolari investiţi în forțe politice 
obscure, ocolindu-se astfel până şi opoziţia politică legal constituită... 
Criminal mod de a ajuta o ţară să-şi regăsească, să-şi redefinească 
identitatea! 

Am aşteptat o reacţie a oficialităților, a partidelor, a aleşilor naţiunii, a 
celor în drept să vorbească în numele poporului ăsta umilit, batjocorit şi 


trădat... Nimeni nu spune nimic. Ţara cea mai bogată şi cea mai puternică 
din lume a avut nevoie de mica Românie pentru a construi, peste noapte, la 
ONU, eşafodajul diplomatico-juridic al războiului din Golf, mai pe şleau 
spus al impunerii intereselor americane în zonă, dar când mica şi amărâta 
Românie cere dreptul ei: cele două miliarde de dolari pierdute de la 
irakieni...cum răspunde marele bogătaş al lumii? Ne pune la colţ, ne trece la 
carantină: să mai vedem, să mai cugetăm, să auzim ce mai spun dizidenţii, 
să vă mai privim televiziunea, să vă mai studiem democraţia... şi cândva... 
poate. Dar sunt banii noştri, domnule! Pentru americani, două miliarde 
reprezintă un bacşiş, pentru... noi - viaţă sau moarte. 


Sunt uimit şi revoltat. Toţi privesc spre sacul cu bani şi nu crâcnesc, nu 
cumva să se supere cei ce s-ar putea să se-ndure şi - dacă suntem cuminţi - 
să dezlege baierele sacului. Ei bine, eu nu mai pot suporta. Dacă ţara, 
poporul, autorităţile nu reacţionează, reacţionez eu. Până azi n-am omorât o 
muscă, dar m-am hotărât să spăl ruşinea, să repar această nedreptate 
istorică... Am un plan, sper să mă ajutaţi. Dacă sunteţi un patriot adevărat, 
trebuie să mă ajutaţi! 

Intrat din nou într-o agitaţie aproape necontrolată, omul scoase din 
buzunar un obiect foarte asemănător cu un tub de pastă de dinţi şi-l depuse 
pe birou. 


Confirmându-mi presupunerea, vizitatorul preciză: 


— Aceasta este o pastă de dinţi. Să nu cumva să atingeţi conţinutul 
tubului! adăugă pripit inamicul occidentului, când văzu că demnitarul vrea 
să apuce obiectul. Sunt farmacist, v-am mai spus.De ani de zile posed 
formula numai de mine ştiută a unei otrăvi atât de cumplite, cum cred că n-a 
mai cunoscut omenirea de la Ruggieri, chimistul şi consilierul intim al 
Catherinei de Medicis, de ale cărui preparate se pare că nu a fost străină nici 
familia Borgia...Nu se moare din pasta aceasta albicioasă - altfel plăcut 
mirositoare. Mai exact, nu se moare imediat. La început se umflă gingiile, 
apoi întreaga dantură începe să se mişte în alveole şi să cadă dinţii pentru 
ca, încet-încet, tot ce înseamnă mucoasă în organism să se înroşească, să se 
umfle, să sângereze, să se necrozeze. 


— Din simpla folosire a acestei...? de-abia putu să articuleze demnitarul 
care privea oripilat tubuleţul de pe birou. 

— Exact. E suficient un simplu contact cu gingia şi mecanismul se 
declanşează ireversibil. Nu există antidot. Nici cea mai fină analiză chimică 


nu poate detecta substanţa ucigaşă. Desfid orice tribunal care ar dori să mă 
tragă la răspundere. 


— Pentru ce? formulă, de data aceasta cu vocea plină, demnitarul. De 
fapt, ce doriţi de la mine? 

— Să mă răzbun. Pot fabrica acest produs - şi farmacistul îşi însoţi 
cuvintele cu un gest spre obiectul de pe birou - la scară industrială. Un 
export inteligent, bine dirijat, sau un sistem de „difuzare la ţintă” a 
produsului, poate şterge de pe suprafaţa pământului, în doi ani, toţi 
duşmanii ţării. Nu ştiu, nu mă pricep cum e mai bine... A exporta pur şi 
simplu otrava, ar duce la genocid - şi nu vreau aşa ceva; mai bine răspândire 
cu adresă exactă. Trebuie găsită o modalitate sigură, eficientă. Eu vă ofer 
arma, dumneavoastră... folosiţi-o. 


Demnitarul se ridică de pe scaun, patrulând nervos prin spatele biroului, 
semn că şi-a epuizat rezerva de răbdare şi înţelegere. 


— Deci... dumneata doreşti să mă faci complice la un lanţ de crime, 
răspunse într-un târziu. De fapt, îmi ceri să le comit. Cine fabrică o otravă, 
nu e neapărat ucigaş; criminal devine cel care o foloseşte. Te-ai gândit la 
treaba asta? Mă vezi dumneata pe mine criminal nu în serie, ci în masă? 


Speriat de reacţie, farmacistul se apără cu disperare. 


— Consider simplist modul acesta de a pune problema. Nu de crimă e 
vorba, ci de justiţie! De-a lungul istoriei, multe cauze drepte s-au impus 
prin mijloace...mai puţin ortodoxe, să le spunem ... Vă pot oferi câte 
exemple doriţi!... Nu o dată, popoare oprimate şi-au cucerit libertatea 
ucigându-şi opresorii, iar justiţiarii n-au intrat în istorie drept călăi. Stalin 
are la activ milioane de vieţi smulse pentru a... 

— Stalin nu e un model! Astăzi, primii care-l judecă şi-l condamnă sunt 
ruşii! Ei vor, cei dintâi, să apuce pe alt drum, să construiască pe alte baze 
societatea, statul... 


— Hitler... 
— Scuteşte-mă cu călăii! Statul de drept n-are nimic comun nici cu 
fascismul, nici cu nazismul, nici cu comunismul; cu niciun fel de dictatură! 


— Doriţi, deci, exemple din „lumea democraţiei”? Perfect! De asasinatul 
politic aţi auzit? Sau... ştiţi cum se rezolvă lucrurile în sudul Italiei, unde 
Mafia... 


— Ajunge! Dacă e să împrumutăm ceva de la fraţii noştri întru latinitate, 
apoi nu procedeele Mafiei le vom alege! 


— „unde Mafia lucrează mână-n mână cu cele mai înalte oficialități? îşi 
continuă cu încăpățânare fraza farmacistul teribil. Să nu-mi spuneţi că nu 
ştiţi cum se amestecă, acolo şi-n toate democraţiile occidentale, banii 
murdari, interesele suspecte, ucigaşii plătiţi, lumea interlopă şi crima 
organizată cu cele mai înalte principii şi cele mai oficiale cercuri...Eu nu vă 
propun o acţiune meschină, interesată, nu vreau să mă îmbogăţesc din 
patentul meu, ci doar să facem dreptate. Să scăpăm ţara de complotul ce i se 
urzeşte. 


De data aceasta, înaltul demnitar izbucni nestăpânit: 


— Ce gândeşti şi ce spui dumneata este oribil. Dilema în care mă zbat 
acum e... ce fac cu dumneata? Port o răspundere şi în virtutea acestei 
răspunderi - te întreb: dacă ai fi în locul meu, dacă un cetăţean al acestei ţări 
ţi s-ar adresa, spunându-ţi pe şleau că posedă o otravă cumplită şi de 
nedetectat, cu care intenţionează să suprime zeci, sute, mii de persoane... ei 
bine, ce-ai face? L-ai lăsa să plece din cabinet? 

Aflat la postul meu de observaţie, în faţa monitorului din micuțul birou 
alăturat, încercai pentru prima dată regretul că nu există o mână de operator 
capabilă să schimbe, din când în când, cadrul general prin care imaginea 
reda uniform tot ce se petrecea în cabinet. Aş fi vrut să urmăresc în acea 
clipă ochii tulburi, de fiară hăituită, parvenită brusc la înţelegerea 
pericolului în care s-a vârât singură. Chiar şi în neutralitatea acelei încadrări 
largi, generale, mi se păru că desluşesc sclipirea de spaimă, de panică, de 
furie neputincioasă, de ruşine, poate şi de speranţă cu care ochii 
farmacistului îşi fixau interlocutorul. Îndrăzni: 

— Sper că nu mă bănuiţi de... 

— Nu bănuiesc nimic. Judec ce-am auzit. Nici măcar nu mă formalizez 
de faptul - uluitor! - că un cetăţean vine să-mi propună a mă asocia la crimă. 
În clipa asta pur şi simplu, nu ştiu cum să preîntâmpin un posibil pericol de 
care am luat cunoştinţă, fără să abuzez de încrederea unui om ce mi-a 
împărtăşit un secret. Asta e problema! Dacă aş avea certitudinea că planul 
dumitale moare aci, că brevetul dumitale ucigaş dispare, piere, nu mai 
există... Dar cine-mi poate garanta? 


— Aveţi cuvântul meu! veni răspunsul aproape strigat de o voce care de- 
abia acum trăda dezechilibrul posesorului ei. 


— Cuvântul?!.. Cam puţin, spuse demnitarul, adresându-se mai mult sie- 
Şi. 

Cu un gest surprinzător, farmacistul smulse de pe birou tubul de pastă, 
apoi, cu un râs forţat, grotesc şi tragic, bâlbâi: 

— Am glumit, domnule. Cum vă puteţi imagina că un farmacist lecuitor 
de boli, ca şi medicul - prin profesie şi prin vocaţie, în cazul meu şi prin 
tradiţie familială... că eu aş fi în stare să... să atentez la... Incoerenţa puse 
stăpânire totală pe gândul şi cuvintele vizitatorului. Privirile deloc convinse 
cu care demnitarul îl fixa, întăriră frica paralizantă, animalică. Până când un 
alt gest, la fel de smucit, puse capăt stării. 


— Priviţi, strigă omul. lată dovada că totul e o glumă... poate o glumă 
proastă, sinistră, recunosc, şi pentru care îmi cer scuze, dar o glumă, nimic 
altceva decât o glumă... 


Şi tot vorbind, farmacistul deşurubă cu mâna tremurândă căpăcelul 
tubului, apoi apăsă, până când un eşantion de pastă i se întinse pe arătătorul 
mâinii celeilalte. Cuprins de o adevărată frenezie a gesturilor şi cuvintelor, 
îşi întinse pasta peste gingiile decopertate printr-o grimasă ce dădea feţei un 
aspect hidos, frecându-le cu disperare. Cuvintele nu se mai distingeau, 
şuierate printre buzele înecate de năclăiala scârboasă a substanţei 
amestecată cu salivă. 

— Vedeţi? lată dovada! Nu e nici o otravă! M-am jucat... Uşurat ca de o 
povară, demnitarul se reaşeză pe fotoliu. 

— Bine, bine, te cred. Du-te cu Dumnezeu... 

N-am avut timp să comentăm întâmplarea; la distanţă de câteva minute, o 
altă audienţă urma să înceapă. 

Ne-am reamintit-o amândoi, a treia zi, citind o scurtă notiţă de „fapt 
divers”, apărută într-unul din zecile de ziare ce se băteau pentru asemenea 
subiecte: „Aseară, în strada...nr... farmacistul...a fost găsit spânzurat în 
podul locuinţei sale. Primele date par a confirma ipoteza unei sinucideri. 
Cercetările continuă”. 


11. UN FOLCLORIST ICONOCLAST 


Vizitatorul părea pus pe şotii. Intrase în cabinet arborând un zâmbet 
şăgalnic, parcă pregătindu-se să debiteze o glumă straşnică. N-ar strica un 


moment de destindere, după atâtea poveşti încrâncenate, mă gândeam de la 
postul meu de observaţie. 


— Vă solicit câteva minute din timpul dumneavoastră atât de drămuit, 
începu solicitantul audienței, pentru a vă... contraria. Vedeţi? Am şi început, 
râse el, sincer amuzat de reacţia citită pe faţa demnitarului. Nu vă speriaţi! 
Tot ce doresc este să vă ofer o temă de meditaţie, povestindu-vă în câteva 
fraze viaţa mea, sau păţania mea - este tot una. 


Sunt folclorist, specializat în proverbe, zicători, vorbe de duh, 
înţelepciune populară, cum s-ar spune. Două decenii am cules cu migală tot 
ce mi s-a părut autentic şi interesant. De fapt, totul mi se părea teribil de 
interesant! Cunosc la perfecţie culegerea lui Zane, lucrările lui Tocilescu, 
Theodorescu şi ale multor altora. Am urmărit tot ce s-a scris şi s-a editat; 
am făcut studii comparate, am căutat şi stabilit filiaţii, influenţe, preluări, 
transferuri de motive, teme şi atitudini filozofice de la un popor la altul. 
Pentru ca, într-o bună zi (bună?) să deschid o carte de proverbe - ştiute pe 
dinafară! -, să le recitesc şi să constat că... se întâmplă ceva cu mine. Ori 
fusesem de-a lungul anilor un idiot dispus să se auto-mistifice, să găsească 
adevăr, înţelepciune şi profunzime acolo unde ele nu existau, ori în acea 
clipă orbisem, îmi luase Dumnezeu minţile, nu mai pricepeam nimic - sau, 
dimpotrivă, o subită iluminare mă făcea să pricep, într-o clipă, eroarea de o 
viaţă. Vă mărturisesc: acum îmi vine să râd, dar atunci... lubiţi proverbele? 


Luat pe neaşteptate, cel întrebat răspunse cu un gest evaziv. 


— Bine faceţi că nu vă grăbiţi cu răspunsul, continuă folcloristul, volubil. 
Hai să căutăm împreună argumente; mă tem că ele n-or să vă ducă spre 
„da”. 

— Chiar aşa? ieşi demnitarul, contrariat, din rezerva în care se 
menţinuse. 


— Nu ştiu... Veţi aprecia singur. Dar... s-o luăm metodic. Mă urmăriţi? La 
gestul de confirmare, folcloristul „atacă”. 


— Cine n-a auzit până la saturatie că „ziua bună se cunoaşte de 
dimineaţă”? Analizaţi textul, vă rog: e o prostie. Orice meteorolog îl poate 
spulbera din câteva cuvinte. Cum,adică? O dimineaţă cu soare înseamnă, 
obligatoriu, că după amiază nu va ploua ori nu va veni furtună? Sau dacă te- 
ai trezit pe ploaie, e musai să plouă toată ziua? Să fim serioşi! În zone 
geografice întinse, alternanţa între ploaie şi soare în doar 24 de ore 
constituie legea de bază a climei. Țăranul de la munte ştie perfect cât de 


repede se schimbă vremea şi nu se lasă păcălit de presupusul adevăr al 
zicalei. Veţi spune, poate, că e de reţinut sensul figurat...Mă îndoiesc. Dacă 
un lucru începe bine, se sfârşeşte întotdeauna bine? N-aş zice. Invers: dacă 
ceva începe rău, sau greu, nu există redresare pe parcurs? Conform acestei 
optici, ar fi trebuit de mult să ne punem ştreangul de gât! 


Atrag, atenţia asupra nuanţei defetiste, de-a dreptul periculoase când 
devine filozofie de viaţă, filozofie prezentă, indiscutabil, în gândirea 
populară. “Rău cu rău,dar mai rău fără rău”... Să ne consolăm cu răul, 
adică? Nu subscriu. E adevărat, resemnarea a produs acea bijuterie de limbă 
românească, numită “Mioriţa”, dar dincolo de literatură, ar trebui să ne 
scuturăm odată pentru totdeauna de filozofia fatalist-resemnat-defetistă! 
După cum ar trebui să renunţăm la ideea, chiar şi metaforic luată, a înzidirii 
vieţii omeneşti în temelia construcţiei pentru a o face durabilă, idee-pivot a 
tulburătoarei legende a meşterului Manole. Dar să nu divaghez; literatura e 
altceva, acolo conotaţiile şi trimiterile spre profunzimi nebănuite pot căpăta, 
la un moment dat, importanţă şi valoare mai mare decât însăşi „morala 
fabulei”... 


Să revenim, deci, la proverbele noastre. Cum zice românul? „Decât cu 
prostul la câştig, mai bine cu deşteptul la pagubă...” Rezistă? Nu prea. În 
primul rând, pentru că prostul, dacă e prost, nu câştigă: nici măcar pe-aici, 
pe la noi, în gura Balcanilor, în pragul Fanarului, în trena atâtor 
malversaţiuni ale istoriei, unde se poate aproape orice. Prelungind ideea, 
deşteptul - prin însăşi esenţa lui - nu ajunge la pagubă; dacă ajunge, nu e 
deştept. 

Să fi fost aceasta o mentalitate socialistă „avant-la-lettre”? Să ne fi 
învăţat noi a dispreţui încă din vremuri ancestrale ideea de câştig? Să fi fost 
acesta fondul aperceptiv care ne-a pregătit pentru faliment în socialismul 
victorios? Nu ştiu, e de meditat... 


lată o altă mostră; „Mai binele e duşmanul binelui”... Niciodată! Inepţia 
asta contrazice principiul fundamental al oricărui progres. Unde ne-am găsi 
astăzi dacă omul care a pus la treabă energia aburului s-ar fi declarat 
mulţumit cu tracţiunea animală? Şi, urcând pe scara istoriei, ce s-ar fi 
întâmplat dacă alt nemulţumit n-ar fi „plusat”, folosind energia electrică, 
apoi un altul energia atomului etc.,etc? Decretând că performanţa 
superioară - în indiferent ce domeniu - este duşmanului binelui, mori prin 


stagnare! Cu toate acestea, zicala este cunoscută, ba chiar aplicată. Vă 
întreb: unde este, aci, înțelepciunea? 

Sau... spuneti-mi: e prudent să-ţi expui piciorul, colţilor unui câine furios, 
care latră de mama focului? Personal, aţi face-o? Eu nu. Deşi, dacă ar fi să 
mă iau după un alt proverb, la fel de cunoscut, ar trebui să-mi ofer, liniştit, 
membrele inferioare acelei jivine, convins că nu mi se poate întâmpla 
nimic. De ce? Pentru că, spune proverbul... “câinele care latră, nu muşcă”. 
Oare? Cine-l împiedică să latre un timp, apoi, când îi vine bine, să-şi înfigă 
colții? Invers privite lucrurile: dacă o potaie tace mâlc, nici nu mârâie 
măcar, e obligatoriu să-ţi pregătească o muşcătură s-o ţii minte? E absurd. 
La câine, ca şi la alte animale, starea de furie în care se intră prin lătrat e 
semn de pericol mult mai grav decât tăcerea. Ştiu, există şi aici - ca în toate 
proverbele - un sens figurat, un strat “adânc”, înţelept. Cât de adânc şi cât 
de înţelept? Să vedem. Ce vrea să zică, de fapt, „subtextul”> Că insul care te 
vorbeşte în dreapta şi-n stânga, bârfitorul, clevetitorul, flecarul, palavragiul, 
nu e capabil de muşcătură; nu atacă. Fals! În primul rând, pentru că dintr-o 
asemenea pleavă umană se recrutează majoritatea ticăloşilor ce nu se sfiesc 
să lovească; în al doilea rând, pentru că în viaţa socială, chiar „lătrătura” 
este una dintre cele mai perfide şi eficace modalităţi de a muşca. Nu e 
nevoie să te pocnească cineva în moalele capului; e suficient să semene 
îndoiala în legătură cu persoana ta, să te discrediteze. 

Încă o probă de gândire păguboasă : „Cine fuge după doi iepuri, nu 
prinde nici unul”. Ar trebui să subînţelegem că alergătorul după un singur 
iepure îl şi prinde negreşit? Bine-ar fi! Dar, judecând „zicerea” chiar şi 
numai după ceea ce afirmă, singurul răspuns de bun-simţ este: ei,aş! Viaţa 
modernă demonstrează că şansele de reuşită sunt mai mari cu cât îţi 
diversifici obiectivele şi modalităţile de a le atinge, cu cât eviţi, deci, miza 
pe o singură carte. Alergătura după un singur iepure reprezintă, categoric, 
un mod depăşit, îngust şi anacronic de a vedea lucrurile. 

Ce părere aveţi despre „Hoţul cu un păcat, păgubaşul cu 100?” Drăguţ, 
nu? Cum s-ar zice, suta de bănuieli nefondate, nutrite de păgubaş, atârnă 
mai greu în balanţa judecății, de acum sau de apoi, decât furtul, păcatul în 
sine. De unde până unde? E adevărat, dogma creştină defineşte păcatul 
drept greşeala cu gândul, cu vorba sau cu fapta, dar dacă în viaţa socială s- 
ar pedepsi gândul, cred că speța umană s-ar fi stins demult sub gloanţele 
plutoanelor de execuţie, sau întreaga omenire ar vieţui în puşcărie. De la 
bănuiala nefondată până la furt e cale lungă... Cum îşi permite „zicătorul 


popular” să le pună pe talgerele aceleeaşi balanţe şi, mai mult, să insinueze 
că talgerul cu bănuieli trage mai greu? 


Pe scurt, excelenţă, îndemnat de revelaţia trăită aşa, din senin, m-am 
apucat să reexaminez cu ochii de-acum, tot ce se adunase în bibliotecă şi în 
memorie. Ei bine, rezultatul m-a uimit. Nu pot spune că n-a rezistat nimic. 
Ar fi exagerat, dar procentul e descurajant. Ştiu, nu vă vine să credeţi; vă 
invit să faceţi, cândva, experienţa aceasta: deschideţi o culegere de proverbe 
şi zicători, citiţi-le atent şi meditaţi asupra lor. Sunt convins că-mi veţi da 
dreptate. 

„Cine se scoală de dimineaţă, departe ajunge”... Te pufneşte râsul! Ajunge 
departe cine ştie, poate şi vrea, nu cine se scoală de dimineaţă; cât despre 
trezitul cu noaptea-n cap ca dovadă a hărniciei, treaba e la fel de discutabilă. 


Există şi varianta: „încet-încet, departe ajungi”. S-o creadă înțeleptul 
autor al zicalei. Cine o ia azi, „încet-încet”, n-ajunge nicăieri. E vremea 
starturilor lansate, a oamenilor care se grăbesc! Asupra grabei se opresc, de 
altfel, o puzderie de ziceri, mai toate - discutabile. „Graba strică treaba”. 
Oare? De ce nu strică treaba moşmondeala, puturoşenia tembelă, 
mitocoşeala exasperantă a inşilor pe care natura parcă i-a hărăzit cu două 
mâini stângi? Altă zicere de la strămoşii noştri latini citire, ne învaţă: 
„Grăbeşte-te încet”. Simplu joc de cuvinte! 

Apropo! Dumneavoastră aţi mai sfătui pe cineva, acum: „Strânge bani 
albi, pentru zile negre”? Eu, nu. Cu rata actuală a inflaţiei, numai un naiv 
mai strânge bani albi; „verzi”... poate! Dar intrăm în altă zonă: să revenim 
la oile noastre. 


Aţi auzit probabil, că „sătulul nu crede flămândului”. De unde ştie 
înțeleptul? Parcă asta e problema? De crezut, îl crede; sătulului nu-i pasă de 
foamea flămândului, nu e dispus să i-o potolească pe buzunarul propriu— 
asta e altceva! Sau... “minciuna are picioare scurte”. Ce bine-ar fi! Din 
păcate, minciuna aleargă de-i sfârâie călcâiele, ajunge unde nici cu gândul 
nu gândeşti şi, de regulă, mult înaintea adevărului. Puţină abilitate, puţin 
tupeu, puţin adevăr amestecat cu minciună şi... să vedem cât de scurte sunt 
picioarele minciunii?!? 

Mai doriţi exemple? Mai am. „Schimbi locul, schimbi norocul”. Cine a 
stabilit, şi pe ce bază? Sau: „Norocul e cum şi-l face omul”. O gogomănie! 
Seriozitatea, munca, meritul, ceea ce faci cu mâna ta - sunt una, iar norocul, 
şansa, cu totul altceva. Poţi să fii zmeul-zmeilor, munte de hărnicie şi talent; 


dacă ai ghinionul să-ţi cadă, pur şi simplu, o cărămidă-n cap, cum îţi mai 
„faci norocul”? După cum s-ar putea foarte bine să nimereşti lozul cel mare, 
la loterie, şi să te îmbogăţeşti peste noapte; ţi-ai făcut norocul sau ţi l-a făcut 
hazardul? Aţi auzit, sunt sigur, că „cine sapă groapa altuia, cade singur în 
ea”, dar aţi putea da un exemplu de asemenea ins, căzut în groapa săpată cu 
mâna proprie? Eu pot să vă ofer sute de exemple de „căzuți? în groapa 
săpată anume pentru ei, de către duşmani sau foşti prieteni! 


Mai spune o zicere: “despre morţi, numai de bine”. De ce? Dacă mortul e 
un ticălos, de ce i-am uita şi i-am scuza ticăloşia? Doar pentru că a murit? 
Nu cumva încurajăm astfel nu memoria colectivă, ci amnezia colectivă — 
treabă extrem de periculoasă? 


Nu vă mai spun ce cantitate imensă de truism şi banalitate zace în multe 
„Ziceri” din acestea înțelepte... „E mai aproape cămaşa decât haina”, ne 
învaţă una dintre ele, dar nu era nevoie, pentru că de adevărul acesta nu se 
îndoieşte nimeni, aşa cum nu exisă dubiu că doi reprezintă mai puţin decât 
trei, sau că mâna e mai lungă decât nasul! 


Ba chiar altă zicere ne informează că „unde-s doi, puterea creşte”; mersi, 
ştiam că 1+1=2, iar 2 este mai mare ca 1, cu condiţia ca (în cazul acesta) 
„ambii doi” - scuzaţi-mi pleonasmul - să tragă în aceeaşi direcţie; altfel, cu 
unul „hăis” şi cu altul „cea”, puterea nu numai că nu creşte, dar devine 
zero! Sau: nu vi se pare că există cam prea mult cinism în zicerea „mai bine 
să plângă mă-sa decât să plângă mama”? Mie da. Şi dacă tot am abordat 
încărcătura morală, nu doar logică, a unor dictoane la care ne închinăm, nu- 
mi prea place nici vorba „frate-frate, dar brânza-i pe bani”. Cam prea multă 
meschinărie şi - ca fiu de ţăran de prin Vâlcea -pot să afirm că nu se 
potriveşte de loc cu mentalitatea, cu morala satului. Dar am intrat în zona 
speculațiilor şi n-aş vrea să credeţi că am nevoie de ele pentru a demonstra 
ideea la care vreau să ajung. 


Până şi proverbe aparent rezistente - de al căror adevăr se îndoiesc foarte 
puţini, analizate mai atent, se dovedesc discutabile. Pun pariu că nici 
dumneavoastră nu contraziceţi pe cel ce afirmă: „Prietenul adevărat la 
nevoie se cunoaşte”. Ei bine, specialiştii în psihologie socială spun, în urma 
unor studii serioase, că nu impasul, dificultatea sau necazul verifică cel mai 
bine sentimentele prieteneşti, ci succesul. De obicei, nenorocirea 
mobilizează, solidarizează, naşte generozitate, în timp ce succesul... Se pare 
că omul suportă cel mai greu succesul altuia. Cel puţin în creaţia artistică, în 


ştiinţă, pe tărâmul culturii, în politică, afirmaţia psihologilor se verifică 
strălucit! 

Când îşi aruncă ochii pe cadranul cronometrului, folcloristul se sperie de- 
a binelea. Vorbise continuu aproape jumătate de oră. Îşi ceru scuze: ştie cât 
de ocupat este omul care avusese înţelegerea să-l primească şi răbdarea să-l 
asculte. 


— De altfel, n-am solicitat audiența pentru a discredita folclorul, cum s- 
ar putea crede. Nu mă răfuiesc, ferească sfântul, cu gândirea populară; nu 
sunt nici snob, nici elitist, nici ostil celor ce formează „talpa ţării”. Eu 
însumi sunt băiat de ţărani, crescut în cultul înţelepciunii truditorilor satului 
românesc. Pur şi simplu, am dorit să vă înfăţişez o experienţă: după două 
decenii de credinţă necondiționată în ceva, am realizat într-o clipă că 
certitudinile mele şi ale unor generaţii de cercetători, confruntate cu 
evoluţia mentalităților, nu prea rezistă. Atât am vrut. Dacă păţania mea vă 
va întări convingerea că tot ce există trebuie examinat şi reexaminat critic, 
mereu „că nimic nu este „bătut în cuie”... Asta e tot, vă mulțumesc. 


Exact când folcloristul îşi încheia expunerea, pe uşa cabinetului, 
întredeschisă, vârî capul unul din colaboratorii înaltului demnitar, spunând: 


— Mi-aţi promis că rezolvăm astăzi problema... ştiţi dumneavoastră... 
Dacă vă puteţi face timp... mă gândesc că... ce-i în mână nu-i minciună... 

Înaltul demnitar zâmbi, apoi, privindu-şi musafirul care tocmai se 
pregătea de plecare, răspunse: 

— Ţi-am promis, ce-i drept, dar... stai puţin, să consultăm un specialist. 
Ce zici, asta rezistă? 

— Ca poezioară... merge, răspunse folcloristul. Pentru analiză de sens, 
înţeleg că nu mai aveţi timp. 

Strânse mâna gazdei sale, apoi se îndreptă spre uşă. Acolo se opri, se 
întoarse către înaltul demnitar şi rosti o ultimă remarcă, pe fondul aceluiaşi 
zâmbet şăgalnic cu care îşi făcuse intrarea în cabinet: 

— Dacă sensul nerostit al di-stihului „ce-i în mână, nu-i minciună” este 
„nu lăsa pe mâine ce poţi face azi”, vă sfătuiesc să vă mai gândiţi. E de 
preferat să rezolvaţi treaba mâine, dacă mâine o veţi face mai bine. Vă salut 
cu toată stima. 


Şi ieşi. 


12. MĂCELARUL DE PERSONAJE 


— Mi-e frică! Vă implor, apăraţi-mă! 

Apelul disperat venea din partea unui ins fără vârstă, de statură mijlocie, 
mai degrabă slab, cu un chip dintre acelea care, odată văzute, nu se uită 
niciodată. Un nas lung şi subţire, plantat în mijlocul feţei vânăt-roşiatice, 
ascuţită ca o lamă; doi ochi extrem de apropiaţi, cu globii mişcându-se 
permanent în orbite pentru a nu li se putea „prinde” privirea, ascunşi sub 
nişte ochelari cu rame groase, negre; o gură cu buze subţiri, de om rău, se 
ţuguiau într-un tic nervos la două-trei cuvinte odată. În tot, un aer de iezuit, 
pentru care minciuna, disimularea sunt o a doua natură şi care ar fi reuşit, 
poate, şi acum să-i facă suspectă angoasa, dacă vocea n-ar fi trădat o spaimă 
imposibil de trucat. 


Un semn liniştitor, câteva cuvinte de îmbărbătare, apoi... o invitaţie de a 
spune fără teamă, pe îndelete, ce anume l-a speriat. Omul îşi adună puterile, 
reuşind, într-un târziu, să vorbească, în timp ce eu, în faţa monitorului video 
din micuțul birou alăturat, admirând calmul şi răbdarea demnitarului, îmi 
frământam memoria: unde l-am mai văzut pe omul ăsta? De unde-l cunosc? 


— Sunt urmărit, gâfâi el. Nişte indivizi ciudati umblă pe urmele mele... 

— Te-au agresat? întrebă demnitarul, căutând pe chipul cu totul aparte al 
vizitatorului, urmele vreunui eventual atac. 

— Nu, nu încă, dar... totul merge crescendo, şi dacă nebunia continuă, mă 
aştept la orice. Cum să vă spun... la început a fost aşa, ca un... ca o... 

Vocea i se strangulă; simpla evocare a faptelor îl făcea să tremure de 
frică. 

— Fi, cum a fost la început? încercă demnitarul să reconstituie faptele. 

— Noaptea, în vis, dar nu numai în vis; oricât de straniu pare ce spun, 
coşmarul din somn se prelungea în realitate. Oribil! 

— Ce fel de coşmar? Ce vedeai, sau ce ţi se părea că vezi? continuă 
gazda, răbdător ca preotul la spovedanie. 

—  Monştrii. Pur şi simplu - monştrii. Oameni cât mine şi cât 
dumneavoastră, dar cu capete, cum să vă spun...nu de copii, ci de foetuşi, de 
copii nenăscuţi...Ceva nedefinit, fără trăsături distincte... 


Brusc, i se păru că a găsit comparaţia care să-l ajute a se face înţeles; 
reluă explicaţia, precipitat: 

— Aţi văzut în filme bandiți care, când „dau lovitura”, îşi trag peste faţă 
un ciorap, spre a nu fi recunoscuţi? Aşa arătau! Apăreau în vis, chinuindu- 
mi somnul - dacă acela se mai putea numi somn... Îmi făceau semne de 
ameninţare, se apropiau, se retrăgeau şi iarăşi veneau ca o haită de fiare ce 
se îndeamnă una pe alta să muşte, să atace... Când mă trezeam din coşmar, 
buimac, îngrozit, lac de sudoare, ei bine, feţele lor oribile, informe, mă 
priveau prin fereastră! De câteva ori am îndrăznit... da, am îndrăznit să 
deschid geamul, să înţeleg cum pot sta lipite de partea exterioară a ferestrei, 
la al IV-lea etaj, unde locuiesc. Nu era nimeni. Pentru ca, după ce închideam 
fereastra, să le văd tot acolo, într-un coşmar fără sfârşit, la fel de chinuitor 
în somn sau în stare de veghe... Aşa a început calvarul. Mi se părea 
ucigător, şi chiar era, dar, pe lângă ce a urmat... 

După o scurtă pauză de respiraţie şi o privire rapidă, de jur-împrejur, spre 
a se convinge că în cabinet n-a pătruns nimeni, omul continuă la fel de 
agitat. 

— Într-o zi, nu de mult, mi-am dat seama că sunt urmărit. Mergeam pe 
stradă. Privind într-o vitrină, am zărit în spate doi inşi oprindu-se odată cu 
mine. Când m-am pus în mişcare, au pornit şi ei. S-au ţinut scai de mine, 
până acasă... 

— Te-au oprit? Ţi-au spus ceva? [i-au provocat vreun necaz? întrebă 
demnitarul din ce în ce mai intrigat de stranietatea poveștii, cu atât mai mult 
cu cât acum, omul din faţa lui părea perfect raţional. 


— Nu. De câteva ori mi s-a părut că unul dintre ei intenţionează o 
abordare, dar.... am grăbit pasul. Tot restul zilei am rămas în casă.Ştiţi, eu... 
m-am pensionat, n-am nici o treabă, nici o obligaţie. Sunt şi singur, aşa că... 
A doua zi a trebuit să ies după cumpărături. În faţa blocului mă aştepta un 
grup de 6-7 inşi. S-au luat după mine. 

— Ai recunoscut pe cineva? 


— Nu, pe nimeni, dar... cum să vă spun... prea bine nu ştiu, mi-a fost 
teamă să stau şi să privesc atent... Parcă mi s-a părut că fiecare avea un 
beteşug, o infirmitate... Oameni taraţi, mă înţelegeţi? Am mers cu ei în 
spate, prin câteva magazine. Mă aşteptau afară: când ieşeam, porneau şi ei... 
O singură dată, unul s-a apropiat, parcă a şi spus ceva, nu ştiu ce, pentru 


că... am luat-o la fugă, până când... un taxi m-a salvat de urmăritori. La 
coborâre, însă, în faţa casei, mă aştepta un alt grup! 


— La fel ? veni întrebarea. 


— La fel. Alţii— dar la fel. Inşi cu defecte fizice foarte vizibile... Mi- 
aduc aminte că doi din grup zăceau în cărucioare cu rotile, iar un alt treilea 
se sprijinea în cârje. Când m-am strecurat printre ei, au încercat să mă 
oprească. Din nou, m-a salvat fuga, de data asta până la lift. 


De câteva zile - practic - mă aflu baricadat în casă. Nu mă-ntrebaţi cum i- 
am păcălit acum, ca să vă pot vorbi! A trebuit să folosesc un geamlăc, de la 
demisolul ce dă spre o stradă alăturată... Dimineaţa, în zori, pe trotuarul din 
faţa blocului se adună 10-12 asemenea făpturi ciudate, aproape toate 
infirme. Le văd pe fereastră cum patrulează în sus şi-n jos. Mă aşteaptă. 

— Nu ştii ce vor? Nici măcar nu bănuieşti? 

— Nu ştiu. Şi... nu mai pot, vă implor, credeţi-mă, izbucni cu glas înalt 
ciudatul personaj, exact în momentul în care se părea că îşi recâştigase 
echilibrul. Când se întunecă şi oamenii se odihnesc, eu încep calvarul, 
perpelindu-mă în aşternut, chinuit de vedenii; când mă trezesc, spre a 
alunga coşmarul, monştrii se mută din vis în geamul ferestrei, înnebunindu- 
mă. Acum... nici ziua-n amiaza mare nu mă mai simt în siguranţă! Persoane 
necunoscute mă urmăresc. Vor să mă... 


— Ţi-au vorbit vreodată? îl întrerupse demnitarul. Ai auzit vreo voce 
omenească în tot acest timp? Vizitatorul panicat se gândi câteva clipe, ca şi 
cum ar fi încercat să evalueze, cu rapiditatea de care mai era capabil, dacă e 
bine să mărturisească sau nu. 

— Da, am auzit. O singură dată. Unul dintre asediatori mi-a sunat la uşă. 
N-am deschis; privind prin „ochiul magic”, mi-am dat seama cine este şi n- 
am deschis, dar am făcut zgomot, probabil, şi insul a înţeles că mă aflu de 
cealaltă parte a uşii, la câţiva zeci de centimetri, poate nici atât. M-a 
întrebat: „Ce-ai avut cu noi? Ce rău ţi-am făcut?” Atât. 

— Părea violent? Furios? 

— Nu ştiu. În clipa aceea, tremuram ca varga, totul mi se învălmăşa... 

— Voce cunoscută? mai întrebă demnitarul, crezând că „a prins un fir”. 

— N-o auzisem în viaţa mea. Vă jur că de când exist, n-am făcut nimănui 
niciun rău, cel puţin nu unul important sau deliberat, încât să justifice o 
asemenea... Prin natura funcţiei, oi fi luat, poate, de-a lungul timpului, ceva 


măsuri... cum să spun.... neconvenabile pentru unii, fără asta nu se poate... 
Dar, vă jur: n-am avut nici o legătură cu Securitatea, cu organele de 
represiune, n-am condamnat şi n-am trimis pe nimeni în puşcărie. 

Sunt intelectual. Nici măcar în economie n-am lucrat, ca să mi se poată 
reproşa azi ruina vreunui sector productiv, înfometarea populaţiei, lipsa de 
medicamente, frigul din locuinţe sau mai ştiu eu ce măsură aberantă din 
vremea lui Ceauşescu. E adevărat, am avut o anumită funcţie în acel timp, 
dar sectorul meu de activitate - Consiliul Culturii şi Educaţiei Socialiste - 
nu m-a pus, din fericire, în contact direct cu acele zone ale... 


— Ce aţi făcut acolo? îl întrerupse demnitarul, în timp ce eu, în faţa 
monitorului tv, aveam deja răspunsul la întrebare. Il recunoscusem. 


— Mă ocupam cu zona creaţiei literare şi cinematografice: edituri, case 
de filme... 


— Vă ocupați sau răspundeaţi de ele? sună întrebarea, ca o posibilă cheie 
a enigmei. 


— Conduceam domeniul... 


— „Şi aveaţi drept „de viaţă şi de moarte” asupra tuturor manuscriselor 
predate editurilor şi caselor de filme, nu-i aşa? Ce considerau redactorii că e 
publicabil, ajungea la dumneavoastră sub forma acelor rezumate extrem de 
succinte, celebrele „pilule”, din care alcătuiaţi planul creaţiei literar - teatral 
- cinematografice; este exact? 


Vizitatorul confirmă; aşa era. 


— Orice text, odată „intrat în plan”, vă era înaintat în dactilogramă; 
citeaţi, apoi urmau “observaţiile”, adică amputările. Ce nu vă convenea, 
tăiaţi. Personajele neconforme parţial sau total cu trăsăturile omului nou, 
înaintat, dispăreau - pur şi simplu, ori se „chiuretau” fără milă. Cititorul, nu- 
i aşa, trebuia ferit de influenţe nefaste, cărţile, piesele şi filmele aveau 
datoria să mobilizeze, să ofere o imagine luminoasă, tonică a vieţii noastre 
noi... Ce să facem cu inşi frământaţi, roşi de întrebări, măcinaţi de dileme, 
taraţi, infirmi, sau - Doamne fereşte! -chiar bolnavi de-a binelea? Afară cu 
ei! Scriitorul, dacă vrea să existe ca atare, să pună mâna pe condei şi să ne 
ofere modelul, omul perfect, constructorul activ şi conştient al societăţii 
socialiste multilateral dezvoltate, fruntaşul în muncă, tipul uman plesnind 
de sănătate, forţă, devotament, abnegaţie, modestie, implicare, partinitate, 
conştiinţă... şi mai ce? Că mai erau! Nu măsuraţi cu acest „metru” dacă un 
personaj are sau nu are dreptul la viaţă, domnule - scuzaţi apelativul? Am 


greşit cumva? Am exagerat cu ceva atribuţiile dumneavoastră de serviciu? 
Aţi încercat până azi vreun bilanţ? V-a intersat să ştiţi câte personaje, câţi 
„oameni de ficţiune” aţi chiuretat, aţi amputat sau aţi sugrumat cu mâinile 
dumneavoastră? Să vă spun eu: cam câţi urmăritori aveţi acum. 


În loc de răspuns, fostul vătaf al creaţiei sări de pe scaun, arătând cu 
mâna spre fereastră şi strigând: 

— M-au găsit! Priviţi-i! Sunt la geam! Salvaţi-mă, vă implor! N-am 
omorât oameni... nu oameni vii, ci plăsmuiri, fantasme! Cele mai multe, vă 
jur, erau nereuşite... rebuturi artistice, încropeli pe care niciun editor, niciun 
producător din lume n-ar fi stricat un gram de hârtie sau un metru de 
peliculă! Cer expertiză! Solicit protecţie! Sunt cetăţeanul unui stat de drept, 
n-am fost judecat, n-am fost condamnat, mi-am câştigat pâinea onest... e 
dreptul meu... Apăraţi-mă, sunteţi om, aveţi răspunderi faţă de cetăţenii 
tării, trebuie să înţelegeţi... Îi vedeţi? Şi-au lipit feţele de fereastră şi mă 
aşteaptă! Ajutor! Ajutooor! 

Când bântuitul de halucinaţii părăsi cabinetul însoţit - aşa cum va fi, 
probabil, mereu din acea clipă -, înaltul demnitar rămase cu capul în mâini, 
fixând luciul biroului în care persista imaginea unui chip straniu, cu nasul 
lung şi subţire, cu faţa ascuţită ca o lamă, dar— mai ales cu doi ochi tulburi, 
îngroziţi. O gură de om, fie ea şi cu buze subţiri, de ins rău, când strigă 
„ajutoor”, parcă nu ştiu cum, te... 


13. UN DESCHIZĂTOR DE DRUMURI ÎN TELEVIZIUNE: 
NOAPTEA NUNȚII ÎN DIRECT 


Solicitantul audienței părea trecut bine de 50 de ani. Ţinută perfectă, „la 
patru ace”: costum bleau-marin închis, vestă îmbumbată până către gât, 
cravată elegantă, uni, batiştioară la buzunarul din stânga sus al hainei bine 
croite, asortată cu cravata. O chelie imensă, lucioasă, îi descoperea pielea 
capului de la o ureche la cealaltă şi de la ceafa bine strânsă în gulerul 
scrobit al cămăşii, până la frunte, deasupra sprâncenelor stufoase. Păşea 
către birou aproape solemn, dar cu deferenţă, iar siguranţa de sine arăta că 
nu se afla pentru prima oară în cabinetul unei personalităţi importante; 
întreaga ţinută, alura, trădau pe insul dornic să transmită interlocutorului 
impresia de absolută onorabilitate, dacă nu chiar de distincţie. Şi reuşea. 


„lată un ins care măcar nu mă va face să roşesc cu cine ştie ce bazaconie 
juvenil-golănească”, gândi înaltul demnitar. În urmă cu vreo trei zile, un 
asemenea tip îl asaltase cu nişte spuse jenante, imposibil de reprodus. „Să 
vedem ce vrea domnul acesta serios şi sobru.” 

De-abia aşezat pe scaun, vizitatorul preluă iniţiativa, fără complexe: 

— Mă numesc (şi urmă un nume cu rezonanţe anglo-saxone), sunt 
cetăţean al Europei, ca să spun aşa, am făcut demersurile necesare şi pentru 
redobândirea cetăţeniei române, dar, probabil, asta va mai dura, pentru că 
trebuie surmontate nişte dificultăţi vechi de peste 30 de ani. 


— Dificultăţi? De ce natură? 


— E poveste lungă, excelenţă, ştiu că timpul dumneavoastră este limitat 
şi n-aş vrea să abuzez... 


— Te rog, spune; sunt aici ca să ascult şi, dacă pot, să ajut. 
— Mii de mulţumiri, excelenţă, vă sunt recunoscător, dar sper să nu fie 
nevoie. Justiţia îşi va face corect datoria, sunt convins. 


— Justiţia? E vorba de un proces? Întreb pentru că ştiu bine: înainte s-au 
făcut multe nedreptăţi... 


— Da, excelenţă. Un proces politic, în care am fost judecat şi condamnat 
la 5 ani închisoare. Eram student în anul III la medicină când mi s-a 
înscenat un flagrant mincinos, trucat... 

— Flagrant... de ce? 

Vizitatorul ezită o clipă, dar se hotărî şi răspunse: 

— De sex în grup. O făcătură, o minciună de la cap la coadă. Şi, ca şi 
cum n-ar fi fost de ajuns, la nici o lună mi s-a înscenat alt flagrant, şi mai 
mincinos, şi mai trucat, cu un pretins viol asupra unei minore. S-a mers 
până acolo cu minciuna încât, dintr-o ditamai muierea de 30 de ani, s-a 
trecut în acte o copilă de paişpe ani şi jumătate! 


Colţul sprâncenei drepte a înaltului demnitar se ridică vizibil. Un 
imaginar beculeţ roşu începu să pâlpâie, semn de alarmă. 

— Ambele flagrante au fost adunate „la pachet”; a urmat un proces pur 
politic, în care procurorul m-a acuzat de încălcări grave ale politicii 
partidului în domeniul moralității publice şi tribunalul m-a condamnat. 
Sentința m-a revoltat. Cum poate fi condamnat cineva numai pentru că se 
opune politicii partidului? Cine e partidul, ca să mă oblige pe mine, cetăţean 
liber, să-i urmez politica, şi dacă n-o fac să mă arunce în puşcărie? Am 


protestat, am făcut greva foamei, am alertat - numai eu ştiu cu câte 
dificultăţi - şi câteva ambasade, dar... în zadar. În puşcărie, mi s-a dat, din 
fericire, o eliberare condiţionată, de 3 zile, pentru rezolvarea unor probleme 
de sănătate. Am fugit, am trecut Dunărea înot, la sârbi (că n-aveam nici pe 
dracu”), iar de-acolo am ajuns cu chiu, cu vai, la Paris. Pentru început m-am 
stabilit în Place Pigalle, unde am intrat în afaceri. Ştiţi, în Paris, „oraşul- 
lumină”, există o zonă cu multe luminiţe mai mici, roşii la culoare, care 
marchează şi definesc... 


— Stai, stai, domnule! Am vizitat şi eu, chiar de multe ori, capitala 
Franţei, şi m-am convins cu ochii mei, pe lângă ce ştiam din cărţi, că nu de- 
asta i se spune Parisului „oraşul-lumină”. 

Vizitatorul trecu nonşalant peste întrerupere. 


— Nu, Doamne fereşte! Nu asta am vrut să spun. Ideea era că acolo mi- 
am început cariera. 


— Una prodigioasă, presupun... 


— Mă flataţi! Vă mulţumesc, dar... chiar aşa este. Apoi am călătorit mult, 
mi-o cerea job-ul. 


— Cam pe unde? întrebă demnitarul, hotărât să afle cât mai multe despre 
- acum previzibilul personaj. 


— Ooo... dar pe unde n-am fost! La Londra - în Soho, la Hamburg - în 
San-Paoli, la Amsterdam ... 


— Pe strada cu celebrele vitrine vivante, cumva? ... 


O umbră întunecă faţa vizitatorului, dar se duse cât ai clipi. Apoi spuse, 
cu un aplomb surprinzător faţă de zona alunecoasă în care intrase discuţia 
cu înaltul demnitar. 


— Da, excelenţă. Şi acolo. Asta mi-a fost ocupaţia: om de afaceri în 
industria sexului. Ştiu, în România, sintagma „industria sexului” sună urât, 
compromiţător. După decenii de habotnicie comunistă, cu moravuri rămase 
la nivelul secolului 18, nu se putea trece peste noapte la o altă abordare a 
acestui domeniu într-adevăr complex şi controversat. Sunt sigur însă că 
dumneavoastră sunteţi om al secolului nostru, gândiţi modern, fără 
prejudecăţi. Chiar faptul că m-aţi primit, mă ascultați cu răbdare şi interes e 
o dovadă. Dar, excelenţă, după ce v-am răspuns cinstit întrebărilor - absolut 
fireşti -cu privire la persoana mea, permiteţi-mi să vă spun de ce am 
solicitat audiența. Să vă prezint proiectul meu, cu alte cuvinte. 


— Ascult, domnule. 


— O ultimă precizare prealabilă, excelenţă; scurtă, dar necesară. M-am 
lansat în afaceri pe un domeniu poate mai special, dacă-l privim prin prisma 
mentalităților învechite, în care mi-am clădit însă o situaţie, un prestigiu; 
sunt om de afaceri cu onorabilitate necontestată de nimeni, membru 
marcant în consiliul de administraţie al celei mai mari firme din industria 
sexului, dispun de mijloace financiare considerabile, însă... însă 
recunosc, iată: în fundul sufletului mă roade un regret. 


— Chiar aşa? întrebă demnitarul care tocmai se lămurise despre 
onorabilitatea desăvârşită a vizitatorului şi se gândea cât de rău te poţi 
păcăli dacă judeci un om numai după costum şi cravată. Dacă-i asculta 
spusele, în continuare, o făcea strict din curiozitate, şi pentru că „şeful 
proiectului ciudaţi”, colaboratorul său, îl sfătuise să nu piardă nici o ocazie 
pentru a afla „ce zace-n oameni”. 

— Chiar aşa, excelenţă. De ce? Ca să mă-nţelegeţi mai bine, relatez 
telegrafic ce-am citit în presă, alaltăieri. Undeva, în capitala unei ţări de pe- 
aici, din est, primarul general, deşi avea casă, a spus că n-are, apoi a făcut o 
cerere către el însuşi, să i se dea o locuinţă, împotriva legii; a semnat 
cererea, ca petent, apoi a semnat-o din nou, ca decident, şi a obţinut casa 
dorită. Articolul spunea că primarul ar fi un ins cu nume fâsâit, urât- 
mirositor, zbanghiu şi chel... cam ca mine. 

Aici, vizitatorul zâmbi autoironic, mângâindu-şi chelia imensă, întinsă 
cât teritoriul fostei URSS pe harta Eur-Asiei. 

— Prins cu ilegalitatea, primarul a declarat nonşalant că, din punct de 
vedere legal, este perfect acoperit, doarme liniştit, dar din perspectivă 
morală ... da, ar fi o mică problemă; se gândeşte s-o rezolve cumva, dar n-a 
spus cum și când. Ajungând la ceea ce vreau să vă spun, ei bine, şi eu sunt 
într-o situaţie oarecum asemănătoare. Legal, la mine totul e „beton”; social- 
aproape la fel: o reţea bine organizată de bordeluri curate, salubre, 
controlate continuu şi exigent înseamnă, mai ales pentru marile oraşe - 
porturi, un veritabil „cordon sanitar”, care elimină sau măcar împuţinează 
incidentele stradale, infracţionalitatea, nesiguranța cetăţeanului şi în special 
a femeilor. Tot social: locuri de muncă, asistenţă medicală şi socială 
angajatelor etc. 


Dar... dar, excelenţă, recunosc: în ultimă şi ultimă instanţă, job-ul meu 
sapă temelia apropierii calde, tandre şi constante dintre partenerii cuplului 


conjugal. Da, omul e un animal (fie el şi social!) cu nevoi fiziologice clare 
şi de necontestat... Apropo, permiteţi-mi o scurtă paranteză şi... mă scuzaţi 
că sar de la una la alta; pe vremea studenţiei mele întreruptă politic, un 
coleg cam poznaş a lipit, într-o noapte, o lozincă pe uşa unui WC public: 
„Totul pentru om şi nevoile sale!”. A fost un scandal imens, l-au prins, era 
s-o păţească, dar... scuzaţi întreruperea, reiau ideea: numai într-o căsnicie 
viaţa sexuală se poate împlini, îşi poate păstra funcţia de liant între doi 
adevăraţi parteneri de viaţă. La această concluzie am ajuns după un 
îndelungat, profund şi sever examen de conştiinţă. 


Din 3-4 fraze, vizitatorul răsucise lucrurile cu 180 de grade! Înaltul 
demnitar nu mai ştia ce să creadă. Oare ce surprize îi mai putea oferi 
proxenetul modern, îmbogăţit din prostituție organizată la scară industrială 
şi transnaţională? Acum, chiar că murea de curiozitate. 


— Interesant! Şi?... 


— Şi iată-mă în faţa dumneavoastră cu o idee revoluţionară, materializată 
într-un proiect revoluţionar, rezolvând dilema complet şi definitiv. 


In procesul de conştiinţă despre care vă vorbeam mi-am pus nişte 
întrebări fundamentale, cheie, întocmai ca la un proces adevărat; eu, mie 
însumi, nu vreun procuror din afară. lată câteva. 


Cine a provocat explozia liberalizării necontrolate şi nesăbuite a 
moravurilor, alterând comuniunea intimă, aproape sfântă, dintre bărbat şi 
femeie, vulgarizând-o, trivializând-o, comercializând-o până la plata cu 
ora? Audiovizualul, excelenţă. Filmele, casetele, DVD-urile, canalele TV 
porno, care emit non stop. lar dacă lucrurile au fost împinse atât de departe, 
dacă degradarea a pătruns atât de adânc în fibra morală a societăţii 
contemporane, ce altă forţă ar putea schimba situaţia, normalizând-o? Tot 
audiovizualul. Numai el. Singurul atotputernic,  atotcuprinzător. 
Televiziunea este arma atomică în războiul influenţării opiniei publice. Şi 
atunci? Răspunsul e clar: ea trebuie pusă la lucru. Ea trebuie să redea 
cuplului conjugal forţa, însă şi aura de tandrete şi inefabil pe care bordelul o 
distruge. 


Dar, pe de altă parte, revin şi întreb: poate fi reprimat instinctul sexual? 
Categoric - nu. Numai că omul, ca animal social, este dator să-şi controleze, 
să-şi stăpânească instinctele, să le canalizeze pe un făgaş nedăunător 
societăţii. 


Cum? Numai şi numai prin educaţie. Tânărul trebuie învăţat, pregătit 
pentru un comportament sexual firesc, civilizat, neagresiv. Bine, dar toată 
industria sexului ... asta pretinde că face, că facem, pentru că eu însumi 
activez în această industrie şi ştiu bine cum ne justificăm prestaţia în faţa 
altora şi a propriei noastre conştiinţe. Noi am organizat bordeluri, fabricăm 
filme, casete, discuri, vedete porno, festivaluri internaţionale de profil, 
pentru că - spunem noi - tinerii trebuie să înveţe de la modele cu înaltă 
calificare ... Şi iată-ne ajunşi de unde am plecat! 


Demnitarul simţea cum ameţeşte de atâtea volute retorice. 
— Deci? ... 


— Deci, excelenţă, da educaţiei sexuale, da pregătirii pentru viaţa de 
adult, da disciplinării şi socializării instinctului sexual irepresibil, dar totul 
în cadrul cuplului marital! 


— Păi... e posibil? 

— E perfect posibil. Televiziunea poate face această minune. Demnitarul 
simţi nevoia să-şi exprime deschis buimăceala. 

— Acum .... chiar că nu mai înţeleg nimic. 

— O clipă! Puţină răbdare şi totul se va limpezi. Reiau şirul întrebărilor: 
care este startul, momentul-— cheie în viaţa de familie? Căsătoria, nunta - 
cum i se spune mai popular. lar din nuntă, ce moment anume uneşte 
afectivul, socialul cu funcţia de satisfacere a nevoilor trupului şi de 
perpetuare a speciei? Noaptea nunţii, excelenţă. 


— O fi cum zici, dar ce legătură vezi dumneata între nuntă, noaptea 
nunţii, televiziune şi toate ... 

— O clipă! Vă mai cer o clipă de răbdare! Urmăriţi-mă cu atenţie. 

Imaginaţi-vă o clădire modernă, impunătoare, pe 3-4 nivele, în care la 
parter există un spaţiu destinat căsătoriei civile, unde o persoană autorizată 
oficiază, întocmai ca primarul, cununia civilă şi eliberează documentul 
aferent. Alături - o sală spațioasă, dar nu foarte mare, pentru invitaţii la 
eveniment, unde se bea şampania tradiţională, se servesc pişcoturi, se 
înmânează flori, se cântă „mulţi ani trăiască”, se urează „casă de piatră”... 
Tot la parter, imaginaţi-vă o capelă, unde preotul (în două schimburi - 
dimineaţa şi după masa, că va fi nevoie), celebrează cununia religioasă, cu 
ritualul creştinesc atât de emoţionant şi solemn. Undeva, la etaj, un salon 
mult mai mare găzduieşte petrecerea propriu-zisă, cu catering bine 


organizat, cu meniuri pentru toate gusturile şi buzunarele, cu muzică la 
comandă, dans etc. 


Mai sus, la etaj .... ei, aici este noutatea, esenţa revoluţionară a 
proiectului: la etajul ăsta funcţionează camera nupţială, în care se retrag 
mirii pentru a săvârşi „noaptea nunţii”, evenimentul pe care nu-l uită niciun 
cuplu, niciodată. Camera, excelenţă, este de fapt platoul unui modern studio 
de televiziune, dotat cu 8 camere de luat vederi, surse de lumină, 
microfoane pentru captarea sunetului, iar în prelungirea lui - regia 
studioului, cu pupitru de imagine, mixer pentru sunet, monitoare ... mă rog, 
tot tacâmul. 


Uluit, demnitarul găsi puterea să murmure: 
— Tot nu înţeleg... 


— Dar e simplu, excelenţă! V-am oferit toate elementele, încă un mic 
efort de imaginaţie, vă rog, sau o clipă de răbdare, ca să explic. 

Demnitarul nu mai întrerupse, nu mai întrebă; nici nu se mai miră. 
Primea torentul vorbelor ţâşnite din gura vizitatorului ca pe un şuvoi 
izbucnit dintr-un butoi plin căruia i s-a dat cep, copleşit şi de forţa şuvoiului 
şi de senzaţionalul conţinutului său. 

— Aici, în studioul - cameră nupţială, se consumă totul. Mirii au la 
dispoziţie un pat spaţios, proiectat ergonomic. Mireasa îşi va lepăda rochia 
albă şi desu-urile, după ce a fost instruită în prealabil de un maestru 
coregraf special, şi nu la modul vulgar, ca în localurile de striptis, cu bară 
verticală, ci grațios şi cast, spre încântarea mirelui. Acesta, la rândul lui, se 
va descotorosi de costumul incomod, de cămaşa cu plastron scorţos şi de 
toate celelalte accesorii vestimentare, devenite inutile. Fac din nou o 
paranteză pentru a vă spune că, aşa cum rufele murdare se spală în familie, 
eu cred că rufele curate trebuie dezbrăcate tot numai şi numai în familie, 
pentru întărirea şi propăşirea acesteia, pentru că, aşa cum spunea marele 
Caragiale prin gura nemuritorului său Rică Venturiano, „familia este patria 
cea mică” ... Revenind, mirele îşi va lua în braţe aleasa inimii pentru a 
săvârşi împreună cu ea actul pe cât de solemn, pe atât de firesc şi natural 
datorită căruia existăm şi ne perpetuăm ca specie. 

Este esenţial ca actul să fie pregătit de specialişti aflaţi în schema de 
personal a studioului. Un eşec, un fiasco în acest moment pe drumul noului 
curs al vieţii ar însemna premiza sigură a unui apropiat divorţ. Ştiţi cum 
spune Murphi: ce începe prost se termină şi mai prost. Aşa şi aici. V-aţi 


întrebat de ce se înregistrează atâtea divorțţuri? Sunt multe cauze, desigur, 
dar una principală cred că este o „noapte a nunţii” ratată. Dezamăgit, mirele 
nepriceput va da fuga la bordel, să vadă cum stă treaba de fapt, iar mireasa - 
timidă din ignoranță, va căuta şi ea în afara cuplului acei „electroni activi” 
care, ştiţi bine, mişună ademenitor pe toate orbitele, gata să acopere 
valenţele nesatisfăcute - pentru a mă exprima în terminologia chimiei 
moleculare. 


Veţi întreba, poate: de ce 8 camere de luat vederi? De ce puzderia de 
microfoane? Pentru că este nevoie de toate. În fiecare loc şi locşor, o 
cameră va surprinde totul, color, şi un microfon va capta chiar şi cel mai 
mic sunet, din cele mai intime zone corporale. Chiar mă gândeam că există 
şansa ca în cinematografie, unde „cineverite-ul” este deja depăşit, s-ar putea 
să renască şi să se impună naturalismul, curent ilustrat cu atâta strălucire în 
literatură de un Emil Zola... 


— Dar văd că aţi citit, nu glumă! îşi permise demnitarul o remarcă, pe un 
ton care se dorea neutru, dar nu reuşea să fie. 


— Ooo, nici pe departe cât aş fi dorit! Din păcate am o meserie dură, 
cronofagă, nu-mi lasă nici nopţile, nici week-endul, nici măcar concediul, 
dar nu mă plâng, are şi părţi frumoase, unele foarte frumoase, apetisante 
chiar. Dar... să revin. Utilajele studioului vor fi adevărate bijuterii tehnice. 
Japonezii au lansat pe piaţă nişte camere de luat vederi cam cât un buton de 
la manşeta cămăşii, care filmează pentru ecran panoramic iar imaginea e 
cristal. N-aţi văzut ce se întâmplă în secţiile de gastroenterologie ale 
spitalelor? Medicul îţi bagă în corp o cameră, o plimbă prin esofag, stomac, 
intestine, colon şi vede tot, nu scapă nici cel mai mic detaliu. Aşa şi la noi. 
Ne gândim să amplasăm o asemenea cameră miniaturală şi în fundul 
vaginului... 


Aici, înaltul demnitar nu mai putu să tacă. Dezmeticit din uluială, întrebă: 
— Bine; filmezi totul, captezi totul, dar la ce bun? Ce faci cu astea...? 


— Dar este limpede, excelenţă! Imaginea şi sunetul se montează, se 
mixează la cele mai înalte standarde profesionale, iar la plecare, cei doi miri 
pleacă acasă cu DVD-ul rezultat. Pe vremuri, bunicii noştri atâmau 
deasupra patului conjugal din dormitor poza mirilor gătiţi, emoţionaţi, 
fericiţi, doi tineri în floarea vârstei. La ce era bună poza? La decor şi, cel 
mult, la mobilarea bătrâneţilor cu amintiri din tinereţe. Azi, în vremurile 
noastre pragmatice, lucrurile s-au schimbat: cuplul primeşte nu o fotografie, 


ci un film. Dintr-o dată, e altceva; nu vi se pare? Aţi întrebat la ce slujeşte 
filmul. Ei bine, la educaţie, excelenţă! Educaţia sexuală este parte 
componentă - aş spune esenţială - a educaţiei generale, dar de ce să facă un 
tată educaţie sexuală băiatului său cu imagini lubrice, captate din bordeluri, 
sau mama -fiicei sale aşijderea? De ce să creeze ei momente jenante, 
folosind bordelul într-un proces formativ care trebuie să fie şi să rămână 
moral şi curat? 


Apropo, sar din nou de la una la alta, mă scuzaţi: ştiţi bancul cu bordelul 
şi trabantul - maşina produsă pe vremuri de RDG? Vi-l spun rapid. 
Întrebare: ce asemănare există între bordel şi trabant? Răspuns: în 
amândouă îţi este ruşine când intri şi când ieşi, dar înăuntru e bine... Ca să 
facem educaţie sexuală şi educaţia să prindă, filmul cu noaptea nunţii 
părinţilor poate fi esenţial. Ştiţi cum predau profesorii actoria în institutele 
de artă teatrală şi cinematografică? Prin metoda „fă ca mine”; când elevul 
nu şie, nu poate, nu nimereşte nuanţa interpretativă cerută de profesor, 
acesta din urmă spune „fă ca mine” şi execută ce-ar trebui să facă 
învăţăcelul. De ce, în viaţă, copiii să repete greşelile părinţilor - dacă aceştia 
le-au făcut la vremea lor, când e aşa de simplu pentru tată sau pentru o 
mamă să spună progeniturilor „tu să nu faci ca mine”, proiectându-le 
filmul? Vă daţi seama câte drame umane s-ar putea preveni? Câte divorţuri 
s-ar putea evita? Nu întâmplător eu am prevăzut în „palatul căsniciilor”, al 
căsătoriilor, tot ce este necesar, întocmai ca la primărie şi biserică, dar nu şi 
un birou pentru divorţuri; pur şi simplu, ele nu vor mai exista! 


Şi apoi, excelenţă, noua instituţie va crea numeroase locuri de muncă: 
operatori, sunetişti, regizori de montaj, tehnicieni de tot felul, instructori 
specializaţi, personal administrativ, chelneri, cântăreţi pentru corul 
bisericesc, serviciu de pază etc, etc... Deşi preţurile vor fi accesibile, 
încasările se vor ridica la cifre imense. Lumea va lua sediul cu asalt, se vor 
face programări cu luni înainte. Sunt convins că vom fi nevoiţi să 
supraetajăm clădirea, să mărim numărul studiourilor, să lucrăm în 3 
schimburi. 


Am şi spaţiul pentru construcţie. O prospecţie sumară m-a convins că în 
curtea televiziunii publice - o grădină imensă, acum ocupată de flori, tufe 
sălbatice şi iarbă, este loc suficient. 


— Adică... lângă TVR, aproape lipită de ea, să fie asta... ? 


— De ce nu? De altfel, din câte mi s-a spus, pe vremea „împuşcatului”, 
Ceauşescu dăduse ordin să se „valorifice superior” curtea şi grădina: ceruse 
conducerii de atunci a RIV, să parceleze terenul şi să dea salariaţilor 
doritori câte o bucată de pământ pe care aceştia să cultive ceapă, usturoi, 
ridichii, salată, mă rog - ce lipsea de pe piaţă, adică de toate. Experimentul 
n-a ţinut decât un an pentru că ori de câte ori chemai la platou un operator 
sau un regizor de montaj, ţi se răspundea invariabil: e în grădină, pliveşte 
ceapa sau înfige aracii la fasole. Mai mare ruşinea! Vom schimba radical 
situaţia; fiecare palmă de teren va produce bani, bani mulţi, excelenţă. Sunt 
convins că noul canal TV va spulbera orice concurenţă ... 


— Care canal? întrebă alarmat demnitarul. 


— Canalul nostru, excelenţă. Doar v-am vorbit până acum despre el, v- 
am descris studioul, v-am ... 


— Dar nu mi-ai spus că vrei să transmiţi în eter toate ... toate ... nu-şi mai 
găsi cuvintele demnitarul pentru a termina interpelarea. 


— Păi dacă nu, la ce bun tot efortul? Un atelier de făcut casete sau DVD- 
uri poate înjgheba şi un SRL familial. Cheia succesului, arma imbatabilă 
este transmisia în direct, non stop, prin satelit, cu acoperire naţională şi 
mondială. Cineverite şi live! Aşa, nu ştiu cine ne va putea sta în cale! De 
altfel, în Occident se fac deja pelicule cu inşi care acceptă să fie filmati non- 
stop o săptămână sau două, acasă, în pat, în baie, pe stradă sau la slujbă, 
peste tot, dar astea sunt filmuleţe, prostioare, nu le crede nimeni, plictisesc 
de moarte. Filmezi... ce? Şi de ce? Are ce vedea omul? Există vreo miză, 
vreun sens, vreun scop? Eu nu invit oamenii la cinema, să caşte gura şi să 
mănânce floricele; eu le ofer un program TV senzaţional, fierbinte, pulsând 
de viaţă şi cu impact educativ-formativ maxim. Acordaţi-mi încredere, 
mergeţi pe mâna mea, puneţi bazele - prin acest proiect - parteneriatului 
public - privat în România, salvaţi ţara din amorţeala rutinei şi a căilor 
bătătorite! Daţi-mi o şansă! 

Înaltul demnitar îşi cântări din priviri vizitatorul. Mai avea ceva de aflat, 
aşa că ... plusă cu aerul surprinzător de bine jucat al cuiva sincer interesat de 
propunere. 

— Şi dacă, să zicem, aş oferi şansa, dumneata ... cât pretinzi din afacere? 
Cu ce te-alegi? Ochii proxenetului sclipiră; încă puţin şi... 

— Apreciez pragmatismul dumneavoastră, excelenţă, el îmi confirmă că 
România capitalistă este pe mâini bune, dar avem tot timpul să negociem 


concret cotele de participare, modalităţile, mecanismul... Fiţi sigur că nu eu 
voi fi persoana care să înşele statul român. Eu îi vreau binele, 
prosperitatea... 


— Mulţumesc pentru ofertă, pentru asigurări, pentru intenţiile generoase. 
Mă voi pronunţa curând. 


Veţi fi contactat de instituţiile abilitate. 
— Aştept cu nerăbdare. Am onoarea, excelenţă! 


Cu aceste cuvinte, vizitatorul părăsi cabinetul mai ţanţoş şi mai sigur pe 
el decât intrase. După câteva minute îşi sună colaboratorul care aştepta 
alături, în studioul improvizat. 


— Ei, ce zici? 

— Ce să zic? Ce mai e de zis? răspunse „şeful proiectului ciudaţi”. Aţi 
suportat şocul neaşteptat de bine, vă felicit, dar ... într-adevăr: mare e 
grădina lui Dumnezeu! 


— A lui Dumnezeu? Fii serios, amice! Dumnezeu o fi făcut el oarece 
greşeli când a clădit lumea, dar nici chiar aşa; a necuratului, domnule! A lui 
Scaraoţchi e lumea proxenetului ăsta. Fii bun şi cheamă şeful de cabinet. 


Când cel chemat pătrunse în birou, înaltul demnitar i se adresă hotărât: 


— Fă-mi un serviciu, dragul meu: interesează-te dacă sentinţa de 
condamnare a insului care tocmai a ieşit s-a prescris, cumva, Procuratura 
trebuie să ştie. Cine vrea să facă bine statului român trebuie să-şi plătească 
mai întâi datoriile - un an, doi, trei, patru, sau cât o mai fi rămas de 
executat. Că tot i-am promis insului întâlnirea cu instituţiile abilitate... I-ai 
luat datele de contact? 


— Le-am luat, excelenţă, dar... s-ar putea să fie probleme. Când i-am 
cerut „cartea de vizită”, a deschis „diplomatul” şi, fără să vreau, am văzut 
acolo vreo 4-5 paşapoarte, fiecare - de altă culoare. Sper să se potrivească 
numele şi adresa din cartea de vizită cu vreunul din teancul de paşapoarte, 
dar voi căuta, vă asigur... Ştiţi, aşa se întâmplă uneori cu cei ce se declară 
singuri „cetăţeni ai Europei” şi chiar ai Mapamondului; nu ştii de unde să-i 
iei... 


14. UN DUŞMAN AL CORUPŢIEI 


— N-aveţi nici o şansă! 

Afirmația atât de categorică venea din partea unui ins mic, slab, între 
două vârste, de o evidentă neglijenţă vestimentară - ca să nu spun mai mult. 
Ceea ce izbea la proaspătul intrat în cabinet era extraordinara mobilitate a 
trăsăturilor feţei, mai ales a privirilor. Doi ochi vii, inteligenţi, mereu la 
pândă, scrutau interlocutorul şi tot mediul ambiant, exprimând stări diferite 
de la o clipă la alta. Reluă afirmaţia, explicând-o: 


— Degeaba vă străduiţi; nici o şansă. Corupţia e prea adânc intrată în 
viaţa socială şi - mai grav! - în structura intimă a firii românului. Poate... nu 
din vina lui, dar istoria cel mult explică, nu rezolvă. 


— Chiar aşa? întrebă demnitarul, vexat. 


— Chiar aşa. Ascultaţi un punct de vedere sincer, că minciuni 
convenabile şi flaterii vi se servesc destule. De unde să fie cinste în ţara 
asta? Îmi veţi răspunde: de la strămoşi. Fals! Ne place, ştiu, să idealizăm 
obârşia şi trecutul, dar e un lucru dovedit: legiunile cu care romanii au 
colonizat Dacia nu şi— au recrutat oamenii după criteriul integrităţii 
morale. Aş spune că... dimpotrivă: fruntariile imperiului se apărau cu 
adunătură. Populaţia autohtonă? Da, e adevărat, Herodot spune despre daci 
că erau “cei mai viteji şi mai drepţi dintre traci”, dar... de-aici începe drama 
românilor. Ne-am format din, prin şi sub ocupaţie. În lupta permanentă cu 
forţa străină, superior organizată şi dotată, băştinaşul n-a putut supravieţui 
decât prin “maleabilitate”, altfel spus - prin vicleşug, adaptare concesivă, 
şiretenie, pentru a nu rosti cuvinte mai grele. Drepturile ni le-am cucerit, dar 
le-am şi “furat” de la asupritori; altfel, istoria atât de vitregă cu noi ne-ar fi 
măturat. Ce-a urmat, după retragerea autorităţii romane? Un lung şir de 
năvăliri, o lungă, îngrozitor de lungă luptă pentru supravieţuire, în care, 
împotriva agresorului sau opresorului, orice mijloc era nu numai bun, ci şi 
drept. A fost modul nostru de a ne face dreptate. Evul mediu european a 
cunoscut de timpuriu structuri socio-economico-politice bine sedimentate, 
nu lipsite de conflicte şi convulsii distorsionante, dar clare - totuşi, şi 
propice stabilităţii, construcţiei, instaurării normei morale. Nu cred că e 
întâmplătoare configuraţia tipului uman ideal din Europa acelei vremi: 
cavalerul justiţiar „fără teamă şi fără prihană”. Lui i se închinau ode, balade, 
el era eroul legendelor şi scrierilor vremii. La noi? Tot luptându-ne cu 
tătarii, cu turcii, cu hunii europenizaţi, cu frica de hanger, de bici şi de 
haraci, cu lăcomia Fanarului, cu ticăloşia boierimii gata să vândă ţara pentru 


a-şi păstra sau spori moşia... ce tip de erou am născut? Cui i-am închinat 
cântece, balade şi legende? Pe cine am glorificat? Haiducul, lotrul de codru; 
omul care face dreptate prădând la drumul mare, ucigând, înapoind o parte 
din bogăţia jefuită oropsiţilor şi pierzându-şi urma apoi, în adâncul 
pădurilor sau în iatacurile hangiţelor vădane... Varianta? - pentru că există o 
variantă: resemnarea, seninătatea în faţa morţii, filozofia ciobanului - 
victimă din “Mioriţa”... 

Epoca modernă? Democraţia modernă? - mă veţi întreba. Vă răspund: 
pentru noi a început târziu, s-a terminat repede şi s-a consumat aproape 
integral în vicisitudinile unei istorii ingrate. Momentele de demnitate 
naţională s-au stins sub baionete turceşti, ruseşti sau austro-ungare. Nu fără 
să lase urme benefice, ştiu; dar la fel de puternică a fost legitimarea ideii că 
scopul scuză mijloacele. Numai că... lupta împotriva nedreptăţii şi 
imoralităţii cu arme nedrepte sau imorale naşte, până la urmă, nedreptate şi 
imoralitate. 


Da, ne-am unit, apoi ne-am întregit ţara; momente superbe! Am construit 
România, apoi România Mare, dar... răstimpul de construcţie morală 
realizată de alţii în secole, la noi nu s-a putut întinde nici pe câteva decenii. 
Ştiţi prea bine: Europa anilor ‘30 numai la construcţie morală nu invita o 
ţară aflată aici, la confluenţa lumilor şi intereselor ... Să fi învăţat cinstea de 
la „echipele morţii” legionare? De la dictatura regală? De la clasa politică şi 
de la clasele avute, cu a căror imagine reală presa şi literatura epocii au fost 
necruțătoare? Sau poate, de la armata germană de ocupaţie, ceea ce era în 
realitate Wermacht-ul, marele nostru aliat? 


Cel mai grav lucru s-a întâmplat, însă, după război. O lume, lumea liberă, 
şi-a cumpărat liniştea, sau a crezut că şi-o cumpără, pe seama libertăţii 
noastre. O jumătate de secol am fost compătimiţi pentru gratiile în spatele 
cărora trăiam, dar cei ce ne compătimeau cotizaseră substanţial la 
construirea temniţei. Credeţi că pe o asemenea premisă morală se poate 
clădi rezistenţa morală împotriva unei societăţi viciate de minciună - cum a 
fost comunismul? Ei bine, restul... l-a făcut imensa mistificare ai cărei eroi, 
martori, victime şi - de ce nu? - autori am fost. N-am să detaliez toate viciile 
alimentate sistematic şi îngroşate aberant de regimul comunist; le 
cunoaşteţi, le ştiu toţi românii, ba chiar întreg mapamondul a ajuns să le 
cunoască - prin chipul, cuvintele şi actele noastre de-acum. Esenţialul: într- 
o lume în care nimic nu se putea obţine normal sau legal, supraviețuirea 
însemna corupţie. Mai multă sau mai puţină, în vârful sau la baza ierarhiei 


sociale, conştientizată sau - la început - nu, dar omniprezentă, intrată în 
reflex, corupţia a devenit a doua noastră natură. „Altoiul” ultimelor decenii 
a prins fantastic pe un trunchi bine şi îndelung pregătit de istorie. 


De ce e, acum, insuportabil fenomenul? De ce corupţia a izbucnit ca o 
explozie atomică, a cărei ciupercă acoperă şi omoară tot? Simplu: pentru că 
un regim nu dictatorial, ci polițienesc asigurase aparențele, faţada. Zeci de 
ani totul s-a făcut pe ascuns, în şoaptă, codificat, ocolind telefoanele 
ascultate, sau numai cu „oameni de încredere”. Frica a dominat procesul, de 
la nomenclatură până la ultimul amărât. Azi... nimeni nu se mai teme de 
nimeni; nici măcar de lege, aşa cum e legea, bună sau rea. Suntem estici, 
dar ne aflăm în plin vest sălbatic, cel de la începuturile colonizării Americii. 
Ba... chiar mai rău: acolo domnea declarat legea celui mai tare, a celui mai 
iute de mână. Noi ne mistificăm cu principii, ne ascundem sub sloganuri 
democratice. Naivul care crede în ele e pierdut; nici n-apucă să vadă cine şi 
de unde a tras... 


Ce se fură? Absolut tot ce se poate fura! Priviţi în jur, citiţi ziarele, 
vorbiţi cu oamenii, deschideţi televizorul, ascultați radioul, amestecaţi-vă 
printre vameşii care scotocesc bagajele turiştilor, la graniţe... E uimitor! 
Cine fură? Dar... cine nu fură? Întreprinderile şi instituţiile de stat au 
devenit ansambluri de parcele ilegal privatizate, furnizoare de material, 
materie primă, energie, spaţiu, personal, scule, utilaje şi... influenţă pentru 
întreprinzătorul particular. Funcţionarul de la ghişeu, care nu are ce fura, 
pune ştampila contra cost -unde şi pe ce permite dar mai ales nu permite 
legea. Corupţia e regula atotputemică; ea deschide toate uşile, de la cel mai 
umil birou până la cele mai înalte cabinete. Cea mai ieftină carne din lume 
este carnea de româncă; a năpădit toate pieţele Europei şi Orientului 
apropiat, dar va ajunge şi în cel îndepărtat, nu-mi fac griji. Ne vindem pe 
nimic femeile, ne vindem copiii, oferim în gura mare suflet de vânzare, deşi 
marfa asta nu ne-o cumpără nimeni; ce să facă străinii cu sufletul? Ei au 
nevoie de trupuri, braţe, umeri, capete; sufletul, în ziua de azi... 


Mi se părea cam mult; gând la gând cu demnitarul care ascultase, 
răbdător, totul. Acum reacţionă: 

— Mulţumesc, am priceput, nu e nevoie să insişti, întrerupse demnitarul, 
încă stăpânindu-şi nervii. 

— Să înţeleg din spusele dumneavoastră că nu cunoaşteţi „starea 
naţiunii”? Sau că... v-o asumaţi? 


— Înţelege că ştiu o mulţime de lucruri, că le condamn, că lupt pentru 
schimbarea lor, dar de-aici până la viziunea catastrofică şi mai ales până la 
afirmaţia că nu există nici o şansă împotriva corupţiei, asta... iartă-mă, nu 
pot accepta. Nu pentru că sunt implicat, ci pentru că sunt om, şi este 
omeneşte să crezi şi să lupţi pentru bine, mai ales pentru binele unui popor. 
Se nasc noi legi... 


— Care nu se vor aplica! - sări înverşunatul vizitator. În România, până şi 
legile lui Ceauşescu, cele mai draconice de pe continent, s-au aplicat cum a 
vrut nomenclatura, deşi satrapul îşi vizita ţara ca pe o moşie particulară, să 
vadă ce şi cum ... 

— Nomenclatura nu mai există. 

— Cea veche; dar s-a născut şi prinde cheag una nouă! Băieți culti, 
şcoliţi, engleziţi, franţuziţi, cu doctorate „pe apucate”, ştiu toţi că CO2 nu se 
citeşte „codoi”, cum îl citea sinistra... Scandalul vilelor a izbucnit, casele 
prefecţilor din rezervaţiile naturale au început să apară, totul se va ţine 
lanţ... 


— Nu, domnule. Cine s-a murdărit, va răspunde şi, oricum, va pleca. 


— Şi vor veni alţii, care o vor lua de la cap! E vremea corupţiei! Nu 
garda dumneavoastră financiară, cumpărată din faşe, va opri avalanşa! Şi 
nici puterea, numită astfel prin tradiţie, de fapt contestată din toate părţile, şi 
care nu e putere, ci neputinţă ... 


— Vor fi alegeri. Electoratul va instaura o altă putere, necontestată ... 


— Fals! Orice putere va fi contestată la noi! Strada se va răfui cu orice 
guvern care va încerca să-i pună zăbală în gură şi să-i strângă frâul. Motive? 
Slavă Domnului! Credeţi că ţara asta, care acum condamnă la unison şi cu 
deplin temei comunismul, nu are motive suficiente, vechi şi noi, de răfuială 
cu dreapta, cu partidele istorice, ca să nu mai spun de extrema dreaptă? 
Credeţi dumneavoastră că o ipotetică “Piaţă a Universităţii” ocupată de 
stânga, susţinută de muncitorimea Bucureştiului şi a ţării, putea fi evacuată 
de un guvern țărănist sau liberal? Să fim serioşi! O lungă perioadă de timp, 
contestarea va fi singura constantă a vieţii politice româneşti. Ea va slăbi, 
prin culpabilizare, orice autoritate, şi astfel corupţia îşi va vedea de treabă. 
Asta e schema! 

Jocul “de-a şoarecele şi pisica”, dar mai ales finalitatea pe care n-o 
întrezărea, îl iritase prea tare pe înaltul demnitar. Privind spre obiectivul 
camerei ascunse - deci către mine, cel aflat în faţa monitorului tv - parcă 


cerând scuze pentru încălcarea convenției, încercă să precipite sfârşitul 
discuţiei: 

— Să admitem că aşa este - deşi, chiar ipotetic, nu pot să accept ideea 
dumitale... dar să admitem. Ce propui? 

Omul îl privi în ochi, apoi spuse: 

— Există o singură soluţie: înțelegeţi-vă cu hoţii. 

Crezând că n-a auzit bine, demnitarul se aplecă uşor înainte, invitându-şi, 
prin întreaga atitudine, interlocutorul să repete cuvintele. Ceea ce 
solicitantul făcu fără nici o ezitare. 


— Da; la hoţi este salvarea. Fiţi sigur că nici lor nu le convine situaţia. 
Când fură toţi, urmează inevitabilul: sărăcia lucie. Şi atunci... nu va mai fi 
nimic de furat. 


Uluirea dură câteva secunde, după care o mânie cu greu reţinută răzbătu 
în tonul întrebării: 


— Dumneata ce vrei să salvezi: ţara sau hoţii? De cine ţi se rupe inima? 


— Ştiu ce vă interesează; pentru asta am venit. Am încercat să vă 
conving că nu puteţi lupta cu hoţia şi corupţia legal; e ineficient. Chemaţi în 
ajutor lumea interlopă. Puneţi-i să facă ordine aşa cum ştiu şi pot ei şi 
numai ei. Aţi auzit de Alimănescu? Nu? Păcat. Pe la începutul lui 1945, 
când starea de haos ameninţa Bucureştiul, unde ordinea lui Antonescu se 
prăbuşise dar nu se instaurase alta şi ţara era în haos, a apărut o brigadă de 
poliţie, sub conducerea lui Alimănescu. Să te ferească Dumnezeu de popii 
răspopiţi! Mergea la sigur, afla totul, la timp, avea ochi şi urechi peste tot. 
Judeca sumar şi executa fără milă. În câteva luni, la Bucureşti se putea 
respira! Dar fenomenul nu este exclusiv românesc. În multe ţări ale lumii, 
ordinea socială se instituie şi se apără cu contribuţia decisivă a lumii 
interlope. Mafia din sudul Italiei este infinit mai eficientă decât poliţia, iar 
legăturile dintre cele două... 

— Dumneata propui, deci, stârpirea corupţiei prin crearea unei mafii în 
România? Şi asta, cu ajutorul autorităţii statale? - reuşi să articuleze 
demnitarul, acum - negru la faţă de mânie. 

— Dacă vi se pare prea mult... reformulez propunerea: căutaţi un nou 
Alimănescu. Eu îl cunosc. Vi-l... 

Discuţia se întrerupse brusc. Din anticameră, şeful de cabinet pătrunse, 
panicat, bâlbâindu-se neinteligibil. În spatele lui, câţiva poliţişti ezitau între 


nevoia presantă de a intra şi sfiala firească în faţa cabinetului unui înalt 
demnitar. Sentimentul datoriei fu însă mai puternic, aşa că, sub ochii uimiţi 
ai gazdei, poliţiştii se precipitară spre vizitatorul ce-i aştepta calm, pe scaun, 
şi-i puseră cătuşele. Şeful echipei se explică, încurcat: 

— lertaţi-ne, excelenţă... Individul este un periculos infractor, evadat din 
penitenciar. Urma pe care am reuşit, totuşi, să i-o luăm, ne-a adus până aici; 
am ezitat să năvălim aşa cum... cum vedeţi... dar ne-am temut să nu se 
întâmple o nenorocire. Orice clipă de întârziere putea, Doamne fereşte, să... 
Fără să opună rezistenţă, evadatul se îndreptă spre uşă, încadrat de poliţişti. 
În prag, se întoarse, spunând: 

— Problema rămâne; ca şi oferta. Eu vă stau la dispoziţie... 

— Luaţi-l! - rosti scurt demnitarul. 

Când rămase singur, îşi aprinse o ţigară. Cred că nu mi s-a părut: flacăra 
brichetei îi tremura uşor în mâna dreaptă. Mai târziu, aveam să aflu că, până 
în acea clipă, nu fumase niciodată. 


15. ETERNUL FEMININ 


Când tocmai remarcam monopolul sexului masculin la audienţe, în 
cabinet intră o femeie. Înaltă, bine legată, cu o expresie energică (era să 
spun: bărbătească). Din prima clipă mi se păru foarte cunoscută. Unde-o 
mai văzusem? Mai târziu, aveam să aflu că şi demnitarul se străduise 
îndelung s-o identifice. 

— Sper să se fi găsit, în sfârşit, un om de stat capabil să realizeze 
importanţa proiectului meu, începu ea. Din câte ştiu, căutaţi drumul către 
bunăstare, ordine, concordie... Ei bine, eu am soluţia. 

În faţa tăcerii demnitarului, femeia atacă: 

— Istoria a numit-o MATRIARHAT. 

Înaltul demnitar întrebă, pe un ton voit neutru: 

— Cu preluarea în bloc a tuturor elementelor comunei primitive, sau... ? 

Energica femeie tăie scurt: 

— Căutam înţelegere. Maliţie, ironie, superioritate masculină am găsit 
peste tot. 


— Scuzaţi-mă. Vorbiţi-mi, vă rog. Ascult cu interes, se grăbi să o invite 
demnitarul. 

— Merci. Dacă îmi veţi urmări argumentele-premisă, concluzia se va 
impune de la sine. Vă întreb: care este celula de bază a organizării sociale? 
Familia, desigur. Întreb, mai departe: cine conduce, de fapt, familia? 
Evident, femeia, chiar dacă bărbaţii nu recunosc. Ea, stăpâna casei, stâlpul 
casei, robul casei, este şi cu munca, dar şi cu decizia. Casa este cum e 
femeia, Copiii sunt cum este mama. Viaţa familiei “curge” aşa cum a ştiut 
să-i croiască făgaş soţia şi mama. Dar în constituirea unui cuplu, cine are 
cuvântul hotărâtor? Tot femeia. Ea alege. Iniţiativa e a bărbatului doar în 
cazul aventurilor de-o noapte sau de-o săptămână; în legătura matrimonială, 
femeia alege şi hotărăşte. 

Aici, o primă întrebare de control: dacă intuiţia, tactul, hărnicia, 
devoţiunea împinsă până la sacrificiu, spiritul gospodăresc şi atâtea alte 
calităţi ale femeii s-au probat indubitabil, de ce n-au oamenii înţelepciunea 
să  încredinţeze femeii conducerea societății? De ce dăinuie, 
instituţionalizat, mitul superiorității masculine, întemeiat... pe ce? 


Întrebarea s-ar putea formula şi altfel: cred oare bărbaţii că ei conduc? De 
unde atâta naivitate? Se mai îndoieşte cineva că femeia este placa turnantă a 
tuturor deciziilor importante, din cele mai vechi timpuri până azi? 
Patriarhatul n-a fost altceva decât un matriarhat disimulat, în care femeia a 
condus din umbră, prin interpuşi. A venit timpul să corectăm această 
nedreptate făţarnică. Atunci când istoria i-a permis să ţină frâiele pe faţă, 
femeia a făcut minuni. Ea s-a numit Cleopatra... nu zâmbiţi, vă rog! Fără 
amestecul lui Cezar, Cleopatra ar fi rămas numai o mare regină; atât! 
Femeia-conducător s-a mai numit Elisabeta a Angliei, sau Victoria; 
Ecaterina a Rusiei, Maria-Tereza a Austro-Ungariei, Caterina de Medicis a 
Franţei, Teodora a Bizanțului, sau, mai nou, Margaret Teatcher... N-au fost 
ele la înălţimea marilor capete încoronate ale lumii? Istoricii (bărbaţi, vă 
rog să reţineţi), spun: da. Mă veţi întreba, poate: de ce istoria n-a consemnat 
mai multe femei în „vârf? Dar e o minune că bărbaţii au lăsat şi atâtea câte 
au reuşit să răzbată! În locul bărbaţilor, eu nu m-aş mândri cu sceptrele, 
coroanele, dregătoriile şi însemnele puterii; n-au motive! Nu ei au condus, 
ci ele: soțiile, amantele, favoritele, curtezanele, stăpânele din umbră ale 
curţii palatelor, cabinetelor, cancelariilor şi centrelor puterii. Ele au şoptit 
urechilor auguste ce să facă şi ce nu, ele au dirijat mâinile imperiale, 
arătându— le pe ce act să-şi pună ilustra semnătură, pe cine să trimită la 


eşafod şi pe cine să urce în rang... Nu degeaba se spune „Cherchez la 
famme!” Ei bine, e timpul să i se dea femeii ceea ce merită, spre binele 
societăţii. Ea trebuie să conducă. De fapt şi de drept. 

Ştiu, se opun o mulţime de prejudecăţi, continuă rapid vizitatoarea. 
Răuvoitorii afirmă că suntem nişte biete fiinţe supuse capriciilor ovariene. 
Bârfă! Întrebaţi orice medic: dintre cele două sexe, care este cel mai 
dependent de instinctul sexual? Evident, cel masculin! O femeie „în vârf” 
reduce cu foarte multe procente riscul intrării sub papucul vreunei pasiuni. 
Nu vorbesc, desigur, despre isterice sau nimfomane; patologicul nu iartă 
nici bărbatul, nici femeia. 


— Şi când sunteţi însărcinate? se interesă demnitarul. 
— Există adjuncţi - eu aş zice că trebuie să existe adjuncte; naştem şi 
revenim. 


— lar pe timpul modificării fiziologice lunare? perseveră în curiozitate 
demnitarul. 


— Un fleac. Bărbaţii nu se declară bolnavi la orice guturai, când le curge 
nasul? Ce alte argumente contra se mai invocă? Handicapul rezistenţei 
fizice. Fals! Femeia este absolut competitivă cu bărbatul. Nici o ramură a 
sporturilor nu-i e prohibită: culturismul, halterele, boxul, katch-ul, judo, 
artele marţiale, maratornul chiar... Femeia este cosmonaut, soldat, marinar, 
miner, gangster, poliţist, om de afaceri, savant, scriitor, creator de artă, 
interpret, medic, educator, om politic, conducător de stat... 

Da, e adevărat: ni se reproşează veninos că istoria filozofiei n-a reţinut 
până acum numele vreunei femei. Ei bine, încep să cred că nu femeile, ci 
filozofia trebuie să-şi facă complexe din asta! Mi-e teamă că sus-zisa ştiinţă 
(definită de unii drept „drumul cel mai lung dintre două citate”) nu prea 
justifică investiţia de inteligenţă şi talent pe care femeia, cu intuiţia ei 
infailibilă, a preferat să o facă acolo unde merita! 

— M-aţi convins, doamnă, se dădu bătut demnitarul. De altfel, multe din 
afirmaţiile dumneavoastră sunt adevăruri de mult recunoscute. Nu înţeleg 
însă prea bine ce doriţi. 

— Să instauraţi rolul conducător al femeii în societate, formulă clar şi 
concis vizitatoarea. 


— Mai concret, vă rog ... 


— Toate funcţiile de conducere vor fi ocupate de femei, începu să-şi 
detalieze programul reformatoarea. Femeia va deveni capul familiei. Ea va 
da numele de familie pentru soţ şi copii. De altfel, se ştie bine: singura 
certitudine la naşterea unui copil este filiaţia maternă; tatăl... La nivel local, 
regional şi central, în toate instituţiile publice, posturile de conducere vor fi 
rezervate femeilor. 


— Şi dacă nu sunt indiscret, bărbaţii?... Trăim, totuşi, într-un stat de 
drept, într-o societate democratică ... 

— Bărbaţii, domnule, dacă vor înţelege interesul societăţii, vor şti să 
treacă peste orgolii deşarte şi îşi vor accepta cu demnitate condiţia 
subalternă. Poate, de-a lungul unei perioade istorice greu de estimat, ei vor 
găsi tăria să urmeze exemplul femeii şi să lucreze cu migală asupra propriei 
naturi şi condiţii, până vor deveni competitivi cu noi. Fiţi sigur că, ajunse la 
putere, femeile vor şti să stingă rapid conflictele artificiale, să concilieze pe 
cele reale, să gospodărească chibzuit resursele, să stabilească obiectivele, 
priorităţile, căile, costul social. Ştiţi care va fi primul efect benefic al noului 
matriarhat? Dispariţia războiului; o mamă, o soţie, nu-şi trimite la moarte 
copilul sau bărbatul. 

— Înţeleg, acum este clar, răspunse demnitarul, într-adevăr perfect 
lămurit. Rămâne, totuşi, deschisă problema compatibilităţii sistemului 
dumneavoastră cu normele statului de drept, în care monopolul puterii, 
înţelegeţi.... 

— Democraţia vă frământă, deci? Ciudat; milenii de-a rândul dominaţia 
bărbaţilor n-a deranjat pe nimeni. Dar, mă rog... Nu exclud posibilitatea 
negocierii unui procent infim, între 1-3%, în care bărbaţii să aibă, totuşi, 
acces la conducere. În rest, noi, femeile, populaţia majoritară a planetei, 
vom acorda sexului minoritar dreptul democratic la organizare pentru 
apărarea intereselor specifice; minus homosexualitatea, o spun din capul 
locului! E aberant să privezi majoritatea feminină de o viaţă sexuală 
normală, pentru că domnii, după ce că sunt insuficienţi, se mai apucă şi de 
„„„Asta nu! 


Fiţi sigur, domnule, că vom fi mai generoase cu bărbaţii decât au fost ei 
cu noi. Nu vom reînfiinţa haremurile în variantă masculină, n-o să-i 
aruncăm pe bărbaţi în bordeluri, n-o să instituţionalizăm amantul (sau 
amanţii) -aşa cum au procedat iubiții noştri soţi cu metresele; timpul rămas 
liber de la treburile complexe şi de răspundere ce ne aşteaptă, îl vom 


petrece acasă, în familie, nu prin cârciumi şi lupanare. Nu vom inventa un 
misoginism pe dos; înţelegem că bărbatul reprezintă un rău necesar, chiar 
ameliorabil... 


Tot vorbind, vajnica feministă începu să-şi rotească privirile prin cabinet. 
În ochi i se desluşeau intenţiile modificărilor viitoare. Începusem chiar să 
ghicesc piesele de mobilier care nu-i plac. Era limpede: decoratorii vor avea 
de lucru, nu glumă! După aerul de stăpână, înţelegeam că vizitatoarea se şi 
vedea instalată aici. Demnitarul îndrăzni: 


— Proiectul acesta atât de... de radical şi îndrăzneţ, reprezintă o emanaţie 
proprie? L-aţi discutat cu femeile? Le-aţi consultat, măcar? Aveţi - ca să zic 
aşa - un mandat de la cineva, sau este pur şi simplu o viziune? O viziune 
personală? 


Vizitatoarea nu avu răbdare să asculte până la capăt. Preciză în acelaşi stil 
tranşant care o caracteriza: 


— Să consult femeile? Nu, domnule. Ar fi o gafă. De-abia după 2-3 
generaţii de la schimbarea statutului social, femeia va parveni la conştiinţa 
propriei sale valori şi puteri. Ştiu că bărbaţii ar dori acum un plebiscit, prilej 
cu care, ridicând ei tonul, şi-ar invita consoartele: „Hai, Mariţo, votează 
dar... fii atentă cum, şi... repede, până nu mă-nfurii şi nu pun cureaua pe 
tine!” Cunosc bine mentalitatea; din fericire, viaţa m-a scutit de efectele ei. 
Mi-am câştigat existenţa singură, mi-am făurit o situaţie de invidiat fără un 
bărbat lângă mine. Tenisul m-a... 

Brusc, declicul s-a produs: o cunoşteam din transmisiunile marilor turnee 
de tenis! În aceeaşi clipă - cum aveam să aflu mai târziu - demnitarul şi-a 
identificat şi el vizitatoarea: era celebra campioană Martina Navratilova. 


— Sunteţi, aşadar, fosta mare jucătoare... începu el, dar replica rezolută a 
musafirei îl întrerupse - pentru a câta oară? 


— Nu „fosta”. Oficial, încă nu m-am retras. 


— Scuzaţi-mă... Dacă nu mă înşel, dumneavoastră... după cum scrie 
presa internaţională... nu sunteţi tocmai... sau nu sunteţi numai femeie. Vi se 
atribuie câteva căsnicii de... de unisex... îşi încheie demnitarul intervenţia 
cu o vizibilă jenă. 

— Şi ce-i cu asta? Viaţa mea mă priveşte. Acum, aici, vorbesc în calitate 
de femeie. Nici proletariatul nu şi-a teoretizat eliberarea de sub exploatare 
prin condeiul unui proletar. Eu sunt, oricum, mai femeie decât a fost Marx 
proletar! 


„.. Tot restul zilei, demnitarul a rămas gânditor şi posac. Seara, mi-a căzut 
în mână bloc-notesul pe care creionul său se jucase, probabil reflex, de-a 
lungul reveriei prelungite, în singurătatea cabinetului. Am descifrat: 
„Internaționala I-a feminină”; „Femei din toate ţările, uniţi-vă!”, „Revoluţia 
mondială feminină” şi alte formule ce îmi sunau, prin analogie, teribil de 
familiar. Pe o altă foaie, creionul mâzgălise în grabă câteva nume: Roza 
Luxemburg, Klara Setkin, Krupskaia, Sofia Nădejde, Furţeva, Evita Peron, 
Passionaria, Ana Pauker, Elena C. şi încă vreo câteva, mai contemporane, 
urmate de multe semne de exclamare şi întrebare, iar la sfârşit, ca o 
concluzie, subliniată cu două linii: „Femeia comisar”. 


Peste câteva zile, înaltul demnitar descoperi în pagina de sport a unui 
cotidian, ştirea despre o nouă victorie a „veteranei” Navratilova într-un 
mare turneu internaţional. Îmi arătă ziarul, întrebându— mă, plin de 
speranţă: 

— Ce crezi, am scăpat? 


16. FABRICANTUL DE ISTORIE AUTENTICĂ 


Insul - un bărbat şters, de-o banalitate desăvârşită - se distingea numai 
printr-un soi de servietă, încăpătoare cât o valiză, ţinută lângă el, la picioare, 
cu o grijă atât de manifestă, încât... era clar: cheia demersului său acolo se 
afla, în imensitatea burdufului de piele scorojită. 


— Cunosc necazurile ţării dumneavoastră, declară el cu graba celui care 
ştie că are timpul limitat. 


Ştiu şi cauza: străinătatea. Vă fac mizerie vecinii, Europa, America... 
Toţi. 

— Exagerezi, domnule, încercă demnitarul să pună problema în termenii 
ei reali. Dificultăţi există, desigur, dar... cine nu are, în ziua de azi? Eu n-aş 
îndrăzni să afirm că numai contextul străin e de vină... 


— Ba da, ba da! Răspunsul dumneavoastră echilibrat vă onorează, dar... 
cunosc situaţia, inclusiv dedesubturile! Din fericire, există soluţie. O am şi 
v-o ofer, rosti vizitatorul cu convingere, strângând mânerul servietei uriaşe, 
ca şi când de la ea, din ea ar putea veni izbăvirea României. 


— În fond, care e problema? continuă el la fel de grăbit. Jocul intereselor. 
Intre vorbe şi fapte, politica mondială a creat - azi mai mult ca oricând - o 


imensă prăpastie. Toate cancelariile lumii propovăduiesc principii, dar de 
promovat, promovează interese. La tratative şi contacte oficiale - zâmbete 
dulci şi vorbe frumoase, dar la concret - nimic, sau chiar propuneri de 
afaceri păguboase. Şi totul sub paravanul celei mai depline legalităţi. A 
trecut vremea invaziilor, cotropirilor, anexiunilor teritoriale - cu excepţia, 
desigur, a cazurilor limită, a situaţiilor disperate, care nu se pot rezolva 
altfel, vezi războiul din Golf, dar şi atunci... totul cu acte-n regulă! Trăim, 
nu-i aşa, în epoca statelor de drept, a dreptului internaţional... Fără 
justificare şi îndreptăţire legală, fără temei istorico-juridic eşti mort. De 
altfel, chiar şi dictatorii interbelici anticipaseră situaţia; ca să vă ia 
Basarabia, Stalin nu şi-a trimis, pur şi simplu, tancurile peste Nistru; nu. A 
încheiat mai întâi un pact cu Hitler, şi-a împărţit prada cu Germania nazistă 
printr-un document în toată regula, apoi v-a dat un ultimatum, cum scrie la 
carte, şi de-abia apoi a cules fructul dorit, că doar nu trăim pe vremea lui 
Attila sau Ginghis Han, încălecăm, năvălim, pârjolim, omorâm, stăpânim... 

Am făcut această lungă introducere, excelenţă, pentru a schiţa contextul 
în care dreptul istoric, atestarea documentară, actul istoriografic încep să 
joace un rol fundamental în apărarea şi dobândirea drepturilor legitime, în 
impunerea intereselor vitale ale unul stat. Ei bine, tocmai aceasta este 
specialitatea mea: confecţionarea documentelor istorice. 


Deşi obişnuit cu ideea că nu trebuie să se mai mire de nimic, la auzul 
şocantei formulări, înaltul demnitar deschise ochii larg şi schiţă o intenţie de 
întrebare pe care şi-o reprimă rapid. 

Vizitatorul surprinse reacţia şi începu să explice. 


— Istoria se compune dintr-o infinitate de bătălii, păci, pacte, tratate şi 
convenţii, adevărate plăci turnante ale evenimentelor ulterioare. Tot ce s-a 
întâmplat după, se sprijină pe un fapt militar, politic sau diplomatic, stipulat 
într-un act devenit capitol de istorie. Dacă vrei să contestezi consecinţele, 
ataci actul. Mai precis, demonstrezi că, la vremea respectivă, factori 
interesaţi, rău intenţionaţi, au deformat şi mistificat evenimentul, viciind 
întreaga devenire ulterioară... înţelegeţi? 

— Mărturisesc: nu, rosti uşor jenat demnitarul. 

— Firesc. Ideea e prea nouă pentru dumneavoastră. Nu-i nimic, vă veţi 
obişnui. Un exemplu, şi mă veţi înţelege. Pe ce s-a sprijinit dreptul de 
stăpânire al romanilor în nordul Africii? Simplu: pe victoria militară a 
Romei asupra Cartaginei. E suficient să vină astăzi cineva şi să demonstreze 


cu documente că Roma n-a învins niciodată Cartagina; cetatea a pierit într- 
un cataclism natural, precum Pompeiul, şi atunci un întreg capitol de istorie 
apare, dintr-o dată, într-o cu totul altă lumină... Imperiul lui Napoleon a 
dispărut de pe harta politică a Europei în urma înfrângerii de la Waterloo; 
sunteţi de acord, nu? la imaginaţi-vă legitimitatea hărţii politice a Europei 
de după 1814 în ipoteza că, la Waterloo, Napoleon nu a pierdut bătălia, ci a 
învins, şi că numai o mistificare de proporţii, cu complicitatea tacită a 
istoriografiei epocii, a reuşit să „schimbe semnul ecuaţiei” şi să strâmbe un 
curs istoric ce se îndrepta în cu totul altă direcţie ... 


Indignarea omului politic învinse răbdarea şi tactul omului protocolar 
care asculta expozeul. 


Demnitarul izbucni: 


— Dar e absurd! Istoria consemnează cu lux de amănunte faptele! O 
întreagă omenire cunoaşte adevărul! Cine ar accepta azi... 


— Credeţi? In locul dumneavoastră n-aş invoca atât de categoric 
certitudini ce se pot dovedi mult mai incerte decât par. În fond, ce e victoria 
şi ce e înfrângerea? În antichitate, Phirus a exclamat, contemplându-şi 
armata decimată după o izbândă, chipurile, glorioasă: „încă o asemenea 
victorie şi... sunt terminat!” Sub ochii unei întregi omeniri, Sadam Hussein 
serbează un an de la victorie, deşi, se ştie bine, războiul din Golf a fost, 
pentru el, cel mai desăvârşit dezastru din întreaga istorie militară modernă! 
Comunitatea mondială n-are interese să-l contrazică, să zicem; dar irakienii 
suferă de foame şi sărăcie, mor decimaţi de boli, plătesc preţul înfrângerii, 
tolerându-şi, toţi, conducătorul, cu minciună cu tot! In cazul Sadam... ce-mi 
răspundeţi? Se cunoaşte sau nu se cunoaşte adevărul? Se acceptă minciuna 
sau nu ? 


Psihologia maselor este ciudată, întortocheată şi imprevizibilă, vă rog să 
mă credeţi; aş spune că nu numai mulțimile, ci şi inteligenţele superioare au 
nevoie de foarte puţin pentru a pune la îndoială adevăruri ce par 
indubitabile, sau dimpotrivă, pentru a da crezare unor afirmaţii discutabile. 
Ei bine, aici intervin eu. Cu ajutorul unor documente... 

— Autentice? întrebă, naiv, demnitarul. 

— Credeţi că asta contează la un document? Nu! Important este să fie 
recunoscut, acceptat! Documentele mele se bucură de toată credibilitatea, 
am înregistrat deja succese... Aşa se şi explică de ce numeroase ţări au 
recurs la serviciile mele. Spania şi-a propus să şteargă din istoria naţională, 


cu ajutorul meu, jenantul episod al dominaţiei maure. Din păcate, în cazul 
dat mă încurcă literatura; nu ştiu ce voi face cu legenda Cidului, doar e 
notoriu împotriva cui a luptat şi în ce scop, dar... nu se poate să nu găsesc 
ieşire. Întotdeauna există o soluţie! Argentina mi-a comandat un set de 
documente care să ateste victoria ei asupra Angliei în războiul Malvinelor. 
Pentru Vatican, lucrez la câteva documente despre binefacerile şi blândeţea 
Inchiziției. Anglia ar fi interesată de atestarea convieţuirii paşnice, a 
concordiei şi consensului dintre toate zonele insulei, inclusiv Irlanda, din 
cele mai vechi timpuri până în zilele noastre. Cu Franţa, tratez un contract 
extraordinar: dovedirea caracterului nesângeros al Revoluţiei de la 1789. 
Tot francezii mi-au cerut să demonstrez că „noaptea Sfântului Bartolomeu” 
a fost, de fapt, un grandios bal mascat, cu un asemenea succes în epocă, 
încât ecourile lui, preluate eronat de istoriografie, au reverberat până în 
zilele noastre. Eroarea, se pare, vine de la un cronicar monden, prezent la 
sindrofie, care a confundat şampania de culoare roşie, - culoarea sângelui, 
revărsată în valuri, cu sângele autentic. Eu voi corecta şi această injustiţie 
medievală. Se pare că şi Rusia ar intenţiona un demers asemănător cu 
privire la Marea revoluţie socialistă din octombrie, treabă greu de scos la 
capăt, dar nu imposibil. SUA mi-a lansat o comandă la fel de tentantă: 
documente despre decesul de moarte bună (primul de bătrâneţe, al doilea de 
cancer la prostată) al preşedinţilor Lincoln şi Kennedy. Deja am pregătit 
noua variantă a certificatelor de deces. Eu îi înţeleg pe americani: e jenant 
să te prezinţi drept campioni ai democraţiei şi ordinii de drept, când la tine 
acasă preşedinţii mor împuşcaţi ca muştele. M-am decis să-i ajut. De altfel, 
aş fi fariseu dacă n-aş mărturisi: plătesc bine. În etapa a Il-a mi-au mai 
solicitat probe istoriografice cu privire la victoria lor istorică din Vietnam, 
dar aici lucrurile sunt mai complicate; mă mai gândesc. 


Cât priveşte România... v-am studiat atent istoria şi v-am înţeles 
problemele. Am propuneri concrete (fabricantul de documente autentice îşi 
însoţi cuvintele cu un gest, spre imensa-i servietă), dar nu exclud, desigur, 
alte priorităţi; clientul îşi cunoaşte nevoile cel mai bine. 


Ce-aţi spune, de pildă, despre un document prin care Aurelian a decretat, 
la 311, nu retragerea oficială a romanilor din Dacia, ci, dimpotrivă, întărirea 
ocupaţiei militare cu noi legiuni, capabile să facă faţă presiunii valurilor 
migratoare? Proiectul documentului e gata, poate fi discutat. El ar pune 
capăt stupidei teorii a vidului, cu tot cortegiul de consecinţe în plan geo- 
politic. 


— Domnule, îl întrerupse demnitarul iritat, te-am ascultat cu răbdare. 
Este dreptul dumitale să gândeşti ce vrei şi să propui altora ce crezi de 
cuviinţă, dar eu, cu istoria naţională nu mă joc. 

— Nu e joacă, excelenţă! „Teoria vidului” nu e o glumă, ci un fals istoric 
de proporţii. Eu vă ajut să îl spulberaţi definitiv. Alţii sunt mult mai 
receptivi la propunerile mele. Dezvălui, poate, un secret profesional, dar o 
fac spre a vă convinge: tot aci, în cuprinzătorul meu bagaj de comis-voiajor 
al istoriei, se află câteva proiecte care vă privesc direct. Unul din 
documente reconsideră, ba chiar schimbă fundamental desnodământul 
episodului Posada. Acolo, în versiunea mea, Carol Robert v-a învins, 
punând bazele unei stăpâniri seculare asupra Ţării Româneşti... 


— Vă pretaţi la o asemenea...? nu reuşi să-şi termine fraza, indignat, 
demnitarul. 


— Nu înţeleg de ce vă miraţi! Eu lucrez la comanda clientului, conform 
intereselor lui. Statutul meu de profesionist imparţial e probat chiar şi de 
faptul că vin şi vă ofer serviciile deschis. Vreţi să vă apăraţi sau să atacați 
cu mijloacele furnizate de mine? Vă servesc. Nu? Dreptul dumneavoastră! 
Spun mai mult: dacă îmi veţi plăti proiectul cât vecinii de la vest, nu mai 
mult, vi-l cedez, şi „problema Posada” e închisă; aţi scăpat de-o grijă. 

Să ştiţi că mă ocup nu numai de situaţii şi cazuri punctuale, ci şi de 
chestiuni mai complexe, întinse pe ani şi decenii. Chiar de aici, din 
România, am primit recent o comandă. Un domn, parcă Patapiewski sau aşa 
ceva (oricum, un nume cu rezonanţă neaoş-românească) mi-a cerut să 
demonstrez - cu documente, desigur - vidul cultural românesc între 1944- 
1990. 


— În România - vid cultural? Care vid? 


— Cel care a transformat ţara dumneavoastră, timp de aproape cinci 
decenii, într-o Sahară cultural-spirituală. Mă şi apucasem de treabă, că 
subiectul e incitant, dar comanditarul mi-a mărturisit că, deocamdată, n-are 
bani; aşteaptă numirea undeva, la conducerea unui institut cu parale 
frumoase, ca să lanseze comanda fermă. 


— Dumneata vorbeşti serios? exclamă demnitarul, uitând că rolul său în 
acest “joc de-a audienţele” nu este să vorbească, ci să asculte. Cum să fie 
vid? Păi... ce te faci cu Arghezi, Bogza, Stancu, Barbu, Preda, Buzura, 
Sorescu, Nichita, Călinescu, D.R. Popescu şi mulţi, mulţi alţii? Ei n-au 
existat? N-au scris? Corneliu Baba şi Irimescu n-au creat? N-am avut 


compozitori extraordinari? N-au predat la catedre un Vianu, un Balaci, un 
Rosetti? N-au strălucit Calboreanu, Vraca, Bulandra, Beligan, Caragiu, 
Ciulei, Pintilie, Herlea? N-a venit apoi generaţia lui Băieşu, Mazilu, Fănuş, 
Tudor Gheorghe? 

Sufocat de indignare, înaltul demnitar se opri să-şi tragă sufletul. Cu un 
calm imperturbabil, făcătorul de documente nu se sfii să reia expozeul - 
ofertă. 


— Vă înţeleg sentimentele, excelenţă, dar aici nu operăm cu sentimente. 
Credeţi că avocaţii celebri care au câştigat procese celebre, au apărat 
întotdeauna adevărul? Şi invers: perdanţii au fost întotdeauna vinovaţi? Nu, 
nici vorbă! Totul depinde de pledoarie. Juraţii sunt şi ei oameni, greşeala e 
omenească. 


— La tribunalul istoriei nu se câştigă aşa. Istoria judecă obiectiv, detaşat, 
la rece ... 


— Oare? Şi dacă eu voi câştiga, la acest tribunal obiectiv şi detaşat? 
Dacă vreţi, schiţez şi strategia. Urmăriţi-mă, vă rog. Câţiva din cei pomeniti 
de dumneavoastră sunt moşteniţi de la deceniile anterioare perioadei: atunci 
s-au format, atunci şi-au constituit opera, după “44 n-au mai avut decât 
zvăcniri, prelungiri palide ale unei activităţi creatoare practic încheiate. 
Deci - îi scoatem. Aţi mai vorbit despre câţiva actori şi cântăreţi; dar, 
excelenţă, interpretul nu este altceva decât un megafon, o portavoce care 
reproduce -chiar dacă nuanţat - ce stă scris în text sau în partitură; atât. Deci 
- mai pică vreo câţiva. Alţii au lucrat mult „afară”, străinătatea i-a adoptat, 
ca pe Enescu, Ionesco, Eliade, Cioran, Brâncuşi. Deci - nu mai sunt ai 
noştri, nu mai defilăm cu ei. Ce mai urmează? „Valul” Băieşu etc... Aici, 
treaba e simplă şi clară: numiții sunt ziarişti din presa de partid, am deja 
fotocopii după semnăturile lor din statele de salarii ale unor redacţii de 
publicaţii comuniste. Scribii stipendiaţi ai regimului totalitar de tristă 
amintire nu pot fi numiţi creatori. Ce mai rămâne? Da, ar mai fi câţiva 
scriitori, dar ... dacă vin eu acum, după câteva decenii, şi înscenez 
respectivilor câteva răsunătoare procese de plagiat? Dacă răscolesc prin 
presa vremii şi găsesc (iar dacă nu găsesc inventez) vreo cronicuţă 
sarcastică, plină de aluzii străvezii către furt intelectual? Mai mult: marii 
creatori români nu s-au prea simpatizat, e un fapt notoriu, epoca a fost plină 
de polemici, controverse, acuze reciproce. Dacă adun eu toate aceste mici 
răutăţi - să le zicem, le pun cap la cap şi scot de-aici nişte dosare-beton? 


Dacă ... şi dacă .. ..şi dacă ... Vedeţi câţi dacă se pot inventa şi cum poţi 
distruge cu ei oameni şi opere? Dumneavoastră mă întrebaţi acum „care 
vid?” Eu vă voi întreba, după procese: care opere? Care creatori? Pentru că 
îi voi distruge, îi voi ciurui - după expresia unui maestru în execuţii publice! 
Procesele vor face deliciul populaţiei, presa va mânca o pâine cum n-a mai 
avut de multă vreme, vor curge editoriale, pamflete, talk-showuri, 
desvăluiri, atacuri, riposte, mărturii, desminţiri, acuze, expertize, apeluri la 
calm, turnări de gaz pe foc ... Va fi o nebunie! Şi... întreb: în plină nebunie, 
cine va mai putea judeca „la rece”, cum spuneţi? lată-ne ajunşi de unde am 
plecat: fără opere semnificative, fără creatori, ce este o ţară altceva decât 
deşert cultural? Vid. Quod erat demonstrandum! 


Să nu credeţi că scandalul va deranja pe cineva. Dimpotrivă. Când se 
prăbuşesc statuile, vulgul exultă, dar nici spiritele mai elevate nu stau de-o 
parte. Vă daţi seama câte socluri de statui vor rămâne libere? Ce bătaie va fi 
pe ele!?... 

— Şi... în ce stadiu vă aflaţi cu...? de-abia reuşi demnitarul să murmure. 

— În stand-bay. Băiatul n-are bani. Singur n-a reuşit să facă nimic, deşi a 
încercat. Sfrijit, cam pocit la figură şi plăpând la minte cum este, n-a adunat 
decât ironii. Aştept să dispună de fonduri ca să începem acţiunea 
profesionist, că asta nu e treabă de diletanti. Eu sunt pregătit, mai mult de 
jumătate din documente le am aici, în servietă. 


Ce v-aş mai putea oferi? O mulţime de înscrisuri, documente, zapise, 
tratate absolut necunoscute până azi. Scoase la lumină, v-ar ajuta enorm! 
Puteţi demonstra, cu ajutorul lor, că românii au dat Ungariei nu numai pe 
Matei Corvin, ci mai mult de jumătate din regii ei! De ce să tot răspundeţi 
atacurilor iredentiste, când puteţi ataca o dată, decisiv, demonstrând că ţara 
de la vest a fost dintotdeauna o provincie românească? Aveţi probleme şi la 
răsărit; rezolvaţi-le radical! Cereţi Ucraina, pe baza unor documente pe care 
vi le pun la dispoziţie când doriţi; ofer dovezi că, de la Ştefan cel Mare 
încoace, un asemenea demers e întrutotul justificat. Ce semnifică prezenţa 
aromânilor la sud de Dunăre, decât dreptul dumneavoastră la teritorii 
imense care, acum, aparţin altora? Vă pot ajuta să obţineţi Pocuția sau chiar 
vechi regiuni populate cândva de triburi getice... 

— Chiar credeţi că va exista vreun for iresponsabil, care să se joace cu 
harta Europei şi să atribuie României aceste teritorii? exclamă, siderat, 
demnitarul. 


— Nu ştiu; poate da, poate nu. Ele trebuie cerute măcar ca factor de 
presiune. Demersul să existe, să stea acolo, în dosarele mai marilor lumii, să 
dospească printre problemele litigioase ale politicii europene şi mondiale. 
Nu se ştie cum evoluează lucrurile, ce context favorabil se iveşte, ce joc de 
interese bulversează statu-quo-ul. Cine a cerut la timp, cu acte, câştigă! 


Cândva, în tinereţe, am avut un coleg pasionat de scenarii. Nebunia lui 
era să-şi imagineze cum ar fi arătat azi omenirea dacă Alaric n-ar fi cucerit 
Roma, dacă Napoleon ar fi învins la Waterloo, dacă Lenin ar fi pierdut 
partida în 1917, dacă în 1933 Germania ar fi încăput pe mâna celei mai 
puternice grupări politice din acea vreme - comuniştii lui Ernst Thaleman, 
dacă Anglia n-ar fi câştigat bătălia aerului, dacă Roosvelt n-ar fi ştiut să 
atragă - prin cacialmaua Pearl-Harboor-ului - America în război, dacă Hitler 
ar fi câştigat în Rusia, dacă Truman n-ar fi aruncat bomba atomică, dacă, în 
criza rachetelor, Kennedy şi Hruşciov n-ar fi avut înţelepciunea de a evita 
focul nuclear, dacă... dacă... Acesta, da, este un joc. Se poate presupune 
orice, se poate fantaza oricât şi oricum. Eu fac altceva: ofer temei juridic de 
intervenţie, pun premisele acţiunii politice, poate militare. Nu respingeţi 
oferta. Vă pare cinică, dar nu este. Viaţa internaţională nu e populată cu 
sfinţi, nu e guvernată de principii şi nu e condusă de adevăr. Folosiţi 
instrumentul pe care vi-l ofer. Strică ţării dumneavoastră, de pildă, să se ştie 
despre ea că la Războieni i-aţi bătut pe turci? Că domnitorul Cuza a părăsit 
tronul Principatelor de bună voie, nu în urma unei conspirații? Că la 
Lupeni, în 1929, n-a fost o represiune, ci un banchet oferit minerilor Văii 
Jiului de către guvernul acelui timp? Că în 1907, câteva mii de ţărani au 
asistat la salve de bucurie, prilejuite de mult aşteptata şi paşnic obţinuta 
reformă agrară? 


Dar... ce să mai dezgropăm timpuri de mult apuse, când dumneavoastră 
aveţi de răspuns unor nevoi stringente! Țara şi străinătatea vă întreabă: ce s- 
a întâmplat, de fapt, în decembrie 1989? Ei bine, vă ofer cinci variante de 
răspuns; le am aici, se pot negocia pe loc! Prima: revoluţie minuţios 
pregătită. A doua: revoltă populară spontană. A treia: lovitură de stat - şi ea, 
cu trei variante: a unui singur grup conspirator, a mai multor grupuri 
paralele şi, în sfârşit, iniţiativă a aparatului comunist, nemulţumit de 
dictator. A patra: primul exerciţiu tactic de proporţii desfăşurat în comun de 
KGB, CIA, Mosad şi Inteligence Service, un fel de prefigurare a 
înțelegerilor ulterioare. A cincea:... 


Istoriograful n-a mai apucat să expună ultima variant. Incălcând 
promisiunea şi protocolul, înaltul demnitar îi aduse la cunoştinţă 
vizitatorului că audiența s-a terminat. 


17. UN EXPERT ÎN CONSULTING SOCIAL 


— V-am urmărit alocuţiunea televizată, excelenţă. Aveţi perfectă 
dreptate. Problema cardinală a societăţii româneşti este, acum, organizarea. 
Dar cum nimic nu vine de la sine, organizarea trebuie şi ea organizată. 
Posed soluţia: sunt gata să v-o ofer. 


Omul dovedea o insistenţă de voiajor comercial în exerciţiul funcţiunii şi 
un debit verbal de radio-reporter sportiv. Intrat ca o furtună în cabinet, 
revărsase de la uşă asupra înaltului demnitar un torent năucitor de vorbe. 


— V-am înţeles din prima clipă: din haos, nu se poate naşte decât haos. 
Destul cu anarhia! Gata cu stihiile! Dar... v-am priceput şi reticenţele, 
modul, ca să zic aşa, înțelept în care aţi pus problema. Păi, până acum câtva 
timp, cine chema poporul la „ordine şi disciplină”? Ştim noi cine! Nu puteai 
nici să strănuţi decât „în mod organizat”, în „cadru organizat”. E perfect 
explicabilă, de aceea, alergia oamenilor când vii acum şi le spui: fraţilor, să 
ne organizăm! 

lată de ce am conceput un plan simplu, eficient, pe înţelesul maselor şi, 
mai ales - că aici e toată “găselnița”! -în perfect acord cu spiritul 
democraţiei din Uniunea Europeană în care vrem să intrăm şi tot nu 
ajungem...Câteva minute dacă-mi acordaţi - mitralie vizitatorul în 
continuare, uitând că vorbeşte deja de câteva minute - vi-l prezint şi, sunt 
convins, din acel moment... 


Un gest la fel de repezit ca ploaia de cuvinte ce-i ieşea din gură, încercă 
să încheie şi să întregească ideea. Mişcarea largă, prin aer, a mâinii drepte, 
arătând la un moment dat către fotoliul prezidenţial şi, în final, spre pieptul 
solicitantului, dorea să spună: din acel moment eu sunt omul 
dumneavoastră! 


— În fond, care e dificultatea? După cinci decenii de comportament 
impus, omul refuză instinctiv tot ce pare constrângător, coercitiv; or, - 
structurile statale par, şi într-un fel chiar şi sunt coercitive; în ochii 
cetăţeanului, statul este puterea, iar puterea, ştim bine ... Ce rămâne de 


făcut? Simplu: să transferăm structurile de organizare în planul iniţiativei 
nestatale, neguvernamentale. Concret, vă propun o vastă, atotcuprinzătoare 
reţea de societăţi, organizaţii, uniuni, ligi şi alte forme de asociere care să 
cuprindă, practic, toată suflarea ţării. 

Speculând singura clipă de respiraţie în care, sufocat de propria-i cadență 
verbală, propovăduitorul organizării sociale se opri să tragă o gură zdravănă 
de aer, demnitarul întrebă: 


— Credeţi că în România anului 1992 nu sunt suficiente organizaţii, 
societăţi şi uniuni? 

— Le-am inventariat; sunt puţine. Numai vreo 200 de partide politice, 
300-400 organizaţii apolitice, aproximativ 1500 grupări şi centrale 
sindicale, nu mai mult de 400 de societăţi non-profit, vreo 300— 400 de 
fundaţii umanitare, 2-300 societăţi culturale, alături de alte câteva zeci de 
nuclee în curs de coagulare. Un fleac! Mai gravă decât insuficienţa 
cantitativă este, însă, structura lor. Au rămas pur şi simplu de izbelişte 
categorii socio-profesionale, de vârstă şi de interese absolut esenţiale. De 
ce? 

Interpretând ridicarea din umeri a demnitarului ca pe un gest de scuză, 
reformatorul lansă o nouă rafală verbală. 


— Aaa, să nu credeţi că vă reproşez ceva! Doamne fereşte. E vina lor. 
Celebrii Ilf şi Petrov spun undeva, pe cât de adevărat, pe atât de plastic: 
„Cauza salvării înecaţilor este cauza înecaţilor înşişi!” Ei bine, sistemul 
meu pune punct haosului, instaurează ordinea şi pune la treabă iniţiativa 
cetăţenească. Automobiliştii s-au reunit pentru a-şi apăra interesele: aşa s-a 
născut ACR-ul. Foarte bine. Dar... vin şi întreb: pietonii? Ce fac pietonii? În 
fond, care din cele două categorii deţine o pondere mai mare în societate: 
cei pe patru roţi sau cei pe două picioare? Dacă e vorba de interese (şi nu se 
poate să nu fie!), ce categorie este mai periclitată? Evident, pietonii. Una 
este să-ţi îndoi aripa sau capota în coliziunea cu un amărât de trecător, şi 
alta să-ţi pierzi integritatea corporală sau chiar viaţa sub roţile bolizilor de 
pe şosele. Cu toate acestea, iată că nu există o Asociaţie a pietonilor! 
Înfiinţarea ei ar „închide cercul”, ca să zic aşa, realizând cuprinderea într-un 
cadru organizat a tuturor cetăţenilor ţării, împărţiţi după modul de deplasare 


— Ba, dacă-mi daţi voie, îndrăzni demnitarul să completeze, ca să închizi 
cercul ar mai trebui cel puţin o asociaţie a bicicliştilor, una a marinarilor şi 


alta a aviatorilor de toate tipurile... 


— Extraordinar! izbucni vizitatorul. Aţi înţeles ideea mai bine ca autorul 
ei! Asta am vrut să spun: nici o persoană în afara unei societăţi constituite 
pe criteriul modului de deplasare. Gândiţi-vă, însă, câte alte criterii există... 


Ei bine, toate aceste criterii, absolut toate, trebuie transformate în 
organizaţii. Avocaţii, de pildă, s-au constituit în Colegiul avocaţilor care-i 
apără, îi şi judecă atunci când greşesc grav. Dar clientela? Restul 
oamenilor? Masa imensă a muritorilor fără studii juridice, obligaţi să 
apeleze la asistenţa membrilor baroului, de ce nu s-ar organiza într-o 
asociaţie similară - dar infinit mai puternică, prin număr, a „Beneficiarilor 
acţiunii avocăţeşti”? La fel medicii s-au strâns în organizaţii profesionale, 
au reprezentanţi, lideri, consilii de onoare, chiar academii! În schimb 
pacienţii au rămas o masă amorfa, neorganizată, incapabilă să-şi apere 
interesele, deşi ei sunt şi cu plata, şi cu ponoasele. 

Înţelegeţi mecanismul? E simplu: luăm populaţia tării (absolut toată), o 
împărţim după cât mai multe criterii posibile în cele două „jumătăţi inegale” 
în care criteriul respectiv o împarte fatalmente (medici-pacienţi; avocați- 
clienţi; pietoni-şoferi şi biciclişti etc.etc), apoi constituim asociaţii 
teritoriale şi naţionale pentru fiecare din cele două categorii opuse şi 
complementare. Va lua fiinţă astfel „Asociaţia părinţilor”, societate 
neguvernamentală, apolitică şi non-profit, cuprinzând toate făpturile 
omeneşti care au dat naştere altor fiinţe (în cazul taţilor, se va lua de bună 
declaraţia respectivului, contrasemnată de partea femeiască); lângă ea şi în 
prelungirea acţiunii ei, se va înjgheba „Asociaţia copiilor din România”, 
pentru că, vă întreb: cine nu s-a născut din cineva? Imaginaţi-vă ce 
minunată şcoală de convieţuire democratică vor fi aceste două organizaţii 
atât de intim legate între ele! Un membru al uneia va avea - ca părinte, să 
spunem - anumite drepturi de apărat, dar ca membru al organizaţiei opuse şi 
complementare, în calitate de fiu - cum s-ar spune - el va fi obligat să 
militeze pentru cauza opusă. Fiindcă, orice s-ar zice, aici... Marx a avut 
dreptate: ce este viaţa, ce este societatea altceva decât un imens ghem de 
contradicții? Părinţii şi copiii s-or fi iubind ei, în general, nu zic nu, dar 
interesele lor se bat cap în cap. Copilul vrea să-şi prelungească pe cât 
posibil statutul de profitor - e în firea omului! - în timp ce părintele... exact 
invers. La bătrâneţe, în schimb, părinţii cer copiilor protecţie materială, şi 
nu numai materială, în timp ce odraslele... 


Dar parcă, în cazul pietonilor şi şoferilor, lucrurile nu se îngemănează? 
Un conducător auto merge cu maşina, în medie, 2 ore zilnic (conform unei 
statistici ONU), în timp ce 3-4 ore este pieton; va exista vreun cetăţean al 
ţării care să nu se înscrie în ambele asociaţii, pentru a fi dublu protejat? Eu 
nu cred! 


Vedeţi? Exact ce spuneam: iată terenul ideal pentru o vastă acţiune 
organizată de canalizare a energiei, a spiritului întreprinzător şi a 
militantismului civic! Organizațiile vor avea secţii pentru categorii de 
interese mai restrânse şi clar delimitate. Pentru copii, de pildă, am prevăzut 
şapte secţii, pe categorii de vârstă: o secţie a sugarilor, alta a preşcolarilor, o 
a treia deschisă şcolarilor de toate tipurile şi gradele, a patra destinată 
tinerilor angajaţi (până la 30 de ani), a cincea destinată maturilor, a şasea - 
pentru copiii de vârsta a treia şi, în sfârşit, a şaptea reunind totalitatea 
decrepiţilor. Iniţial, delimitasem o secţie despre care sunt convins că ar fi 
reprezentat o premieră mondială, şi mai stau în cumpănă dacă n-ar trebui 
chiar înfiinţată: o „Ligă a copiilor încă nenăscuţi”. Este vorba, aţi ghicit, 
probabil - despre fiinţele aflate în faza de viaţă intrauterină. Credeţi că ei n- 
au probleme specifice? Oho, şi încă ce probleme, sărăcuţii! Intrauterinii 
formează singura categorie socială care, deocamdată, poate fi exterminată 
legal. Cea mai nobilă profesie de pe pământ, medicina, pregăteşte oameni 
special calificaţi pentru a le răpi, contra cost, viaţa: cu voie de la părinţi, 
uneori şi de la stat. Dacă o persoană angajează o altă persoană pentru a 
suprima viaţa unei a treia persoane (născute), comanditarul şi executantul 
riscă puşcăria şi, de cele mai multe ori, o şi înfundă; dacă făptura 
condamnată la moarte nu s-a născut încă, o dai pe mâna ginecologului, 
acesta ia chiureta şi... crima e gata. Nepedepsită. Ba chiar... tarifată şi 
plătită! 

Mă veţi întreba, poate, cum se va constitui şi, mai ales cum va funcţiona 
practic această asociaţie; cum vor participa intrauterinii la apărarea 
propriilor interese?! Vă asigur că ... aproape întocmai ca şi celelalte 
categorii de vârstă. Maturii, cât sunt ei de maturi, nu-şi trimit în parlament, 
în guvern, în organele locale ale puterii de stat, oameni care să-i reprezinte? 
Ce, parcă alegătorii participă nemijlocit la actul conducerii? Să fim serioşi! 
Sistemul democraţiei moderne se bazează pe delegarea de responsabilitate. 
În virtutea acestui principiu, un grup de părinţi, copii, medici şi experţi în 
organizarea socială va gira interesele nenăscuţilor, eventual consultându-i. 
Cum? Foarte simplu: există teorii potrivit cărora mişcările fătului nu sunt 


simple convulsii, provocate de stimuli mecanici sau fiziologici, ci reacţii de 
aprobare sau respingere, cu elemente afectiv-raţionale. E suficient un 
consult pe 30-40 de cazuri; în fond, sondajele de opinie organizate astăzi de 
sociologi cercetează 1.200 de inşi şi pretind că reflectă opinia naţiunii. Dar 
am intrat în detalii tehnice, mă scuzaţi... 


La fel, vor apărea două ligi importante: a producătorilor şi a 
consumatorilor. Aştept cu nerăbdare clipa când fiecare om va deveni, ca 
producător, membru al ligii menite să apere interesele specifice acestei 
ipostaze, iar-în calitate de consumator - va fi obligat să militeze pentru 
interese diametral opuse. Atunci să vedeţi!... 


Când proiectul meu va prinde viaţă, principalele probleme ale societăţii 
se vor rezolva de la sine. Un exemplu, nu cel mai important, dar 
semnificativ: scriitorii nu-şi vor mai permite să încredinţeze tiparului orice 
bazaconie. Aşa cum Uniunea scriitorilor le apără libertatea de creaţie, de 
exprimare, tot aşa Uniunea cititorilor va veghea interesele consumatorilor 
de literatură. La fel vor sta lucrurile cu ziariştii şi cititorii de ziare, cu 
cineaştii şi spectatorii de film. Să-l văd pe cineastul care-şi va mai permite 
să arunce pe piaţă o peliculă fără cap şi coadă! Sau pe gazetarul dispus să 
însăileze inepţii şi minciuni de la titlu până la semnătură! Pentru că, vă 
întreb: cum s-ar putea termina un „război” între „Uniunea cineaştilor” şi 
„Uniunea spectatorilor”? între Uniunea scriitorilor şi Uniunea cititorilor? 
între Uniunea ziariştilor şi Uniunea cumpărătorilor de publicaţii? Vă spun 
eu: s-ar termina mai repede şi cu deznodământ mai sigur decât războiul din 
Golf. Să-i văd pe artistul şi mai ales pe producătorul dispus să înfrunte 
acţiunea organizată a beneficiarului oricărui act de creaţie! Să-i mai dea 
mâna vreunui regizor să stâlcească dramaturgia clasică, să deturneze trame 
şi sensuri, când va avea în coastă milioanele de membri ai Ligii 
spectatorilor de teatru! Boicotul îi mănâncă! 

Organizaţii similare vor avea chiriaşii şi proprietarii, beţivii şi 
consumatorii de alcool în limite normale, şefii şi subalternii (din toate 
domeniile şi de pe toate treptele ierarhice), soţii şi soțiile, gazdele şi 
musafiri, militarii şi civilii, credincioşii şi ateii, culţii şi analfabeţii, 
persoanele încadrate politic şi apoliticii, infirmii şi sănătoşii, slăbănogii şi 
obezii, etnicii majoritari şi etniile minoritare, stângacii şi dreptacii, bâlbâiţii 
şi normalii, pe scurt: toată suflarea ţării, luată de „n” ori. 


Bietul soţ care vine acasă după miezul nopţii pe trei cărări va fi, în fine, - 
protejat de reproşurile nevestei neînţelegătoare. Dar şi biata soţie, uitată la 
bucătărie cu lunile şi cu anii de către bruta masculină ce-şi plimbă setea 
nepotolită din cârciumă în cârciumă, va avea organizaţia ei, unde va găsi 
îndrumare, protecţie, asistenţă juridică - la nevoie. Să mai tipe atunci şeful 
la tine, subaltern amărât; atâta-i trebuie! Liga subalternilor îl va distruge. 
După cum,... să-ţi mai permiţi tu, subaltern nedisciplinat şi ireverenţios, să 
chiuleşti, să lucrezi prost sau să lezezi persoana şi prerogativele 
conducătorului... Liga şefilor va acţiona fără cruţare. Înţelegeţi 
mecanismul? Realizaţi rolul grandios de autoreglare socială exercitat de 
proiectul meu? 


Subliniez un alt aspect: efectul benefic - şi expresia,vă asigur, e modestă! 
- al sistemului în domeniul ocupării forţei de muncă, al dezvoltării 
serviciilor, turismului, comerţului, industriei chiar. După calculele mele, vor 
lua fiinţă înjur de 5.000 societăţi, uniuni şi ligi, cu aproximativ 80-90.000 
secții.. De unde atâtea secţii? Eu n-am detaliat planul, dar... ACR-ul, de 
exemplu, fiţi sigur că nu va rămâne la organizarea rudimentară actuală; vor 
exista grupări pe culori şi mărci de maşini, pe stiluri de şofat, pe ani de 
fabricaţie etc... dar să revin. Dacă înmulţiţi cifrele cu indicatorii în profil 
teritorial (judeţ, sector, municipiu, comună), rezultă un total de ordinul 
milioanelor; evaluând tot atâtea posturi de preşedinţi şi secretari (jurişti, 
economişti etc,), obţineţi astfel imaginea imensei cohorte de noi salariaţi, nu 
din bugetul statului, doamne fereşte, ci din contribuţia membrilor. Cine va 
plăti? Toți! Ca să se simtă apărat, integrat unei structuri în care crede 
(uneori naiv), omul îşi rupe şi pâinea de la gură. Nu vom fixa, desigur, 
cotizaţii împovărătoare. De altfel, ar fi şi imposibil de plătit, de vreme ce 
fiecare ins va intra în componenţa a minimum 2-3000 de forme organizate. 
Dar, chiar şi reduse la cifra simbolică de 0,75 lei lunar sau cel mult un leu, 
socotiți, vă rog: omul va vărsa în vistieria societăţilor minimum 1.500 lei 
chenzinal. Păi, la scară naţională, ăştia sunt bani! Va înflori industria 
imprimatelor şi hârtiei, se vor fabrica zeci de milioane de carnete, ştampile, 
firme, brelocuri, sigle şi mape, se va revigora industria construcţiilor 
(realizaţi câte sedii se vor edifica? Ce complexe cu săli multifuncţionale vor 
răsări peste tot, ca ciupercile după ploaie?). Vor lua avânt transporturile, 
industria hotelieră, restaurantele vor geme de clienţi, pentru că întreaga ţară 
va trăi într-un interminabil şir de congrese, convenţii, adunări şi întruniri. 


Tribunalele, notariatele, instituţiile de spectacol vor lucra de dimineaţă până 
noaptea... 


Pe scurt, vă ofer cheia echilibrului şi prosperității naţionale. Folosiţi-o! 


Copleşit sub torentul de cuvinte care, în sfârşit, se oprise, demnitarul îşi 
îngădui câteva secunde de meditaţie, apoi întrebă: 


— Credeţi... chiar credeţi că, odată constituite, toate aceste societăţi, 
asociaţii, uniuni, grupări, ligi, fundaţii şi cum le mai numiţi dumneavoastră, 
vor funcţiona? Există într-un om atâta disponibilitate pentru mii de 
solicitări, acţionând simultan şi în sensuri diametral opuse? 


Reformatorul reacţiona imediat: 


— Înţeleg. Vă înţeleg temerea ... Un semn de întrebare există, chestiunea 
m-a frământat şi pe mine, dar... să presupunem că aveţi dreptate: că 
solicitarea e, de fapt, suprasolicitare şi faptul că ea vine din direcţii contrare, 
anihilează orice disponibilitate pentru acţiune. Ei bine, chiar într-un 
asemenea caz, proiectul merită aplicat ! Aş spune echiar: mai ales într-un 
asemenea caz. De ce? Pentru că puterea în stat se va exercita, astfel, asupra 
unui cetăţean epuizat, inert, zăpăcit, anesteziat, gata să accepte orice, dar 
atât de profund şi democratic ancorat într-o vastă reţea de iniţiativă 
obştească, încât nici o democraţie din lume nu ne va putea arăta cu degetul. 
Vi-l dau legat! Numai cine n-a guvernat ar fi în stare să minimalizeze 
importanţa unei asemenea performanţe. Eu, de exemplu ... 


Trezit dintr-o dată, înaltul demnitar îşi întrerupse interlocutorul: 


— De fapt, cine sunteţi, cu ce v-aţi ocupat înainte de ceea ce faceţi 
acum? 


— Numele n-are importanţă... Specialitatea mea a fost munca politică de 
masă. În prezent, am înjghebat o societate pe acţiuni cu profil de consulting 
în domeniul organizării sociale. Am acumulat, de-a lungul anilor, o 
experienţă; era păcat să se piardă. Doctoratul în politologie mi l-am dat cu 
teza: „Antrenarea maselor largi populare la înfăptuirea politicii înțelepte 


» 


a... 


— Mulţumesc, căzu replica peste fraza neterminată a politologului. 
Proiectul nu mă interesează, domnule. 


Cu aceasta, audienta a luat sfârşit. 


18. UN HIPNOTIZATOR 


La orice te-ai fi putut aştepta, numai la aşa ceva, nu: insul absolut banal 
pătruns în cabinet era, după propria lui declaraţie... hipnotizator. Nici mai 
mult nici mai puţin! În faţa monitorului, de unde urmăream audiența, 
încercam să desluşesc ceva, o forţă specială, un fluid magnetic în privirea 
noului venit. Inutil. Doi ochi obişnuiţi, aproape inexpresivi. 


— Hipnotizator? Interesant! - făcu înaltul demnitar, la fel de contrariat, 
ca să nu zic dezamăgit. Şi... ce doriţi ? 


— Să vă ofer serviciile, răspunse omul pe un ton tot atât de „la locul lui” 
cum îi erau atitudinea şi făptura. 


Demnitarul zâmbi. 


— Mulţumesc, domnule... O mână întinsă este întotdeauna de salutat, dar 
mie mi-e teamă că treaba de-aici, de la cabinetul meu, nu se potriveşte... 
mă-nţelegeţi -cu profesia dumneavoastră... 


— Să-mi fie cu iertare, răspunse omul, încercând să compenseze prin 
tonul, la fel de aşezat, aproape molcom, curajul de a-şi contrazice gazda. Aş 
spune că, dimpotrivă, tocmai aici, unde aveţi de rezolvat atâtea chestiuni 
dificile, uneori insolubile, unde se perindă atâţia oameni care trebuie să 
plece cu impresia - măcar cu impresia! - că li s-a făcut dreptate... 


Cu toată dorinţa de a asculta până la capăt propunerile, solicitările şi 
ofertele „trăsniţilor” ce se perindau la audienţe, demnitarul era şi el om, cu 
resurse de răbdare limitate. Întrerupse, de aceea, cu voce mai aspră decât ar 
fi dorit. 

— Dacă treburile mele s-ar rezolva prin hipnoză... Nu, mulţumesc încă o 
dată, dar nu văd ce şi cum... 

— Vă grăbiţi din nou, reluă solicitantul. Poate am greşit, sugerând 
hipnoza ca substitut al actului de decizie; vă rog să mă scuzati. Dar la 
dumneavoastră vin tot felul de oameni şi nu toţi bine intenţionaţi. Credeţi că 
nu e bine să ştiţi ce vor, ce urmăresc în realitate? 

— Aşadar... să-mi formez un serviciu de spionaj? 

— Ooo, nici vorbă de aşa ceva! Un om privit în ochi de către mine - 
subliniez: de către mine, nu de către un serviciu special, cum sunt sigur în 
există - spune absolut tot, fără nici o constrângere... 

— Privirea unui hipnotizator n-ar fi o constrângere? 


— Depinde cum o luaţi. Eu aş interpreta-o, mai degrabă, ca o invitaţie 
(ceva mai specială, e adevărat) la sinceritate maximă. Găsiţi ceva rău în 
faptul că, prin intervenţia mea, gândurile şi intenţiile ascunse se vor 
devoala? Şi apoi, chiar dacă harul meu special vă va pune în posesia unor 
informaţii, să le spunem... neaşteptate sau deosebite, încă nu s-a întâmplat 
nimic rău; depinde ce veţi face cu ele. Eu, unul, am deplină încredere în 
discernământul şi buna dumneavoastră credinţă. Cine stă acolo unde staţi 
dumneavoastră, trebuie să ştie tot. Nu credeţi? 


— Cine stă unde stau eu, domnule, trebuie să asculte, să înţeleagă şi să 
încerce să rezolve tot ceea ce-i spun oamenii. Asta cred. 


Solicitantul îşi oferi răgazul câtorva clipe de meditaţie spre a-şi 
reconsidera un întreg plan tactic probabil bine pregătit, apoi încercă din 
nou. 


— Vă înţeleg punctul de vedere; de altfel, mă aşteptam la acest răspuns. 
El vă face cinste. Insist, totuşi în a crede că serviciile mele v-ar putea 
deveni extrem de utile, în ciuda reticenţelor care... 


— lar eu, salutându-vă încă o dată bunăvoința şi solicitudinea, insist în a 
aprecia invers. Vocea demnitarului trăda, acum, o iritare pronunţată. 


— Nu vă contest acest drept; dimpotrivă, dar... acordaţi-mi cinci minute, 
nu mai mult, pentru a vă înfăţişa una din acţiunile concrete, foarte concrete 
şi absolut benefice - după cum singur veţi putea aprecia - la care mă puteţi 
folosi. 


Ştiu că Televiziunea ridică mari şi dificile probleme; nu dumneavoastră - 
ca persoană, ci ţării. De ce? În Occident, nu există stat fără 15-20 canale 
recepționate pe întregul teritoriu. În SUA, până şi cea mai micuță localitate 
are minimum 25 de programe, iar marile oraşe - circa 100, emițând 24 de 
ore din 24. Până şi vecinii noştri foşti socialişti au 3 şi 4 canale. Ce oferă 
Televiziunea română publicului său? Un singur program, în care se îndeasă 
cu disperare, doar-doar vor încăpea! - tot felul de emisiuni, pentru că 
alternativă, de fapt, nu există. Programul II este bucureştean: ceva în jurul 
Capitalei şi câteva localităţi mai depărtate, dar nu mai mult de 70-80 km. Ce 
rezultă? Un adevărat scandal naţional. Cei care vor - absolut firesc -film, 
teatru şi muzică, se pomenesc la orele de maximă audienţă cu înregistrări 
sau transmisii directe din Parlament. Cei care ar dori politică mai multă, 
strigă de mama focului: scutiţi-ne cu sportul! lar amatorii de sport sunt 
trataţi cu... limbi străine, desene animate sau mai ştiu eu ce?! Opoziția 


protestează: daţi prea mult guvernul. Guvernul reproşează: nu acordaţi 
suficientă importanţă deciziilor, hotărârilor şi măsurilor care, spre binele 
ţării, trebuie să ajungă la fiecare cetăţean. 

Dar totul se complică şi mai tare când ajungem la chestiuni de gust şi 
apreciere. Unii vor filme de pe vremuri, cu vedetele tinereţii lor; alţii - 
pelicule de ultimă oră. Unii - filme tandre şi caste; alţii - violente, sexi şi 
porno. Unii cer comedie, alţii vor să-şi moaie batista în lacrimi. Tinerii cer 
muzică rock şi pop, maturii... Al-Bano şi Romina Power, alţii, „Zi-le d'alea 
d'ale noastre”. Fiecare persoană şi categorie socio-profesională, de vârstă, 
de cultură, de gust sau de etnie, cere ceva şi nici unul din aceste „ceva”-uri 
nu se potriveşte cu al celorlalţi; în plus, toţi le doresc la orele cele mai 
convenabile. Solicitând privilegiul, nimeni nu se gândeşte că într-o zonă de 
maximum 3-4 ore nu încap toate preferinţele. 


S-ar putea împăca, totuşi, atâtea gusturi diametral opuse? Desigur. Cu 
două condiţii. Prima: România să dispună de cel puţin 5-6 canale, dacă nu 
mai multe. A doua; instituţia înjurată cu atâta sârg din toate părţile pentru 
faptul că nu satisface concomitent 23 de milioane de opţiuni diferite, să aibă 
suficienţi bani spre a achiziţiona şi produce emisiuni şi opere artistice 
pentru toate gusturile. Circa 120 de ore de emisie zilnic şi fonduri pentru 
umplerea lor cu tot ce doresc telespectatorii - iată soluţia! 


Dar... ştim bine, e o utopie: nu sunt fonduri nici pentru mai multe canale, 
nici pentru mai multe, mai bune şi mai diverse emisiuni. Atunci? Atunci vin 
eu, omul care vă vorbeşte, şi spun: rezolv totul, fără niciun leu, fără niciun 
dolar. 


Dintr-o atenţie încordată, înaltul demnitar reveni, rapid, la o reticenţă 
iritată; în ciuda efortului de a se stăpâni, un început de propoziţiune scăpă, 
totuşi: 

— Domnule, vă rog să... 


— Vorbesc absolut serios, vă asigur! - încercă hipnotizatorul să-l 
liniştească. Cum voi proceda? Foarte simplu. Nu cer altceva decât un mic 
studio în care să încapă o măsuţă de crainic şi o cameră de luat vederi cu 
transfocator permanent, din unghi frontal, asupra mea. Ştiu că la televiziune 
există câteva asemenea minuscule studiouri; problema este deci, rezolvată. 


Curiozitatea birui; înfrângându-şi contrarietatea, înaltul demnitar se 
pomeni întrebând: 


— Cum veţi face? 


— V-am spus: sunt hipnotizator. Privind fix în ochi o persoană, pot 
obţine de la ea absolut ce doresc. În cazul de faţă, ce-ar trebui să-mi 
propun? Nimic altceva, decât să fac omul să creadă că vede ceea ce doreşte 
el să vadă. Ecranul nu va cuprinde, în realitate, decât figura mea, cu ochii 
aţintiţi în ochii telespectatorului, dar el va urmări (sugestionat, desigur!) un 
film cu Erol Flynn, un meci de box al lui Casius Clay, un concert al lui 
Iglesias, o transmisie directă de la Parlament, un reportaj din Deltă, o 
emisiune de romanțe, absolut tot ce vrea el... 


— Ce vrea el, sau ce vreţi dumneavoastră ? - întrebă demnitarul. 


— Ce vrea el, dar sugestionat de mine, răspunse desluşit solicitantul, 
pricepând importanţa întrebării. N-aş fi la prima performanţă de acest gen; 
noutatea ar consta, acum, în scara la care aş opera. Voi realiza, de fapt, o 
operă continuă de hipnoză în masă, cu 23 de milioane de subiecţi. M-aţi 
înţeles? 

Uluit, gazda se ridică de pe scaun - gest reflex care trăda, acum 
învăţasem, o stare de agitaţie deosebită, -măsurând cu paşi grăbiţi spaţiul 
din spatele biroului. Brusc, se opri şi întrebă: 

— Vreţi să spuneţi că vă stă în putere să faceţi 20 de milioane de oameni, 
simultan, să creadă că văd 20 de milioane de programe diferite, pe ecran 
nefiind altceva decât chipul unui om? 


Hipnotizatorul încuviinţă, fără niciun cuvânt. 
— Şi ce condiţie trebuie îndeplinită? 
— Una singură: să privească ecranul. Să le „prind” privirea. Atât. 


În faţa monitorului de unde urmăream scena, începu să-mi fie frică. Parcă 
vedeam pe vrăjitorul din poveste care, după ce scăpase un burg medieval de 
invazia şobolanilor şi nu fusese plătit conform înţelegerii, adunase cu 
sunetele fluierului său fermecat toţi copiii oraşului şi-i ducea la înec, exact 
aşa cum procedase cu scârboasele rozătoare... 


Imaginaţia începu să-mi lucreze febril: deci, un om are în deplina sa 
putere întreaga populaţie a ţării, din zori şi până-n noapte! Azi, acum, îşi 
exercită puterea, făcând-o să creadă că vede un spectacol sau ascultă un 
concert; dar dacă mâine vrea altceva? Dacă fantastica forţă va fi pusă în 
slujba altui scop? Dacă... 


Discuţia reluată în cabinet îmi tăie gândul. 


— Văd că vă îndoiţi de adevărul spuselor mele, mărturisi, zâmbind, 
hipnotizatorul. Nu mă laud; e simplu de dovedit. 

— Ne-ar trebui un monitor, o cameră de luat vederi, o... 

— Nici măcar, replică magicianul. E suficient să vă opriţi din preumblare 
şi să mă priviţi în ochi. 

Din întâmplare, demnitarul îi împlini dorinţa exact în acel punct în care 
camera video ascunsă în cabinetul prezidenţial făcea unghi drept cu faţa 
hipnotizatorului, astfel încât, fixându-şi interlocutorul, fixă totodată 
obiectivul camerei. Şi atunci se petrecu miracolul. 


Ochii, cu nimic deosebiți până în acea clipă de cei ai muritorului de rând, 
căpătară o strălucire ciudată. O forţă mai puternică decât propria-mi voinţă 
mă împiedică să-mi deslipesc privirile din ecran, invadat, acum, de pupilele 
dilatate ale magicianul. Pentru ca în clipa următoare, chipul lui să dispară şi 
să facă loc... genericului unuia din acele filme vechi şi minunate, despre 
care înaltul demnitar îmi vorbise, cândva, plasându-l pe primul loc în 
ierarhia preferințelor personale. 


Cu o ultimă sclipire de luciditate, am înţeles că proiecția asta nu poate fi 
altceva decât o himeră; instalaţia nu era conectată la nici o altă sursă de 
imagine decât camera video din cabinet; aşadar .... 


Proiecţia „curgea” împotriva efortului de a mă desprinde din faţa 
ecranului sau de a vedea numai ceea ce raţiunea îmi spunea - îmi mai 
spunea încă, aşa, ca prin vis, - că imaginea reprezintă în realitate faţa 
hipnotizatorului. După alte câteva clipe, n-am mai ştiut nimic altceva decât 
faptul că ... privesc un film, filmul acela. Până când... un pocnet uşor, o 
flamă şi un miros pătrunzător de plastic ars mă treziră; pentru prima dată în 
existența mea de telespectator, un accident tehnic (întotdeauna nedorit; 
acum, providenţial), un banal scurt-circuit sau ce-o fi fost, se dovedea 
salvator! 


Nici nu se împrăştiase fumul degajat de monitor, că -încălcând 
consemnul - deschisei uşa cabinetului, unde „proiecția? continua, iluzia 
ţintuind încă pe omul hipnotizat în faţa unui inexistent mic ecran, oferindu-i 
un film-fantomă. 

— Un apel urgent; scuzaţi-mi, vă rog, intrarea intempestivă. Magicianul 
întoarse privirile şi... filmul dispăru. Victima sa avu o clipă de ezitare, apoi 
se scutură, ca după un vis. 


„Târziu, singuri în cabinet, reconstituind întâmplarea punct cu punct, 
demnitarul conchise, oftând: 


— Vezi? Asta e drama oricărui om din vârful unei ierarhii ... Îţi deschide 
cineva uşa, îţi dezvăluie o minune, pur şi simplu o minune, iar tu nu ştii 
dacă să-i dai cale liberă ori să te fereşti de el ca de foc... Dumneata ce-ai fi 
făcut, în locul meu? 


Indrăznii să-i aduc aminte: 
— Eu am deschis uşa și am rupt vraja. 
— Nu ştiu dacă trebuie să-ţi mulţumesc. Filmul era grozav! 


19. UN EXTRATERESTRU 


De abia aşezat în scaunul de audienţe, insul rosti o propoziţiune 
senzaţională: 

— Sunt robot extraterestru. 

Reacţia involuntară a demnitarului îl făcu să precizeze grăbit: 

— Nu prezint niciun pericol. Aduc mesajul de prietenie al unei civilizaţii 
care vrea să vă cunoască. 

Revenindu-şi din şocul lesne de înţeles, gazda începu unul din cele mai 
uimitoare dialoguri din câte fuseseră hărăzite vreunei fiinţe umane. 

— Nu mi-am imaginat că un robot poate imita într-atât chipul, 
comportamentul, până şi vocea omenească... 

— Eu sunt om; fabricat, nu născut, dar om. 

— Imposibil! exclamă demnitarul. 

— Imposibil pentru dumneavoastră, pământenii. Sunt copia perfectă a 
unui om luat de pe Terra. În mine s-au încorporat toate datele obţinute prin 
analiza complexă şi exhaustivă la care modelul s-a supus de bună voie. 
Sunt, dacă vreţi, o sondă; verific informaţiile obţinute de la el, culeg altele, 
dar mai ales trebuie să lămuresc situaţiile de neînțeles, ilogice conform 
chiar logicii pământene, pe care constructorii mei n-au putut să şi le explice. 

— Ce nu înţelegeţi la noi, oamenii? întrebă, plin de curiozitate, 
demnitarul. 

— O mulţime de lucruri. Vă declaraţi fiinţe raţionale. Aparent aşa este; 
logica dumneavoastră reprezintă un sistem coerent de norme şi principii, 


dar faptele, faptele... Să începem cu moartea. Dacă un om ia viaţa altui om, 
e declarat criminal, închis şi condamnat. 

— Absolut firesc, replică demnitarul. Altfel.... 

— Corect, admise vizitatorul, dar pentru aceeaşi culpă, un conducător 
militar este lăudat până şi de societatea civilă. Unde e logica? 

— Crima nu e totuna cu războiul. Omuciderea, act fără nici o justificare, 
reprezintă un pericol social, pe când acţiunea militară cunoaşte determinări 
complexe. Există războaie de apărare, apoi armatele respectă reguli 
internaţionale bine stabilite... 

— Dar în bombardamente mor copii, bătrâni şi femei. Tot ei suferă frigul, 
foamea, molimele, distrugerile, refugiul. Asta cum se mai explică? Folosiţi 
o expresie: „victime colaterale”. Ce înseamnă asta, mai concret? 

— E greu de dat o definiţie valabilă în toate situaţiile, trebuie judecat de 
la caz la caz... 

— Şi sunt multe cazuri, multe situaţii? 

— Destule, din păcate. 

— V-aţi gândit la o soluţie, la o reglementare care să le facă imposibile? 

— Căutăm, ne străduim, dar ... 

— ... N-aţi găsit, înţeleg. Bine; să admitem că războiul e altceva decât 
crima. Istoria modernă a omenirii consemnează, însă, cazul unui conducător 
de ţară care a ars în cuptoare zeci de mii de fiinţe... 

— Un dement! 

— Asta s-a spus după; înainte, un întreg popor l-a aclamat şi l-a urmat 
orbeşte, iar celelalte popoare de pe glob l-au oprit pe dement numai când 
acesta le-a atacat direct, la ele acasă, prin invazie şi ocupare militară. 
Dincolo, rivalul său întru mărire s-a luptat „paşnic” cu poporul său, făcând 
20 de milioane de victime. Explicaţi-mi: de ce? 

— Cultul personalităţii, cu consecinţele lui monstruoase, reprezintă un 
fenomen complex, care... 

— Ce înseamnă pe planeta dumneavoastră „fenomen complex”? Câte 
vieţi costă complexitatea unui fenomen social? Şi cât timp îi trebuie 
omenirii pentru a depista un criminal şi a se apăra de el? 

— Din fericire, cazurile acestea sunt istorie. Omenirea a depăşit... 


— Oare? Chiar acum, într-o ţară din apropierea României, oamenii se 
omoară fără milă, după ce aproape un secol şi-au spus „compatrioţi”. Ce s-a 
petrecut pentru ca, dintr-o dată, concetăţenii să se urască şi să se ucidă? 

— Probleme naţionale, religioase, politice, sociale, vechi şi complexe... 


— Complexitatea vă chinuie pe dumneavoastră, pământenii! Mă rog... 
Orice problemă are o soluţie optimă; gloanţele și bombele au fost, vreodată, 
o soluţie? 

— Evident, nu. 


— Evident - pentru cine? Cei care trag, judecă altfel. Vecinii lor, 
îngrijoraţi, vin la beligeranţi să-i aşeze la masa tratativelor, dar tocmai cei 
interesaţi, cei care mor, nu vor să se aşeze, să rezolve. Asta, pe seama cărei 
logici o puneţi? 

— Balcanii au fost întotdeauna butoiul cu pulbere al Europei. lar dacă 
mi-aţi citat cazul statului vecin cu noi, am să vă răspund că sechelele 
totalitarismului comunist şi ale unei politici nenorocite îşi arată acum 
roadele. 


— Dar Marea Britanie? Este, pare-se, ţara cu cea mai veche democraţie 
de pe continent; cu toate astea, poporul britanic, cel mai tolerant din lume, 
duce un război civil cu mii de victime. Bombele puse de irlandezi 
explodează în magazine, în cafenele, pe stradă. De ce? 


— Probleme religioase... 


— Imposibil! Religia îndeamnă şi cheamă la toleranţă; în numele lui 
Dumnezeu nu se poate ucide. Aa, ba da! Uitasem de cruciade şi de 
Inchiziţie. Interesante episode... Dar... să trecem şi peste asta. Cum explicati 
flagelul terorismului? Există persoane, organizaţii, popoare şi state 
specializate în terorism. Un fanatic recrutat şi instruit de către o forţă ocultă 
piere de bunăvoie într-un accident de avion sau de tren, odată cu alte sute de 
oameni nevinovaţi, nimeriţi din întâmplare în aceeaşi cursă! De ce? 

Pe scurt, domnule, am înţeles că, pe Terra, viaţa unui om nu valorează 
nimic. 

— Exageraţi! 

— Deloc. Am studiat cum mor oamenii. Războiul din Golf a costat SUA 
nici şase sute de vieți; în primele trei luni după victorie, 2000 de americani 
au căzut victimă, la ei acasă, crimelor ce aveau ca mobil jaful. Şi asta... 
unde? În cea mai bogată ţară a lumii! Americanii au jertfit de 45 de ori mai 


multe vieţi omeneşti pe frontul criminalităţii interne decât în toate 
războaiele purtate de ei de-a lungul istoriei. Ştiţi care sunt principalele surse 
de moarte pe Pământ? Prima: bolile mizeriei şi bolile cu leacuri de mult 
descoperite, dar imposibil de aplicat din cauza sărăciei. A doua: cancerul, la 
care un sfert din cazuri sunt declanşate de fumat (noxă plătită cu bani grei 
chiar de către victime!) şi de substanţele cancerigene cu care oamenii au 
poluat mediul. A treia: accidentele de circulaţie. Alcoolul provoacă un 
veritabil camagiu pe şosele, iar drogurile seceră zeci de mii de vieţi în 
marile oraşe. Dar omul a făcut din alcool şi drog o imensă afacere, pe cât de 
bănoasă, pe atât de ucigătoare. Unde e logica? 


Am studiat statisticile; industriile vieţii n-au fonduri, sănătatea, instrucţia 
şi educaţia agonizează de sărăcie în timp ce milioane de oameni muncesc în 
industriile prospere ale morţii. Pe Pământ se cheltuieşte de cinci ori mai 
mult pentru moarte decât pentru viaţă. Echilibrul dintre puterile atomice s-a 
stabilizat la nivelul distrugerii de 200-300 de ori a vieţii pe Pământ, de către 
fiecare parte. Nu era suficient o singură dată? Violenţa ucigaşă vă scapă de 
sub control. Sărăcia ucigătoare vă depăşeşte. Ecologizarea industriilor, 
mediului şi vieţii vi se pare prea scumpă. Sinuciderea în masă, pe autostrăzi 
sau cu seringa de morfină, a devenit o fatalitate. Apropos de sinucideri: 
procentul record de sinucigaşi se înregistrează în Japonia, ţara cu cea mai 
rapidă şi spectaculoasă creştere economică! Cum explicaţi faptul că nici 
bunăstarea nu vă satisface? Unde este raţiunea fiinţei umane? 

— Fenomenele sunt, fără îndoială, reale, dar proporţiile mi se par 
exagerate, iar concluzia... cel puţin discutabilă, răspunse demnitarul, 
întrerupând rechizitoriul robotului extraterestru. 

— Nu cred, m-am pregătit bine pentru această discuţie, am cifre furnizate 
de instituţiile umanităţii. 

Dar să lăsăm moartea pentru că aici, pe pământ, se trăieşte mai ciudat 
decât se moare. 


V-aţi ales un mod de organizare a vieţii sociale, la nivel macro şi la nivel 
micro, pe care l-aţi considerat, cândva, cel mai bun. De ce vă cramponaţi de 
el, atunci când structurile - de voi stabilite - devin imposibil de suportat? De 
ce acceptaţi ca forma instituţionalizată să mutileze viaţa oamenilor, în loc să 
o uşureze? 


— Asta chiar nu înţeleg! 


— E simplu: familia, de pildă. Statistica arată că numărul divorţurilor 
creşte mereu... 


— Deci oamenii nu sunt robii structurilor, aşa cum afirmaţi! Realitatea 
este exact pe dos. 


— De loc. La voi, divorţurile provoacă drame şi tragedii. Oamenii se 
luptă din răsputeri, cheltuiesc nervi, timp şi bani să scape dintr-o celulă în 
care s-au închis singuri. 


— Lucrurile sunt mai complexe... 


— Să admitem, deşi invocaţi din nou complexitatea drept scuză pentru 
lipsa unei soluţii. Cum explicaţi însă faptul că, în sute de ani de viaţă 
modernă, omenirea n-a rezolvat problema existenţei bătrânilor, a 
handicapaţilor, a fiinţelor ce nu se pot îngriji singure? 

— Asta ţine de stadiul dezvoltării economice. Societatea nu e suficient de 
bogată pentru a-şi permite... 


— Dar ce faceţi pentru îmbogățirea societăţii? atacă din nou robotul cu o 
tenacitate de maşină programată anume să speculeze orice fisură din logica 
celuilalt. Refuzaţi cu încăpățânare posibilităţile oferite de ingineria 
genetică. Aţi refuzat dirijarea eredității pentru a avea genii tehnice, 
ştiinţifice, manageriale, artistice; treaba voastră. De ce vă este însă 
indiferentă evoluţia acelor fiinţe dotate şi superdotate care se nasc astfel din 
pură întâmplare? Ce faceţi pentru copiii super-dotaţi? Cum asiguraţi 
realizarea deplină a talentelor de excepţie în toate domeniile? Dacă se 
realizează sau se pierd, asta e problema societăţii, nu a celor dăruiţi cu har! 
Ei accelerează progresul, ei sporesc zestrea materială a omenirii. Vă 
plângeţi de sărăcie, în timp ce soarta celor ce aduc bogăţie vă e indiferentă! 
Invocaţi lipsa resurselor materiale, dar felul în care le irosiţi este revoltător. 


— Dacă vă referiţi la problemele inegalităţii sociale... 


— Nu, întrerupse robotul; am înțeles că „fenomenele complexe” 
depăşesc puterea oamenilor de a le aborda şi rezolva. Mă refer la ceva mult 
mai simplu. Un fleac: moda. Ce este bun şi frumos azi, mâine trebuie 
schimbat, pentru că... nu mai e la modă. Adevărat? 

— Şi aici lucrurile sunt mai complicate. Fenomenul înnoirii e un factor 
de progres. Dacă automobilul ar fi rămas la modelul „Ford” 1920 sau 
televizorul la alb-negru... 


— Dar nu e vorba de perfecţionarea tehnică! Mă uimeşte faptul că o 
creatoare de modă, cu o simplă trăsătură de condei, aruncă la gunoi 
milioane de costume şi zeci de milioane de rochii în perfectă stare. E 
suficient ca moda să lanseze haina mai lungă, mai scurtă, mai strâmtă sau 
mai largă, să decreteze că se poartă alb sau negru, culori aprinse sau pale, 
uni sau pestriţ, pentru ca imense rezerve de material, muncă omenească şi 
fonduri să se irosească pentru schimbarea garderobelor! Am calculat: numai 
sumele aruncate spre satisfacerea acestui capriciu, ar rezolva 60% din 
asigurarea vârstei a Il-a şi a handicapaţilor. 


Alte calcule relevă fenomene şi mai ciudate. În cele mai bogate 20 de ţări 
ale lumii, cheltuiala pentru un câine de casă este mult mai mare decât 
consumă cele mai sărace 20 de ţări pentru creşterea unui copil. Ce sens mai 
are expresia „viaţă de câine”? Sau: o ţară imensă, incapabilă să-şi urnească 
economia şi să-şi sature poporul, sperie lumea cu industria ei militară şi 
aero-spaţială (care presupune un nivel tehnic sufocant). De ce într-un 
domeniu se poate cu brio, iar în alt domeniu - esenţial pentru traiul 
oamenilor - nu se poate deloc? Vorbeam de sărăcie... Cele mai multe ţări 
sărace alocă înarmării o parte mai mare din bugetul naţional decât ţările 
bogate. Conform cărei logici trebuie arme, nu pâine, acolo unde oamenii 
mor de foame? Altă nedumerire: în lumea statelor sărace, natalitatea este de 
5-6 ori mai mare decât la „bogaţi”. De ce? Îmi veţi răspunde: libertatea de 
opţiune a individului, „drepturile omului” etc... Libertate -dar până unde? 
Chiar nu-şi dă nimeni seama că sporul disproporționat al populaţiei sărace 
construieşte încet, dar sigur, bomba care va exploda inevitabil şi distrugător 
în câteva decenii? Cine are interes să pregătească un război al „sudului 
sărac” împotriva „nordului bogat”? 


Am studiat geografia planetei dv. Teritorii imense, practic - nu au 
populaţie, deşi pământurile acelea pot rodi, în timp ce popoare cu milioane 
de oameni luptă pentru un teritoriu. De ce menţineţi focare de tensiune, 
când soluţia vă stă la îndemână? Ştiu... „problema e complexă”; frontiere, 
tradiţii istorice, interese naţionale etc, etc. Dar dacă în chestiunile vitale 
pentru liniştea planetei nu puteţi interveni, atunci... ce pot rezolva oamenii? 
Mă tem că, de fapt, nu ştiţi ce vreţi. Absența soluţiilor nu ţine de 
complexitatea problemei, ci de funciara lipsă de logică a comportamentului 
uman. Nu sexul, rasa ori profesia explică inexplicabilul de pe Pământ, ci 
natura umană, mai exact, toleranța individuală şi colectivă pentru cele mai 
flagrante abateri de la logica elementară. 


Am citit ziare. Am constatat că afirmaţii categorice, apărute sub o 
semnătură, a doua sau a treia zi se dovedesc a fi neadevăruri flagrante. Am 
aşteptat consecinţele; sancţiunile n-au venit. Persoane incorecte, dovedite ca 
atare, şi nu o dată, au continuat să se numească „profesionişti ai informării 
în masă” şi să scrie în gazete, treabă pentru care opinia publică îi şi plăteşte, 
cumpărându-le ziarul. Să dai bani pentru a fi minţit?!?... Am mai aflat că 
oamenii aleg pe cei presupuşi a fi cei mai buni şi-i trimit în parlament, în 
foruri decizionale înalte. Dar dacă unul dintre aleşi - departe de a fi printre 
cei mai buni - comite ceva grav, chiar de natură penală, pentru care un 
muritor de rând ar fi arestat imediat, alesul nu poate fi nici măcar anchetat; 
el are imunitate. Explică-mi, te rog: imunitate - de ce? După cum nu pricep 
de ce, pentru a conduce o maşină, înveţi, dai un examen şi obţii o dovadă de 
competenţă, dar pentru a conduce o ţară sau un sector important din viaţa 
socială, e suficient să te aleagă majoritatea! Oamenii proclamă primatul 
valorii, dar sistemul politic, inventat tot de ei, aplică - recunoscut - 
promovarea pe criteriul fidelității politice. Cel mai înălțător sentiment uman 
este dragostea, spuneţi voi, dar iată, apare crima pasională; se ucide din 
dragoste! Cum e posibil? 

Copleşit de întrebări, demnitarul îşi privi musafirul, deconcertat. După o 
pauză, grăi: 

— Nu ştiu la ce să răspund mai întâi. În câteva fraze ai adunat mai toate 
dilemele civilizaţiei umane şi, sincer să fiu, nu prea mă încumet să vorbesc 
în numele umanităţii... 


— De acord. Să restrângem aria. Uite, aici, în ţara dumitale, se pare că 
pregătiţi privatizări masive: combinate, uzine, fabrici... Adevărat? 

— Adevărat. 

— De fapt, ce se înţelege prin „privatizare”? 

— Simplu: din proprietatea statului, bunurile respective devin proprietate 
privată, bun al cuiva; persoană sau firmă. 

— Din România sau din afară? 

— Cele mai multe şi mai mari - din afară. Românii n-au cu ce să le 
cumpere. 

— Intră aici şi petrolul, şi marmura, şi calcarul munţilor - pentru ciment 
sau construcţii? 


— Şi. 


— Şi servicii publice - distribuţia gazelor, a apei, salubritatea? 

— Şi. 

— În cazul capacităţilor de producţie, încasaţi pe ele cât aţi cheltuit voi, 
ca să le construiți? 

— Nu prea... 

— Cei care le cumpără, ce aduc în plus? Ce au ei şi nu are statul? 

— Ceva capital, dar mai ales tehnologie şi management. Eficienţă. 


— Firmele care acaparează salubritatea oraşelor au nevoie doar de 
camioane, pentru adunarea şi transportul gunoiului. Voi fabricaţi camioane; 
de ce nu le faceţi tot voi şi pentru salubritate? 


— Da, s-ar putea ... Dar rămâne managementul. 

— Statul nu poate asigura management? 

— Statul s-a dovedit un foarte prost administrator, şi nu numai la noi... 
— Adică? Mai concret, vreau să înţeleg. 

— Printre altele, a permis risipa, corupţia, furtul... 


— Pentru corupţie şi furt nu există remedii? Parcă aveţi poliţie, 
procuratură, justiţie ... 


— Avem, desigur ... 


— Cei din poliţie, procuratură, gardă financiară, justiţie primesc bani 
pentru munca lor? 


— Cum să nu? Au salarii chiar mai mari decât media restului 
salariaţilor... 


— Şi dacă nu-şi fac treaba, de ce-i mai plătiţi? La ce sunt buni? 
Tăcerea prelungită a demnitarului fu curmată de un nou tir al întrebărilor. 


— Cei ce cumpără o fabrică, o uzină, un combinat, aduc tehnologie - 
înţeleg. Dar cine preia distribuţia apei, salubritatea, lucrează - practic - cu 
oamenii voştri şi cu materia primă a ţării voastre; ei oferă doar 
managementul. Corect? 

— În linii mari, da. 

— O fac gratis? 

— Ooo, nici vorbă! Cine ar veni să muncească gratis? Ei au experienţă, 
sunt şcoliţi! 


— Dacă-i aşa, aţi făcut o socoteală să vedeţi cât v-ar costa să şcoliţi voi 
nişte oameni care să lucreze ca ei, cu acelaşi randament? 

— Am ieşi mai ieftin, ne-am gândit şi noi dar... e o problemă: intrăm în 
Europa, unde funcţionează acest sistem agreat şi instaurat în toată Uniunea. 
N-am putea fi noi singurii care... 

— Vi s-a spus clar „nu se poate”? 

— Partenerii noştri europeni n-ar fi dispuşi să... 

— Parteneri? Cu partenerii se discută, nu se execută. Aţi discutat? Din 
nou - tăcere. 

— Înţeleg; şi treaba asta e „complexă”! Tare mult aş vrea, totuşi, să plec 
de pe Terra cu nişte răspunsuri, să-mi îndeplinesc misiunea. De fapt, am 
fost trimis în trei ţări: Germania - tipică pentru dezvoltare, Albania - tipică 
pentru subdezvoltare şi România - atipică din toate punctele de vedere. 


În Germania am fost; acolo nu prea mi s-a răspuns la întrebări; nimeni n- 
avea timp de mine, toţi aveau treabă, şi de-acolo am plecat cu o nedumerire. 
La un târg de job-uri, un afiş spunea: „Vindem/ închiriem nemti pentru est”. 
N-am înţeles. În Albania urmează să mă duc. Aici, la voi, mă simt bine, 
mărturisesc aşa, ca de la om la robot, dar totul e şocant. 

Sper să mă ajute răspunsurile dumneavoastră. Dacă aveţi nevoie de un 
răgaz, putem relua discuţia mâine; eu am timp. Am şi scris întrebările. Sunt 
vreo 500, spuse robotul, înmânând demnitarului un text de câteva zeci de 
pagini. Poate aveţi nevoie să vă consultaţi cu consilierii. Apropo, o ultimă 
întrebare - pentru azi: ce este de fapt un consilier? 

— Un om care cunoaşte foarte bine un anumit domeniu, un fel de 
autoritate în materie, care mă sfătuieşte... 

— Dacă ştie atât de bine ce şi cum pentru acel domeniu, de ce nu 
hotărăşte el? De ce specialistul în problemă este subordonat deciziei unei 
persoane mai puţin sau deloc competente? 

Prima întrevedere între cei doi s-a încheiat printr-o tăcere prelungită; a 
doua, nu ştiu să mai fi avut loc. 

CUVÂNT... ÎNAPOI 

Povestea noastră se opreşte aici. „Atât? Numai atât?” - poate veţi 
întreba, dă Doamne să întrebaţi! 

Da, deocamdată numai atât. V-aş putea oferi, precum Șeherezada, 1001 
de poveşti pentru tot atâtea nopţi, că tolba este plină, dar punem punct, 


până când... Chiar; până când? Simplu: până când întâmplările trăite 
acum, în 2012-13, mă vor trimite din nou la masa de lucru, cu pixul în 
mână. Pentru că la noi, în România, ciudăţeniile vor continua să existe, 
sunt sigur, dacă nu cumva chiar se vor înmulți... 


Aşadar, pe curând! Poate. 
AUTORUL 


ION BUCHERU 
născut în 1934 
la Tâncăbeşti-Ilfov 
A absolvit liceul „Mihai Viteazul” şi apoi Facultatea de Filosofie 
şi Ziaristică a Universităţii din Bucureşti. 
Ziarist, om de televiziune (realizator de emisiuni şi conducător de posturi şi 
redacţii TV), producător de film (46 de lung-metraje artistice, ca director al 
Casei de Filme Unu), romancier, dramaturg şi scenarist, a condus publicaţii 
centrale, a predat cursuri de televiziune în învăţământul superior, a publicat 
15 volume de teatru, proză şi eseistică, i-au fost puse în scenă piese în 
teatre, la teatrul TV şi teatrul radiofonic. 
S-au făcut filme (ficţiune şi documentare) după scenariile sale. 
Este membru al Uniunii Cineaștilor din România. 


”Ion Bucheru are replică şi stil, fraza lui bate sprinten din aripi şi prinde ideea, dialogurile se 
lansează în comentarii de vădit interes civic, cu ecouri filozofice, estetice, morale. E un polemist şi 
un moralist, experienţa l-a înzestrat cu numeroase teme de meditaţie asupra cărora are ceva de spus, 
un punct de vedere de afirmat”. 

C. PARASCHIVESCU, Teatrul, nr. 2 din 1985 


Narațiunea este rând pe rând ironică („Toate sistemele politice bazate pe principiul jumătate plus 
unu pornesc de la intuiţia Lăpuşneanului, care i-a şi oferit majorităţii revoltate capul sus-numitului 
Moţoc, în schimbul liniştii personale”), pasională („unele dintre ciudăţeniile smolite carpato- 
danubiano-pontice au luat avânt periculos odată cu câştigarea mult doritei şi atât de necesarei libere 


circulații a oamenilor, a ideilor, serviciilor şi capitalurilor”), concluzivă („Când a apus comunismul, 


Răsăritul s-a mutat la Apus, dar iată că, după un sfert de secol, constatăm cu surprindere cum dinspre 
Apusul devenit Răsărit ne vin şi pete de întuneric”). 
ION MARIN - ultima-ora.ro 


Am aşternut pe hârtie primul cuvânt al primei piese după trei decenii de gazetărie, pentru ca - 
după nici un an și jumătate - să o termin pe-a doua, dintr-o suflare. Plămada lor de gânduri, 
sentimente, întrebări şi răspunsuri mi se pare, acum, la fel de veche şi de familiară ca amintirile 
despre paşii dintâi în viaţa de redacţie. Dar dacă aşa stau lucrurile, de ce de-abia acum şi de ce tocmai 
acum? Poate pentru că ziaristica a însemnat, în ceea ce mă priveşte, întâlnirea (fericită) a mandatului 
cu vocaţia de a căuta şi promova valoarea şi valorile. Valoarea altora. 

AUTORUL 


(din prefața primei ediţii a pieselor, apărută în colecţia „Rampa ” 


De același autor: 


Colocviu cu studenţia 
eseuri, în colaborare cu Igor Şerbu 
(Editura Politică, 1963) 
Faţa nevăzută a lum(n)ii 
teatru (Editura „E.minescu”, colecţia „Rampa”, 1983) 
Revanşă târzie 
roman (Editura „Sport-turism”, colecţia „Cartea de vacanţă”, 1984) 
Frumosul cotidian 


teatru (Editura „Cartea românească”, 1984) 


Cartea cu audienţe 
proză scurtă (editată în regie proprie, 1992) 
Afacerea Beautiful College 
roman, în colaborare cu Ştefan lureş 
(Editura „Cartea românească”, 1993) 
Pe asta o ştiaţi? 
culegere de glume şi anecdote din „epoca de aur” 
(Editura „Coresi”, 1995) 


Veninul victoriei 
roman (Editura „Odeon”, 1995) 


Fenomenul Televiziune 
tratat de specialitate 
(Editura „România de mâine”, 1997) 
Imperiul 
roman, în colaborare cu Ştefan lureş 
(Editura „General partner”, 1999) 
O piesă: Circul 
şi un scenariu: Balada lui Alimoş 
(Editura „Sempre”, 2003) 


Tatăl băiatului altuia 
roman (Editura „SemnE”, 2006) 


Spinii trandafirului 
scrişi de Ion Bucheru, desenaţi de Albert Poch 
Limbajul imaginii filmate 
scenariu şi comentariu pentru un 
film serial ştiinţifico-didactic, în colaborare cu Marina Roman 
(Editura „Norma”, 2010) 
Limbajul imaginii filmate 
scenariul şi comentariul filmului serial 
ştiinţifico-didactic, în colaborare cu Marina Roman 
regia: Dumitru Cucu 
(Editura „România de mâine”, 2013) 


Videobook distins cu Menţiune specială în cadrul Galei UCIN 2013 


Audienţe cu ciudaţi 
roman (Editura „SemnE”, 2013) 
Muzeul Ciudăţeniilor Carpato-Danubiano-Pontice 
roman de semificţiune (Editura „SemnE”, 2015) 
A meritat? 
roman (Editura „SemnE”, 2015) 
Un oaspete la cină 
scenariul filmului de ficțiune cu același titlu, realizat 


la Casa de Filme Unu, în regia lui Mihai Constantinescu, 1986 


In curând: 


romanul Gorunii 

